El Conde Lucanor

Libro de los enxiemplos del Conde Lucanor et de Patronio

Infante Don Juan Manuel

textos.info
Biblioteca digital abierta

Índice

Información

Anteprólogo

Prólogo

Primera parte del Libro del Conde Lucanor et de Patronio

Exemplo Iº

Exemplo IIº

Ejemplo IIIº

Exemplo IVº

Exemplo Vº

Exemplo VIº

Exemplo VIIº

Exemplo VIIIº

Exemplo IXº

Exemplo Xº

Exemplo XIº

Exemplo XIIº

Exemplo XIIIº

Exemplo XIVº

Exemplo XVº

Exemplo XVIº

Exemplo XVIIº

Exemplo XVIIIº

Exemplo XIXº

Exemplo XXº

Exemplo XXIº

Exemplo XXIIº

Exemplo XXIIIº

Exemplo XXIVº

Exemplo XXVº

Exemplo XXVIº

Exemplo XXVIIº

Exemplo XXVIIIº

Exemplo XXIXº

Exemplo XXXº

Exemplo XXXIº

Exemplo XXXIIº

Exemplo XXXIIIº

Exemplo XXXIVº

Exemplo XXXVº

Exemplo XXXVIº

Exemplo XXXVIIº

Exemplo XXXVIIIº

Exemplo XXXIXº

Exemplo XLº

Exemplo XLIº

Exemplo XLIIº

Exemplo XLIIIº

Exemplo XLIVº

Exemplo XLVº

Exemplo XLVIº

Exemplo XLVIIº

Exemplo XLVIIIº

Exemplo XLIXº

Exemplo Lº

Exemplo LIº

Segunda parte del Libro del Conde Lucanor et de Patronio

Razonamiento que face don Juan por amor de don Jaime, señor de Xérica

Tercera parte del Libro del Conde Lucanor et de Patronio

Escusación de Patronio al Conde Lucanor

Cuarta parte del Libro del Conde Lucanor et de Patronio

Razonamiento de Patronio al Conde Lucanor

Quinta parte del Libro del Conde Lucanor et de Patronio

Otros textos

Texto núm. 3671

Título: El Conde Lucanor — Libro de los enxiemplos del Conde Lucanor et de Patronio
Autor: Infante Don Juan Manuel
Etiquetas: Cuento, Tratado

Editor: Edu Robsy
Fecha de creación: 27 de junio de 2018
Fecha de modificación: 27 de junio de 2018

Edita textos.info

Maison Carrée
c/ Ramal, 48
07730 Alayor - Menorca
Islas Baleares
España

Más textos disponibles en https://www.textos.info/

Anteprólogo

Este libro fizo don Johan, fijo del muy noble infante don Manuel, 
 deseando que los omnes fiziessen en este mundo tales obras que les 
 fuessen aprovechosas de las onras et de las faziendas et de sus estados,
 et fuessen más allegados a la carrera porque pudiessen salvar las 
 almas. Et puso en él los enxiemplos más aprovechosos que él sopo de las 
 cosas que acaesçieron, porque los omnes puedan fazer esto que dicho es. 
 Et sería maravilla si de cualquier cosa que acaezca a cualquier omne, 
 non fallare en este libro su semejança que acaesçió a otro.

Et porque don Johan vio et sabe que en los libros contesçe muchos 
 yerros en los trasladar, porque las letras semejan unas a otras, 
 cuidando por la una letra que es otra, en escriviéndolo, múdasse toda la
 razón et por aventura confóndesse, et los que después fallan aquello 
 escripto ponen la culpa al que fizo el libro; et porque don Johan se 
 reçeló desto, ruega a los que leyeren cualquier libro que fuere 
 trasladado del que él compuso, o de los libros que él fizo, que si 
 fallaren alguna palabra mal puesta, que non pongan la culpa a él, fasta 
 que bean el libro mismo que don Johan fizo, que es emendado, en muchos 
 logares, de su letra. Et los libros que él fizo son éstos, que él a 
 fecho fasta aquí: la Crónica abreviada, el Libro de los sabios, el Libro
 de la cavallería, el Libro del infante, el Libro del cavallero et del 
 escudero, el Libro del Conde, el Libro de la caça, el Libro de los 
 engeños, el Libro de los cantares. Et estos libros están en el 
 monesterio de los fraires predicadores que él fizo en Peñafiel. Pero, 
 desque vieren los libros que él fizo, por las menguas que en ellos 
 fallaren, non pongan la culpa a la su entençión, mas pónganla a la 
 mengua del su entendimiento, porque se atrevió a se entremeter a fablar 
 en tales cosas. Pero Dios sabe que lo fizo por entençión que se 
 aprovechassen de lo que él diría las gentes que non fuessen muy letrados
 nin muy sabidores. Et por ende, fizo todos los sus libros en romançe, 
 et esto es señal çierto que los fizo para los legos et de non muy grand 
 saber como lo él es. Et de aquí adelante, comiença el prólogo del Libro 
 de los Enxiemplos del Conde Lucanor et de Patronio.

Prólogo

En el nombre de Dios: amén. Entre muchas cosas extrañas et 
 marabillosas que nuestro Señor Dios fizo, tuvo por bien de fazer una muy
 marabillosa; ésta es que de cuantos omnes en el mundo son, non a uno 
 que semeje a otro en la cara; ca como quier que todos los omnes an essas
 mismas cosas en la cara los unos que los otros, pero las caras en sí 
 mismas non semejan las unas a las otras. Et pues en las caras, que son 
 tan pequeñas cosas, ha en ellas tan grant departimiento, menor marabilla
 es que aya departimiento en las voluntades et en las entenciones de los
 omnes. Et assí fallaredes que ningún omne non se semeja del todo en la 
 voluntad nin en la entençión con otro. Et fazervos he algunos enxiemplos
 porque lo entendades mejor.

Todos los que quieren et desean servir a Dios, todos quieren una 
 cosa, pero non lo sirven todos en una manera; que unos le sirven en una 
 manera et otros en otra. Otrosí, los que sirven a los señores, todos los
 sirven, mas non los sirven todos en una manera. Et los que labran et 
 crían et trebejan et caçan et fazen todas las otras cosas, todos las 
 fazen, mas non las entienden nin las fazen todos en una manera. Et así, 
 por este exienplo, et por otros que serién muy luengos de dezir, podedes
 entender que, como quier que los omnes todos sean omnes et todos ayan 
 voluntades et entençiones, que atán poco como se semejan en las caras, 
 tan poco se semejan en las entençiones et en las voluntades; pero todos 
 se semejan en tanto que todos usan et quieren et aprenden mejor aquellas
 cosas de que se más pagan que las otras. Et porque cada omne aprende 
 mejor aquello de que se más paga, por ende el que alguna cosa quiere 
 mostrar a otro, dévegelo mostrar en la manera que entendiere que será 
 más pagado el que la ha de aprender. Et porque a muchos omnes las cosas 
 sotiles non les caben en los entendimientos, porque non las entienden 
 bien, non toman plazer en leer aquellos libros, nin aprender lo que es 
 escripto en ellos. Et porque non toman plazer en ello, non lo pueden 
 aprender nin saber así como a ellos cumplía.

Por ende, yo, don Johan, fijo del infante don Manuel, adelantado 
 mayor de la frontera et del regno de Murçia, fiz este libro compuesto de
 las más apuestas palabras que yo pude, et entre las palabras entremetí 
 algunos exiemplos de que se podrían aprovechar los que los oyeren. Et 
 esto fiz segund la manera que fazen los físicos, que quando quieren 
 fazer alguna melizina que aproveche al fígado, por razón que 
 naturalmente el fígado se paga de las cosas dulçes, mezclan con aquella 
 melezina que quieren melezinar el fígado açúcar o miel o alguna cosa 
 dulçe; et por el pagamiento que el fígado a de la cosa dulçe, en 
 tirándola para sí, lieva con ella la melezina quel’ a de aprovechar. Et 
 esso mismo fazen a cualquier miembro que aya mester alguna melezina, que
 sienpre la dan con alguna cosa que naturalmente aquel mienbro la aya de
 tirar a sí. Et a esta semejança, con la merçed de Dios, será fecho este
 libro, et los que lo leyeren si por su voluntad tomaren plazer de las 
 cosas provechosas que ý fallaren, será bien; et aun los que lo tan bien 
 non entendieren, non podrán escusar que, en leyendo el libro, por las 
 palabras falagueras et apuestas que en él fallarán, que non ayan a leer 
 las cosas aprovechosas que son ý mezcladas, et aunque ellos non lo 
 deseen aprovecharse an dellas, así como el fígado et los otros miembros 
 dichos se aprovechan de las melezinas que son mezcladas con las cosas de
 que se ellos pagan. Et Dios, que es complido et complidor de todos los 
 buenos fechos, por la su merçed et por la su piadat, quiera que los que 
 este libro leyeren, que se aprovechen de’l a serviçio de Dios et para 
 salvamiento de sus almas et aprovechamiento de sus cuerpos; así como Él 
 sabe que yo, don Johan, lo digo a essa entención. Et lo que ý fallaren 
 que non es tan bien dicho, non pongan la culpa a la mi entençión, mas 
 pónganla a la mengua del mío entendimiento. Et si alguna cosa fallaren 
 bien dicha o aprovechosa, gradéscanlo a Dios, ca Él es aquél por quien 
 todos los buenos dichos et fechos se dizen et se fazen.

Et pues el prólogo es acabado, de aquí adelante començaré la manera
 del libro, en manera de un grand señor que fablava con un su consegero.
 Et dizían al señor conde Lucanor, et al consegero, Patronio.

Primera parte del Libro del Conde Lucanor et de Patronio

Exemplo Iº

De lo que contesçió a un rey con un su privado.

Acaesció una vez que el conde Lucanor estava fablando en su poridat con Patronio, su consegero, et díxol’:

—Patronio, a mí acaesçió que un muy grande omne et mucho onrado, et
 muy poderoso, et que da a entender que es ya cuanto mío amigo, que me 
 dixo pocos días ha, en muy grant poridat, que por algunas cosas 
 quel’acaesçieran, que era su voluntad de se partir desta tierra et non 
 tornar a ella en ninguna manera, et que por el amor et grant fiança que 
 en mí avía, que me quería dexar toda su tierra: lo uno vendido, et lo 
 ál, comendado. Et pues esto quiere, seméjame muy grand onra et grant 
 aprovechamiento para mí; et vós dezitme et consejadme lo que vos paresce
 en este fecho.

—Señor conde Lucanor —dixo Patronio—, vien entiendo que el mío 
 consejo non vos faze grant mengua, pero vuestra voluntad es que vos diga
 lo que en esto entiendo, et vos conseje sobre ello, fazerlo he luego. 
 Primeramente, vos digo que esto que aquél que cuidades que es vuestro 
 amigo vos dixo, que non lo fizo sinon por vos provar. Et paresçe que vos
 conteçió con él como contençió a un rey con un su privado.

El conde Lucanor le rogó quel’ dixiese cómo fuera aquello.

—Señor —dixo Patronio—, un rey era que avía un privado en que fiava
 mucho. Et porque non puede seer que los omnes que alguna buena andança 
 an que algunos otros non ayan envidia dellos, por la privança et bien 
 andança que aquel su privado avía, otros privados daquel rey avían muy 
 grant envidia et trabajávanse del’ buscar mal con el rey, su señor. Et 
 como quier que muchas razones le dixieron, nunca pudieron guisar con el 
 rey quel’ fiziese ningún mal, nin aun que tomase sospecha nin dubda 
 de’l, nin de su serviçio. Et de que vieron que por otra manera non 
 pudieron acabar lo que querían fazer, fizieron entender al rey que aquel
 su privado que se trabajava de guisar porque él muriese, et que un fijo
 pequeño que el rey avía, que fin-case en su poder, et de que él fuese 
 apoderado de la tierra que guissaría cómo muriese el mozo et que 
 fincaría él señor de la tierra. Et como quier que fasta entonce non 
 pudieran poner en ninguna dubda al rey contra aquel su privado, de que 
 esto le dixieron, non lo pudo sofrir el coraçón que non tomase de’l 
 reçelo. Ca en las cosas en que tan grant mal ha, que se non pueden 
 cobrar si se fazen, ningún omne cuerdo non deve esperar ende la prueva. 
 Et por ende, desque el rey fue caído en esta dubda et sospecha, estava 
 con grant reçelo, pero non se quiso mover en ninguna cosa contra aquel 
 su privado fasta que desto sopiese alguna verdat.

Et aquellos otros que buscavan mal a aquel su privado dixiéronle 
 una manera muy engañosa en cómo podría provar que era verdat aquello que
 ellos dizían, et enformaron bien al rey en una manera engañosa, segund 
 adelante oidredes, cómo fablase con aquel su privado. Et el rey puso en 
 su coraçón de lo fazer, et fízolo.

Et estando a cabo de algunos días el rey fablando con aquel su 
 privado, entre otras razones muchas que fablaron, començól’ un poco a 
 dar a entender que se despagava mucho de la vida deste mundo et quel’ 
 paresçía que todo era vanidat. Et entonçe non le dixo más. Et después, a
 cabo de algunos días, fablando otra vez con el aquel su privado, 
 dándol’ a entender que sobre otra razón començava aquella fabla, tornól’
 a dezir que cada día se pagava menos de la vida deste mundo et de las 
 maneras que en él veía. Et esta razón le dixo tantos días et tantas 
 vegadas, fasta que el privado entendió que el rey non tomava ningún 
 plazer en las onras deste mundo, nin en las riquezas, nin en ninguna 
 cosa de los vienes nin de los plazeres que en este mundo avié. Et desque
 el rey entendió que aquel su privado era vien caído en aquella 
 entençión, díxol’ un día que avía pensado de dexar el mundo et irse 
 desterrar a tierra do non fuesse conosçido, et catar algún lugar extraño
 et muy apartado en que fiziese penitençia de sus pecados. Et que por 
 aquella manera, pensava que le avría Dios merced de’l et podría aver la 
 su gracia porque ganase la gloria del Paraíso.

Cuando el privado del rey esto le oyó dezir, estrañógelo mucho, 
 deziéndol’ muchas maneras porque lo non devía fazer. Et entre las otras,
 díxol’ que si esto fiziese, que faría muy grant deserviçio a Dios en 
 dexar tantas gentes como avía en el su regno, que tenía él vien 
 mantenidas en paz et en justiçia, et que era çierto que luego que él 
 dende se partiese, que avría entrellos muy gran bolliçio et muy grandes 
 contiendas, de que tomaría Dios muy grant deserviçio et la tierra muy 
 grant dapño, et cuando por todo esto non lo dexase, que lo devía dexar 
 por la reina, su muger, et por un fijo muy pequeñuelo que dexava: que 
 era çierto que serían en muy grant aventura, tanbién de los cuerpos, 
 como de las faziendas.

A esto respondió el rey que, ante que él pusiesse en toda guisa en 
 su voluntad de se partir de aquella tierra, pensó él la manera en cómo 
 dexaría recabdo en su tierra porque su muger et su fijo fuessen servidos
 et toda su tierra guardada; et que la manera era ésta: que vien sabía 
 él que el rey le avía criado et le avía fecho mucho bien et quel’ 
 fallara sienpre muy leal, et quel’ serviera muy bien et muy 
 derechamente, et que por estas razones, fiava en él más que en omne del 
 mundo, et que tenía por bien del’ dexar la muger et el fijo en su poder,
 et entergarle et apoderarle en todas las fortalezas et logares del 
 regno, porque ninguno non pudiese fazer ninguna cosa que fuese 
 deserviçio de su fijo; et si el rey tornase en algún tiempo, que era 
 çierto que fallaría muy buen recabdo en todo lo que dexase en su poder; 
 et si por aventura muriese, que era çierto que serviría muy bien a la 
 reina, su muger, et que criaría muy bien a su fijo, et quel’ ternía muy 
 bien guardado el su regno fasta que fuese de tiempo que lo pudiese muy 
 bien governar; et así, por esta manera, tenía que dexava recabdo en toda
 su fazienda.

Cuando el privado oyó dezir al rey que quería dexar en su poder el 
 reino et el fijo, como quier que lo non dio a entender, plógol’ mucho en
 su coraçón, entendiendo que pues todo fincava en su poder, que podría 
 obrar en ello como quisiese.

Este privado avía en su casa un su cativo que era muy sabio omne et
 muy grant filósofo. Et todas las cosas que aquel privado del rey avía 
 de fazer, et los consejos que’l avía a dar, todo lo fazía por consejo de
 aquel su cativo que tenía en casa.

Et luego que el privado se partió del rey, fuese para aquel su 
 cativo, et contól’ todo lo quel’ conteçiera con el rey, dándol’ a 
 entender, con muy grant plazer et muy grand alegría, cuánto de buena 
 ventura era, pues el rey le quería dexar todo el reino et su fijo et su 
 poder.

Cuando el filósofo que estava cativo oyó dezir a su señor todo lo 
 que avía pasado con el rey, et cómo el rey entendiera que quería él 
 tomar en poder a su fijo et al regno, entendió que era caído en grant 
 yerro, et començólo a maltraer muy fieramente, et díxol’ que fuese 
 çierto que era en muy grant peligro del cuerpo et de toda su fazienda, 
 ca todo aquello que’l rey le dixiera, non fuera porque el rey oviese 
 voluntad de lo fazer, sinon que algunos quel’ querían mal avían puesto 
 al rey quel’ dixiese aquellas razones por le provar, et pues entendiera 
 el rey quel’ plazía, que fuesse çierto que tenía el cuerpo et su 
 fazienda en muy grant peligro.

Cuando el privado del rey oyó aquellas razones, fue en muy gran 
 cuita, ca entendió verdaderamente que todo era así como aquel su cativo 
 le avía dicho. Et desque aquel sabio que tenía en su casa le vio en tan 
 grand cuita, consejól’ que tomase una manera como podrié escusar de 
 aquel peligro en que estava.

Et la manera fue ésta: luego, aquella noche, fuese raer la cabeça 
 et la barba, et cató una vestidura muy mala et toda apedaçada, tal cual 
 suelen traer estos omnes que andan pidiendo las limosnas andando en sus 
 romerías, et un vordón et unos çapatos rotos et bien ferrados, et metió 
 entre las costuras de aquellos pedaços de su vestidura una grant cuantía
 de doblas. Et ante que amaniçiese, fuese para la puerta del rey, et 
 dixo a un portero que ý falló que dixiese al rey que se levantase porque
 se pudiesen ir ante que la gente despertasse, ca él allí estava 
 esperando; et mandól’ que lo dixiese al rey en grant poridat. Et el 
 portero fue muy marabillado cuandol’ vio venir en tal manera, et entró 
 al rey et díxogelo así como aquel su privado le mandara. Desto se 
 marabilló el rey, et mandó quel’ dexase entrar.

Desque lo vio cómo vinía, preguntól’ por qué fiziera aquello. El 
 privado le dixo que bien sabía cómol’ dixiera que se quería ir 
 desterrar, et pues él así lo quería fazer, que nunca quisiese Dios que 
 él desconosçiesse cuanto bien le feziera; et que así como de la onra et 
 del bien que el rey obiera tomara muy grant parte, que así era muy grant
 razón que de la lazeria et del desterramiento que el rey quería tomar, 
 que él otrosí tomase ende su parte. Et pues el rey non se dolía de su 
 muger et de su fijo et del regno et de lo que acá dexava, que non era 
 razón que se doliese él de lo suyo, et que iría con él, et le serviría 
 en manera que ningún omne non gelo pudiese entender, et que aun él 
 levava tanto aver metido en aquella su vestidura, que les avondaría asaz
 en toda su vida, et que, pues que a irse avían, que se fuesen ante que 
 pudiesen ser conosçidos.

Cuando el rey entendió todas aquellas cosas que aquel su privado le
 dizía, tovo que gelo dizía todo con lealtad, et gradeçiógelo mucho, et 
 contól’ toda la manera en cómo oviera a seer engañado et que todo 
 aquello le fiziera el rey por le provar. Et así oviera a seer aquel 
 privado engañado por mala cobdiçia, et quísol’ Dios guardar, et fue 
 guardado por consejo del sabio que tenía cativo en su casa.

Et vós, señor conde Lucanor, a menester que vos guardedes que non 
 seades engañado déste que tenedes por amigo; ca çierto sed que esto que 
 vos dixo que non lo fizo sinon por provar qué es lo que tiene en vos. Et
 conviene que en tal manera fabledes con él, que entienda que queredes 
 toda su pro et su onra, et que non avedes cobdiçia de ninguna cosa de lo
 suyo; ca si omne estas dos cosas non guarda a su amigo, non puede durar
 entre ellos el amor luengamente.

El conde se falló por bien aconsejado del consejo de Patronio, su 
 consejero, et fízolo como él le consejara, et fallóse ende bien.

Et entendiendo don Johan que estos exiemplos eran muy buenos, 
 fízolos escribir en este libro, et fizo estos viesos en que se pone la 
 sentençia de los exiemplos. Et los viessos dizen assí:

Non vos engañedes, nin creades que, endonado, faze ningún omne por otro su daño de grado.

Et los otros dizen assí:

Por la piadat de Dios et por buen consejo, sale omne de coita et cunple su deseo.

Et la estoria deste exiemplo es ésta que se sigue:

Exemplo IIº

De lo que contesçió a un omne bueno con su fijo.

Otra vez acaesçió que el conde Lucanor fablava con Patronio, su 
 consejero, et díxol’ cómo estava en grant coidado et en grand quexa de 
 un fecho que quería fazer, ca, si por aventura lo fiziese, sabía que 
 muchas gentes le travarían en ello; et otrosí, si non lo fiziese, que él
 mismo entendié quel’ podrían travar en ello con razón. Et díxole cuál 
 era el fecho et él rogól’ quel’ consejase lo que entendía que devía 
 fazer sobre ello.

—Señor conde Lucanor —dixo Patronio—, bien sé yo que vós fallaredes
 muchos que vos podrían consejar mejor que yo, et a vos dio Dios muy 
 buen entendimiento, que sé que mi consejo que vos faze muy pequeña 
 mengua; mas pues lo queredes, dezirvos he lo que ende entiendo. Señor 
 conde Lucanor —dixo Patronio—, mucho me plazería que parásedes mientes a
 un exiemplo de una cosa que acaesçió una vegada a un omne bueno con su 
 fijo.

El conde le rogó quel’ dixiese que cómo fuera aquello. Et Patronio dixo:

—Señor, assí contesçió que un omne bueno avía un fijo; como quier 
 que era moço segund sus días, era asaz de sotil entendimiento. Et cada 
 que el padre alguna cosa quería fazer, porque pocas son las cosas en que
 algún contrallo non puede acaesçer, dizíal’ el fijo que en aquello que 
 él quería fazer, que veía él que podría acaesçer el contrario. Et por 
 esta manera le partía de fazer algunas cosas quel’ complían para su 
 fazienda. Et vien cred que cuanto los moços son más sotiles de 
 entendimiento, tanto son más aparejados para fazer grandes yerros para 
 sus faziendas; ca an entendimiento para començar la cosa, mas non saben 
 la manera como se puede acabar, et por esto caen en grandes yerros, si 
 non an qui los guarde dello. Et así, aquel moço, por la sotileza que 
 avía del entendimiento et quel’ menguava la manera de saber fazer la 
 obra complidamente, enbargava a su padre en muchas cosas que avié de 
 facer. Et de que el padre passó grant tiempo esta vida con su fijo, lo 
 uno por el daño que se le seguía de las cosas que se le enbargavan de 
 fazer, et lo ál, por el enojo que tomava de aquellas cosas que su fijo 
 le dizía, et señaladamente lo más, por castigar a su fijo et darle 
 exiemplo cómo fiziese en las cosas quel’ acaesçiesen adelante, tomó esta
 manera segund aquí oiredes:

El omne bueno et su fijo eran labradores et moravan çerca de una 
 villa. Et un día que fazían ý mercado, dixo a su fijo que fuesen amos 
 allá para comprar algunas cosas que avían mester; et acordaron de levar 
 una vestia en que lo traxiesen. Et yendo amos a mercado, levavan la 
 vestia sin ninguna carga et ivan amos de pie et encontraron unos omnes 
 que vinían daquella villa do ellos ivan. Et de que fablaron en uno et se
 partieron los unos de los otros, aquellos omnes que encontraron 
 conmençaron a departir ellos entre sí et dizían que non les paresçían de
 buen recabdo aquel omne et su fijo, pues levavan la vestia descargada 
 et ir entre amos de pie. El omne bueno, después que aquello oyó, 
 preguntó a su fijo que quel’ paresçía daquello que dizían. Et el fijo 
 dixo que le parescía que dizían verdat, que pues la vestía iba 
 descargada, que non era buen seso ir entre amos de pie. Et entonçe mandó
 el omne bueno a su fijo que subiese en la vestia.

Et yendo así por el camino, fallaron otros omnes, et de que se 
 partieron dellos, conmençaron a dezir que lo errara mucho aquel omne 
 bueno, porque iva él de pie, que era viejo et cansado, et el moço, que 
 podría sofrir lazeria, iva en la vestia. Preguntó entonçe el omne bueno a
 su fijo que quel’ paresçía de lo que aquellos dizían; et él díxol’ 
 quel’ paresçía que dizían razón. Entonçes mandó a su fijo que diciese de
 la vestia et subió él en ella.

Et a poca pieça toparon con otros, et dixieron que fazía muy 
 desaguisado dexar el moço, que era tierno et non podría sofrir lazeria, 
 ir de pie, et ir el omne bueno, que era usado de pararse a las lazerias,
 en la vestia. Estonçe preguntó el omne bueno a su fijo que quél’ 
 paresçié desto que estos dizían. Et el moço díxol’ que, segund él 
 cuidava, quel’ dizían verdat. Estonce mandó el omne bueno a su fijo que 
 subiese en la vestia porque non fuese ninguno dellos de pie.

Et yendo así, encontraron otros omnes et començaron a dezir que 
 aquella vestia en que ivan era tan flaca que abés podría andar bien por 
 el camino, et pues así era, que fazían muy grant yerro ir entramos en la
 vestia. Et el omne bueno preguntó al su fijo que quél’ semejava 
 daquello que aquellos omnes buenos dizían; et el moço dixo a su padre 
 quel’ semejava verdat aquello. Estonçe el padre respondió a su fijo en 
 esta manera:

—Fijo, bien sabes que cuando saliemos de nuestra casa, que amos 
 veníamos de pie et traíamos la vestia sin carga ninguna, et tú dizías 
 que te semejava que era bien. Et después, fallamos omnes en el camino 
 que nos dixieron que non era bien, et mandéte yo sobir en la vestia et 
 finqué de pie; et tú dixiste que era bien. Et después fallamos otros 
 omnes que dixieron que aquello non era bien, et por ende desçendiste tú 
 et subí yo en la vestia, et tú dixiste que era aquello lo mejor. Et 
 porque los otros que fallamos dixieron que non era bien, mandéte subir 
 en la vestia conmigo; et tú dixiste que era mejor que non fincar tú de 
 pie et ir yo en la vestia. Et agora, estos que fallamos dizen que 
 fazemos yerro en ir entre amos en la vestia; et tú tienes que dizen 
 verdat. Et pues que assí es, ruégote que me digas qué es lo que podemos 
 fazer en que las gentes non puedan travar; ca ya fuemos entramos de pie,
 et dixieron que non fazíamos bien; et fu yo de pie et tú en la vestia, 
 et dixieron que errávamos; et fu yo en la vestia et tú de pie, et 
 dixieron que era yerro; et agora imos amos en la vestia, et dizen que 
 fazemos mal. Pues en ninguna guisa non puede ser que alguna destas cosas
 non fagamos, et ya todas las fiziemos, et todos dizen que son yerro; et
 esto fiz yo porque tomasses exiemplo de las cosas que te acaesçiessen 
 en tu fazienda; ca çierto sey que nunca farás cosa de que todos digan 
 bien: ca si fuere buena la cosa, los malos et aquellos que se les non 
 sigue pro de aquella cosa, dirán mal della; et si fuere la cosa mala, 
 los buenos, que se pagan del bien, non podrían decir que es bien el mal 
 que tú feziste. Et por ende, si tú quieres fazer lo mejor et más a tu 
 pro, cata que fagas lo mejor et lo que entendieres que te cumple más, et
 sol que non sea mal, non dexes de lo fazer por reçelo de dicho de las 
 gentes; ca çierto es que las gentes a lo demás siempre fablan en las 
 cosas a su voluntad, et non catan lo que es más a su pro.

—Et vós, conde Lucanor, señor, en esto que me dezides que queredes 
 fazer et que reçelades que vos travarán las gentes en ello, et si non lo
 fazedes, que esso mismo farán, pues me mandades que vos conseje en 
 ello, el mi consejo es éste: que ante que començedes el fecho, que 
 cuidedes toda la pro o el dapño que se vos puede ende seguir, et que non
 vos fiedes en vuestro seso et que vos guardedes que vos non engañe la 
 voluntad, et que vos consejedes con los que entendiéredes que son de 
 buen entendimiento et leales et de buena poridat. Et si tal consejero 
 non falláredes, guardat que vos non arrebatedes a lo que oviéredes a 
 fazer, a lo menos fasta que passe un día et una noche, si fuere cosa que
 se non pierda por tiempo. Et de que estas cosas guardáredes en lo que 
 oviéredes de fazer, et lo falláredes que es bien et vuestra pro, 
 conséjovos yo que nunca lo dexedes de fazer por reçelo de lo que las 
 gentes podrían dello dezir.

El conde tovo por buen consejo lo que Patronio le consejava. El fízolo assí, et fallóse ende bien.

Et cuando don Johan falló este exiemplo, mandólo escrivir en este 
 libro, et fizo estos viessos en que está avreviadamente toda la 
 sentençia deste exiemplo. Et los viessos dizen así:

Por dicho de las gentes, sol que non sea mal,
al pro tenet las mientes, et non fagades ál.

Et la estoria deste exiemplo es ésta que se sigue:

Ejemplo IIIº

Del salto que fizo el rey Richalte de Inglaterra en la mar contra los moros.

Un día se apartó el conde Lucanor con Patronio, su consejero, et díxol’ así:

—Patronio, yo fío mucho en el vuestro entendimiento, et sé que lo 
 que vós non entendiéredes, o a lo que non pudiéredes dar consejo, que 
 non a ningún otro omne que lo pudiese açertar; por ende, vos ruego que 
 me consejedes lo mejor que vés entendiérdes en lo que agora vos diré:

Vós sabedes muy bien que yo non só ya muy mançebo, et acaesçióme 
 assí: que desde que fui nasçido fasta agora, que siempre me crié et 
 visqué en muy grandes guerras, a vezes con cristianos et a vezes con 
 moros, et lo demás sienpre lo ove con reys, mis señores et mis vezinos. 
 Et cuando lo ove con cristianos, como quier que sienpre me guardé que 
 nunca se levantase ninguna guerra a mi culpa, pero non se podía escusar 
 de tomar muy grant daño muchos que lo non meresçieron. Et lo uno por 
 esto, et por otros yerros que yo fiz contra nuestro señor Dios, et 
 otrosí, porque veo que por omne del mundo, nin por ninguna manera, non 
 puedo un día solo ser seguro de la muerte, et só çierto que 
 naturalmente, segund la mi edat, non puedo vevir muy luengamente, et sé 
 que he de ir ante Dios, que es tal juez de que non me puedo escusar por 
 palabras nin por otra manera, nin puedo ser jubgado sinon por las buenas
 obras o malas que oviere fecho; et sé que si por mi desaventura fuere 
 fallado en cosa por que Dios con derecho aya de ser contra mí, sé çierto
 que en ninguna manera non pudié escusar de ir a las penas del Infierno 
 en que sin fin avré a fincar, et cosa del mundo non me podía ý tener 
 pro, et si Dios me fiziere tanta merçed porque Él falle en mí tal 
 meresçimiento, porque me deva escoger para ser compañero de los sus 
 siervos et ganar el Paraíso, sé por çierto que a este bien et a este 
 plazer et a esta gloria, non se puede comparar ningún otro plazer del 
 mundo. Et pues este bien et este mal tan grande non se cobra sinon por 
 las obras, ruégovos que, segund el estado que yo tengo, que cuidedes et 
 me consejedes la manera mejor que entendiéredes porque pueda fazer 
 emienda a Dios de los yerros que contra Él fiz, et pueda aver la su 
 gracia.

—Señor conde Lucanor —dixo Patronio—, mucho me plaze de todas estas
 razones que avedes dicho, et señaladamente porque me dixiestes que en 
 todo esto vos consejase segund el estado que vós tenedes, ca si de otra 
 guisa me lo dixiéredes, bien cuidaría que lo dixiéredes por me provar 
 segund la prueva que el rey fezo a su privado que vos conté el otro día 
 en el exiemplo que vos dixe; mas plázeme mucho porque dezides que 
 queredes fazer emienda a Dios de los yerros que fiziestes, guardando 
 vuestro estado et vuestra onra; ca çiertamente, señor conde Lucanor, si 
 vós quisiéredes dexar vuestro estado et tomar vida de orden o de otro 
 apartamiento, non podríades escusar que vos non acaesciesçen dos cosas: 
 la primera, que seríades muy mal judgado de todas las gentes, ca todos 
 dirían que lo fazíades con mengua de coraçón et vos despagávades de 
 bevir entre los buenos; et la otra es que sería muy grant marabilia si 
 pudiésedes sofrir las asperezas de la orden, et si después la oviésedes a
 dexar o bevir en ella, non la guardando como devíades, seervos la muy 
 grant daño para’l alma et grant vergüença et grant denuesto para’l 
 cuerpo et para el alma et para la fama. Mas pues este bien queredes 
 fazer, plazerme la que sopiésedes lo que mostró Dios a un hermitaño muy 
 sancto de lo que avía de conteçer a él et al rey Richalte de Englaterra.

El conde Lucanor le rogó quel’ dixiese que cómo fuera aquello.

—Señor conde Lucanor —dixo Patronio—, un hermitaño era omne de muy 
 buena vida, et fazía mucho bien, et sufría grandes trabajos por ganar la
 gracia de Dios. Et por ende, fízol’ Dios tanta merçed quel’ prometió et
 le aseguró que avría la gloria de Paraíso. El hermitaño gradesçió esto 
 mucho a Dios; et seyendo ya desto seguro, pidió a Dios por merçed quel’ 
 mostrasse quién avía de seer su compañero en Paraíso. Et como quier que 
 el Nuestro Señor le enviase dezir algunas vezes con el ángel que non 
 fazía bien en le demandar tal cosa, pero tanto se afincó en su petiçión,
 que tovo por bien nuestro señor Dios del’ responder, et envióle dezir 
 por su ángel que el rey Richalte de Inglaterra et él serían compañones 
 en Paraíso.

Desta razón non plogo mucho el hermitaño, ca él conosçía muy bien 
 al rey et sabía que era omne muy guerrero et que avía muertos et robados
 et deseredados muchas gentes, et sienpre le viera fazer vida muy 
 contralla de la suya, et aun, que paresçía muy alongado de la carrera de
 salvación; et por esto estava el hermitaño de muy mal talante.

Et desque nuestro señor Dios lo vio así estar, enviól’ dezir con el
 su ángel que non se quexase nin se marabillase de lo quel’ dixiera, ca 
 çierto fuesse que más serviçio fiziera a Dios et más meresçiera el rey 
 Richalte en un salto que saltara, que el hermitaño en cuantas buenas 
 obras fiziera en su vida.

El hermitaño se marabilló ende mucho, et preguntól’ cómo podía esto seer.

Et el ángel le dixo que sopiese que el rey de Françia et el rey de 
 Inglaterra et el rey de Navarra pasaron a Ultramar. Et el día que 
 llegaron al puerto, yendo todos armados para tomar tierra, bieron en la 
 ribera tanta muchedumbre de moros, que tomaron dubda si podrían salir a 
 tierra. Estonçe el rey de Françia envió dezir al rey de Inglaterra que 
 viniese a aquella nave a do él estava et que acordarían cómo avían de 
 fazer. Et el rey de Inglaterra, que estava en su cavallo, cuando esto 
 oyó, dixo al mandadero del rey de Françia quel’ dixiese de su parte que 
 bien sabía que él avía fecho a Dios muchos enojos et muchos pesares en 
 este mundo et que sienpre le pidiera merçed quel’ traxiese a tiempo 
 quel’ fiziese emienda por el su cuerpo, et que, loado a Dios, que veía 
 el día que él deseava mucho; ca si allí muriese, pues avía fecho la 
 emienda que pudiera ante que de su tierra se partiesse, et estava en 
 verdadera penitencia, que era çierto quel’ avría Dios merced al alma, et
 que si los moros fuessen vençidos, que tomaría Dios mucho serviçio, et 
 serían todos muy de buena ventura.

Et de que esta razón ovo dicha, acomendó el cuerpo et el alma a 
 Dios et pidiól’ merçed quel’ acorriesse, et signóse del signo de la 
 sancta Cruz et mandó a los suyos quel’ ayudassen. Et luego dio de las 
 espuelas al cavallo et saltó en la mar contra la ribera do estavan los 
 moros. Et como quiera que estavan cerca del puerto, non era la mar tan 
 vaxa que el rey et el cavallo non se metiessen todos so el agua en guisa
 que non paresçió dellos ninguna cosa; pero Dios, así como señor tan 
 piadoso et de tan grant poder, et acordándose de lo que dixo en el 
 Evangelio, que non quiere la muerte del pecador sinon que se convierta 
 et viva, acorrió entonçe al rey de Inglaterra, libról’ de muerte para 
 este mundo et diol’ vida perdurable para sienpre, et escapól’ de aquel 
 peligro del agua; et endereçó a los moros.

Et cuando los ingleses vieron fazer esto a su señor, saltaron todos
 en la mar en pos dél et endereçaron todos a los moros. Cuando los 
 françeses vieron esto, tovieron que les era mengua grande, lo que ellos 
 nunca solían sofrir, et saltaron luego todos en la mar contra los moros.
 Et desque los vieron venir contra sí, et vieron que non dubdavan la 
 muerte, et que vinían contra ellos tan bravamente, non les osaron 
 asperar, et dexáronles el puerto de la mar et començaron a fuir. Et 
 desque los christianos llegaron al puerto, mataron muchos de los que 
 pudieron alcançar et fueron muy bien andantes, et fizieron dese camino 
 mucho serviçio a Dios. Et todo este vien vino por aquel salto que fizo 
 el rey Richalte de Inglaterra.

Cuando el hermitaño esto oyó, plógol’ ende muncho et entendió quel’
 fazía Dios muy grant merçed en querer que fuesse él compañero en 
 Paraíso de omne que tal servicio fiziera a Dios, et tanto enxalçamiento 
 en la fe cathólica.

Et vós, señor conde Lucanor, si queredes servir a Dios et fazerle 
 emienda de los enojos quel’ avedes fecho, guisat que, ante que partades 
 de vuestra tierra, emendedes lo que avedes fecho a aquellos que 
 entendedes que feziestes algún daño. Et fazed penitençia de vuestros 
 pecados, et non paredes mientes al hufana del mundo sin pro, et que es 
 toda vanidat, nin creades a muchos que vos dirán que fagades mucho por 
 la valía. Et esta valía dizen ellos por mantener muchas gentes, et non 
 catan si an de que lo pueden complir, et non paran mientes cómo acabaron
 o cuántos fincaron de los que non cataron sinon por esta que ellos 
 llaman grant valía o cómo son poblados los sus solares. Et vós, señor 
 conde Lucanor, pues dezides que queredes servir a Dios et fazerle 
 emienda de los enojos quel’ feziestes, non querades seguir esta carrera 
 que es de ufana et llena de vanidat. Mas, pues Dios vos pobló en tierra 
 quel’ podades servir contra los moros, tan bien por mar como por tierra,
 fazet vuestro poder porque seades seguro de lo que dexades en vuestra 
 tierra. Et esto fincando seguro, et aviendo fecho emienda a Dios de los 
 yerros que fiziestes, porque estedes en verdadera penitençia, porque de 
 los bienes que fezierdes ayades de todos meresçimiento, et faziendo esto
 podedes dexar todo lo ál, et estar sienpre en serviçio de Dios et 
 acabar así vuestra vida. Et faziendo esto, tengo que ésta es la mejor 
 manera que vós podedes tomar para salvar el alma, guardando vuestro 
 estado et vuestra onra. Et devedes crer que por estar en servicio de 
 Dios non morredes ante, nin bivredes más por estar en vuestra tierra. Et
 si muriéredes en serviçio de Dios, biviendo en la manera que vos yo he 
 dicho, seredes mártir et muy bien aventurado, et aunque non murades por 
 armas, la buena voluntat et las buenas obras vos farán mártir, et aun 
 los que mal quisieren dezir, non podrían; ca ya todos veyen que non 
 dexades nada de lo que devedes fazer de cavallería, mas queredes seer 
 cavallero de Dios et dexades de ser cavallero del diablo et de la ufana 
 del mundo, que es falleçedera.

Agora, señor conde, vos he dicho el mío consejo segund me lo 
 pidiestes, de lo que yo entiendo cómo podedes mejor salvar el alma 
 segund el estado que tenedes. Et semejaredes a lo que fizo el rey 
 Richalte de Inglaterra en el sancto et bien fecho que fizo.

Al conde Lucanor plogo mucho del consejo que Patronio le dio, et 
 rogó a Dios quel’ guisase que lo pueda fazer como él lo dizía et como el
 conde lo tenía en coraçón.

Et veyendo don Johan que este exiemplo era bueno, mandólo poner en 
 este libro, et fizo estos viessos en que se entiende abreviadamente todo
 el enxienplo. Et los viesos dizen así:

Qui por cavallero se toviere, más deve desear este salto, que non si en la orden se metiere, o se ençerrasse tras muro alto.

Et la estoria deste exiemplo es ésta que se sigue:

Exemplo IVº

De lo que dixo un genovés a su alma, cuando se ovo de morir.

Un día fablava el conde Lucanor con Patronio, su consegero, et contával’ su fazienda en esta manera:

—Patronio, loado a Dios, yo tengo mi fazienda assaz en buen estado 
 et en paz, et he todo lo que me cumple, segund mis vezinos et mis 
 eguales, et por aventura más.

Et algunos conséjanme que comiençe un fecho de muy grant aventura, 
 et yo he grant voluntad de fazer aquello que me consejan; pero por la 
 fiança que en vos he, non lo quise començar fasta que fablase conbusco 
 et vos rogasse que me consejásedes lo que fiziese en ello.

—Señor conde Lucanor —dixo Patronio—, para que vós fagades en este 
 fecho lo que vos más cunple, plazerme la mucho que sopiésedes lo que 
 conteçió a un genués.

El conde le rogó quel’ dixiesse cómo fuera aquello.

Patronio le dixo:

—Señor conde Lucanor: un genués era muy rico et muy bien andante, 
 segund sus vezinos. Et aquel genués adolesçió muy mal, et de que 
 entendió que non podía escapar de la muerte, fizo llamar a sus parientes
 et a sus amigos; et desque todos fueron con él, envió por su muger et 
 sus fijos; et assentósse en un palaçio muy bueno donde paresçía la mar 
 et la tierra; et fizo traer ante sí todo su tesoro et todas sus joyas, 
 et de que todo lo tovo ante sí, conmençó en manera de trebejo a fablar 
 con su alma en esta guisa:

—Alma, yo beo que tú te quieres partir de mí, et non sé por qué lo 
 fazes; ca si tú quieres muger et fijos, bien los vees aquí delante tales
 de que te deves tener por pagada; et si quisieres parientes et amigos, 
 ves aquí muchos et muy buenos et mucho onrados; et si quieres muy grant 
 tesoro de oro et de plata et de piedras preçiosas et de joyas et de 
 paños et de merchandías, tú tienes aquí tanto dello que te non faze 
 mengua aver más; et si tú quieres naves et galeas que te ganen et te 
 trayan muy grant aver et muy grant onra, veeslas aquí, ó están en la mar
 que paresçe deste mi palaçio; et si quieres muchas heredades et 
 huertas, et muy fermosas et muy delectosas, véeslas ó paresçen destas 
 finiestras; et si quieres cavallos et mulas, et aves et canes para caçar
 et tomar plazer, et joglares para te fazer alegría et solaz, et muy 
 buena posada, mucho apostada de camas et de estrados et de todas las 
 otras cosas que son ý mester; de todas estas cosas a ti non te mengua 
 nada; et pues tú as tanto bien et non te tienes ende por pagada nin 
 puedes sofrir el bien que tienes, pues con todo esto non quieres fincar 
 et quieres buscar lo que non sabes, de aquí adelante ve con la ira de 
 Dios, et será muy nesçio qui de ti se doliere por mal que te venga.

Et vós, señor conde Lucanor, pues, loado a Dios, estades en paz et 
 con bien et con onra, tengo que non faredes buen recabdo en abenturar 
 esto et començar lo que dezides que vos consejan; ca por aventura estos 
 vuestros consejeros vos lo dizen porque saben que desque en tal fecho 
 vos ovieren metido, que por fuerça abredes a fazer lo que ellos 
 quisieren et que avredes a seguir su voluntad desque fuéredes en el 
 grant mester, así como siguen ellos la vuestra agora que estades en paz.
 Et por aventura cuidan que por el vuestro pleito endereçarán ellos sus 
 faziendas, lo que se les non guisa en cuanto vos vivierdes en asusiego, 
 et conteçervos la lo que dezía el genués a la su alma; mas, por el mi 
 consejo, en cuanto pudierdes aver paz et assossiego a vuestra onra, et 
 sin vuestra mengua, non vos metades en cosa que lo ayades todo 
 aventurar.

Al conde plogo mucho del consejo que Patronio le dava. Et fízolo así, et fallóse ende bien.

Et cuando don Johan falló este exiemplo, tóvolo por bueno et non 
 quiso fazer viessos de nuebo, sinon que puso ý una palabra que dizen las
 viejas en Castiella. Et la palabra dize así:

Quien bien se siede non se lieve. Et la istoria deste exemplo es ésta que se sigue:

Exemplo Vº

De lo que contesçió a un raposo con un cuervo que tenié un pedaço de queso en el pico.

Otra vez fablava el conde Lucanor con Patronio, su consejero, et díxol’ assí:

—Patronio, un omne que da a entender que es mi amigo, me començó a 
 loar mucho, dándome a entender que avía en mí muchos complimientos de 
 onra et de poder et de muchas vondades. Et de que con estas razones me 
 falagó cuanto pudo, movióme un pleito, que en la primera vista, segund 
 lo que yo puedo entender, que paresçe que es mi pro.

Et contó el conde a Patronio cuál era el pleito quel’ movía; et 
 como quier que paresçía el pleito aprovechoso, Patronio entendió el 
 engaño que yazía ascondido so las palabras fremosas. Et por ende dixo al
 conde:

—Señor conde Lucanor, sabet que este omne vos quiere engañar, 
 dándovos a entender que el vuestro poder et el vuestro estado es mayor 
 de cuanto es la verdat. Et para que vos podades guardar deste engaño que
 vos quiere fazer, plazerme la que sopiésedes lo que contesçió a un 
 cuervo con un raposo.

Et el conde le preguntó cómo fuera aquello.

—Señor conde Lucanor —dixo Patronio—, el cuervo falló una vegada un
 grant pedaço de queso et subió en un árbol porque pudiese comer el 
 queso más a su guisa et sin reçelo et sin enbargo de ninguno. Et en 
 cuanto el cuervo assí estava, passó el raposo por el pie del árbol, et 
 desque vio el queso que el cuervo tenía, començó a cuidar en cuál manera
 lo podría levar de’l. Et por ende començó a fablar con él en esta 
 guisa:

—Don Cuervo, muy gran tiempo ha que oí fablar de vós et de la 
 vuestra nobleza, et de la vuestra apostura. Et como quiera que vos mucho
 busqué, non fue la voluntat de Dios, nin la mi ventura, que vos 
 pudiesse fallar fasta agora, et agora que vos veo, entiendo que a mucho 
 más bien en vos de cuanto me dizían. Et porque veades que non vos lo 
 digo por lesonja, también como vos diré las aposturas que en vos 
 entiendo, también vos diré las cosas en que las gentes tienen que non 
 sodes tan apuesto. Todas las gentes tienen que la color de las vuestras 
 péñolas et de los ojos et del pico et de los pies et de las uñas, que 
 todo es prieto, et por que la cosa prieta non es tan apuesta como la de 
 otra color, et vós sodes todo prieto, tienen las gentes que es mengua de
 vuestra apostura, et non entienden cómo yerran en ello mucho; ca como 
 quier que las vuestras péñolas son prietas, tan prieta e tan luzia es 
 aquella pretura, que torna en india, como péñolas de pavón, que es la 
 más fremosa ave del mundo; et como quier que los vuestros ojos son 
 prietos, cuanto para ojos, mucho son más fremosos que otros ojos 
 ningunos, ca la propriedat del ojo non es sinon ver, et porque toda cosa
 prieta conorta el viso, para los ojos, los prietos son los mejores, et 
 por ende son más loados los ojos de la ganzela, que son más prietos que 
 de ninguna otra animalia. Otrosí, el vuestro pico et las vuestras manos 
 et uñas son fuertes más que de ninguna ave tanmaña como vós. Otrosí, en 
 el vuestro buelo avedes tan grant ligereza, que vos non enbarga el 
 viento de ir contra él, por rezio que sea, lo que otra ave non puede 
 fazer tan ligeramente como vós. Et bien tengo que, pues Dios todas las 
 cosas faze con razón, que non consintría que, pues en todo sodes tan 
 complido, que oviese en vos mengua de non cantar mejor que ninguna otra 
 ave. Et pues Dios me fizo tanta merçet que vos veo, et sé que ha en vos 
 más bien de cuanto nunca de vos oí, si yo pudiesse oír de vos el vuestro
 canto, para siempre me ternía por de buena ventura.

Et señor conde Lucanor, parat mientes que maguer que la entençión 
 del raposo era para engañar al cuervo, que sienpre las sus razones 
 fueron con verdat. Et set çierto que los engaños et damños mortales 
 siempre son los que se dizen con verdat engañosa.

Et desque el cuervo vio en cuantas maneras el raposo le alabava, et
 cómo le dizía verdat en todas creó que asíl’ dizía verdat en todo lo 
 ál, et tovo que era su amigo, et non sospechó que lo fazía por levar 
 de’l el queso que tenía en el pico, et por las muchas buenas razones 
 quel’ avía oído, et por los falagos et ruegos quel’ fiziera porque 
 cantase, avrió el pico para cantar. Et desque el pico fue avierto para 
 cantar, cayó el queso en tierra, et tomólo el raposo et fuese con él; et
 así fincó engañado el cuervo del raposo, creyendo que avía en sí más 
 apostura et más complimiento de cuanto era la verdat.

Et vós, señor conde Lucanor, como quier que Dios vos fizo assaz 
 merçet en todo, pues beedes que aquel omne vos quiere fazer entender que
 avedes mayor poder et mayor onra o más vondades de cuanto vós sabedes 
 que es la verdat, entendet que lo faze por vos engañar, et guardat vos 
 de’l et faredes como omne de buen recabdo.

Al conde plogo mucho de lo que Patronio le dixo, et fízolo assí. Et con su consejo fue él guardado de yerro.

Et porque entendió don Johan que este exiemplo era muy bueno, 
 fízolo escrivir en este libro, et fizo estos viessos, en que se entiende
 avreviadamente la entención de todo este exiemplo. Et los viessos dizen
 así:

Qui te alaba con lo que non es en ti, sabe que quiere levar lo que as de ti.

Et la estoria deste enxemplo es ésta que se sigue:

Exemplo VIº

De lo que contesçió a la golondrina con las otras aves cuando vio sembrar el lino.

Un día fablava el conde Lucanor con Patronio, su consejero, et díxol’:

—Patronio, a mí dizen que unos mis vezinos, que son más poderosos 
 que yo, se andan ayuntando et faziendo muchas maestrías et artes con que
 me puedan engañar et fazer mucho damno; et yo non lo creo, nin me 
 reçelo ende; pero por el buen entendimiento que vós avedes, quiérovos 
 preguntar que me digades si entendedes que devo fazer alguna cosa 
 sobresto.

—Señor conde Lucanor —dixo Patronio—, para que en esto fagades lo 
 que yo entiendo que vos cumple, plazerme la mucho que sopiésedes lo que 
 contesçió a la golondrina con las otras aves.

El conde Lucanor le preguntó cómo fuera aquello.

—Señor conde Lucanor —dixo Patronio—, la golondrina vido que un 
 omne senbrava lino, et entendió, por el su buen entendimiento, que si 
 aquel lino nasçiesse, podrían los omnes fazer redes et lazos para tomar 
 las aves. Et luego fuesse para las aves et fízolas ayuntar, et díxoles 
 en cómo el omne senbrava aquel lino et que fuesen çiertas que si aquel 
 lino nasçiesse, que se les seguiría ende muy grant dampno et que les 
 consejava que ante que el lino nasçiesse que fuessen allá et que lo 
 arrincassen. Ca las cosas son ligeras de se desfazer en el comienço et 
 después son muy más graves de se desfazer. Et las aves tovieron esto en 
 poco et non lo quisieron fazer. Et la golondrina les afincó desto muchas
 veces, fasta que vio que las aves non se sintían desto, nin davan por 
 ello nada, et que el lino era ya tan cresçido que las aves non lo 
 podrían arrancar con las manos nin con los picos. Et desque esto vieron 
 las aves, que el lino era cresçido, et que non podían poner consejo al 
 daño que se les ende seguiría, arripintiéronse ende mucho por que ante 
 non avían ý puesto consejo. Pero el repintimiento fue a tiempo que non 
 podían tener ya pro.

Et ante desto, cuando la golondrina vio que non querían poner 
 recabdo las aves en aquel daño que les vinía, fuesse para’l omne, et 
 metiósse en su poder et ganó de’l segurança para sí et para su linage. 
 Et después acá biven las golondrinas en poder de los omnes et son 
 seguras dellos. Et las otras aves que se non quisieron guardar, tómanlas
 cada día con redes et con lazos.

—Et vós, señor conde Lucanor, si queredes ser guardado deste dampno
 que dezides que vos puede venir, apercebitvos et ponet ý recabdo, ante 
 que el daño vos pueda acaesçer. Ca non es cuerdo el que vee la cosa 
 desque es acaesçida, mas es cuerdo el que por una señaleja o por un 
 movimiento cualquier entiende el daño quel’ puede venir et pone ý 
 consejo porque nol’ acaezca.

Al conde plogo esto mucho, et fízolo segund Patronio le consejó et fallóse ende bien.

Et porque entendió don Johan que este enxienplo era muy bueno fízole poner en este libro et fizo estos viessos que dizen assí:

En el comienço deve omne partir el daño que non le pueda venir.

Et la istoria deste exiemplo es ésta que se sigue:

Exemplo VIIº

De lo que contesçió a una muger quel’ dizién doña Truhana.

Otra vez fablava el conde Lucanor con Patronio en esta guisa:

—Patronio, un omne me dixo una razón et amostróme la manera cómo 
 podría seer. Et bien vos digo que tantas maneras de aprovechamiento ha 
 en ella que, si Dios quiere que se faga assí como me él dixo, que sería 
 mucho mi pro; ca tantas cosas son que nasçen las unas de las otras, que 
 al cabo es muy grant fecho además.

Et contó a Patronio la manera cómo podría seer. Desque Patronio entendió aquellas razones, respondió al conde en esta manera:

—Señor conde Lucanor, siempre oí dezir que era buen seso atenerse 
 omne a las cosas çiertas et non a las vanas fuzas, ca muchas vezes a los
 que se atienen a las fuzas, contésçeles lo que contesçió a doña Truana.

Et el conde preguntó cómo fuera aquello.

—Señor conde —dixo Patronio—, una muger fue que avié nombre doña 
 Truana et era asaz más pobre que rica, et un día iva al mercado et 
 levava una olla de miel en la cabeça. Et yendo por el camino, començó a 
 cuidar que vendría aquella olla de miel et que compraría una partida de 
 huevos, et de aquellos huevos nazçirían gallinas et depués, de aquellos 
 dineros que valdrían, conpraría ovejas, et assí fue comprando de las 
 ganancias que faría, fasta que fallóse por más rica que ninguna de sus 
 vezinas.

Et con aquella riqueza que ella cuidava que avía, asmó cómo casaría
 sus fijos et sus fijas, et cómo iría aguardada por la calle con yernos 
 et con nueras, et cómo dizían por ella cómo fuera de buena ventura en 
 llegar a tan grant riqueza, seyendo tan pobre como solía seer.

Et pensando en esto començó a reír con grand plazer que avía de la 
 su buena andança, et, en riendo, dio con la mano en su fruente, et 
 entonçes cayól’ la olla de la miel en tierra, et quebróse. Cuando vio la
 olla quebrada, començó a fazer muy grant duelo, toviendo que avía 
 perdido todo lo que cuidava que avría si la olla non le quebrara. Et 
 porque puso todo su pensamiento por fuza vana, non se fizo al cabo nada 
 de lo que ella cuidava.

Et vós, señor conde, si queredes que lo que vos dixieren et lo que 
 vós cuidardes sea todo cosa çierta, cred et cuidat sienpre todas cosas 
 tales que sean aguisadas et non fuzas dubdosas et vanas. Et si las 
 quisierdes provar, guardatvos que non aventuredes nin pongades de lo 
 vuestro cosa de que vos sintades por fiuza de la pro de lo que non sodes
 çierto.

Al conde plogo de lo que Patronio le dixo, et fízolo assí et fallóse ende bien.

Et porque don Johan se pagó deste exienplo, fízolo poner en este libro et fizo estos viessos que dizen assí:

A las cosas çiertas vos comendat et las fuizas vanas dexat.

Et la istoria deste exiemplo es ésta que sigue:

Exemplo VIIIº

De lo que contesçió a un omne que avían de alimpiar el fígado.

Otra vez fablava el conde Lucanor con Patronio, su consegero, et díxole assí:

—Patronio, sabet que como quier que Dios me fizo mucha merced en 
 muchas cosas, que estó agora mucho afincado de mengua de dineros. Et 
 como quiera que me es tan grave de lo fazer como la muerte, tengo que 
 avié a vender una de las heredades del mundo de que he más duelo, o 
 fazer otra cosa que me será grand daño como esto. Et averlo he de fazer 
 por salir agora desta lazeria et desta cuita en que estó. Et faziendo yo
 esto, que es tan grant mío daño, vienen a mí muchos omnes, que sé que 
 lo pueden muy bien escusar, et demándanme, que les dé estos dineros que 
 me cuestan tan caros.

Et por el buen entendimiento que Dios en vos puso, ruégovos que me digades lo que vos paresçe que devo fazer en esto.

—Señor conde Lucanor —dixo Patronio—, paresçe a mí que vos contesçe
 con estos omnes como contesçió a un omne que era muy mal doliente.

Et el conde le rogó quel’ dixiesse cómo fuera aquello.

—Señor conde —dixo Patronio—, un omne era muy mal doliente, assí 
 quel’ dixieron los físicos que en ninguna guisa non podía guaresçer si 
 non le feziessen una avertura por el costado, et quel’ sacassen el 
 fígado por él, et que lo lavassen con unas melezinas que avía mester, et
 quel’ alinpiassen de aquellas cosas porque el fígado estava maltrecho. 
 Estando él sufriendo este dolor et teniendo el físico el fígado en la 
 mano, otro omne que estava ý çerca de’l començó de rogarle quel’ diesse 
 de aquel fígado para un su gato.

Et vós, señor conde Lucanor, si queredes fazer muy grand vuestro 
 daño por aver dineros et darlos do se deven escusar, dígovos que lo 
 podiedes fazer por vuestra voluntad, mas nunca lo faredes por el mi 
 consejo.

Al conde plogo de aquello que Patronio dixo, et guardóse ende dallí adelante, et fallóse ende bien.

Et porque entendió don Johan que este exiemplo era bueno, mandólo escrivir en este libro et fizo estos viessos que dizen assí.

Si non sabedes qué devedes dar, a grand daño se vos podría tornar.

Et la istoria deste exiemplo es ésta que se sigue:

Exemplo IXº

De lo que contesçió a los dos cavallos con el león.

Un día fablava el conde Lucanor con Patronio, su consegero, en esta guisa:

—Patronio, grand tiempo ha que yo he un enemigo de que me vino 
 mucho mal, et esso mismo ha él de mí, en guisa que, por las obras et por
 las voluntades, estamos muy mal en uno. Et agora acaesçió assí: que 
 otro omne muy más poderoso que nos entramos va començando algunas cosas 
 de que cada uno de nos reçela quel’ puede venir muy grand daño. Et agora
 aquel mío enemigo envióme dezir que nos aviniéssemos en uno, para nos 
 defender daquel otro que quiere ser contra nos; ca si amos fuéremos 
 ayuntados, es çierto que nos podremos defender; et si el uno de nos se 
 desvaría del otro, es çierto que cualquier de nos que quiere estroir 
 aquel de que nos reçelamos, que lo puede fazer ligeramente. Et de que el
 uno de nos fuere estroído, cualquier de nos que fincare sería muy 
 ligero de estroir. Et yo agora estó en muy grand duda de este fecho: ca 
 de una parte me temo mucho que aquel mi enemigo me querría engañar, et 
 si él una vez en su poder me toviesse, non sería yo bien seguro de la 
 vida; et si grant amor pusiéremos en uno, non se puede escusar de fiar 
 yo en él, et él en mí. Et esto me faze estar en grand reçelo. De otra 
 parte, entiendo que si non fuéremos amigos assí como me lo envía rogar, 
 que nos puede venir muy grand daño por la manera que vos ya dixe. Et por
 la grant fiança que yo he en vos et en el vuestro buen entendimiento, 
 ruégovos que me consejedes lo que faga en este fecho.

—Señor conde Lucanor —dixo Patronio—, este fecho es muy grande et 
 muy peligroso, et para que mejor entendades lo que vos cumplía de fazer,
 plazerme la que sopiéssedes lo que contesçió en Túnez a dos cavalleros 
 que bivían con el infante don Enrique.

El conde le preguntó cómo fuera aquello.

—Señor conde —dixo Patronio—, dos cavalleros que vivían con el 
 infante don Enrique en Túnes eran entramos muy amigos et posavan siempre
 en una posada. Et estos dos cavalleros non tenían más de sendos 
 cavallos, et assí como los cavalleros se querían muy grand bien, bien 
 assí los cavallos se querían muy grand mal. Et los cavalleros non eran 
 tan ricos que pudiessen mantener dos posadas, et por la malquerençia de 
 los cavallos non podían posar en una posada, et por esto avían a vevir 
 vida muy enojosa. Et de que esto les duró un tiempo et vieron que non lo
 podían más sofrir, contaron su fazienda a don Enrique et pediéronle por
 merçed que echase aquellos cavallos a un león que el rey de Túnez 
 tenía.

Don Enrique les gradesçió lo que dezían muy mucho, et fabló con el 
 rey de Túnez. Et fueron los cavallos muy bien pechados a los cavalleros,
 et metiéronlos en un corral do estava el león. Cuando los cavallos se 
 vieron en el corral, ante que el león saliesse de la casa do yazía 
 ençerrado, començáronse a matar lo más bravamente del mundo. Et estando 
 ellos en su pellea, abrieron la puerta de la casa en que estava el león,
 et de que salió al corral et los cavallos lo vieron, començaron a 
 tremer muy fieramente et poco a poco fuéronse legando el uno al otro. Et
 desque fueron entramos juntados en uno, estovieron así una pieça, et 
 endereçaron entramos al león et paráronlo tal a muessos et a coçes que 
 por fuerça se ovo de ençerrar en la casa donde saliera. Et fincaron los 
 cavallos sanos, que les non fizo ningún mal el león. Et después fueron 
 aquellos cavallos tan bien avenidos en uno, que comién muy de grado en 
 un pesebre et estavan en uno en casa muy pequeña. Et esta avenençia 
 ovieron entre sí por el grant reçelo que ovieron del león.

—Et vós, señor conde Lucanor, si entendedes que aquel vuestro 
 enemigo a tan grand reçelo de aquel otro de que se reçela, et a tan 
 grand mester a vos porque forçadamente aya de olbidar cuanto mal passó 
 entre vós et él, et entiende que sin vos non se puede bien defender, 
 tengo que assí como los cavallos se fueron poco a poco ayuntando en uno 
 fasta que perdieron el reçelo et fueron bien seguros el uno del otro, 
 que assí devedes vós, poco a poco, tomar fiança et afazimiento con aquel
 vuestro enemigo. Et si fallardes en él sienpre buena obra et leal, en 
 tal manera que seades bien çierto que en ningún tiempo, por bien quel’ 
 vaya, que nunca vos verná de’l daño, estonçe faredes bien et será 
 vuestra pro de vos ayudar porque otro omne estraño non vos conquiera nin
 vos estruya. Ca mucho deven los omnes fazer et sofrir a sus parientes 
 et a sus vezinos porque non sean maltraídos de los otros estraños. Pero 
 si vierdes que aquel vuestro enemigo es tal o de tal manera, que desque 
 lo oviésedes ayudado en guisa que saliese por vos de aquel peliglo, que 
 después que lo suyo fuesse en salvo, que sería contra vos et non 
 podríades de’l ser seguro; si él tal fuer, faríades mal seso en le 
 ayudar, ante tengo quel’ devedes estrañar cuanto pudierdes; ca pues 
 viestes que seyendo él en tan grand quexa, non quiso olvidar el mal 
 talante que vos avía, et entendiestes que vos lo tenía guardado para 
 cuando viesse su tiempo que vos lo podría fazer, bien entendedes vós que
 non vos dexa logar para fazer ninguna cosa porque salga por vos de 
 aquel grand peliglo en que está.

Al conde plogo desto que Patronio dixo, et tovo quel’ dava muy buen consejo.

Et porque entendió don Johan que este exiemplo era bueno, mandólo escrivir en este libro et fizo estos viessos que dizen assí:

Guardatvos de seer conquerido del estraño seyendo del vuestro bien guardado de daño.

Et la istoria deste exiemplo es ésta que se sigue:

Exemplo Xº

De lo que contesçió a un omne que por pobreza et mengua de otra vianda comía atramuzes.

Otro día fablava el conde Lucanor con Patronio en esta manera:

—Patronio, bien conosco a Dios que me a fecho muchas merçedes, más 
 quel’ yo podría servir, et en todas las otras cosas entiendo que está la
 mi fazienda asaz con bien et con onra; pero algunas vegadas me contesçe
 de estar tan afincado de pobreza que me paresçe que quería tanto la 
 muerte como la vida. Et ruégovos que algún conorte me dedes para esto.

—Señor conde Lucanor —dixo Patronio—, para que vos conortedes 
 cuando tal cosa vos acaesçiere, sería muy bien que sopiésedes lo que 
 acaesçió a dos omnes que fueron muy ricos.

El conde le rogó quel’ dixiesse cómo fuera aquello.

—Señor conde Lucanor —dixo Patronio—, de estos dos omnes, el uno 
 dellos llegó a tan grand pobreza que non fincó en el mundo cosa que 
 pudiese comer. Et desque fizo mucho por buscar alguna cosa que comiesse,
 non pudo aver cosa del mundo sinon una escudiella de atramizes. Et 
 acordándose de cuando rico era et solía ser, que agora con fambre et con
 mengua avía de comer los atramizes, que son tan amargos et de tan mal 
 sabor, començó de llorar muy fieramente, pero con la grant fambre 
 començó de comer de los atramizes, et en comiéndolos, estava llorando et
 echava las cortezas de los atramizes en pos sí. Et él estando en este 
 pesar et en esta coita, sintió que estava otro omne en pos de’l et 
 bolbió la cabeça et vio un omne cabo de’l que estava comiendo las 
 cortezas de los atramizes que él echava en pos de sí, et era aquél de 
 que vos fablé desuso.

Et cuando aquello vio el que comía los atramizes, preguntó a aquél 
 que comía las cortezas que por qué fazía aquello. Et él dixo que sopiese
 que fuera muy más rico que él, et que agora avía llegado a tan grand 
 pobreza et en tan grand fanbre quel’ plazía mucho cuando fallava 
 aquellas cortezas que él dexava. Et cuando esto vio el que comía los 
 atramizes, conortóse, pues entendió que otro avía más pobre que él, et 
 que avía menos razón porque lo devíe seer. Et con este conorte, 
 esforçósse et ayudól’ Dios, et cató manera en cómo saliesse de aquella 
 pobreza, et salió della et fue muy bien andante.

Et, señor conde Lucanor, devedes saber que el mundo es tal, et 
 aunque nuestro señor Dios lo tiene por bien, que ningún omne non aya 
 complidamente todas las cosas. Mas, pues en todo lo ál vos faze Dios 
 merçed et estades con vien et con onra, si alguna vez vos menguare 
 dineros o estudierdes en afincamiento, non desmayedes por ello, et cred 
 por çierto que otros más onrados et más ricos que vós estarán tan 
 afincados, que se ternién por pagados si pudiessen dar a sus gentes et 
 les diessen aún muy menos de cuanto vos les dades a las vuestras.

Al conde plogo mucho desto que Patronio dixo, et conortóse, et 
 ayudóse él, et ayudól’ Dios, et salió muy bien de aquella quexa en que 
 estava.

Et entendiendo don Johan que este exiemplo era muy bueno, fízolo poner en este libro et fizo estos viessos que dizen assí:

Por pobreza nunca desmayedes, pues otros más pobres que vos veredes.

Et la istoria deste exiemplo es ésta que se sigue:

Exemplo XIº

De lo que contesçió a un deán de Sanctiago con don Illán, el grand maestro de Toledo.

Otro día fablava el conde Lucanor con Patronio, et contával’ su fazienda en esta guisa:

—Patronio, un omne vino a me rogar quel’ ayudasse en un fecho que 
 avía mester mi ayuda, et prometióme que faría por mí todas las cosas que
 fuessen mi pro et mi onra. Et yo començél’ a ayudar cuanto pude en 
 aquel fecho. Et ante que el pleito fuesse acabado, teniendo él que ya el
 su pleito era librado, acaesçió una cosa en que cumplía que la fiziesse
 por mí, et roguél’ que la fiziesse et él púsome escusa. Et después 
 acaesçió otra cosa que pudiera fazer por mí, et púsome escusa como a la 
 otra; et esto me fizo en todo lo quel’ rogué que’l fiziesse por mí. Et 
 aquel fecho porque él me rogó non es aún librado, nin se librará si yo 
 non quisiere. Et por la fiuza que yo he en vós et en el vuestro 
 entendimiento, ruégovos que me consejedes lo que faga en esto.

—Señor conde —dixo Patronio—, para que vós fagades en esto lo que 
 vos de-vedes, mucho querría que sopiésedes lo que contesçió a un deán de
 Sanctiago con don Illán, el grand maestro que morava en Toledo.

Et el conde le preguntó cómo fuera aquello.

—Señor conde —dixo Patronio—, en Sanctiago avía un deán que avía 
 muy grant talante de saber el arte de la nigromançía, et oyó dezír que 
 don Illán de Toledo sabía ende más que ninguno que fuesse en aquella 
 sazón; et por ende vínose para Toledo para aprender de aquella sciençia.
 Et el día que llegó a Toledo, adereçó luego a casa de don Illán et 
 fallólo que estava lleyendo en una cámara muy apartada; et luego que 
 legó a él, reçibiólo muy bien et díxol’ que non quería quel’ dixiesse 
 ninguna cosa de lo porque venía fasta que oviese comido. Et pensó muy 
 bien de’l et fizol’ dar muy buenas posadas et todo lo que ovo mester, et
 diol’ a entender quel’ plazía mucho con su venida.

Et después que ovieron comido, apartósse con él, et contól’ la 
 razón porque allí viniera, et rogól’ muy afincadamente quel’ mostrasse 
 aquella sciençia que él avía muy grant talante de la aprender. Et don 
 Illán díxol’ que él era deán et omne de grand guisa et que podía llegar a
 grand estado —et los omnes que grant estado tienen, de que todo lo suyo
 an librado a su voluntad, olbidan mucho aína lo que otrie a fecho por 
 ellos— et él que se reçelava que de que él oviesse aprendido de’l 
 aquello que él quería saber, que non le faría tanto bien como él le 
 prometía. Et el deán le prometió et le asseguró que de cualquier vien 
 que él oviesse, que nunca faría sinon lo que él mandasse.

Et en estas fablas estudieron desque ovieron yantado fasta que fue 
 ora de çena. De que su pleito fue bien assossegado entre ellos, dixo don
 Illán al deán que aquella sçiençia non se podía aprender sinon en lugar
 mucho apartado et que luego essa noche le quería amostrar do avían de 
 estar fasta que oviesse aprendido aquello que él quería saber. Et tomól’
 por la mano et levól’ a una cámara. Et en apartándose de la otra gente,
 llamó a una mançeba de su casa et díxol’ que toviesse perdizes para que
 çenassen essa noche, mas que non las pusiessen a assar fasta que él 
 gelo mandasse.

Et desque esto ovo dicho, llamó al deán; et entraron entramos por 
 una escalera de piedra muy bien labrada et fueron descendiendo por ella 
 muy grand pieça, en guisa que paresçía que estavan tan vaxos que passaba
 el río de Tajo por çima dellos. Et desque fueron en cabo del escalera, 
 fallaron una possada muy buena, et una cámara mucho apuesta que ý avía, ó
 estavan los libros et el estudio en que avían de leer. De que se 
 assentaron, estavan parando mientes en cuáles libros avían de començar. 
 Et estando ellos en esto, entraron dos omnes por la puerta et diéronle 
 una carta quel’ enviava el arçobispo, su tío, en quel’ fazía saber que 
 estava muy mal doliente et quel’ enviava rogar que sil’ quería veer 
 vivo, que se fuesse luego para él. Al deán pesó mucho con estas nuebas; 
 lo uno, por la dolençia de su tío; et lo ál, porque reçeló que avía de 
 dexar su estudio que avía començado. Pero puso en su coraçón de non 
 dexar aquel estudio tan aína, et fizo sus cartas de repuesta et enviólas
 al arçobispo, su tío.

Et dende a tres o cuatro días llegaron otros omnes a pie que traían
 otras cartas al deán en quel’ fazían saber que el arçobispo era finado,
 et que esta-van todos los de la eglesia en su eslección et que fiavan, 
 por la merçed de Dios, que eslerían a él, et por esta razón que non se 
 quexasse de ir a lla eglesia; ca mejor era para él en quel’ esleciessen 
 seyendo en otra parte que non estando en la eglesia.

Et dende a cabo de siete o de ocho días, vinieron dos escuderos muy
 bien vestidos et muy bien aparejados, et cuando llegaron a él, 
 vesáronle la mano et mostráronle las cartas en cómo le avían esleído por
 arçobispo. Cuando don Illán esto oyó, fue al electo et díxol’ cómo 
 gradescía mucho a Dios porque estas buenas nuebas le llegaran a su casa,
 et pues Dios tanto bien le fiziera, quel’ pedía por merçed que el 
 deanadgo que fincava vagado que lo diesse a un su fijo. Et el electo 
 díxol’ quel’ rogava quel’ quisiesse consentir que aquel deanadgo que lo 
 oviesse un su hermano; mas que él le faría bien, en guisa que él fuesse 
 pagado, et quel’ rogava que fuesse con él para Sanctiago et que levasse 
 aquel su fijo. Don Illán dixo que lo faría.

Fuéronse para Sanctiago. Cuando ý llegaron, fueron muy bien 
 reçebidos et mucho onradamente. Et desque moraron ý un tiempo, un día 
 llegaron al arçobispo mandaderos del Papa con sus cartas en cómol’ dava 
 el obispado de Tolosa, et quel fazía gracia que pudiesse dar el 
 arçobispado a qui quisiesse. Cuando don Illán oyó esto, retrayéndol’ 
 mucho afincadamente lo que con él avía passado, pidiól’ merçed quel’ 
 diesse a su fijo; et el arçobispo le rogó que consentiesse que lo 
 oviesse un su tío, hermano de su padre. Et don Illán dixo que bien 
 entendié quel’ fazía gran tuerto, pero que esto que lo consintía en tal 
 que fuesse seguro que gelo emendaría adelante. Et el obispo le prometió 
 en toda guisa que lo faría assí, et rogól’ que fuesse con él a Tolosa et
 que levasse su fijo.

Et desque llegaron a Tolosa, fueron muy bien reçebidos de condes et
 de cuantos omnes buenos avía en la tierra. Et desque ovieron ý morado 
 fasta dos años, llegaron los mandaderos del Papa con sus cartas en cómo 
 le fazía el Papa cardenal et quel’ fazía gracia que diesse el obispado 
 de Tolosa a qui quisiesse. Entonçe fue a él don Illán et díxol’ que, 
 pues tantas vezes le avía fallesçido de lo que con él pusiera, que ya 
 aquí non avía logar del’ poner escusa ninguna que non diesse algunas de 
 aquellas dignidades a su fijo. Et el cardenal rogól’ quel’ consentiese 
 que oviesse aquel obispado un su tío, hermano de su madre, que era omne 
 bueno ançiano; mas que, pues él cardenal era, que se fuese con él para 
 la Corte, que asaz avía en qué le fazer bien. Et don Illán quexósse ende
 mucho, pero consintió en lo que el cardenal quiso, et fuesse con él 
 para la Corte.

Et desque ý llegaron, fueron bien reçebidos de los cardenales et de
 cuantos en la Corte eran, et moraron ý muy grand tiempo. Et don Illán 
 afincando cada día al cardenal quel’ fiziesse alguna gracia a su fijo, 
 et él poníal’ sus escusas.

Et estando assí en la Corte, finó el Papa; et todos los cardenales 
 esleyeron aquel cardenal por Papa. Estonçe fue a él don Illán et díxol’ 
 que ya non podía poner escusa de non conplir lo quel’ avía prometido. El
 Papa le dixo que non lo afincasse tanto, que siempre avría lugar en 
 quel’ fiziesse merçed segund fuesse razón. Et don Illán se començó a 
 quexar mucho, retrayéndol’ cuantas cosas le prometiera et que nunca le 
 avía complido ninguna, et diziéndol’ que aquello reçelava en la primera 
 vegada que con él fablara, et pues aquel estado era llegado et nol’ 
 cumplía lo quel’ prometiera, que ya non le fincava logar en que 
 atendiesse de’l bien ninguno. Deste aquexamiento se quexó mucho el Papa 
 et començól’ a maltraer diziéndol’ que si más le afincasse, quel’ faría 
 echar en una cárçel, que era ereje et encantador, que bien sabía que non
 avía otra vida nin otro ofiçio en Toledo, do él moraba, sinon bivir por
 aquella arte de nigromançía.

Desque don Illán vio cuánto mal le gualardonava el Papa lo que por 
 él avía fecho, espedióse de’l, et solamente nol’ quiso dar el Papa que 
 comiese por el camino. Estonçe don Illán dixo al Papa que pues ál non 
 tenía de comer, que se avría de tornar a las perdizes que mandara assar 
 aquella noche, et llamó a la muger et díxol’ que assasse las perdizes.

Cuanto esto dixo don Illán, fallósse el Papa en Toledo, deán de 
 Sanctiago, como lo era cuando ý bino, et tan grand fue la vergüença que 
 ovo, que non sopo quel’ dezir. Et don Illán díxol’ que fuesse en buena 
 ventura et que as-saz avía provado lo que tenía en él, et que ternía por
 muy mal enpleado si comiesse su parte de las perdizes.

Et vós, señor conde Lucanor, pues veedes que tanto fazedes por 
 aquel omne que vos demanda ayuda et non vos da ende mejores gracias, 
 tengo que non avedes por qué trabajar nin aventurarvos mucho por 
 llegarlo a logar que vos dé tal galardón como el deán dio a don Illán.

El conde tovo esto por buen consejo, et fízolo assí, et fallósse ende bien.

Et porque entendió don Johan que era éste muy buen exiemplo, fízolo poner en este libro et fizo estos viessos que dizen assí:

Al que mucho ayudares et non te lo conosçiere,
menos ayuda abrás de’l desque en grand onra subiere.

Et la estoria deste exiemplo es ésta que se sigue:

Exemplo XIIº

De lo que contesçió a un raposo con un gallo.

El conde Lucanor fablava con Patronio, su consejero, una vez en esta guisa:

—Patronio, vós sabedes que, loado a Dios, la mi tierra es muy 
 grande et non es toda ayuntada en uno. Et como quier que yo he muchos 
 lugares que son muy fuertes, he algunos que lo non son tanto, et otrosí 
 otros lugares que son ya cuanto apartados de la mi tierra en que yo he 
 mayor poder. Et cuando he contienda con míos señores et con míos vezinos
 que an mayor poder que yo, muchos omnes que se me dan por amigos, et 
 otros que se me fazen consejeros, métenme grandes miedos et grandes 
 espantos et conséjanme que en ninguna guisa non esté en aquellos míos 
 lugares apartados, sinon que me acoja et esté en los lugares más fuertes
 et que son bien dentro en mi poder; et porque yo sé que vós sodes muy 
 leal et sabedes mucho de tales cosas como éstas, ruégovos que me 
 consejedes lo que vos semeja que me cumple de fazer en esto.

—Señor conde Lucanor —dixo Patronio—, en los grandes fechos et muy 
 dubdosos son muy periglosos los consejos, ca en los más de los consejos 
 non puede omne fablar çiertamente, ca non es omne seguro a que pueden 
 recodir las cosas; ca muchas vezes viemos que cuida omne una cosa et 
 recude después a otra; ca lo que cuida omne que es mal, recude a las 
 vegadas a bien, et lo que cuida omne que es vien, recude a las vegadas a
 mal; et por ende, el que a dar consejo, si es omne leal et de buena 
 entençión, es en muy grand quexa cuando ha de consejar, ca si el consejo
 que da recude a bien, non ha otras gracias sinon que dizen que fizo su 
 debdo en dar buen consejo; et si el consejo a bien non recude, sienpre 
 finca el consejero con daño et con vergüença. Et por ende, este consejo,
 en que ay muchas dubdas et muchos periglos, plazerme la de coraçón si 
 pudiese escusar de non lo dar, mas pues queredes que vos conseje, et non
 lo puedo escusar, dígovos que querría mucho que sopiésedes cómo 
 contesció a un gallo con un raposo.

El conde le preguntó cómo fuera aquello.

—Señor conde —dixo Patronio—, un omne bueno avía una casa en la 
 montaña, et entre las otras cosas que criava en su casa, criava siempre 
 muchas gallinas et muchos gallos. Et acaesçió que uno de aquellos gallos
 andava un día allongado de la casa por un campo, et andando él muy sin 
 reçelo, violo el raposo et vino muy ascondidamente, cuidándolo tomar. Et
 el gallo sintiólo et subió en un árbol que estava ya cuanto alongado de
 los otros. Cuando el raposo entendió que el gallo estava en salvo, 
 pesól’ mucho porque nol’ pudiera tomar et pensó en cuál manera podría 
 guisar quel’ tomasse. Et entonçe endereçó al árbol, et començól’ a rogar
 et a falagar et assegurar que descendiesse a andar por el campo como 
 solía; et el gallo non lo quiso fazer. Et desque el raposo entendió que 
 por ningún falago non le podía engañar, començól’ amenaçar diziéndol’ 
 que, pues de’l non fiava, que él guisaría cómo se fallasse ende mal. Et 
 el gallo, entendiendo que estava en su salvo, non dava nada por sus 
 amenazas nin por sus seguranças.

Et de que el raposo entendió que por todas estas maneras non le 
 podía engañar, endereçó al árbol et començó a roer en él con los dientes
 et dar en él muy grandes colpes con la cola. Et el cativo del gallo 
 tomó miedo sin razón, non parando mientes cómo aquel miedo que el raposo
 le ponía non le podía enpeçer, et espantóse de valde et quiso foir a 
 los otros árboles en que cuidava estar más seguro, que non pudo llegar 
 al monte, mas llegó a otro árbol.

Et de que el raposo entendió que tomava miedo sin razón fue en pos 
 él; et assí lo levó de árbol en árbor fasta que lo sacó del monte et lo 
 tomó, et lo comió.

Et vós, señor conde Lucanor, a menester que, pues tan grandes 
 fechos avedes a pasar et vos avedes de partir a ello, que nunca tomedes 
 miedo sin razón, nin vos espantedes de valde por amenazas, nin por 
 dichos de ningunos, nin fiedes en cosa de que vos pueda venir grand 
 daño, nin grand periglo, et puñad siempre en defender et en anparar los 
 lugares más postrimeros de la vuestra tierra; et non creades que tal 
 omne como vós, teniendo gentes et vianda, que por non seer el lugar muy 
 fuerte, podríedes tomar peligro ninguno. Et si con miedo o con reçelo 
 valdío dexardes los lugares de cabo de vuestra tierra, seguro sed que 
 assí vos irán levando de logar en logar fasta que vos sacassen de todo; 
 ca cuanto vós et los vuestros mayor miedo et mayor desmayo mostrássedes 
 en dexando los vuestros logares, tanto más se esforçarán vuestros 
 contrarios para vos tomar lo vuestro. Et cuando vós et los vuestros 
 viéredes a los vuestros contrarios más esforçados, tanto desmayaredes 
 más, et assí irá yendo el pleito fasta que non vos finque cosa en el 
 mundo; mas si bien porfidiardes sobre lo primero, sodes seguro, como 
 fuera el gallo si estudiera en el primero árbol; et aun tengo que 
 cumpliría a todos los que tienen fortalezas, si sopiessen este exiemplo,
 ca non se espantarían sin razón cuando les metiessen miedo con engaños,
 o con cavas, o con castiellos de madera, o con otras tales cosas que 
 nunca las farían sinon para espantar a los cercados. Et mayor cosa vos 
 diré porque beades que vos digo verdat. Nunca logar se puede tomar sinon
 subiendo por el muro con escaleras o cavando el muro; pero si el muro 
 es alto, non podrán llegar allá las escaleras. Et para cavarlo, vien 
 cred que an mester grand vagar los que lo an de cavar. Et assí, todos 
 los lugares que se toman o es con miedo o por alguna mengua que an los 
 cercados, et lo demás es por miedo sin razón. Et çiertamente, señor 
 conde, los tales como vós, et aun los otros que non son de tan grand 
 estado como vós, ante que comencedes la cosa, la devedes catar et ir a 
 ella con grand acuerdo, et non lo pudiendo nin diviendo escusar. Mas, 
 desque en el pleito fuéredes, non a mester que por cosa del mundo 
 tomedes espanto nin miedo sin razón; siquier devédeslo fazer, porque es 
 çierto que de los que son en los periglos, que muchos más escapan de los
 que se defienden, et non de los que fuyen. Siquier parat mientes que si
 un perriello quel’ quiera matar un grand alano, está quedo et regaña 
 los dientes, que muchas vezes escapa, et por grand perro que sea, si 
 fuye, luego es tomado et muerto.

Al conde plogo mucho de todo esto que Patronio le dixo, et fízolo assí, et fallósse dello muy bien.

Et porque don Johan tovo este por buen exiemplo, fízolo poner en este libro, et fizo estos viessos que dizen assí:

Non te espantes por cosa sin razón, mas defiéndete bien como varón.

Et la estoria deste exiemplo es ésta que se sigue:

Exemplo XIIIº

De lo que contesçió a un omne que tomava perdizes.

Fablava otra vez el conde Lucanor con Patronio, su consegero, et díxole:

—Patronio, algunos omnes de grand guisa, et otros que lo non son 
 tanto, me fazen a las vegadas enojos et daños en mi fazienda et en mis 
 gentes, et cuando son ante mí, dan a entender que les pesa mucho porque 
 lo ovieron a fazer, et que lo non fizieron sinon con muy grand mester et
 con muy grant cuita et non lo pudiendo escusar. Et porque yo querría 
 saber lo que devo fazer cuando tales cosas me fizieren, ruégovos que me 
 digades lo que entendedes en ello.

—Señor conde Lucanor —dixo Patronio—, esto que vós dezides que a 
 vos contesce, sobre que me demandades consejo, paresçe mucho a lo que 
 contesçió a un omne que tomava perdizes.

El conde le rogó quel’ dixiesse cómo fuera aquello.

—Señor conde —dixo Patronio—, un omne paró sus redes a las 
 perdizes; et desque las perdizes fueron caídas en la ret, aquel que las 
 caçava llegó a la ret en que yazían las perdizes; et assí como las iva 
 tomando, matávalas et sacávalas de la red, et en matando las perdizes, 
 dával’ el viento en los ojos tan reçio quel’ fazía llorar. Et una de las
 perdizes que estaba biva en la red començó a dezir a las otras:

—¡Vet, amigas, lo que faze este omne! ¡Como quiera que nos mata, sabet que a grant duelo de nos, et por ende está llorando!

Et otra perdiz que estava ý, más sabidora que ella, et que con su sabiduría se guardara de caer en la red, respondiól’ assí:

—Amiga, mucho gradesco a Dios porque me guardó, et ruego a Dios que
 guarde a mí et a todas mis amigas del que me quiere matar et fazer mal,
 et me da a entender quel’ pesa del mío daño.

Et vós, señor conde Lucanor, siempre vos guardat del que vierdes 
 que vos faze enojo et da a entender quel’ pesa por ello porque lo faze; 
 pero si alguno vos fizier enojo, non por vos fazer daño nin desonra, et 
 el enojo non fuere cosa que vos mucho enpesca, et el omne fuer tal de 
 que ayades tomado serviçio o ayuda, et lo fiziere con quexa o con mester
 en tales logares, conséjovos yo que çerredes el ojo en ello, pero en 
 guisa que lo non faga tantas vezes, dende se vos siga daño nin 
 vergüença; mas si de otra manera lo fiziese contra vos, estrañadlo en 
 tal manera porque vuestra fazienda et vuestra onra sienpre finque 
 guardada.

El conde tovo por buen consejo éste que Patronio le dava et fízolo assí et fallósse ende bien.

Et entendiendo don Johan que este exiemplo era muy bueno, mandólo poner en este libro et fizo estos viessos que dizen assí:

Quien te mal faz mostrando grand pesar, guisa cómo te puedas de’l guardar.

Et la istoria deste exiemplo es ésta que se sigue:

Exemplo XIVº

Del miraglo que fizo sancto Domingo cuando predicó sobre el logrero.

Un día fablava el conde Lucanor con Patronio en su fazienda et díxole:

—Patronio, algunos omnes me consejan que ayunte el mayor tesoro que
 pudiere et que esto me cumple más que otra cosa para que quier que me 
 contezca. Et ruégovos que me digades lo que vos paresçe en ello.

—Señor conde —dixo Patronio—, como quier que a los grandes señores 
 vos cumple de aver algún tesoro para muchas cosas, et señaladamente 
 porque non dexedes, por mengua de aver, de fazer lo que vos cumplier; et
 pero non entendades que este tesoro devedes ayuntar en guisa que 
 pongades tanto el talante en ayuntar grand tesoro porque dexedes de 
 fazer lo que devedes a vuestras gentes et para guarda de vuestra onra et
 de vuestro estado, ca si lo fiziésedes podervos la acaesçer lo que 
 contesçió a un lonbardo en Bolonia.

El conde le preguntó cómo fuera aquello.

—Señor conde —dixo Patronio—, en Boloñia avía un lonbardo que 
 ayuntó muy grand tesoro et non catava si era de buena parte o non, sinon
 ayuntarlo en cualquier manera que pudiesse. El lonbardo adoleçió de 
 dolençia mortal, et un su amigo que avía, desque lo vio en la muerte, 
 consejól’ que se confessase con sancto Domingo, que era estonçe en 
 Bollonia. Et el lonbardo quísolo fazer.

Et cuando fueron por sancto Domingo, entendió sancto Domingo que 
 non era voluntad de Dios que aquel mal omne non sufriesse la pena por el
 mal que avía fecho, et non quiso ir allá, mas mandó a un fraire que 
 fuesse allá.

Cuando los fijos del lonbardo sopieron que avía enviado por sancto 
 Domingo, pesóles ende mucho, teniendo que sancto Domingo faría a su 
 padre que diesse lo que avía por su alma, et que non fincaría nada a 
 ellos. Et cuando el fraire vino, dixiéronle que suava su padre, mas 
 cuando cumpliesse, que ellos enbiarían por él.

A poco rato perdió el lombardo la fabla, et murió, en guisa que non
 fizo nada de lo que avía mester para su alma. Otro día, cuando lo 
 levaron a enterrar, rogaron a sancto Domingo que predigasse sobre aquel 
 lonbardo. Et sancto Domingo fízolo. Et cuando en la predigaçión ovo de 
 fablar daquel omne, dixo una palabra que dize el Evangelio, que dize 
 assí: «Ubi est tesaurus tuus, ibi est cor tuum». Que quier dezir: «Do es
 el tu tesoro, ý es el tu coraçón». Et cuando esto dixo, tornósse a las 
 gentes et díxoles:

—Amigos, porque beades que la palabra del Evangelio es verdadera, 
 fazet catar el coraçón a este omne et yo vos digo que non lo fallarán en
 el cuerpo suyo et fallarlo an en el arca que tenía el su tesoro.

Estonçe fueron catar el coraçón en el cuerpo et non lo fallaron ý, 
 et falláronlo en el arca como sancto Domingo dixo. Et estava lleno de 
 gujanos et olía peor que ninguna cosa por mala nin por podrida que 
 fuesse.

Et vós, señor conde Lucanor, como quier que el tesoro, como desuso 
 es dicho, es bueno, guardad dos cosas: la una, en que el tesoro que 
 ayuntáredes, que sea de buena parte; la otra, que non pongades tanto el 
 coraçón en el tesoro porque fagades ninguna cosa que vos non caya de 
 fazer; nin dexedes nada de vuestra onra, nin de lo que devedes fazer, 
 por ayuntar grand tesoro de buenas obras, porque ayades la gracia de 
 Dios et buena fama de las gentes.

Al conde plogo mucho deste consejo que Patronio le dio, et fízolo assí, et fallóse ende bien.

Et teniendo don Johan que este exiemplo era muy bueno, fízolo escrivir en este libro et fizo estos viessos que dizen assí:

Gana el tesoro verdadero et guárdate del falleçedero.

Et la istoria deste exiemplo es ésta que se sigue:

Exemplo XVº

De lo que contesçió a don Lorenço Suárez sobre la çerca de Sevilla.

Otra vez fablava el conde Lucanor con Patronio, su consegero, en esta guisa:

—Patronio, a mí acaesçió que ove un rey muy poderoso por enemigo; 
 et desque mucho duró la contienda entre nos, fallamos entramos por 
 nuestra pro de nos avenir. Et como quiera que agora estamos por avenidos
 et non ayamos guerra, siempre estamos a sospecha el uno del otro. Et 
 algunos, también de los suyos como de los míos, métenme muchos miedos, 
 et dízenme que quiere buschar achaque para ser contra mí; et por el buen
 entendimiento que avedes, ruégovos que me consejedes lo que faga en 
 esta razón.

—Señor conde Lucanor —dixo Patronio—, éste es muy grave consejo de 
 dar por muchas razones: lo primero, que todo omne que vos quiera meter 
 en contienda ha muy grant aparejamiento para lo fazer, ca dando a 
 entender que quiere vuestro servicio et vos desengaña, et vos apercibe 
 et se duele de vuestro daño, vos dirá siempre cosas para vos meter en 
 sospecha; et por la sospecha, abredes a fazer tales aperçibimientos que 
 serán comienço de contienda, et omne del mundo non podrá dezir contra 
 ellos; ca el que dixiere que non guardedes vuestro cuerpo, davos a 
 entender que non quiere vuestra vida; et el que dixiere que non labredes
 et guardedes et bastescades vuestras fortalezas, da a entender que non 
 quiere guardar vuestra heredat; et el que dixiere que non ayades muchos 
 amigos et vassallos et les dedes mucho por los aver et los guardar, da a
 entender que non quiere vuestra onra, nin vuestro defendimiento; et 
 todas estas cosas non se faziendo, seríades en grand periglo, et puédese
 fazer en guisa que será comienço de roído; pero pues queredes que vos 
 conseje lo que entiendo en esto, dígovos que querría que sopiésedes lo 
 que contesçió a un buen cavallero.

El conde le rogó quel’ dixiesse cómo fuera aquello.

—Señor conde —dixo Patronio—, el sancto et bienaventurado rey don 
 Ferrando tenía cercada a Sevilla; et entre muchos buenos que eran ý con 
 él, avía ý tres cavalleros que tenían por los mejores tres cavalleros 
 d’armas que entonçe avía en el mundo: et dizían al uno don Lorenço 
 Suárez Gallinato, et al otro don García Périz de Vargas, et del otro non
 me acuerdo del nombre. Et estos tres cavalleros ovieron un día porfía 
 entre sí cuál era el mejor cavallero d’armas. Et porque non se pudieron 
 avenir en otra manera, acordaron todos tres que se armassen muy bien, et
 que llegassen fasta la puerta de Sevilla, en guisa que diessen con las 
 lanças a la puerta.

Otro día mañana, armáronse todos tres et endereçaron a lla Villa; 
 et los moros que estavan por el muro et por las torres, desque vieron 
 que non eran más de tres cavalleros, cuidaron que vinían por mandaderos,
 et non salió ninguno a ellos, et los tres cavalleros passaron la cava 
 et la barvacana, llegaron a lla puerta de la villa, et dieron de los 
 cuentos de las lanças en ella; et desque ovieron fecho esto, volbieron 
 las riendas a los cavallos et tornáronse para la hueste.

Et desque los moros vieron que non les dizían ninguna cosa, 
 toviéronse por escarnidos et començaron a ir en pos ellos; et cuando 
 ellos ovieron avierto la puerta de lla villa, los tres cavalleros que se
 tornavan su passo, eran ya cuanto alongados; et salieron en pos dellos 
 más de mil et quinientos omnes a cavallo, et más de veinte mil a pie. Et
 desque los tres cavalleros vieron que vinían cerca dellos, bolbieron 
 las riendas de los cavallos contra ellos et asperáronlos. Et cuando los 
 moros fueron cerca dellos, aquel cavallero de que olbidé el nombre, 
 endereçó a ellos et fuelos ferir. Et don Lorenço Suárez et don García 
 Périz estudieron quedos; et desque los moros fueron más cerca, don 
 García Périz de Vargas fuelos ferir; et don Lorenço Xuárez estudo quedo,
 et nunca fue a ellos fasta que los moros le fueron ferir; et desque 
 començaron a ferir, metióse entrellos et començó a fazer cosas 
 marabillosas d’armas.

Et cuando los del real vieron aquellos cavalleros entre los moros, 
 fuéronles acorrer. Et como quier que ellos estavan en muy grand priessa 
 et ellos fueron feridos, fue la merçed de Dios que non murió ninguno 
 dellos. Et la pellea fue tan grande entre los christianos et los moros, 
 que ovo de llegar ý el rey don Ferrando. Et fueron los christianos esse 
 día muy bien andantes. Et desque el rey se fue para su tienda, mandólos 
 prender, diziendo que merescían muerte, pues que se aventuraron a fazer 
 tan grant locura, lo uno en meter la hueste en rebato sin mandado del 
 rey, et lo ál, en fazer perder tan buenos tres cavalleros. Et desque los
 grandes omnes de la hueste pidieron merçed al rey por ellos, mandólos 
 soltar.

Et desque el rey sopo que por la contienda que entrellos oviera 
 fueron a fazer aquel fecho, mandó llamar cuantos buenos omnes eran con 
 él, para judgar cuál dellos lo fiziera mejor. Et desque fueron 
 ayuntados, ovo entrellos grand contienda: en los unos dizían que fuera 
 mayor esfuerço el que primero los fuera ferir, et los otros que el 
 segundo, et los otros que el terçero. Et cada unos dizían tantas buenas 
 razones que paresçían que dizían razón derecha: et, en verdad, tan bueno
 era el fecho en sí, que cualquier podría aver muchas buenas razones 
 para lo alabar; pero, a la fin del pleito, el acuerdo fue éste: que si 
 los moros que binían a ellos fueran tantos que se pudiessen vençer por 
 esfuerço o por vondad que en aquellos cavalleros oviesse, que el primero
 que los fuesse a ferir, era el mejor cavallero, pues començava cosa que
 se podría acabar; mas, pues los moros eran tantos que por ninguna guisa
 non los podrían vencer, que el que iva a ellos non lo fazía por 
 vençerlos, mas la vergüença le fazía que non fuyesse; et pues non avía 
 de foir, la quexa del coraçón, porque non podía sofrir el miedo, le fizo
 que les fuesse ferir. Et el segundo que les fue ferir et esperó más que
 el primero, tovieron por mejor, porque pudo sofrir más el miedo. Mas 
 don Lorenço Xuárez que sufrió todo el miedo et esperó fasta que los 
 moros le ferieron, aquél judgaron que fuera mejor cavallero.

Et vós, señor conde Lucanor, pues veedes que estos son miedos et 
 espantos, et es contienda que, aunque la començedes, non la podedes 
 acabar, cuanto más sufriéredes estos miedos et estos espantos, tanto 
 seredes más esforçado, et demás, faredes mejor seso: ca pues vós tenedes
 recabdo en lo vuestro et non vos pueden fazer cosa arrebatadamente de 
 que grand daño vos venga, conséjovos yo que non vos fuerçe la quexa del 
 coraçón. Et pues grand colpe non podedes reçebir, esperat ante que vos 
 feran, et por aventura veredes que estos miedos et espantos que vos 
 ponen, que non son, con verdat, sinon lo que éstos vos dizen porque 
 cumple a ellos, ca non an bien sinon en el mal. Et bien cred que estos 
 tales, tanbién de vuestra parte como de la otra, que non querrían grand 
 guerra nin grand paz, ca non son para se parar a la guerra, nin querrían
 paz complida; mas lo que ellos querrían sería un alboroço con que 
 pudiessen ellos tomar et fazer mal en la tierra, et tener a vos et a la 
 vuestra parte en premia para levar de vos lo que avedes et non avedes, 
 et non aver reçelo que los castigaredes por cosa que fagan. Et por ende,
 aunque alguna cosa fagan contra vos, pues non vos pueden mucho enpeçer 
 en sofrir que se mueba del otro la culpa, venirvos ha ende mucho bien: 
 lo uno, que aviedes a Dios por vos, que es una ayuda que cumple mucho 
 para tales cosas; et lo ál, que todas las gentes ternán que fazedes 
 derecho en lo que fizierdes. Et por aventura, que si non vos moviendo 
 vos a fazer lo que non devedes, non se movrá el otro contra vos; abredes
 paz et faredes serviçio a Dios, et pro de los buenos, et non faredes 
 vuestro daño por fazer plazer a los que querrían guaresçer faziendo mal 
 et se sintrían poco del daño que vos viniesse por esta razón.

Al conde plogo deste consejo que Patronio le dava, et fízolo assí, et fallósse ende bien.

Et porque don Johan tovo que este exiemplo que era muy bueno, 
 mandólo escrivir en este libro et fizo estos viessos que dizen assí:

Por quexa non vos fagan ferir, ca siempre vençe quien sabe sofrir.

Et la estoria deste exiemplo es ésta que se sigue:

Exemplo XVIº

De la repuesta que dio el conde Ferrant Gonsáles a Muño Lainez, su pariente.

El conde Lucanor fablava un día con Patronio en esta guisa:

—Patronio, bien entendedes que non so yo ya muy mançebo, et sabedes
 que passé muchos trabajos fasta aquí. Et bien vos digo que querría de 
 aquí adelante folgar et caçar, et escusar los trabajos et afanes; et 
 porque yo sé que siempre me consejastes lo mejor, ruégovos que me 
 consejedes lo que vierdes que me cae más de fazer.

—Señor conde —dixo Patronio—, como quier que vos dezides bien et 
 razón, pero plazerme la que sopiéssedes lo que dixo una vez el conde 
 Ferrant Gonsáles a Muño Lainez.

El conde Lucanor le rogó quel’ dixiesse cómo fuera aquello.

—Señor conde —dixo Patronio—, el conde Ferrant Gonsáles era en 
 Burgos et avía passados muchos trabajos por defender su tierra. Et una 
 vez que estava ya como más en assossiego et en paz, díxole Muño Lainez 
 que sería bien que dallí adelante que non se metiesse en tantos roídos, 
 et que folgasse él et dexasse folgar a sus gentes.

Et el conde respondiól’ que a omne del mundo non plazdría más que a
 él folgar et estar viçioso si pudiesse; mas que bien sabía que avían 
 grand guerra con los moros et con los leoneses et con los navarros, et 
 si quisiessen mucho folgar, que los sus contrarios que luego serían 
 contra ellos; et si quisiessen andar a caça con buenas aves por Arlançón
 arriba et ayuso et en buenas mulas gordas, et dexar de defender la 
 tierra, que bien lo podrían fazer, mas que les contesçería como dezía el
 vierbo antigo: «Murió el onbre et murió el su nombre»; mas si 
 quisiéremos olbidar los viçios et fazer mucho por nos defender et levar 
 nuestra onra adelante, dirán por nos, depués que muriéremos: «Murió el 
 omne, mas non murió el su nombre». Et pues viziosos et lazdrados, todos 
 avemos a morir, non me semeja que sería bueno si por viçio nin por la 
 folgura dexáremos de fazer en guisa que depués que nos muriéremos, que 
 nunca muera la buena fama de los nuestros fechos.

Et vós, señor conde, pues sabedes que avedes a morir, por el mi 
 consejo, nunca por viçio nin por folgura dexaredes de fazer tales cosas,
 porque, aun desque vos murierdes, siempre finque viva la fama de los 
 vuestros fechos.

Al conde plogo mucho desto que Patronio le consejó, et fízolo assí, et fallósse dello muy bien.

Et porque don Johan tovo este exiemplo por muy bueno, fízolo escrivir en este libro et fizo estos viessos que dizen assí:

Si por viçio et por folgura la buena fama perdemos, la vida muy poco dura, denostados fincaremos.

Et la istoria deste exiemplo es ésta que se sigue:

Exemplo XVIIº

De lo que contesçió a un omne que avía muy grant fambre, quel’ convidaron otros muy floxamente a comer.

Otra vez fablava el conde Lucanor con Patronio, su consegero, et díxole assí:

—Patronio, un omne vino a mí et díxome que faría por mí una cosa 
 que me cumplía a mí mucho; et como quier que me lo dixo, entendí en él 
 que me lo dizía tan floxamente quel’ plazdrié mucho escusasse de tomar 
 del aquella ayuda. Et yo, de una parte, entiendo que me cumpliría mucho 
 de fazer aquello que me él ruega, et de otra parte, he muy grant enbargo
 de tomar del aquel ayuda, pues veo que me lo dize tan floxamente. Et 
 por el buen entendimiento que vós avedes, ruégovos que me digades lo que
 vos paresçe que devo fazer en esta razón.

—Señor conde Lucanor —dixo Patronio—, porque vós fágades en esto lo
 que me semeja que es vuestra pro, plazerme la mucho que sopiésedes lo 
 que contesçió a un omne con otro quel’ conbidó a comer.

El conde le rogó quel’ dixiesse cómo fuera aquello.

—Señor conde Lucanor —dixo Patronio—, un omne bueno era que avía 
 seído muy rico et era llegado a muy grand pobreza et fazíasele muy grand
 vergüença de demandar nin envergoñarse a ninguno por lo que avía de 
 comer; et por esta razón sufría muchas vezes muy grand fanbre et muy 
 grand lazeria. Et un día, yendo él muy cuitado, porque non podía aver 
 ninguna cosa que comiesse, passó por una casa de un su conosçiente que 
 estava comiendo; et cuando le vio passar por la puerta, preguntól’ muy 
 floxamente si quería comer; et él, por el grand mester que avía, començó
 a lavar las manos, et díxol’:

—En buena fe, don Fulano, pues tanto me conjurastes et me 
 afincastes que comiesse conbusco, non me paresçe que faría aguisado en 
 contradezir tanto vuestra voluntad nin fazervos quebrantar vuestra jura.

Et assentósse a comer, et perdió aquella fambre et aquella quexa en
 que estava. En dende adelante, acorriól’ Dios, et diol’ manera cómo 
 salió de aquella lazeria tan grande.

Et vós, señor conde Lucanor, pues entendedes que aquello que aquel 
 omne vos ruega es grand vuestra pro, dalde a entender que llo fazedes 
 por complir su ruego, et non paredes mientes a cuanto floxamente vos lo 
 él ruega et non esperedes a que vos afinque más por ello, sinon por 
 aventura non vos fablará en ello más, et seervos la más vergüença si vós
 lo oviéssedes a rogar lo que él ruega a vos.

El conde tovo esto por bien et por buen consejo, et fízolo assí, et fallósse ende bien.

Et entendiendo don Johan que este exiemplo era muy bueno, fízolo escrivir en este libro et fizo estos viessos que dizen assí:

En lo que tu pro pudieres fallar, nunca te fagas mucho por rogar.

Et la istoria deste exiemplo es ésta que se sigue:

Exemplo XVIIIº

De lo que contesció a don Pero Meléndez de Valdés cuando se le quebró la pierna.

Fablava el conde Lucanor con Patronio, su consegero, un día, et díxole assí:

—Patronio, vós sabedes que yo he contienda con un mi vezino que es 
 omne muy poderoso et muy onrado; et avemos entre nos postura de ir a una
 villa, et cualquier de nos que allá vaya primero cobraría la villa, et 
 perderla ha el otro; et vós sabedes cómo tengo ya toda mi gente 
 ayuntada; et bien fío, por la merçed de Dios, que si yo fuesse, que 
 fincaría ende con grand onra et con grand pro. Et agora estó embargado, 
 que lo non puedo fazer por esta ocasión que me contesçió: que non estó 
 bien sano. Et como quier que me es grand pérdida en lo de lla villa, 
 vien vos digo que me tengo por más ocasionado por la mengua que tomo et 
 por la onra que a él ende viene, que aun por la pérdida. Et por la 
 fiança que yo en vos he, ruégovos que me digades lo que entendierdes que
 en esto se puede fazer.

—Señor conde Lucanor —dixo Patronio—, como quier que vós fazedes 
 razón de vos quexar, para que en tales cosas como estas fiziésedes lo 
 mejor siempre, plazerme la que sopiésedes lo que contesçió a don Pero 
 Meléndez de Valdés.

El conde le rogó quel’ dixiesse cómo fuera aquello.

—Señor conde Lucanor —dixo Patronio—, don Pero Meléndez de Valdés 
 era un cavallero mucho onrado del reino de León, et avía por costumbre 
 que cada quel’ acaesçié algún enbargo, siempre dizía: «¡Bendicho sea 
 Dios, ca pues Él lo faze, esto es lo mejor!».

Et este don Pero Meléndez era consegero et muy privado del rey de 
 León; et otros sus contrarios, por grand envidia quel’ ovieron, 
 assacáronle muy grand falsedat et buscáronle tanto mal con el rey, que 
 acordó de lo mandar matar.

Et seyendo don Pero Meléndez en su casa, llegól’ mandado del rey 
 que enviava por él. Et los quel’ avían a matar estávanle esperando a 
 media legua de aquella su casa. Et queriendo cavalgar don Pero Meléndez 
 para se ir para el rey, cayó de una escalera et quebról’ la pierna. Et 
 cuando sus gentes que avían a ir con él vieron esta ocasión que 
 acaesçiera, pesóles ende mucho, et començáronle a maltraer diziéndol’:

—¡Ea!, don Pero Meléndez, vós que dezides que lo que Dios faze, 
 esto es lo mejor, tenedvos agora este bien que Dios vos ha fecho.

Et él díxoles que ciertos fuessen que, como quier que ellos tomavan
 grand pesar desta ocasión quel’ contesçiera que ellos verían que, pues 
 Dios lo fiziera, que aquello era lo mejor. Et por cosa que fizieron 
 nunca desta entençión le pudieron sacar.

Et los quel’ estavan esperando por le matar por mandado del rey, 
 desque vieron que non venía, et sopieron lo quel’ avía acaesçido, 
 tornáronse para’l rey et contáronle la razón porque non pudieran complir
 su mandado.

Et don Pero Meléndez estudo grand tiempo que non pudo cavalgar; et 
 en cuanto él assí estava maltrecho, sopo el rey que aquello que avían 
 asacado a don Pero Meléndez que fuera muy grant falsedat, et prendió a 
 aquellos que ge lo avían dicho. Et fue veer a don Pero Meléndez, et 
 contól’ la falsedat que de’l le dixieron, et cómo le mandara él matar, 
 et pediól’ perdón por el yerro que contra él oviera de fazer et fízol’ 
 mucho bien et mucha onra por le fazer emienda. Et mandó luego fazer muy 
 grand justicia ante’l daquellos que aquella falsedat le assacaron.

Et assí libró Dios a don Pero Meléndez, porque era sin culpa et fue
 verdadera la palabra que él sienpre solía dezir: «Que todo lo que Dios 
 faze, que aquello es lo mejor».

Et vós, señor conde Lucanor, por este enbargo que vos agora vino, 
 non vos quexedes, et tenet por çierto en vuestro coraçón que todo lo que
 Dios faze, que aquello es lo mejor; et si lo assí pensáredes, Él vos lo
 sacará todo a bien. Pero devedes entender que las cosas que acaesçen 
 son en dos maneras: la una es que si viene a omne algún enbargo en que 
 se puede poner algún consejo; la otra es que si viene algún enbargo en 
 que se non puede poner ningún consejo. Et en los enbargos que se puede 
 poner algún consejo, deve fazer omne cuanto pudiere por lo poner ý et 
 non lo deve dexar por atender que por voluntad de Dios o por aventura se
 endereçará, ca esto sería tentar a Dios; mas, pues el omne ha 
 entendimiento et razón, todas las cosas que fazer pudiere por poner 
 consejo en las cosas quel’ acaesçieren, dévelo facer; mas en las cosas 
 en que non puede poner ý ningún consejo, aquellas deve omne tener que 
 pues se fazen por voluntad de Dios, que aquello es lo mejor. Et pues 
 esto que a vos acaesçió es de las cosas que vienen por voluntad de Dios,
 et en que se non puede poner consejo, poned en vuestro talante que, 
 pues Dios lo faze, que es lo mejor; et Dios lo guisará que se faga assí 
 como lo vós tenedes en coraçón.

El conde tovo que Patronio le dezía la verdat et le dava buen consejo, et fízolo assí, et fallóse ende bien.

Et porque don Johan tovo este por buen enxiemplo, fízolo escrivir en este libro et fizo estos viessos que dizen assí:

Non te quexes por lo que Dios fiziere, ca por tu bien sería cuando Él quisiere.

Et la estoria deste exienplo es ésta que se sigue:

Exemplo XIXº

De lo que contesçió a los cuervos con los búhos.

Fablava un día el conde Lucanor con Patronio, su consejero, et díxol’:

—Patronio, yo he contienda con un omne muy poderoso; et aquel mio 
 enemigo avía en su casa un su pariente et su criado, et omne a quien 
 avía fecho mucho bien. Et un día, por cosas que acaesçieron entre ellos,
 aquel mio enemigo fizo mucho mal et muchas desonras aquel omne con 
 quien avía tantos debdos. Et veyendo el mal que avía reçebido et 
 queriendo catar manera cómo se vengasse, vínose para mí, et yo tengo que
 es muy grand mi pro, ca éste me puede desengañar et aperçebir en cómo 
 pueda más ligeramente fazer daño aquel mío enemigo. Pero, por la grand 
 fiuza que yo he en vos et en el vuestro entendimiento, ruégovos que me 
 consejedes lo que faga en este fecho.

—Señor conde Lucanor —dixo Patronio—, lo primero vos digo que este 
 omne non vino a vos sinon por vos engañar; et para que sepades la manera
 del su engaño, plazerme la que sopiéssedes lo que contesçió a los búhos
 et a los cuervos.

El conde le rogó aquel’ dixiesse cómo fuera aquello.

—Señor conde Lucanor —dixo Patronio—, los cuervos et los búhos 
 avían entre sí grand contienda, pero los cuervos eran en mayor quexa. Et
 los búhos, porque es su costumbre de andar de noche, et de día estar 
 ascondidos en cuebas muy malas de fallar, vinían de noche a los árboles 
 do los cuervos albergavan et matavan muchos dellos, et fazíanles mucho 
 mal. Et passando los cuerbos tanto daño, un cuervo que avía entrellos 
 muy sabidor, que se dolía mucho del mal que avía reçevido de los búyos, 
 sus enemigos, fabló con los cuervos sus parientes, et cató esta manera 
 para se poder vengar.

Et la manera fue ésta: que los cuervos le messaron todo, salvo ende
 un poco de las alas, con que volava muy mal et muy poco. Et desque fue 
 assí maltrecho, fuesse para los búhos et contóles el mal et el daño que 
 los cuervos le fizieran, señaladamente porque les dizía que non 
 quisiessen seer contra ellos; mas, pues tan mal lo avían fecho contra 
 él, que si ellos quisiessen, que él les mostraría muchas maneras cómo se
 podrían vengar de los cuervos et fazerles mucho daño.

Cuando los búhos esto oyeron, plógoles mucho, et tovieron que por 
 este cuervo que era con ellos era todo su fecho endereçado, et 
 començaron a fazer mucho bien al cuervo et fiar en él todas sus 
 faziendas et sus poridades.

Entre los otros búhos, avía ý uno que era muy biejo et avía passado
 por muchas cosas, et desque vio este fecho del cuervo, entendió el 
 engaño con que el cuervo andava, et fuesse para’l mayoral de los búyos 
 et díxol’ quel’ fuesse çierto que aquel cuervo non viniera a ellos sinon
 por su daño et por saber sus faziendas, et que lo echasse de su 
 compaña. Mas este búho non fue creído de los otros búhos; et desque vio 
 que non le querían creer, partiósse dellos et fue buscar tierra do los 
 cuervos non le pudiessen fallar.

Et los otros búhos pensaron bien del cuervo. Et desque las péñolas 
 le fueron eguadas, dixo a los búhos que, pues podía volar, que quería ir
 saber do estavan los cuervos et que vernía decírgelo porque pudiessen 
 ayuntarse et ir a los estroir todos. A los búyos plogo mucho desto.

Et desque el cuervo fue con los otros cuervos, ayuntáronse muchos 
 dellos, et sabiendo toda la fazienda de los búhos, fueron a ellos de día
 cuando ellos non buellan et estavan seguros et sin reçelo, et mataron 
 et destruyeron del-los tantos porque fincaron vençedores los cuervos de 
 toda su guerra.

Et todo este mal vino a los búhos porque fiaron en el cuervo que naturalmente era su enemigo.

Et vós, señor conde Lucanor, pues sabedes que este omne que a vos 
 vino es muy adebdado con aquel vuestro enemigo et naturalmente él et 
 todo su linage son vuestros enemigos, conséjovos yo que en ninguna 
 manera non lo trayades en vuestra compaña, ca çierto sed que non vino a 
 vos sinon por engañar et por vos fazer algún daño. Pero sí él vos 
 quisiere servir seyendo alongado de vos, de guisa que vos non pueda 
 enpesçer, nin saber nada de vuestra fazienda, et de fecho fiziere tanto 
 mal et tales manzellamientos a aquel vuestro enemigo con quien él ha 
 algunos debdos, que veades vós que non le finca logar para se poder 
 nunca avenir con él, estonce podredes vós fiar en el, pero siempre fiat 
 en él tanto de que vos non pueda venir daño.

El conde tovo este por buen consejo, et fízolo assí, et fallóse dello muy bien.

Et porque don Johan entendió que este exiemplo era muy bueno, 
 fízolo escrivir en este libro et fizo estos viessos que dizen assí:

Al que tu enemigo suel’seer, nunca quieras en él mucho creer.

Et la istoria deste exienplo es ésta que se sigue:

Exemplo XXº

De lo que contesçió a un rey con un omne quel’ dixo quel’ faría alquimia.

Un día fablava el conde Lucanor con Patronio, su consejero, en esta manera:

—Patronio, un omne vino a mí et dixo que me faría cobrar muy grand 
 pro et grand onra, et para esto que avía mester que catasse alguna cosa 
 de lo mío con que se començasse aquel fecho; ca desque fuesse acabado, 
 por un dinero avría diez. Et por el buen entendimiento que Dios en vos 
 puso, ruégovos que me digades lo que vierdes que me cumple de fazer en 
 ello.

—Señor conde, para que fagades en esto lo que fuete más vuestra 
 pro, plazerme la que sopiéssedes lo que contesçió a un rey con un omne 
 quel’ dizía que sabía fazer alquimia.

El conde le preguntó cómo fuera aquello.

—Señor conde Lucanor —dixo Patronio—, un omne era muy grand golfín 
 et avía muy grand sabor de enrrequesçer et de salir de aquella mala vida
 que passava. Et aquel omne sopo que un rey que non era de muy buen 
 recado se trabajava de fazer alquimia.

Et aquel golfín tomó çient doblas et limólas, et de aquellas 
 limaduras fizo, con otras cosas que puso con ellas, çient pellas, et 
 cada una de aquellas pellas pesava una dobla, et demás las otras cosas 
 que él mezcló con las limaduras de las doblas. Et fuesse para una villa 
 do era el rey, et vistiósse de paños muy assessegados et levó aquellas 
 pellas et vendiólas a un espeçiero. Et el espeçiero preguntó que para 
 qué eran aquellas pellas, et el golfín díxol’ que para muchas cosas, et 
 señaladamente, que sin aquella cosa, que se non podía fazer el alquimia,
 et vendiól’ todas las cient pellas por cuantía de dos o tres doblas. Et
 el espeçiero preguntól’ cómo avían nombre aquellas pellas, et el golfín
 díxol’ que avían nombre tabardíe.

Et aquel golfín moró un tiempo en aquella villa en manera de omne 
 muy assessegado et fue diziendo a unos et a otros, en manera de poridat,
 que sabía fazer alquimia.

Et estas nuebas llegaron al rey, et envió por él et preguntól’ si 
 sabía fazer alquimia. Et el golfín, como quier quel’ fizo muestra que se
 quería encobrir et que lo non sabía, al cabo diol’ a entender que lo 
 sabía; pero dixo al rey quel’ consejava que deste fecho non fiasse de 
 omne del mundo nin aventurasse mucho de su aver, pero si quisiesse, que 
 provaría ante’l un poco et quel’ amostraría lo que ende sabía. Esto le 
 gradesçió el rey mucho, et paresçiól’ que, segund estas palabras, que 
 non podía aver ý ningún engaño. Estonçe fizo traer las cosas que quiso, 
 et eran cosas que se podían fallar et entre las otras mandó traer una 
 pella de tabardíe. Et todas las cosas que mandó traer non costaban más 
 de dos o tres dineros. Desque las traxieron et las fundieron ante’l rey 
 salió peso de una dobla de oro fino. Et desque el rey vio que de cosa 
 que costaba dos o tres dineros salía una dobla, fue muy alegre et tóvose
 por el más bien andante del mundo, et dixo al golfín que esto fazía, 
 que cuidava el rey que era muy buen omne, que fiziesse más.

Et el golfín respondiól’, como si non sopiesse más daquello:

—Señor, cuanto yo desto sabía, todo vos lo he mostrado, et daquí 
 adelante vós lo faredes tan bien como yo; pero conviene que sepades una 
 cosa: que cualquier destas cosas que mengüe non se podría fazer este 
 oro.

Et desque esto ovo dicho, espedióse del rey et fuesse para su casa.

El rey probó sin aquel maestro de fazer el oro, et dobló la 
 reçepta, et salió peso de dos doblas de oro. Otra vez dobló la reçepta, 
 et salió peso de cuatro doblas; et assí como fue cresçiendo la recepta, 
 assí salió pesso de doblas. Desque el rey vio que él podía fazer cuanto 
 oro quisiese, mandó traer tanto daquellas cosas para que pudiese fazer 
 mill doblas. Et fallaron todas las otras cosas, mas non fallaron el 
 tabardíe. Desque el rey vio que pues menguava el tabardíe, que se non 
 podía fazer el oro, envió por aquel que gelo mostrara fazer, et díxol’ 
 que non podía fazer el oro como solía. Et él preguntól’ si tenía todas 
 las cosas que él le diera por escripto. Et el rey díxol’ que sí, mas 
 quel’ menguava el tabardíe.

Estonçe le dixo el golfín que por cualquier cosa que menguasse que 
 non se podía fazer el oro, et que assí lo abía él dicho el primero día.

Estonçe preguntó el rey si sabía él do avía este tabardíe; et el golfín le dixo que sí.

Entonce le mandó el rey que, pues él sabía do era, que fuesse él 
 por ello et troxiesse tanto porque pudiesse fazer tanto cuanto oro 
 quisiesse.

El golfín le dixo que como quier que esto podría fazer otri tan 
 bien o mejor que él, si el rey lo fallasse por su serviçio, que iría por
 ello: que en su tierra fallaría ende asaz. Estonçe contó el rey lo que 
 podría costar la compra et la despensa et montó muy grand aver.

Et desque el golfín lo tovo en su poder, fuesse su carrera et nunca
 tornó al rey. Et assí fincó el rey engañado por su mal recabdo. Et 
 desque vio que tardava más de cuanto devía, envió el rey a su casa por 
 saber si sabían de’l algunas nuebas. Et non fallaron en su casa cosa del
 mundo, sinon un arca cerrada; et desque la avrieron, fallaron ý un 
 escripto que dizía assí:

«Bien creed que non a en el mundo tabardíe; mas sabet que vos he 
 engañado, et cuando yo vos dizía que vos faría rico, deviérades me dezir
 que lo feziesse primero a mí et que me creeríedes».

A cabo de algunos días, unos omnes estavan riendo et trebejando et 
 escribían todos los omnes que ellos conosçían, cada uno de cuál manera 
 era, et dizían: «Los ardides son fulano et fulano; et los ricos, fulano 
 et fulano; et los cuerdos, fulano et fulano». Et assí de todas las otras
 cosas buenas o contrarias. Et cuando ovieron a escrivir los omnes de 
 mal recado, escrivieron ý el rey. Et cuando el rey lo sopo, envió por 
 ellos et asseguróles que les non faría ningún mal por ello, et díxoles 
 que por quél’ escrivieran por omne de mal recabdo. Et ellos dixiéronlo: 
 que por razón que diera tan grand aver a omne estraño et de quien non 
 tenía ningún recabdo.

Et el rey les dixo que avían errado, et que si viniesse aquel que 
 avía levado el aver que non fincaría él por omne de mal recabdo. Et 
 ellos le dixieron que ellos non perdían nada de su cuenta, ca si el otro
 viniesse, que sacarían al rey del escripto et que pornían a él.

Et vós, señor conde Lucanor, si queredes que non vos tengan por 
 omne de mal recabdo, non aventuredes por cosa que non sea çierta tanto 
 de lo vuestro, que vos arrepintades si lo perdierdes por fuza de aver 
 grand pro, seyendo en dubda.

Al conde plogo deste consejo, et fízolo assí, et fallóse dello bien.

Et beyendo don Johan que este exiemplo era bueno, fízolo escrivir en este libro, et fizo estos viessos que dizen assí:

Non aventuredes mucho la tu riqueza, por consejo del que a grand pobreza.

Et la istoria deste exiemplo es ésta que se sigue:

Exemplo XXIº

De lo que contesçió a un rey moço con un muy grant filósofo a qui lo acomendara su padre.

Otra vez fablava el conde Lucanor con Patronio, su consegero, en esta guisa:

—Patronio, assí acaesçió que yo avía un pariente a qui amava mucho,
 et aquel mi pariente finó et dexó un fijo muy pequenuelo, et este moço 
 críolo yo. Et por el grand debdo et grand amor que avía a su padre, et 
 otrosí, por la grand ayuda que yo atiendo de’l desque sea en tiempo para
 me la fazer, sabe Dios quel’ amo como si fuesse mi fijo. Et como quier 
 que el moço ha buen entendimiento et fío por Dios que sería muy buen 
 omne, pero porque la moçedat engaña muchas vezes a los moços et non les 
 dexa fazer todo lo que les cumpliría más, plazerme la si la moçedat non 
 engañasse tanto a este moço.

Et por el buen entendimiento que vós avedes, ruégovos que me 
 digades en qué manera podría yo guisar que este moço fiziesse lo que 
 fuesse más aprovechoso para el cuerpo et para la su fazienda.

—Señor conde Lucanor —dixo Patronio—, para que vós fiziésedes en 
 fazienda deste mozo lo que al mío cuidar sería mejor, mucho querría que 
 sopiéssedes lo que contesçió a un muy grand filósofo con un rey moço, su
 criado.

El conde le preguntó cómo fuera aquello.

—Señor conde Lucanor —dixo Patronio—, un rey avía un fijo et diolo a
 criar a un filósofo en que fiava mucho; et cuando el rey finó, fincó el
 rey su fijo moço pequeño. Et criólo aquel filósofo fasta que passó por 
 XV años. Mas luego que entró en la mancebía, començó a despreçiar el 
 consejo daquel que lo criara et allegósse a otros consegeros de los 
 mançebos et de los que non avían tan grand debdo con él porque mucho 
 fiziessen por le guardar de daño. Et trayendo su fazienda en esta guisa,
 ante de poco tiempo llegó su fecho a logar que también las maneras et 
 costumbres del su cuerpo, como la su fazienda, era todo muy empeorado. 
 Et fablavan todas las gentes muy mal de cómo perdía aquel rey moço el 
 cuerpo et la fazienda. Yendo aquel pleito tan a mal, el filósofo que 
 criara al rey et se sintía et le pessaba ende mucho, non sabía qué 
 fazer, ca ya muchas vezes provara de lo castigar con ruego et con 
 falago, et aun maltrayéndolo, et nunca pudo fazer ý nada, ca la moçedat 
 lo estorvava todo. Et desque el filósofo vio que por otra manera non 
 podía dar consejo en aquel fecho, pensó esta manera que agora oiredes.

El filósofo començó poco a poco a dezir en casa del rey que él era 
 el mayor agorero del mundo. Et tantos omnes oyeron esto que lo ovo de 
 saber el rey moço; et desque lo sopo, preguntó el rey al filósofo si era
 verdat que sabía catar agüero tan bien como lo dizían.

Et el filósofo, comoquier quel’ dio a entender que lo quería negar,
 pero al cabo díxol’ que era verdat, mas que non era mester que omne del
 mundo lo sopiesse. Et como los moços son quexosos para saber et para 
 fazer todas las cosas, el rey, que era moço, quexávase mucho por veer 
 cómo catava los agüeros el filósofo; et cuanto el filósofo más lo 
 alongava, tanto avía el rey moço mayor quexa de lo saber, et tanto 
 afincó al filósofo, que puso con él de ir un día de grand mañana con él a
 los catar en manera que non lo sopiesse ninguno.

Et madurgaron mucho; et el filósofo endereçó por un valle en que 
 avía pieça de aldeas yermas; et desque passaron por muchas, vieron una 
 corneja que estava dando vozes en un árbol. Et el rey mostróla al 
 filósofo, et él fizo contenente que la entendía.

Et otra corneja començó a dar vozes en otro árbol, et amas las 
 cornejas estudieron assí dando vozes, a vezes la una et a vezes la otra.
 Et desque el filósofo escuchó esto una pieça començó a llorar muy 
 fieramente et ronpió sus paños, et fazía el mayor duelo del mundo.

Cuando el rey moço esto vio, fue muy espantado et preguntó al 
 filósofo que por qué fazía aquello. Et el filósofo diol’ a entender que 
 gelo quería negar. Et desque lo afincó mucho, díxol’ que más quería seer
 muerto que bivo, ca non tan solamente los omnes, mas que aun las aves, 
 entendían ya cómo, por su mal recabdo, era perdida toda su tierra et su 
 fazienda et su cuerpo despreçiado. Et el rey moço preguntól’ cómo era 
 aquello.

Et él díxol’ que aquellas dos cornejas avían puesto de casar el 
 fijo de la una con la fija de la otra; et que aquella corneja que 
 començara a fablar primero, que dezía a la otra que pues tanto avía que 
 era puesto aquel casamiento, que era bien que los casassen. Et la otra 
 corneja díxol’ que verdat era que fuera puesto, mas que agora ella era 
 mas rica que la otra, que, loado a Dios, después que este rey regnara, 
 que eran yermas todas las aldeas de aquel valle, et que fallava ella en 
 las casas yermas muchas culuebras et lagartos et sapos et otras tales 
 cosas que se crían en los lugares yermos, porque avían muy mejor de 
 comer que solía et por ende que non era estonçe el casamiento egual. Et 
 cuando la otra corneja esto oyó, començó a reír et respondiól’ que dizía
 poco seso si por esta razón quería alongar el casamiento, que sol’ que 
 Dios diesse vida a este rey, que muy aína sería ella más rica que ella, 
 ca muy aína sería yermo aquel valle otro do ella morava en que avía diez
 tantas aldeas que en el suyo, et que por esto non avía qué alongar el 
 casamiento. Et por esto otorgaron amas las cornejas de ayuntar luego el 
 casamiento.

Cuando el rey moço esto oyó, pesól’ ende mucho, et començó a cuidar
 cómo era su mengua en ermar assí lo suyo. Et desque el filósofo vio el 
 pesar et el cuidar que el rey moço tomava, et que había sabor de cuidar 
 en su fazienda, diol’ muchos buenos consejos, en guisa que en poco 
 tiempo fue su fazienda toda endereçada, también de su cuerpo, como de su
 regno.

Et vós, señor conde, pues criastes este moço, et querríades que se 
 endereçasse su fazienda, catad alguna manera que por exiemplos o por 
 palabras maestradas et falagueras le fagades entender su fazienda, mas 
 por cosa del mundo non derrangedes con él castigándol’ nin 
 maltrayéndol’, cuidándol’ endereçar; ca la manera de los más de los 
 moços es tal, que luego aborreçen al que los castiga, et mayormente si 
 es omne de grand guisa, ca liévanlo a manera de menospreçio, non 
 entendiendo cuánto lo ye rran; ca non an tan buen amigo en el mundo como
 el que castiga el moço porque non faga su daño, mas ellos non lo toman 
 assí, sinon por la peor manera. Et por aventura caería tal desamor entre
 vós et él, que ternía daño a entramos para adelante.

Al conde plogo mucho deste consejo que Patronio le dio, et fízolo assí, et fallóse ende bien.

Et porque don Johan se pagó mucho deste exiemplo, fízolo poner en este libro, et fizo estos viessos que dizen assí:

Non castigues moço maltrayéndol’, mas dilo comol’ vaya plaziéndol’.

Et la istoria deste exienplo es ésta que se sigue:

Exemplo XXIIº

De lo que contesçió al león et al toro.

Fablava otra vez el conde Lucanor con Patronio, su consegero, et díxole assí:

—Patronio, yo he un amigo muy poderoso et muy onrado, et comoquier 
 que fasta aquí nunca fallé en él sinon buenas obras, agora dízenme que 
 me non ama tan derechamente como suele, et aun, que anda buscando 
 maneras porque sea contra mí. Et yo estó agora en grandes dos cuidados: 
 el uno es porque me he reçelo que si por aventura él contra mí quisiere 
 seer, que me pueda venir grand daño; el otro es que me he reçelo que si 
 él entiende que yo tomo del esta sospecha et que me vo guardando de’l, 
 que él, otrosí, que fará esso mismo, et que assí irá cresçiendo la 
 sospecha et el desamor poco a poco fasta que nos aviemos a desabenir. Et
 por la grant fiança que yo en vos he, ruégovos que me consejedes lo que
 bierdes que más me cumple de fazer en esto.

—Señor conde Lucanor —dixo Patronio—, para que desto vos podades 
 guardar, plazerme la mucho que sopiésedes lo que conteció al león et al 
 toro.

El conde le rogó quel’ dixiesse cómo fuera aquello.

—Señor conde Lucanor —dixo Patronio—, el león et el toro eran mucho
 amigos, et porque ellos son animalias muy fuertes et muy reçias, 
 apoderávanse et enseñorgavan todas las otras animalias: ca el león, con 
 el ayuda del toro, apremiava todas las animalias que comen carne; et el 
 toro, con el ayuda del león, apremiava todas las animalias que pacen la 
 yerva. Et desque todas las animalias entendieron que el león et el toro 
 les apremiavan por el ayuda que fazían el uno al otro, et vieron que por
 esto les vinía grand premia et grant daño, fablaron todos entre sí qué 
 manera podrían catar para salir desta premia. Et entendieron que si 
 fiziesen desabenir al león et al toro, que serían ellos fuera de la 
 premia de que los traían apremiados el león et el toro. Et porque el 
 raposo et el carnero eran más allegados a la privança del león et del 
 toro que las otras animalias, rogáronles todas las animalias que 
 trabajassen cuanto pudiessen para meter desabenimiento entre ellos. Et 
 el raposo et el carnero dixeron que se trabajarían cuanto pudiesen por 
 fazer esto que las animalias querían.

Et el raposo, que era consegero del león, dixo al osso, que es el 
 más esforçado et más fuerte de todas las vestias que comen carne en pos 
 el león, quel’ dixiesse que se reçelaba que el toro andava catando 
 manera para le traer cuanto daño pudiesse, et que días avié que gelo 
 avían dicho esto, et como quier que por aventura esto non era verdat, 
 pero que parasse mientes en ello.

Et esso mismo dixo el carnero, que era consejero del toro, al 
 cavallo, que es el más fuerte animal que a en esta tierra de las bestias
 que pacen yerva.

El osso et el cavallo cada uno dellos dixo esta razón al león et al
 toro. Et como quier que el león et el toro non creyeron esto del todo, 
 aún tomaron alguna sospecha que aquellos que eran los más onrados del su
 linage et de su compaña, que gelo dizían por meter mal entrellos, pero 
 con todo esso ya cayeron en alguna sospecha. Et cada uno dellos fablaron
 con el raposo et con el carnero, sus privados.

Et ellos dixiéronles que como quier que por aventura el osso et el 
 cavallo les dizían esto por alguna maestría engañosa, que con todo esso,
 que era bien que fuessen parando mientes en los dichos et en las obras 
 que faría dallí adelante el león et el toro, et segund que viessen, que 
 assí podrían fazer.

Et ya con esto cayó mayor sospecha entre el león et el toro. Et 
 desque las animalias entendieron que el león et el toro tomaron sospecha
 el uno del otro, començáronles a dar a entender más descubiertamente 
 que cada uno dellos se reçelava del otro et que esto non podría ser 
 sinon por las malas voluntades que tenían escondidas en los coraçones.

Et el raposo et el carnero, como falsos consejeros, catando su pro 
 et olbidando la lealtad que avían de tener a sus señores, en logar de 
 los desengañar, engañáronlos; et tanto fizieron, fasta que el amor que 
 solía seer entre el león et el toro tornó en muy grand desamor; et 
 desque las animalias esto vieron, començaron a esforçar a aquellos sus 
 mayorales fasta que les fizieron començar la contienda, et dando a 
 entender cada uno dellos a su mayoral quel’ guardava, et guardávanse los
 unos et los otros, et fazían tornar todo el daño sobre el león et sobre
 el toro.

Et a la fin, el pleito vino a esto: que como quier que el león fizo
 más daño et más mal al toro et abaxó mucho el su poder et la su onra, 
 pero sienpre el león fincó tan desapoderado dallí adelante que nunca 
 pudo enseñorar las otras vestias nin apoderarse dellas como solía, 
 también de las del su linage como de las otras. Et assí, porque el león 
 et el toro non entendieron que por el amor et el ayuda que el uno tomava
 del otro, eran ellos onrados et apoderados de todas las otras 
 animalias, et non guardaron el amor aprovechoso que avían entre sí, et 
 non se sopieron guardar de los malos consejos que les dieron para sallir
 de su premia et apremiar a ellos, fincaron el león et el toro tan mal 
 de aquel pleito, que assí como ellos eran ante apoderados de todos, así 
 fueron después todos apoderados dellos.

Et vós, señor conde Lucanor, guardatvos que estos que en esta 
 sospecha vos ponen contra aquel vuestro amigo, que vos lo non fagan por 
 traer a aquello que troxieron las animalias al león et al toro. Et por 
 ende, conséjovos yo que si aquel vuestro amigo es omne leal et fallastes
 en él sienpre buenas obras et leales et fiades en él como omne deve 
 fiar del buen fijo o del buen hermano, que non creades cosa que vos 
 digan contra él. Ante, vos consejo quel’ digades lo que vos dixieren 
 de’l, et él luego vos dirá otrosí lo que dixieren a él de vós. Et fazed 
 tan grant escarmiento en los que esta falsedat cuidaren ordir, porque 
 nunca otros se atrevan a lo començar otra vegada. Pero si el amigo non 
 fuere desta manera que es dicha, et fuere de los amigos que se aman por 
 el tiempo, o por la ventura, o por el mester, a tal amigo como éste, 
 sienpre guardat que nunca digades nin fagades cosa porque él pueda 
 entender que de vos se mueva mala sospecha nin mala obra contra él, et 
 dat passada a algunos de sus yerros; ca por ninguna manera non puede 
 seer que tan grant daño vos venga a desora de que ante non veades alguna
 señal çierta, como sería el daño que vos vernía si vos desabiniésedes 
 por tal engaño et maestría como desuso es dicho; pero al tal amigo 
 sienpre le dat a entender en buena manera que, assí como cumple a vos la
 su ayuda, que assí cumple a él la vuestra; et lo uno faziéndol’ buenas 
 obras et mostrándol’ buen talante et non tomando sospecha de’l sin 
 razón, nin creyendo dicho de malos omnes et dando alguna passada a sus 
 yerros; et lo ál, monstrándol’ que assí como cumple a vos la su ayuda, 
 que assí cumple a él la vuestra. Por estas maneras durará el amor entre 
 vós, et seredes guardados de non caer en el yerro que cayeron el león et
 el toro.

Al conde plogo mucho deste consejo que Patronio le dio, et fízolo assí, et fallóse ende bien.

Et entendiendo don Johan que este exiemplo era muy bueno, fízolo escrivir en este libro et fizo estos viessos que dizen assí:

Por falso dicho de omne mintroso non pierdas amigo aprovechoso.

Et la istoria deste exienplo es ésta que se sigue:

Exemplo XXIIIº

De lo que fazen las formigas para se mantener.

Otra vez fablava el conde Lucanor con Patronio, su consejero, en esta manera:

—Patronio, loado a Dios, yo só assaz rico, et algunos conséjanme 
 que pues lo puedo fazer, que non tome otro cuidado, sinon tomar plazer 
 et comer et bever et folgar, que assaz he para mi vida, et aún, que dexe
 a mios fijos bien heredados. Et por el buen entendimiento que vós 
 avedes, ruégovos que me consejedes lo que vos paresçe que devo fazer.

—Señor conde Lucanor —dixo Patronio—, como quier que el folgar et 
 tomar plazer es bueno, para que vós fagades en esto lo que es más 
 aprovechoso, plazerme la que sopiéssedes lo que faze la formiga para 
 mantenimiento de su vida.

Et el conde le preguntó cómo era aquello, et Patronio le dixo:

—Señor conde Lucanor, ya vós veedes cuánto pequeña cosa es la 
 formiga, et, segund razón, non devía aver muy grand aperçebimiento, pero
 fallaredes que cada año, al tiempo que los omnes cogen el pan, sallen 
 ellas de sus formigueros et van a las eras et traen cuanto pan pueden 
 para su mantenimiento, et métenlo en sus casas. Et a la primera agua que
 viene, sácanlo fuera; et las gentes dizen que lo sacan a enxugar, et 
 non saben lo que dizen, ca non es assí la verdat; ca bien sabedes vós 
 que cuando las formigas sacan la primera vez el pan fuera de sus 
 formigueros, que estonçe es la primera agua et comiença el invierno, et 
 pues si ellas, cada que lloviesse, oviessen de sacar el pan para lo 
 enxugar, luenga lavor ternían, et demás que non podrían aver sol para lo
 enxugar, ca en el invierno non faze tantas vegadas sol que lo pudiessen
 enxugar.

Mas la verdat porque ellas lo sacan la primera vez que llueve es 
 ésta: ellas meten cuanto pan pueden aver en sus casas una vez, et non 
 catan por ál, si-non por traer cuanto fallan. Et desque lo tienen ya en 
 salvo, cuidan que tienen ya recabdo para su vida esse año. Et cuando 
 viene la lluvia et se moja, el pan comiença de naçer; et ellas veen que 
 si el pan naçe en los formigueros, que en logar de se gobernar dello, 
 que su pan mismo las mataría, et serían ellas ocasión de su daño. Et 
 entonçe sácanlo fuera et comen aquel coraçón que a en cada grano de que 
 sale la semiente et dexan todo el grano entero. Et después, por lluvia 
 que faga, non puede naçer, et goviérnanse de’l todo el año.

Et aún fallaredes que maguer que tengan cuanto pan les complía, que
 cada que buen tiempo faze, non dexan de acarrear cualesquier erbizuelas
 que fallan. Et esto fazen reçelando que les non cumplirá aquello que 
 tienen; et mientre an tiempo, non quieren estar de valde nin perder el 
 tiempo que Dios les da, pues se pueden aprovechar de’l.

Et vós, señor conde, pues la formiga, que es tan mesquina cosa, ha 
 tal entendimiento et faze tanto por se mantener, bien devedes cuidar que
 non es buena razón para ningún omne, et mayormente para los que an de 
 mantener grand estado et governar a muchos, en querer sienpre comer de 
 lo ganado; ca çierto sed que por grant aver que sea, onde sacan cada día
 et non ponen ý nada, que non puede durar mucho, et demás paresçe muy 
 grand amortiguamiento et grand mengua de coraçón. Mas el mio consejo es 
 éste: que si queredes comer et folgar, que lo fagades sienpre 
 manteniendo vuestro estado et guardando vuestra onra, et catando et 
 aviendo cuidado cómo av-redes de que lo cumplades, ca si mucho ovierdes 
 et bueno quisierdes seer, assaz avredes logares en que lo despendades a 
 vuestra onra.

Al conde plogo mucho deste consejo que Patronio le dio, et fízolo assí, et fallóse ende bien.

Et porque don Johan se pagó deste exiemplo, fízolo poner en este libro, et fizo estos viessos que dizen assí:

Non comas sienpre lo que as ganado; bive tal vida que mueras onrado.

Et la istoria deste exiemplo es ésta que se sigue:

Exemplo XXIVº

De lo que contesçió a un rey que quería provar a tres sus fijos.

Un día fablava el conde Lucanor con Patronio, su consegero, et díxole assí:

—Patronio, en la mi casa se crían muchos moços, dellos omnes de 
 grand guisa et dellos que lo non son tanto, et beo en ellos muchas 
 maneras et muy estrañas. Et por el grand entendimiento que vós avedes, 
 ruégovos que me digades, cuanto vós entendedes, en qué manera puedo yo 
 conosçer cuál moço recudrá a seer mejor omne.

—Señor conde —dixo Patronio—, esto que me vós dezides es muy fuerte
 cosa de vos lo dezir ciertamente, ca non se puede saber çiertamente 
 ninguna cosa de lo que es de venir; et esto que vós preguntades es por 
 venir, et por ende non se puede saber ciertamente; mas lo que desto se 
 puede saber es por señales que paresçen en los moços, también de dentro 
 como de fuera; et las que paresçen de fuera son las figuras de la cara 
 et el donaire et la color et el talle del cuerpo et de los miembros, ca 
 por estas cosas paresçe la señal de la complisión et de los miembros 
 prinçipales, que son el coraçón et el meollo et el fígado; como quier 
 que estas son señales non se puede saber lo çierto; ca pocas vezes se 
 acuerdan todas las señales a una cosa; ca si las unas señales muestran 
 lo uno, muestran las otras el contrario; pero a lo más, segund son estas
 señales, assí recuden las obras.

Et las más çiertas señales son las de la cara, et señaladamente las
 de los ojos, et otrosí el donaire; ca muy pocas vezes fallesçen éstas. 
 Et non tengades que el donarie se dize por seer omne fermoso en la cara 
 nin feo, ca muchos omnes son pintados et fermosos, et non an donarie de 
 omne; et otros paresçen feos, que an buen donario para seer omnes 
 apuestos.

Et el talle del cuerpo et de los miembros muestran señal de la 
 complisión et paresçe si deve seer valiente o ligero, et las tales 
 cosas. Mas el talle del cuerpo et de los miembros non muestran 
 çiertamente cuáles deven seer las obras. Et con todo esto, éstas son 
 señales, et pues digo señales, digo cosa non çierta, ca la señal sienpre
 es cosa que paresce por ella lo que deve seer; mas non es cosa forçada 
 que sea assí en toda guisa. Et éstas son las señales de fuera, que 
 siempre son muy dubdosas para conosçer lo que vós me preguntades. Mas 
 para conosçer los moços por las señales de dentro que son ya cuanto más 
 ciertas, plazerme la que sopiésedes cómo provó una vez un rey moro a 
 tres fijos que avía, por saber cuál dellos sería mejor omne.

El conde le rogó quel’ dixiesse cómo fuera aquello.

—Señor conde Lucanor —dixo Patronio—, un rey moro avía tres fijos; 
 et porque el padre puede fazer que regne cual fijo de los suyos él 
 quisiere, después que el rey llegó a la vegez, los omnes buenos de su 
 tierra pidiéronle por merçed que les señalasse cuál daquellos sus fijos 
 quería que regnasse en pos él. Et el rey díxoles que dende a un mes gelo
 diría.

Et cuando vino a ocho o a dies días, una tarde dixo al fijo mayor 
 que otro día grand mañana quería cavalgar et que fuesse con él. Otro 
 día, vino el infante mayor al rey, pero que non tan mañana como el rey, 
 su padre, dixiera. Et desque llegó, díxol’ el rey que se quería vestir, 
 quel’ fiziesse traer los paños. El infante dixo al camarero que 
 troxiesse los paños; el camarero preguntó que cuáles paños quería. El 
 infante tornó al rey et preguntól’ que cuáles paños quería. El rey 
 díxole que el aljuva; et él tornó al camarero et díxole que el aljuva 
 quería el rey. Et el camarero le preguntó que cuál almexía quería, et el
 infante tornó al rey a gelo preguntar. Et assí fizo por cada vestidura,
 que sienpre iva et vinía por cada pregunta, fasta que el rey tovo todos
 los paños. Et vino el camarero, et le vistió et lo calçó.

Et desque fue vestido et calçado, mandó el rey al infante que 
 fiziesse traer el cavallo, et él dixo al que guardava los cavallos del 
 rey quel’ troxiesse el cavallo, et el que los guardava díxole que cuál 
 cavallo traería; et el infante tornó con esto al rey, et assí fizo por 
 la siella et por el freno et por el espada et las espuellas; et por todo
 lo que avía mester para cavalgar, por cada cosa fue preguntar al rey.

Desque todo fue guisado, dixo el rey al infante que non podía 
 cavalgar, et que fuesse él andar por la villa et que parasse mientes a 
 las cosas que vería porque lo sopiesse retraer al rey.

El infante cavalgó et fueron con él todos los onrados omnes del rey
 et del regno, et ivan ý muchas trompas et tabales et otros strumentos. 
 El infante andido una pieça por la villa, et desque tornó al rey, 
 preguntól’ quél’ paresçía de lo que viera. Et el infante díxole que bien
 le paresçía, sinon quel’ fazían muy grand roído aquellos estrumentes.

Et a cabo de otros días, mandó el rey al fijo mediano que veniesse a
 él otro día mañana, et el infante fízolo assí. Et el rey fizo todas las
 pruevas que fiziera al infante mayor, su hermano, et el infante fízolo,
 et dixo bien como el hermano mayor.

Et a cabo de otros días, mandó al infante menor, su fijo, que 
 fuesse con él de grand mañana. Et el infante madurgó ante que el rey 
 despertasse, et esperó fasta que despertó el rey; et luego que fue 
 espierto, entró el infante et omillósele con la reverençia que devía. Et
 el rey mandól’ quel’ fiziesse traer de bestir. Et el infante preguntó 
 qué paños quería, et en una vez le preguntó por todo lo que avía de 
 bestir et de callar, et fue por ello et tráxogelo todo. Et non quiso que
 otro camarero lo vestiesse nin lo calçasse sinon él, dando a entender 
 que se ternía por de buena ventura si el rey, su padre, tomasse plazer o
 serviçio de lo que él pudiesse fazer, et que pues su padre era, que 
 razón et aguisado era de fazer cuantos serviçios et omildades pudiesse.

Et desque el rey fue vestido et calçado, mandó al infante quel’ 
 fiziesse traer el cavallo. Et él preguntóle cuál cavallo quería, et con 
 cuál siella et con cuál freno, et cuál espada, et por todas las cosas 
 que eran mester paral’ cavalgar, et quién quería que cavalgasse con él, 
 et assí por todo cuanto cumplía. Et desque todo lo fizo, non preguntó 
 por ello más de una vez, et tráxolo et aguisólo como el rey lo avía 
 mandado.

Et desque todo fue fecho, dixo el rey que non quería cavalgar, mas 
 que cavalgasse él et quel’ contasse lo que viesse. Et el infante cavalgó
 et fueron con él todos como fizieran con los otros sus hermanos; mas él
 nin ninguno de sus hermanos, nin omne del mundo, non sabié nada de la 
 razón porque el rey fazía esto.

Et desque el infante cavalgó, mandó quel’ mostrassen toda la villa 
 de dentro, et las calles et do tenía el rey sus tesoros, et cuántos 
 podían seer, et las mezquitas et toda la nobleza de la villa de dentro 
 et las gentes que ý mora-van. Et después salió fuera et mandó que 
 saliessen allá todos los omnes de armas, et de cavallo et de pie, et 
 mandóles que trebejassen et le mostrassen todos los juegos de armas et 
 de trebejos, et vio los muros et las torres et las fortalezas de la 
 villa. Et desque lo ovo visto, tornósse paral rey, su padre.

Et cuando tornó era ya muy tarde. Et el rey le preguntó de las 
 cosas que avía visto. Et el infante le dixo que si a él non pesasse, que
 él le diría lo quel’ paresçía de lo que avía visto. Et el rey le mandó,
 so pena de la su bendiçión, quel’ dixiesse lo quel’ paresçía. Et el 
 infante le dixo que como quier que él era muy leal rey, quel’ paresçía 
 que non era tan bueno como devía, ca si lo fuesse, pues avía tan buena 
 gente et tanta, et tan grand poder et tan grand aver, et que si por él 
 non fincasse, que todo el mundo devía ser suyo.

Al rey plogo mucho deste denuesto que el infante le dixo.

Et cuando vino el plazo a que avía de dar respuesta a los de la tierra, díxoles que aquel fijo les dava por rey.

Et esto fizo por las señales que vio en los otros et por las que 
 vio en éste. Et como quier que más quisiera cualquier de los otros para 
 rey, non tovo por aguisado de lo fazer por lo que vio en los unos et en 
 el otro.

Et vós, señor conde, si queredes saber cuál moço sería mejor, parat
 mientes a estas tales cosas, et assí podredes entender algo et por 
 aventura lo más dello que a de ser de los moços.

Al conde plogo mucho de lo que Patronio le dixo.

Et porque don Johan tovo este por buen exienplo, fízolo escrivir en este libro et fizo estos viessos que dizen assí:

Por obras et maneras podrás conosçer a los moços cuáles deven los más seer.

Et la istoria deste exiemplo es ésta que se sigue:

Exemplo XXVº

De lo que contesçió al conde de Provençia, cómo fue librado de la prisión por el consejo que le dio Paladín.

El conde Lucanor fablava una vez con Patronio, su consegero, en esta manera:

—Patronio, un mio vasallo me dixo el otro día que quería casar una 
 su parienta, et assí como él era tenudo de me consejar lo mejor que él 
 pudiesse, que me pidía por merçed quel’ consejasse en esto lo que 
 entendía que era más su pro, et díxome todos los casamientos quel’ 
 traían. Et porque éste es omne que yo querría que lo acertasse muy bien,
 et yo sé que vós sabedes mucho de tales cosas, ruégovos que me digades 
 lo que entendedes en esto, porquel’ yo pueda dar tal consejo que se 
 falle él vien dello.

—Señor conde Lucanor —dixo Patronio—, para que podades bien 
 consejar a todo omne que aya de casar su parienta, plazerme la mucho que
 sopiéssedes lo qué contesçió al conde de Provençia con Saladín, que era
 soldán de Babilonia.

El conde Lucanor le rogó quel’ dixiesse cómo fuera aquello.

—Señor conde Lucanor —dixo Patronio—, un conde ovo en Provençia que
 fue muy buen omne et deseava mucho fazer en guisa porquel’ oviesse Dios
 merçed al alma et ganasse la gloria del Paraíso, faziendo tales obras 
 que fuessen a grand su onra et del su estado. Et para que esto pudiesse 
 complir, tomó muy grand gente consigo, et muy bien aguisada, et fuesse 
 para la Tierra Sancta de Ultramar, poniendo en su coraçón que por 
 quequier quel’ pudiesse acaesçer, que siempre sería omne de buena 
 ventura, pues le vinía estando él derechamente en serviçio de Dios. Et 
 porque los juizios de Dios son muy marabillosos et muy ascondidos, et 
 Nuestro Señor tiene por bien de tentar muchas vezes a los sus amigos, 
 pero si aquella temptaçión saben sofrir, sienpre Nuestro Señor guisa que
 torne el pleito a onra et a pro de aquel a quien tienta; et por esta 
 razón tovo Nuestro Señor por bien de temptar al conde de Provençia, et 
 consentió que fuesse preso en poder del soldán.

Et como quier que estava preso, sabiendo Saladín la grand vondat 
 del conde, fazíale mucho bien et mucha onra, et todos los grandes fechos
 que avía de fazer, todos los fazía por su consejo. Et tan bien le 
 consejava el conde et tanto fiava de’l el soldán que como quier que 
 estava preso, que tan grand logar et tan grand poder avía, et tanto 
 fazían por él en toda la tierra de Saladín, como farían en la suya 
 misma.

Cuando el conde se partió de su tierra, dexó una fija muy 
 pequeñuela. Et el conde estudo tan grand tiempo en la prisión, que era 
 ya su fija en tiempo para casar; et la condesa, su muger, et sus 
 parientes enviaron dezir al conde cuantos fijos de reys et otros grandes
 omnes la demandavan por casamiento.

Et un día, cuando Saladín vino a fablar con el conde, desque 
 ovieron acordado aquello porque Saladín allí viniera, fabló con él el 
 conde en esta manera:

—Señor, vós me fazedes a mí tanta merçed et tanta onra et fiades 
 tanto de mí que me ternía por muy de buena ventura si vos lo pudiesse 
 servir. Et pues vós, señor, tenedes por bien que vos conseje yo en todas
 las cosas que vos acaesçen, atreviéndome a la vuestra merçed et fiando 
 del vuestro entendimiento, pídovos por merçed que me consejedes en una 
 cosa que a mí acaesçió.

El soldán gradesçió esto mucho al conde, et díxol’ quel’ consejaría
 muy de grado; et aún, quel’ ayudaría muy de buena mente en que quiera 
 quel’ cumpliesse.

Entonçe le dixo el conde de los casamientos quel’ movían para 
 aquella su fija et pidiól’ por merced quel’ consejasse con quién la 
 casaría.

Et Saladín respondió assí:

—Conde, yo sé que tal es el vuestro entendimiento, que en pocas 
 palabras que vos omne diga entendredes todo el fecho. Et por ende vos 
 quiero consejar en este pleito segund lo yo entiendo. Yo non conosco 
 todos estos que demandan vuestra fija, qué linage o qué poder an, o 
 cuáles son en los sus cuerpos o cuánta vezindat an convusco, o qué 
 mejoría an los unos de los otros, et por ende que non vos puedo en esto 
 consejar çiertamente; mas el mio consejo es éste: que casedes vuestra 
 fija con omne.

El conde gelo tovo en merced, et entendió muy bien lo que aquello 
 quería dezir. Et envió el conde dezir a la condessa, su muger, et a sus 
 parientes el consejo que el soldán le diera, et que sopiesse de cuantos 
 omnes fijos dalgo avía en todas sus comarcas, de qué maneras et de qué 
 costumbres, et cuáles eran en los sus cuerpos, et que non catassen por 
 su riqueza nin por su poder, mas quel’ enviassen por escripto dezir qué 
 tales eran en sí los fijos de los reyes et de los grandes señores que la
 demandavan et qué tales eran los otros omnes fijos dalgo que eran en 
 las comarcas.

Et la condessa et los parientes del conde se marabillaron desto 
 mucho, pero fizieron lo quel conde les envió mandar, et posieron por 
 escripto todas las maneras et costumbres buenas et contrarias que avían 
 todos los que demandavan la fija del conde, et todas las otras 
 condiçiones que eran en ellos. Et otrosí, escrivieron cuáles eran en sí 
 los otros omnes fijos dalgo que eran en las comarcas, et enviáronlo todo
 contar al conde.

Et desque el conde vio este escripto, mostrólo al soldán; et desque
 Saladín lo vio, como quier que todos eran muy buenos, falló en todos 
 los fijos de los reyes et de los grandes señores en cada uno algunas 
 tachas: o de seer mal acostumbrados en comer o en vever, o en seer 
 sañudos, o apartadizos, o de mal reçebimiento a las gentes, et pagarse 
 de malas compañas, o enbargados de su palabra, o alguna otra tacha de 
 muchas que los omnes pueden aver. Et falló que un fijo de un rico omne 
 que non era de muy grand poder, que segund lo que paresçía del en aquel 
 escripto, que era el mejor omne et el más complido, et más sin mala 
 tacha de que él nunca oyera fablar. Et desque esto oyó el soldán, 
 consejó al conde que casasse su fija con aquel omne, ca entendió que 
 comoquier que aquellos otros eran más onrados et más fijos dalgo, que 
 mejor casamiento era aquel et mejor casava el conde su fija con aquél 
 que con ninguno de los otros en que oviesse una mala tacha, cuanto más 
 si oviesse muchas; et tovo que más de preçiar era el omne por las sus 
 obras que non por su riqueza, nin por nobleza de su linage.

El conde envió mandar a la condessa et a sus parientes que casassen
 su fija con aquel que Saladín le mandara. Et como quier que se 
 marabillaron mucho ende, enviaron por aquel fijo de aquel rico omne et 
 dixiéronle lo que el conde les envió mandar. Et él respondió que bien 
 entendía que el conde era más fijo dalgo et más rico et más onrado que 
 él, pero que si él tan grant poder oviesse, que bien tenía que toda 
 muger sería bien casada con él, et que esto que fablavan con él, si lo 
 dizían por non lo fazer, que tenía que le fazían muy grand tuerto et 
 quel’ querían perder de balde. Et ellos dixieron que lo querían fazer en
 toda guisa, et contáronle la razón en cómo el soldán consejara al conde
 quel’ diesse su fija ante que a ninguno de los fijos de los reyes nin 
 de los otros grandes señores, señaladamente porquel’ escogiera por omne.
 Desque él esto oyó, entendió que fablavan verdaderamente en el 
 casamiento et tovo que, pues Saladín lo escogiera por omne et le fiziera
 allegar a tan grand onra, que non sería él omne si non fiziesse en este
 fecho lo que pertenesçía.

Et dixo luego a lla condessa et a los parientes del conde que si 
 ellos querían que creyesse él que gelo dizían verdaderamente, quel’ 
 apoderasen luego de todo el condado et de todas las rendas, pero non les
 dixo ninguna cosa de lo que él avía pensado de fazer. A ellos plogo de 
 lo que él les dizía, et apoderáronle luego de todo. Et él tomó muy grand
 aver, et en grand poridat, armó pieça de galeas et tovo muy grand aver 
 guardado. Et desque esto fue fecho, mandó guisar sus vodas para un día 
 señalado.

Et desque las vodas fueron fechas muy ricas et muy onradas, en la 
 noche, cuando se ovo de ir para su casa do estava su muger, ante que se 
 echassen en la cama, llamó a la condessa et a sus parientes et díxoles 
 en grant poridat que bien sabién que el conde le escogiera entre otros 
 muy mejores que él, et que lo fiziera porque el soldán le consejara que 
 casasse su fija con omne et pues el soldán et el conde tanta onra le 
 fizieran et lo escogieran por omne, que ternía él que non era omne si 
 non fiziesse en esto lo que pertenesçía; et que se quería ir et que les 
 dexava aquella donzella con qui él avía de casar, et el condado: que él 
 fiava por Dios que él le endereçaría porque entendiessen las gentes que 
 fazía fecho de omne.

Et luego que esto ovo dicho, cavalgó et fuesse en buena ventura. Et
 endereçó al regno de Armenia, et moró ý tanto tiempo fasta que sopo muy
 bien el lenguaje et todas las maneras de la tierra. Et sopo cómo 
 Saladín era muy caçador.

Et él tomó muchas buenas aves et muchos buenos canes, et fuesse 
 para Saladín; et partió aquellas sus galeas et puso una en cada puerto, 
 et mandóles que nunca se partiessen ende fasta quel gelo mandasse.

Et desque él llegó al soldán, fue muy bien reçebido, pero non le 
 besó la mano nin le fizo ninguna reverençia de las que omne deve fazer a
 su señor. Et Saladín mandól’ dar todo lo que ovo mester, et él 
 gradesçiógelo mucho, mas non quiso tomar del ninguna cosa et dixo que 
 non viniera por tomar nada de’l; mas por cuanto bien oyera dezir de’l, 
 que si él por bien toviesse, que quería bevir algún tiempo en la su casa
 por aprender alguna cosa de cuanto bien avía en él et en las sus 
 gentes; et porque sabía que el soldán era muy caçador, que él traía 
 muchas aves et muy buenas, et muchos canes, et si la su merçed fuesse, 
 que tomasse ende lo que quisiesse, et con lo quel’ fincaría a él, que 
 andaría con él a caça, et le faría cuanto serviçio pudiesse en aquello 
 et en ál.

Esto le gradesçió mucho Saladín, et tomó lo que tovo por bien de lo
 que él traía, mas por ninguna guisa nunca pudo guisar que el otro 
 tomasse de’l ninguna cosa, nin le dixiesse ninguna cosa de su fazienda, 
 nin oviesse entrellos cosa porque él tomasse ninguna carga de Saladín 
 porque fuesse tenido de lo guardar. Et assí andido en su casa un grand 
 tiempo.

Et como Dios acarrea, cuando su voluntad es, las cosas que Él 
 quiere, guisó que alançaron los falcones a unas grúas. Et fueron matar 
 la una de llas grúas a un puerto de la mar do estava la una de las 
 galeas que el yerno del conde ý pusiera. Et el soldán, que iva en muy 
 buen cavallo, et él en otro, alongáronse tanto de las gentes, que 
 ninguno dellos non vio por do iva. Et cuando Saladín llegó do los 
 falcones estavan con la grúa, descendió mucho aína por los acorrer. Et 
 el yerno del conde que vinía con él, de quel’ vio en tierra, llamó a los
 de la galea.

Et el soldán, que non parava mientes sinon por cevar sus falcones, 
 cuando vio la gente de la galea en derredor de sí, fue muy espantado. Et
 el yerno del conde metió mano a la espada et dio a entender quel quería
 ferir con ella. Et cuando Saladín esto vio, començósse a quexar mucho 
 diziendo que esto era muy grand traiçión. Et el yerno del conde le dixo 
 que non mandasse Dios, que bien sabía él que nunca él le tomara por 
 señor, nin quisiera tomar nada de lo suyo, nin tomar de’l ningún encargo
 porque oviesse razón de lo guardar, mas que sopiesse que Saladín avía 
 fecho todo aquello.

Et desque esto ovo dicho, tomólo et metiólo en la galea, et de que 
 lo tovo dentro, contól’ cómo él era el yerno del conde, et que era aquél
 que él escogiera, entre otros mejores que sí, por omne; et pues él por 
 omne lo escogiera, que bien entendía que non fuera él omne si esto non 
 fiziera; et quel’ pidía por merçed quel’ diesse su suegro porque 
 entendiesse que el consejo que él le diera que era bueno et verdadero, 
 et que se fallava bien de’l.

Cuando Saladín esto oyó, gradesçió mucho a Dios, et plógol’ más 
 porque açertó en el su consejo que sil’ oviera acaesçido otra pro o otra
 onra por grande que fuesse. Et dixo al yerno del conde que gelo daría 
 muy de buena mente.

Et el yerno del conde fió en el soldán, et sacólo luego de la galea
 et fuesse con él. Et mandó a los de la galea que se alongassen del 
 puerto tanto que non los pudiessen veer ningunos que ý llegassen.

Et el soldán et el yerno del conde cevaron muy bien sus falcones. 
 Et cuando las gentes ý llegaron, fallaron a Saladín mucho alegre. Et 
 nunca dixo a omne del mundo nada de cuanto le avía contesçido.

Et desque llegaron a lla villa, fue luego desçender a la casa do 
 estava el conde preso et levó consigo al yerno del conde. Et desque vio 
 al conde, començól’ a dezir con muy grand alegría:

—Conde, mucho gradesco a Dios por la merçed que me fizo en acertar 
 tan bien como acerté en el consejo que vos di en el casamiento de 
 vuestra fija. Evad aquí vuestro yerno, que vos a sacado de presión.

Entonçe le contó todo lo que su yerno avía fecho, la lealdat et el 
 grand esfuerço que fiziera en le prender et en fiar luego en él.

Et el soldán et el conde et cuantos esto sopieron, loaron mucho el 
 entendimiento et el esfuerço et la lealdad del yerno del conde. Otrosí, 
 loaron muncho las vondades de Saladín et del conde, et gradesçieron 
 mucho a Dios porque quiso guisar de lo traer a tan buen acabamiento.

Entonçe dio el soldán muchos dones et muy ricos al conde et a su 
 yerno; et por el enojo que el conde tomara en la prisión, diol’ dobladas
 todas las rentas que el conde pudiera levar de su tierra en cuanto 
 estudo en la prisión, et enviól’ muy rico et muy honrado et muy bien 
 andante para su tierra.

Et todo este bien vino al conde por el buen consejo que el soldán le dio que casasse su fija con omne.

Et vós, señor conde Lucanor, pues avedes a consejar aquel vuestro 
 vasallo en razón del casamiento de aquella su parienta, consejalde que 
 la prinçipal cosa que cate en el casamiento que sea aquél con quien la 
 oviere de casar buen omne en sí; ca si esto non fuere, por onra, nin por
 riqueza, nin por fidalguía que aya, nunca puede ser bien casada. Et 
 devedes saber que el omne con vondad acreçenta la onra et alça su linage
 et acreçenta las riquezas. Et por seer muy fidalgo nin muy rico, si 
 bueno non fuere, todo sería mucho aína perdido. Et desto vos podría dar 
 muchas fazañas de muchos omnes de grand guisa que les dexaren sus padres
 et muy ricos et mucho onrados, et pues non fueron tan buenos como 
 devían, fue en ellos perdido el linage et la riqueza; et otros de grand 
 guisa et de pequeña que, por la grand vondad que ovieron en sí, 
 acresçentaron mucho en sus onras et en sus faziendas, en guisa que 
 fueron muy más loados et más preçiados por lo que ellos fizieron et por 
 lo que ganaron, que aun por todo su linage. Et assí entendet que todo el
 pro et todo el daño nasçe et viene de cuál el omne es en sí, de 
 cualquier estado que sea. Et por ende, la primera cosa que se deve catar
 en el casamiento es cuáles maneras et cuáles costumbres et cuál 
 entendimiento et cuáles obras a en sí el omne o la muger que a de casar;
 et esto seyendo primero catado, dende en adelante, cuanto el linage es 
 más alto et la riqueza mayor et la apostura más complida et la vezindat 
 más açerca et más aprovechosa, tanto es el casamiento mejor.

Al conde plogo mucho destas razones que Patronio le dixo, et tovo que era verdat todo assí como él le dizía.

Et veyendo don Johan que este enxiemplo era muy bueno, fízolo escrivir en este libro, et fizo estos viessos que dizen assí:

Qui omne es, faz todos los provechos; qui non lo es, mengua todos los fechos.

Et la istoria deste enxiemplo es ésta que se sigue:

Exemplo XXVIº

De lo que contesçió al árvol de la Mentira.

Un día fablava el conde Lucanor con Patronio, su consejero, et díxole así:

—Patronio, sabet que estó en muy grand quexa et en grand roído con 
 unos omnes que me non aman mucho; et estos omnes son tan reboltosos et 
 tan mintrosos que nunca otra cosa fazen sinon mentir a mí et a todos los
 otros con quien an de fazer o de librar alguna cosa. Et las mentiras 
 que dizen, sábenlas tan bien apostar et aprovéchanse tanto dellas, que 
 me traen a muy grand daño, et ellos apodéranse mucho, et an gentes muy 
 fieramente contra mí. Et aun creed que si yo quisiesse obrar por aquella
 manera, que por aventura lo sabría fazer tan bien como ellos; mas 
 porque yo sé que la mentira es de mala manera, nunca me pagué della. Et 
 agora, por el buen entendimiento que vós avedes, ruégovos que me 
 consejedes qué manera tome con estos omnes.

—Señor conde Lucanor —dixo Patronio—, para que vós fagades en esto 
 lo mejor et más a vuestra pro, plazerme la mucho que sopiéssedes lo que 
 contesçió a la Verdat et a la Mentira.

El conde le rogó quel’ dixiesse cómo fuera aquello.

—Señor conde Lucanor —dixo Patronio—, la Mentira et la Verdat 
 fizieron su compañía en uno, et de que ovieron estado assí un tiempo, la
 Mentira, que es más acuçiosa, dixo a la Verdat que sería bien que 
 pusiessen un árbol de que oviesen fructa et pudiessen estar a la su 
 sonbra cuando fiziesse calentura. Et la Verdat, como es cosa llana et de
 buen talante, dixo quel’ plazía.

Et de que el árbol fue puesto et començó a naçer, dixo la Mentira a
 la Verdat que tomasse cada una dellas su parte de aquel árbol. Et a la 
 Verdat plógol’ con esto. Et la Mentira, dándol’ a entender con razones 
 coloradas et apuestas que la raíz del árbol es la cosa que da la vida et
 la mantenençia al árbol, et que es mejor cosa et más aprovechosa, 
 consejó la Mentira a la Verdat que tomasse las raízes del árbol que 
 están so tierra et ella que se aventuraría a tomar aquellas ramiellas 
 que avían a salir et estar sobre tierra, comoquier que era muy grand 
 peligro porque estava a aventura de tajarlo o follarlo los omnes o 
 roerlo las vestias o tajarlo las aves con las manos et con los picos o 
 secarle la grand calentura o quemarle el grant yelo, et que de todos 
 estos periglos non avía a sofrir ningunos la raíz.

Et cuando la Verdat oyó todas estas razones, porque non ay en ella 
 muchas maestrías et es cosa de grand fiança et de grand creençia, fiósse
 en la Mentira, su compaña, et creó que era verdat lo quel’ dizía, et 
 tovo que la Mentira le consejava que tomasse muy buena parte, tomó la 
 raíz del árbol et fue con aquella parte muy pagada. Et cuando la Mentira
 esto ovo acabado, fue mucho alegre por el engaño que avía fecho a su 
 compañera diziéndol’ mentiras fermosas et apostadas.

La Verdat metiósse so tierra para vevir ó estavan las raízes que 
 eran la su parte, et la Mentira fincó sobre tierra do viven los omnes et
 andan las gentes et todas las otras cosas. Et como es ella muy 
 fallaguera, en poco tiempo fueron todos muy pagados della. Et el su 
 árbol començó a cresçer et echar muy grandes ramos et muy anchas fojas 
 que fazían muy fermosa sonbra et paresçieron en él muy apuestas flores 
 de muy fermosas colores et muy pagaderas a paresçencia.

Et desque las gentes vieron aquel árbol tan fermoso, ayuntávanse 
 muy de buena mente a estar cabo de’l, et pagávanse mucho de la su sombra
 et de las sus flores tan bien coloradas, et estavan ý siempre las más 
 de las gentes; et aun los que se fallavan por los otros logares dizían 
 los unos a los otros que si querían estar viçiosos et alegres, que 
 fuessen estar a la sombra del árbol de la Mentira.

Et cuando las gentes eran ayuntadas so aquel árbol, como la Mentira
 es muy fallaguera et de grand sabiduría, fazía muchos plazeres a las 
 gentes et amostrávales de su sabiduría; et las gentes pagávanse de 
 aprender de aquella su arte mucho. Et por esta manera tiró a sí todas 
 las más gentes del mundo: ca mostrava a los unos mentiras senziellas, et
 a los otros más sotiles, mentiras dobladas, et a otros, muy más sabios,
 mentiras trebles.

Et devedes saber que la mentira senziella es cuando un omne dice a 
 otro: «Don Fulano, yo faré tal cosa por vos», et él miente de aquello 
 quel’ dize. Et la mentira doble es cuando faze juras et omenages et 
 rehenes et da otros por sí que fagan todos aquellos pleitos, et en 
 faziendo estos seguramientos, ha él ya pensado et sabe manera cómo todo 
 esto tornará en mentira et en engaño. Mas la mentira treble, que es 
 mortalmente engañosa, es la quel’ miente et le engaña diziendo verdat.

Et desta sabiduría tal avía tanta en la Mentira et sabíala tan bien
 mostrar a los que se pagavan de estar a la sombra del su árbol, que les
 fazía acabar por aquella sabiduría lo más de las cosas que ellos 
 querían, et non fallavan ningún omne que aquella arte non sopiesse, que 
 ellos non le troxiessen a fazer toda su voluntad. Et lo uno por la 
 fermosura del árbol, et lo ál con la grand arte que de la Mentira 
 aprendían, deseavan mucho las gentes estar a aquella sombra et aprender 
 lo que la Mentira les amostrava.

La Mentira estava mucho onrada et muy preçiada et mucho aconpañada 
 de las gentes, et el que menos se llegava a ella et menos sabía de la su
 arte, menos le preçiavan todos, et aun él mismo se preçiava menos.

Et estando la Mentira tan bien andante, la lazdrada et despreçiada 
 de la Verdat estava ascondida so tierra, et omne del mundo non sabía 
 della parte, nin se pagava della, nin la quería buscar. Et ella, veyendo
 que non le avía fincado cosa en que se pudiesse mantener sinon aquellas
 raízes del árbol que era la parte quel’ consejara tomar la Mentira, et 
 con mengua de otra vianda, ovóse a tornar a roer et a tajar et a 
 governarse de las raízes del árbol de la Mentira. Et como quier que el 
 árbol tenía muy buenas ramas et muy anchas fojas que fazían muy grand 
 sombra et muchas flores de muy apuestas colores ante que pudiessen levar
 fructo fueron tajadas todas sus raízes, ca las ovo a comer la Verdat, 
 pues non avía ál de que se governar.

Et desque las raízes del árbol de la Mentira fueron todas tajadas, 
 et estando la Mentira a la sombra del su árbol con todas las gentes que 
 aprendían de la su arte, vino un viento et dio en el árbol, et porque 
 las sus raízes eran todas tajadas, fue muy ligero de derribar et cayó 
 sobre la Mentira et quebrantóla de muy mala manera; et todos los que 
 estavan aprendiendo de la su arte fueron todos muertos et muy mal 
 feridos, et fincaron muy mal andantes.

Et por el lugar do estava el tronco del árbol salió la Verdat que 
 estava escondida, et cuando fue sobre la tierra, falló que la Mentira et
 todos los que a ella se allegaron eran muy mal andantes et se fallaron 
 muy mal de cuanto aprendieron et usaron del arte que aprendieron de la 
 Mentira.

Et vós, señor conde Lucanor, parad mientes que la mentira ha muy 
 grandes ramos, et las sus flores, que son los sus dichos et los sus 
 pensamientos et los sus fallagos, son muy plazenteros, et páganse mucho 
 dellos las gentes, pero todo es sombra et nunca llega a buen fructo. Por
 ende, si aquellos vuestros contrarios usan de llas sabidurías et de los
 engaños de la mentira, guardatvos dellos cuanto pudierdes et non 
 querades seer su conpañero en aquella arte, nin ayades envidia de la su 
 buena andança que an por usar del arte de la mentira, ca cierto sed que 
 poco les durará, et non pueden aver buena fin; et cuando cuidaren seer 
 más bien andantes, estonçe les fallecerá assí como fallesçió el árbol de
 la Mentira a los que cuidavan estar muy bien andantes a su sombra; mas 
 aunque la verdat sea menospreçiada, abraçatvos bien con ella et 
 preciadla mucho, ca çierto seed que por ella seredes bien andante et 
 abredes buen acabamiento et ganaredes la gracia de Dios porque vos dé en
 este mundo mucho bien et mucha onra para’l cuerpo et salva-miento 
 para’l alma en el otro.

Al conde plogo mucho deste consejo que Patronio le dio, et fízolo assí et fallóse ende bien.

Et entendiendo don Johan que este exiemplo era muy bueno, fízolo escrivir en este libro et fizo estos viessos que dizen assí:

Seguid verdad por la mentira foir, ca su mal cresçe quien usa de mentir.

Et la istoria deste exiemplo es ésta que se sigue:

Exemplo XXVIIº

De lo que contesció a un emperador et a don Alvar Háñez Minaya con sus mugeres.

Fablava el conde Lucanor con Patronio, su consegero, un día et díxole assí:

—Patronio, dos hermanos que yo he son casados entramos et biven 
 cada uno dellos muy desbariadamente el uno del otro; ca el uno ama tanto
 aquella dueña con qui es casado, que abés podemos guisar con él que se 
 parta un día del lugar onde ella es, et non faz cosa del mundo sinon lo 
 que ella quiere, et si ante non gelo pregunta. Et el otro, en ninguna 
 guisa non podemos con él que un día la quiera veer de los ojos, nin 
 entrar en casa do ella sea. Et porque yo he grand pesar desto, ruégovos 
 que me digades alguna manera porque podamos ý poner consejo.

—Señor conde Lucanor —dixo Patronio—, segund esto que vós dezides 
 entramos vuestros hermanos andan muy errados en sus faziendas; ca el uno
 nin el otro non devían mostrar tan grand amor nin tan grand desamor 
 como muestran a aquellas dueñas con qui ellos son casados; mas como 
 quier que lo ellos yerran, por aventura es por las maneras que an 
 aquellas sus mugeres; et por ende querría que sopiésedes lo que 
 contesçió al emperador Fradrique et a don Alvar Fáñez Minaya con sus 
 mugeres.

El conde le preguntó cómo fuera aquello.

—Señor conde Lucanor —dixo Patronio—, porque estos exiemplos son 
 dos et non vos los podría entramos dezir en uno, contarvos he primero lo
 que contesçió al emperador Fradrique, et después contarvos he lo que 
 contesçió a don Alvar Háñez.

—Señor conde, el emperador Fradrique casó con una donzella de muy 
 alta sangre, segund le pertenesçía; mas de tanto, non le acaesçió bien, 
 que non sopo ante que casasse con aquélla las maneras que avía.

Et después que fueron casados, comoquier que ella era muy buena 
 dueña et muy guardada en el su cuerpo, començó a seer la más brava et la
 más fuerte et la más rebessada cosa del mundo. Assí que si el emperador
 quería comer, ella dizía que quería ayunar; et si el emperador quería 
 dormir, queriese ella levantar; et si el emperador querié bien alguno, 
 luego ella lo desamava. ¿Qué vos diré más? Todas las cosas del mundo en 
 que el emperador tomava plazer, en todas dava ella a entender que tomava
 pesar, et de todo lo que el emperador fazía, de todo fazía ella el 
 contrario sienpre.

Et desque el emperador sufrió esto un tiempo, et vio que por 
 ninguna guisa non la podía sacar desta entençión por cosa que él nin 
 otros le dixiessen, nin por ruegos, nin por amenazas, nin por buen 
 talante nin por malo quel’ mostrasse, et vio que sin el pesar et la vida
 enojosa que avia de sofrir, quel’ era tan grand daño para su fazienda 
 et para las sus gentes, que non podía ý poner consejo; et de que esto 
 vio, fuesse para’l Papa et contól’ la su fazienda, también de la vida 
 que passava, como del grand daño que binía a él et a toda la tierra por 
 las maneras que avía la emperadriz; et quisiera muy de grado, si podría 
 seer, que los partiesse el Papa. Mas vio que segund la ley de los 
 christianos non se podían partir, et que en ninguna manera non podían 
 bevir en uno por las malas maneras que la emperadriz avía, et sabía el 
 Papa que esto era assí.

Et desque otro cobro no podieron fallar, dixo el Papa al emperador 
 que este fecho que lo acomendava él al entendimiento et a la sotileza 
 del emperador, ca él non podía dar penitençia ante que el pecado fuesse 
 fecho.

Et el emperador partióse del Papa et fuesse para su casa, et 
 trabajó por cuantas maneras pudo, por falagos et por amenazas et por 
 consejos et por desengaños et por cuantas maneras él et todos los que 
 con él bivían pudieron asmar para la sacar de aquella mala entençión, 
 mas todo esto non tobo ý pro, que cuanto más le dizían que se partiesse 
 de aquella manera, tanto más fazía ella cada día todo lo revesado.

Et de que el emperador vio que por ninguna guisa esto non se podía 
 endereçar, díxol’ un día que el quería ir a la caça de los çiervos et 
 que levaría una partida de aquella yerva que ponen en las saetas con que
 matan los çiervos, et que dexaría lo ál para otra vegada, cuando 
 quisiesse ir a caça, et que se guardasse que por cosa del mundo non 
 pusiesse de aquella yerva en sarna, nin en postiella, nin en lugar donde
 saliesse sangre; ca aquella yerva era tan fuerte, que non avía en el 
 mundo cosa viva que non matasse. Et tomó de otro ungüento muy bueno et 
 muy aprovechoso para cualquier llaga et el emperador untósse con él 
 ant’ella en algunos lugares que non estavan sanos. Et ella et cuantos ý 
 estavan vieron que guaresçía luego con ello. Et díxole que si le fuesse 
 mester, que de aquél pusiesse en cualquier llaga que oviesse. Et esto le
 dixo ante pieça de omnes et de mugeres. Et de que esto ovo dicho, tomó 
 aquella yerva que avía menester para matar los çiervos et fuesse a su 
 caça, assí como avía dicho.

Et luego que el emperador fue ido, començó ella a ensañarse et a enbraveçer, et començó a dezir:

—¡Veed el falso del emperador, lo que me fue dezir! Porque él sabe 
 que la sarna que yo he non es de tal manera como la suya, díxome que me 
 untasse con aquel ungüento que se él untó, porque sabe que non podría 
 guaresçer con él, mas de aquel otro ungüento bueno con que él sabe que 
 guarescría, dixo que non tomasse de’l en guisa ninguna; mas por le fazer
 pesar, yo me untaré con él, et cuando él viniere, fallarme ha sana. Et 
 só çierta que en ninguna cosa non le podría fazer mayor pesar, et por 
 esto lo faré.

Los cavalleros et las dueñas que con ella estavan travaron mucho 
 con ella que lo non fiziesse, et començáronle a pedir merçed, muy 
 fieramente llorando, que se guardasse de lo fazer; ca çierta fuesse, si 
 lo fiziesse, que luego sería muerta.

Et por todo esto non lo quiso dexar. Et tomó la yerva et untó con 
 ella las llagas. Et a poco rato començól’ a tomar la rabia de la muerte,
 et ella repintiérase si pudiera, mas ya non era tiempo en que se 
 pudiesse fazer. Et murió por la manera que avía porfiosa et a su daño.

Mas a don Alvar Háñez contesçió el contrario desto, et porque lo sepades todo como fue, contarvos he cómo acaesçió.

Don Alvar Háñez era muy buen omne et muy onrado et pobló a Ixcar, 
 et morava ý. Et el conde don Pero Ançúrez pobló a Cuéllar et morava en 
 ella. Et el conde don Pero Ançúrez avía tres fijas.

Et un día, estando sin sospecha ninguna, entró don Alvar Háñez por 
 la puerta; et al conde don Pero Ançúrez plógol’ mucho con él. Et desque 
 ovieron comido, preguntól’ que por qué vinía tan sin sospecha. Et don 
 Alvar Háñez díxol’ que vinía por demandar una de sus fijas para con que 
 casase, mas que quería que gelas mostrasse todas tres et quel’ dexasse 
 fablar con cada una dellas, et después que escogería cuál quisiesse. Et 
 el conde, veyendo quel’ fazía Dios mucho bien en ello, dixo quel’ plazía
 mucho de fazer cuanto don Alvar Háñez le dizía.

Et don Alvar Háñez apartósse con la fija mayor et díxol’ que si a 
 ella ploguiesse, que quería casar con ella; pero ante que fablasse más 
 en el pleito, quel’ quería contar algo de su fazienda. Que sopiesse, lo 
 primero, que él non era muy mançebo et que por las muchas feridas que 
 oviera en las lides que se acertara, quel’ enflaqueçiera tanto la cabeça
 que por poco vino que viviesse, quel’ fazié perder luego el 
 entendimiento; et de que estava fuera de su seso, que se asañava tan 
 fuerte que non catava lo que dizía; et que a las vegadas firía a los 
 omnes en tal guisa, que se repentía mucho después que tornaba a su 
 entendimiento; et aun, cuando se echava a dormir, desque yazía en la 
 cama, que fazía ý muchas cosas que non enpeçería nin migaja si más 
 linpias fuessen. Et destas cosas le dixo tantas, que toda muger quel 
 entendimiento non oviesse muy maduro, se podría tener de’l por non muy 
 bien casada.

Et de que esto le ovo dicho, respondiól’ la fija del conde que este
 casamiento non estava en ella, sinon en su padre et en su madre.

Et con tanto, partiósse de don Alvar Háñez et fuesse para su padre.

Et de que el padre et la madre le preguntaron que era su voluntad 
 de fazer, porque ella non fue de tan buen entendimiento como le era 
 mester, dixo a su padre et a su madre que tales cosas le dixiera don 
 Alvar Háñez, que ante quería seer muerta que casar con él.

Et el conde non lo quiso dezir esto a don Alvar Háñez, mas díxol’ que su fija que non avía entonçe voluntad de casar.

Et fabló don Alvar Háñez con la fija mediana; et passaron entre él et ella bien assí como con el hermana mayor.

Et después fabló con el hermana menor et díxol’ todas aquellas cosas que dixiera a las otras sus hermanas.

Et ella respondiól’ que gradesçía mucho a Dios en que don Alvar 
 Háñez quería casar con ella; et en lo quel’ dizía quel’ fazía mal el 
 vino, que si, por aventura, alguna vez le cumpliesse por alguna cosa de 
 estar apartado de las gentes por aquello quel’ dizía o por ál, que ella 
 lo encubriría mejor que ninguna otra persona del mundo; et a lo que 
 dizía que él era viejo, que cuanto por esto non partiría ella el 
 casamiento, que cunplíale a ella del casamiento el bien et la onra que 
 avía de ser casada con don Alvar Háñez; et de lo que dizía que era muy 
 sañudo et que firía a las gentes, que cuanto por esto non fazía fuerça, 
 ca nunca ella le faría por que la firiesse, et si lo fiziesse, que lo 
 sabría muy bien sofrir.

Et a todas las cosas que don Alvar Háñez le dixo, a todas le sopo 
 tan bien responder, que don Alvar Háñez fue muy pagado, et gradesçió 
 mucho a Dios porque fallara muger de tan buen entendimiento.

Et dixo al conde don Pero Ançúrez que con aquella quería casar. Al 
 conde plogo mucho ende. Et fizieron ende sus vodas luego. Et fuesse con 
 su muger luego en buena ventura. Et esta dueña avía nombre doña 
 Vascuñana.

Et después que don Alvar Háñez levó a su muger a su casa, fue ella 
 tan buena dueña et tan cuerda, que don Alvar Háñez se tovo por bien 
 casado della et tenía por razón que se fiziesse todo lo que ella querié.

Et esto fazía él por dos razones: la primera, porquel’ fizo Dios a 
 ella tanto bien, que tanto amava a don Alvar Háñez et tanto presçiava el
 su entendimiento, que todo lo que don Alvar Háñez dizía et fazía, que 
 todo tenía ella verdaderamente que era lo mejor; et plazíale mucho de 
 cuanto dizía et de cuanto fazía, et nunca en toda su vida contralló cosa
 que entendiesse que a él plazía. Et non entendades que fazía esto por 
 le lisonjar, nin por le falagar por mejor estar con él, mas fazíalo 
 porque verdaderamente creía, et era su entençión, que todo lo que don 
 Alvar Háñez quería et dizía et fazía, que en ninguna guisa non podría 
 seer yerro, nin lo podría otro ninguno mejorar. Et lo uno por esto, que 
 era el mayor bien que podría seer, et lo ál porque ella era de tan buen 
 entendimiento et de tan buenas obras, que siempre acertava en lo mejor. 
 Et por estas cosas amávala et preçiávala tanto don Alvar Háñez que tenía
 por razón de fazer todo lo que ella querié, ca sienpre ella quería et 
 le consejava lo que era su pro et su onra. Et nunca tovo mientes, por 
 talante nin por voluntad que oviesse de ninguna cosa que fiziesse don 
 Alvar Háñez, sinon lo que a él más le pertenesçía, et que era más su 
 onra et su pro.

Et acaesçió que una vez, seyendo don Alvar Háñez en su casa, que 
 vino a él un so sobrino que vivía en casa del rey, et plógol’ mucho a 
 don Alvar Háñez con él. Et desque ovo morado con don Alvar Háñez algunos
 días, díxol’ un día que era muy buen omne et muy complido et que non 
 podía poner en él ninguna tacha sinon una. Et don Alvar Háñez preguntól’
 que cuál era. Et el sobrino díxol’ que non fallava tacha quel’ poner 
 sinon que fazía mucho por su muger et la apoderava mucho en toda su 
 fazienda. Et don Alvar Háñez respondiól’ que a esto que dende a pocos 
 días le daría ende la repuesta.

Et ante que don Alvar Háñez viesse a doña Vascuñana, cavalgó et 
 fuesse a otro lugar et andudo allá algunos días et levó allá aquel su 
 sobrino consigo. Et después envió por doña Vascuñana, et guisó assí don 
 Alvar Háñez que se encontraron en el camino, pero que non fablaron 
 ningunas razones entre sí, nin ovo tiempo aunque lo quisiessen fazer.

Et don Alvar Háñez fuesse adelante, et iba con él su sobrino. Et 
 doña Vascuñana vinía en pos dellos. Et desque ovieron andado assí una 
 pieça don Alvar Háñez et su sobrino, fallaron una pieça de vacas. Et don
 Alvar Háñez començó a dezir:

—¿Viestes, sobrino, qué fermosas yeguas ha en esta nuestra tierra?

Cuando su sobrino esto oyó, maravillóse ende mucho, et cuidó que 
 gelo dizía por trebejo et díxol’ que cómo dizía tal cosa, que non eran 
 sinon vacas.

Et don Alvar Háñez se començó mucho de maravillar et dezirle que 
 reçelava que avía perdido el seso, ea bien beié que aquéllas yeguas 
 eran.

Et de que el sobrino vio que don Alvar Háñez porfiava tanto 
 sobresto, et que lo dizía a todo su seso, fincó mucho espantado et cuidó
 que don Alvar Háñez avía perdido el entendimiento.

Et don Alvar Háñez estido tanto adrede en aquella porfía, fasta que
 asomó doña Vascuñana que vinía por el camino. Et de que don Alvar Háñez
 la vio, dixo a su sobrino:

—Ea, don sobrino, fe aquí a doña Vascuñana que nos partirá nuestra contienda.

Al sobrino plogo desto mucho; et desque doña Vascuñana llegó, díxol’ su cuñado:

—Señora, don Alvar Háñez et yo estamos en contienda, ca él dize por
 estas vacas, que son yeguas, et yo digo que son vacas; et tanto avemos 
 porfiado, que él me tiene por loco, et yo tengo que él non está bien en 
 su seso. Et vós, señora, departidnos agora esta contienda.

Et cuando doña Vascuñana esto vio, como quier que ella tenía que 
 aquéllas eran vacas, pero pues su cuñado le dixo que dizía don Alvar 
 Háñez que eran yeguas, tovo verdaderamente ella, con todo su 
 entendimiento, que ellos erravan, que las non conosçían, mas que don 
 Alvar Háñez non erraría en ninguna manera en las conosçer; et pues dizía
 que eran yeguas, que en toda guisa del mundo, que yeguas eran et non 
 vacas.

Et començó a dezir al cuñado et a cuantos ý estavan:

—Por Dios, cuñado, pésame mucho desto que dezides, et sabe Dios que
 quisiera que con mayor seso et con mayor pro nos viniéssedes agora de 
 casa del rey, do tanto avedes morado; ca bien veedes vós que muy grand 
 mengua de entendimiento et de vista es tener que las yeguas que son 
 vacas.

Et començól’ a mostrar, también por las colores, como por las 
 façiones, como por otras cosas muchas, que eran yeguas et non vacas, et 
 que era verdat lo que don Alvar Háñez dizía, que en ninguna manera el 
 entendimiento et la palabra de don Alvar Háñez que nunca podría errar. 
 Et tanto le afirmó esto, que ya, el cuñado et todos los otros començaron
 a dubdar que ellos erravan, et que don Alvar Háñez dizía verdat que las
 que ellos tenían por vacas, que eran yeguas. Et de que esto fue fecho, 
 fuéronse don Alvar Háñez et su sobrino adelante et fallaron una gran 
 pieça de yeguas.

Et don Alvar Háñez dixo a su sobrino:

—¡Ahá, sobrino! Estas son las vacas, que non las que vos dizíades ante, que dizía yo que eran yeguas.

Cuando el sobrino esto oyó, dixo a su tío:

—Por Dios, don Alvar Háñez, si vos verdat dezides, el diablo me 
 traxo a mí a esta tierra; ca çiertamente, si éstas son vacas, perdido he
 yo el entendimiento, ca, en toda guisa del mundo, éstas yeguas son et 
 non vacas.

Don Alvar Háñez començó a porfiar muy fieramente que eran vacas. Et
 tanto duró esta porfía, fasta que llegó doña Vascuñana. Et desque ella 
 llegó et le contaron lo que dizía don Alvar Háñez et dizía su sobrino, 
 maguer a ella paresçía que el sobrino dizía verdat, non pudo creer por 
 ninguna guisa que don Alvar Háñez pudiesse errar, nin que pudiesse seer 
 verdat ál sinon lo que él dizía. Et començó a catar razones para provar 
 que era verdat lo que dizía don Alvar Háñez, et tantas razones et tan 
 buenas dixo, que su cuñado et todos los otros tovieron que el su 
 entendimiento, et la su vista, errava; mas lo que don Alvar Háñez dizía,
 que era verdat. Et aquesto fincó assí.

Et fuéronse don Alvar Háñez et su sobrino adelante et andudieron 
 tanto, fasta que llegaron a un río en que avía pieça de molinos. Et 
 dando del agua a las vestias en el río, començó a dezir don Alvar Háñez 
 que aquel río que corría contra la parte onde nasçía, et aquellos 
 molinos, que del otra parte les vinía el agua.

Et el sobrino de don Alvar Háñez se tovo por perdido cuando esto le
 oyó; ca tovo que assí como errara en el conosçimiento de las vacas et 
 de las yeguas, que assí errava agora en cuidar que aquel río vinía al 
 revés de como dizía don Alvar Háñez. Pero porfiaron tanto sobresto, 
 fasta que doña Vascuñana llegó.

Et desquel’ dixieron esta porfía en que estava don Alvar Háñez et 
 su sobrino, pero que a ella paresçía que el sobrino dizía verdat, non 
 creó al su entendimiento et tovo que era verdat lo que don Alvar Háñez 
 dizía. Et por tantas maneras sopo ayudar a la su razón, que su cuñado et
 cuantos lo oyeron, creyeron todos que aquella era la verdat.

Et daquel día acá, fincó por fazaña que si el marido dize que corre
 el río contra arriba, que la buena muger lo deve crer et deve dezir que
 es verdat.

Et desque el sobrino de don Alvar Háñez vio que por todas estas 
 razones que doña Vascuñana dizía se provava que era verdat lo que dizía 
 don Alvar Háñez, et que errava él en non conosçer las cosas assí como 
 eran, tóvose por muy maltrecho, cuidando que avía perdido el 
 entendimiento.

Et de que andudieron assí una grand pieça por el camino, et don 
 Alvar Háñez vio que su sobrino iva muy triste et en grand cuidado, 
 díxole assí:

—Sobrino, agora vos he dado la repuesta a lo que en el otro día me 
 dixiestes que me davan las gentes por grand tacha porque tanto fazía por
 doña Vascuñana, mi muger; ca bien cred que todo esto que vós et yo 
 avemos passado oy, todo lo fize porque entendiéssedes quién es ella, et 
 que lo que yo por ella fago, que lo fago con razón; ca bien creed que 
 entendía yo que las primeras vacas que nós fallamos, et que dizía yo que
 eran yeguas, que vacas eran, assí como vós dizíades. Et desque doña 
 Vascuñana llegó et vos oyó que yo dizía que eran yeguas, bien çierto só 
 que entendía que vós dizíades verdat; mas que fió ella tanto en el mío 
 entendimiento, que tien’ que, por cosa del mundo, non podría errar, tovo
 que vós et ella errávades en non lo conosçer cómo era. Et por ende dixo
 tantas razones et tan buenas, que fizo entender a vos, et a cuantos 
 allí estavan, que lo que yo dizía era verdat; et esso mismo fizo después
 en lo de las yeguas et del río. Et bien vos digo verdat: que del día 
 que comigo casó, que nunca un día le bi fazer nin dezir cosa en que yo 
 pudiesse entender que quería nin tomava plazer sinon en aquello que yo 
 quis’; nin le vi tomar enojo de ninguna cosa que yo fiziesse. Et sienpre
 tiene verdaderamente en su talante que cualquier cosa que yo faga, que 
 aquello es lo mejor; et lo que ella a de fazer de suyo o le yo acomiendo
 que faga, sábelo muy bien fazer, et sienpre lo faze guardando toda mi 
 onra et mi pro et queriendo que entiendan las gentes que yo só el señor,
 et que la mi voluntad et la mi onra se cumpla en todo; et non quiere 
 para sí otra pro, nin otra fama de todo el fecho, sinon que sepan que es
 mi pro, et tome yo plazer en ello. Et tengo que si un moro de allende 
 el mar esto fiziesse, quel’ devía yo mucho amar et presçiar yo et fazer 
 yo mucho por el su consejo et demás seyendo casado con ella et seyendo 
 ella tal et de tal linaje de que me tengo por muy bien casado. Et agora,
 sobrino, vos he dado repuesta a la tacha que el otro día me dixiestes 
 que avía.

Cuando el sobrino de don Alvar Háñez oyó estas razones, plógol’ 
 ende mucho, et entendió que pues doña Vascuñana tal era et avía tal 
 entendimiento et tal entención, que fazía muy grand derecho don Alvar 
 Háñez de la amar et fiar en ella et fazer por ella cuanto fazía et aun 
 muy más, si más fiziesse.

Et assí fueron muy contrarias la muger del enperador et la muger de don Alvar Háñez.

Et, señor conde Lucanor, si vuestros hermanos son tan desvariados, 
 que el uno faze todo cuanto su muger quiere et el otro todo lo 
 contrario, por aventura esto es porque sus mugeres fazen tal vida con 
 ellos como fazía la emperadriz et doña Vascuñana. Et si ellas tales son,
 non devedes maravillarvos nin poner culpa a vuestros hermanos; mas si 
 ellas non son tan buenas nin tan revesadas como estas dos de que vos he 
 fablado, sin dubda vuestros hermanos non podrían seer sin grand culpa; 
 ea como quier que aquel vuestro hermano que faze mucho por su muger faze
 bien, entendet que este bien, que se deve fazer con razón et non más; 
 ca si el omne, por aver grand amor a su muger, quiere estar con ella 
 tanto por que se dexe de ir a los lugares o a los fechos en que puede 
 fazer su pro et su onra, faze muy grand yerro; nin si por le plazer nin 
 complir su talante dexa nada de lo que pertenesçe a su estado, nin a su 
 onra, faze muy desaguisado; mas guardando estas cosas, todo buen talante
 et toda fiança que el marido pueda mostrar a su muger, todo le es 
 fazedero et todo lo deve fazer et le pertenesçe muy bien que lo faga. Et
 otrosí, deve mucho guardar que por lo que a él mucho non cumple, nin le
 faze gran mengua, que non le faga pesar nin enojo e señaladamente en 
 ninguna cosa en que pueda aver pecado, ca desto vienen muchos daños. Lo 
 uno, el pecado e la maldad que el omne faze; e lo ál que por fazerle 
 enmienda o fazerle plazer porque pierda aquel enojo avrá a fazer cosas 
 que se tornarán en daño de la fazienda e de la fama. Otrosí el que por 
 su fuerte bentura tal muger obiera como la del emperador, pues al 
 comienço non pudo o non sopo poner ý consejo, non ay sinon pasar por su 
 ventura como Dios gelo quisiere endereçar. Pero saved que para lo uno e 
 para lo ál cumple mucho que del primer día que el omne casa deve dar a 
 entender a su muger que él es señor e que le faga entender la vida que 
 ha de pasar.

E vós, señor conde Lucanor, al mío cuidar, parando mientes a estas 
 cosas podedes consejar a vuestros hermanos en qué manera bivan con sus 
 mugeres.

E al conde plogo mucho destas cosas que Patronio le dixo e tovo que le dezía verdad e muy buen seso.

E entendiendo don Juan que estos enxemplos heran muy buenos, fízolos escrivir en este libro e fizo estos versos que dizen assí:

En el comienço deve omne mostrar a su muger cómo deve passar.

Exemplo XXVIIIº

De lo que contesçió a don Llorenço Suárez Gallinato.

El conde Lucanor fablava un día con Patronio, su consegero, en esta guisa:

—Patronio, un omne vino a mí por guarescer comigo e como quier que 
 yo sé que él es en sí buen omne, pero algunos dízenme que ha fecho 
 algunas cosas desaguisadas; e por el buen entendimiento que vós avedes, 
 ruégovos que me consegedes lo que vos parece en esta razón.

—Señor conde Lucanor —dixo Patronio—, para que vós fagades en esto 
 lo que yo cuido que vos más cumple, plazerme hía que supiésedes lo que 
 contesció a don Llorenço Suárez Gallinato.

El conde le preguntó cómo fuera aquello.

—Señor conde Lucanor —dixo Patronio—, don Llorenço Suárez bivía con
 el rey de Granada e desque vino a la merced del rey don Fernando, 
 preguntóle el rey un día que pues él tanto deservicio avía fecho a Dios 
 con los moros, que si cuidava que le avría Dios nunca merçed del alma; e
 él díxole que nunca fiziera cosa porque cuidase que le abría Dios 
 merced del alma, sinon porque matara una vez un clérigo misacantano.

E esto tuvo el rey por muy estraño e preguntóle cómo podría esto 
 ser. E él díxole que biviendo con el rey de Granada, que el rey fiava 
 de’l mucho e era guarda del su cuerpo; e yendo un día con el rey que 
 andava por la villa, oyó roído de omnes que davan bozes, e porque él 
 hera guarda del rey, que diera de las espuelas al cavallo; e llegó a do 
 fazían aquel roído e falló un clérigo que estava revestido.

E devedes saber que este clérigo fuera cristiano e tornárase moro, e
 un día, por fazer plazer a los moros, díxoles que si quisiesen, que él 
 les daría aquel Dios en que los cristianos fiavan e tenían por Dios. E 
 los moros le rogaron que gelo diese. E entonces el clérigo traidor fizo 
 unas vestimentas e fizo un altar e dixo una misa e consagró una hostia; e
 desque fue consagrada, diola a los moros, e los moros andávanla 
 rastrando por el lodo e faziendol’ muchos escarnios.

E cuando don Llorenço Suárez esto vio, como quier que él bivía con 
 los moros, menbrándose cómo era cristiano e creyendo sin dubda que aquel
 era verdaderamente el cuerpo de Dios e que pues Christo muriera por 
 redemir los nuestros pecados, que sería él de muy buena ventura si 
 muriese él por le vengar e por le sacar de aquella desonra que aquella 
 falsa gente cuidavan que le fazían; e por el gran duelo e pesar que 
 desto ovo, endereçó al traidor del clérigo e renegado que aquella 
 traición fazía, e cortóle la cabeça. E decendió del cavallo e fincó los 
 hinojos en el suelo e adoró el cuerpo de Dios; e la hostia, que estava 
 de’l alóngada, saltó del lodo donde estava en la falda de don Lorenço 
 Suárez.

E cuando los moros esto vieron, ovieron ende grande pesar e 
 metieron mano a las espadas e a palos e piedras e binieron contra don 
 Llorenço Suárez por lo matar; e él metió mano a la espada con que 
 descabeçara el mal clérigo, e començóse a defender. E cuando el rey oyó 
 este ruido e bio que querían matar a don Llorenço Suárez, mandó que non 
 le fiziesen ningún mal, e preguntó qué fuera aquello. E los moros, con 
 muy gran quexa e braveza, dixéronle cómo pasara aquel fecho. E el rey se
 quexó e le pesó desto mucho, e preguntó muy sañudamente a don Lorenço 
 Suárez por qué lo fiziera; e don Lorenço Suárez le dixo que bien sabía 
 que él non era de la su ley, enpero que el rey esto sabía que fiava del 
 su cuerpo e que le escogiera para esto cuidando que hera leal, e que por
 miedo de muerte non dexaría de lo guardar; e pues si él lo tenía por 
 tan leal, que cuidava que faría esto por él, que era moro, que parase 
 mientes, si él leal hera, qué devía fazer si era cristiano por guardar 
 el cuerpo de Dios, que es rey de los reyes e señor de los señores, e que
 si por esto le mandase matar, que nunca bería él mejor día.

E cuando el rey esto oyó, plúgole mucho de lo que don Llorenço 
 Suárez fiziera e amóle e precióle e fizo mucho más de’l de allí 
 adelante.

E vós, señor conde Lucanor, si sabedes que aquel omne que conbusco 
 quiere guarecer es buen omne en sí et podedes de’l fiar, cuanto por lo 
 que vos dizen que fizo algunas cosas sin razón, non lo devedes por eso 
 partir de vuestra compañía; ca por aventura aquello que los omnes cuidan
 que fue sin razón non lo fue, assí como cuidó el rey que don Llorenço 
 Suárez fiziera desaguisado en matar aquel clérigo, e don Lorenzo Suárez 
 fizo el mejor fecho del mundo. Mas si bós sopiésedes que lo que él fizo 
 es tan mal fecho, faríades bien de lo non querer para vuestra compañía.

E al conde plogo mucho desto que Patronio le dixo, e fízolo assí e fallóse ende bien.

E entendiendo don Juan que este enxemplo hera muy bueno, fízolo escrivir en este libro et fizo estos viessos que dizen assí:

Muchas cosas parescen sin razón, et qui las sabe, en sí buenas son.

Et la istoria deste exienplo es ésta que se sigue:

Exemplo XXIXº

De lo que contesçió a un raposo que se echó en la calle et se fizo muerto.

Otra ves fablava el conde Lucanor con Patronio, su consegero, et díxole así:

—Patronio, un mío pariente bive en una tierra do non ha tanto poder
 que pueda estrañar cuantas escatimas le fazen, et los que han poder en 
 la tierra querrían muy de grado que fiziesse él alguna cosa porque 
 oviessen achaque para seer contra él. Et aquel mío pariente tiene quel’ 
 es muy grave cosa de sofrir aquellas terrerías quel’ fazen, et querría 
 aventurarlo todo ante que sofrir tanto pesar de cada día. Et porque yo 
 querría que él acertasse en lo mejor, ruégovos que me digades en qué 
 manera lo conseje porque passe lo mejor que pudiere en aquella tierra.

—Señor conde Lucanor —dixo Patronio—, para que vós le podades 
 consejar en esto, plazerme la que sopiéssedes lo que contesçió una vez a
 un raposo que se fezo muerto.

El conde le preguntó cómo fuera aquello.

—Señor conde —dixo Patronio—, un raposo entró una noche en un 
 corral do avía gallinas; et andando en roído con las gallinas, cuando él
 cuidó que se podría ir, era ya de día et las gentes andavan ya todos 
 por las calles. Et desque él vio que non se podía asconder, salió 
 escondidamente a la calle, et tendiósse assí como si fuesse muerto.

Cuando las gentes lo vieron, cuidaron que era muerto, et non cató ninguno por él.

A cabo de una pieça passó por ý un omne, et dixo que los cabellos 
 de la fruente del raposo que eran buenos para poner en la fruente de los
 moços pequeños porque non les aojen. Et trasquiló con unas tiseras de 
 los cabellos de la fruente del raposo.

Después vino otro, et dixo esso mismo de los cabellos del lomo; et 
 otro, de las ijadas. Et tantos dixieron esto fasta que lo trasquilaron 
 todo. Et por todo esto, nunca se movió el raposo, porque entendía que 
 aquellos cabellos non le fazían daño en los perder.

Después vino otro et dixo que la uña del polgar del raposo que era 
 buena para guaresçer de los panarizos; et sacógela. Et el raposo non se 
 movió.

Et después vino otro que dixo que el diente del raposo era bueno 
 para el dolor de los dientes; et sacógelo. Et el raposo non se movió.

Et después, a cabo de otra pieça, vino otro que dixo que el coraçón
 del raposo era bueno para’l dolor del coraçón, et metió mano a un 
 cochiello para sacarle el coraçón. Et el raposo vio quel’ querían sacar 
 el coraçón et que si gelo sacassen non era cosa que se pudiesse cobrar, 
 et que la vida era perdida et tovo que era mejor de se aventurar a 
 quequier quel’ pudiesse venir, que sofrir cosa porque se perdiesse todo.
 Et aventuróse et puñó en guaresçer et escapó muy bien.

Et vós, señor conde, consejad a aquel vuestro pariente que si Dios 
 le echó en tierra do non puede estrañar lo quel’ fazen como él querría o
 como le cumplía, que en cuanto las cosas quel’ fizieren fueren atales 
 que se puedan sofrir sin grand daño et sin grand mengua, que dé a 
 entender que se non siente dello et que les dé passada; ca en cuanto da 
 omne a entender que se non tiene por maltrecho de lo que contra él an 
 fecho, non está tan envergonçado; mas desque da a entender que se tiene 
 por maltrecho de lo que ha reçebido, si dende adelante non faze todo lo 
 que deve por non fincar menguado, non está tan bien como ante. Et por 
 ende, a las cosas passaderas, pues non se pueden estrañar como deven, es
 mejor de les dar passada, mas si llegare el fecho a alguna cosa que sea
 grand daño o grand mengua, estonçe se aventure et non le sufra, ca 
 mejor es la pérdida o la muerte, defendiendo omne su derecho et su onra 
 et su estado, que bevir passando en estas cosas mal et desonradamente.

El conde tovo éste por buen consejo.

Et don Johan fízolo escrivir en este libro et fizo estos viessos que dizen assí:

Sufre las cosas en cuanto divieres, estraña las otras en cuanto pudieres.

Et la istoria deste exienplo es ésta que se sigue:

Exemplo XXXº

De lo que contesçió al rey Abenabet de Sevilla con Ramaiquía, su muger.

Un día fablava el conde Lucanor con Patronio, su consegero, en esta manera:

—Patronio, a mí contesçe con un omne assí: que muchas vezes me 
 ruega et me pide quel’ ayude et le dé algo de lo mío; et comoquier que 
 cuando fago aquello que él me ruega, da a entender que me lo gradesçe, 
 luego que otra vez me pide alguna cosa, si lo non fago assí como él 
 quiere, luego se ensaña et da a entender que non me lo gradesçe et que a
 olbidado todo lo que fiz por él. Et por el buen entendimiento que 
 habedes, ruégovos que me consejedes en qué manera passe con este omne.

—Señor conde Lucanor —dixo Patronio—, a mí paresçe que vos contesçe
 con este omne segund contesçió al rey Abenabet de Sevilla con 
 Ramaiquía, su muger.

El conde preguntó cómo fuera aquello.

—Señor conde —dixo Patronio—, el rey Abenabet era casado con 
 Ramaiquía et amávala más que cosa del mundo; et ella era muy buena muger
 et los moros an della muchos buenos exiemplos; pero avía una manera que
 non era muy buena: esto era que a las vezes tomava algunos antojos a su
 voluntad.

Et acaesçió que un día, estando en Córdova en el mes de febrero, 
 cayó una nieve; et cuando Ramaiquía la vio, començó a llorar. Et 
 preguntól’ el rey por qué llorava.

Et ella díxol’ que por que nunca la dexava estar en tierra que viesse nieve.

Et el rey, por le fazer plazer, fizo poner almendrales por toda la 
 xierra de Córdova; porque pues Córdova es tierra caliente et non nieva ý
 cada año, que en el febrero paresciessen los almendrales floridos, que 
 semejan nieve, por le fazer perder el deseo de la nieve.

Otra vez, estando Ramaiquía en una cámara sobre el río, vio una 
 muger descalça bolviendo lodo cerca el río para fazer adobes; et cuando 
 Ramaiquía lo vio, començó a llorar; et el rey preguntól’ por qué 
 llorava. Et ella díxol’ que porque nunca podía estar a su guisa, siquier
 faziendo lo que fazía aquella muger.

Entonçe, por le fazer plazer, mandó el rey fenchir de agua rosada 
 aquella grand albuhera de Córdova en logar de agua, et en lugar de 
 tierra, fízola fenchir de açúcar et de canela et de gengibre et espic et
 clavos et musgo et ambra et algalina, et de todas buenas espeçias et 
 buenos olores que pudían seer; et en lugar de paja, poner cañas de 
 açúcar. Et desque destas cosas fue llena el albuhera de tal lodo cual 
 entendedes que podría seer, dixo el rey a Ramaiquía que se descalçase et
 que follasse aquel lodo et que fiziesse adobes del cuantos quisiesse.

Otro día, por otra cosa que se le antojó, començó a llorar; et el rey preguntól’ por qué lo fazía.

Et ella díxol’ que cómo non lloraría, que nunca fiziera el rey cosa
 por le fazer plazer. Et el rey veyendo que, pues tanto avía fecho por 
 le fazer plazer et conplir su talante, et que ya non sabía qué pudiesse 
 fazer más, díxol’ una palabra que se dize en el algaravía desta guisa: 
 «v.a. le mahar aten?», et quiere dezir: «¿Et non el día del lodo?», como
 diziendo que pues las otras cosas olvidava, que non devía olvidar el 
 lodo que fiziera por le fazer plazer.

Et vés, señor conde, si veedes que por cosa que por aquel omne 
 fagades, que si non le fazedes todo lo ál que vos dize, que luego olvida
 et desgradesçe todo lo que por él avedes fecho, conséjovos que non 
 fagades por él tanto que se vos torne en grand daño de vuestra fazienda.
 Et a vos, otrosí, conséjovos que, si alguno fiziesse por vos alguna 
 cosa que vos cumpla et después non fiziere todo lo que vós querriedes, 
 que por esso nunca lo desconozcades el bien que vos vino de lo que por 
 vos fizo.

El conde tovo este por buen consejo et fízolo assí et fallósse ende bien.

Et teniendo don Johan éste por buen enxiemplo, fízolo escrivir en este libro et fizo estos viessos que dizen assí:

Qui te desconosçe tu bien fecho, non dexes por él tu grand provecho.

Et la istoria deste exienplo es ésta que se sigue:

Exemplo XXXIº

Del juizio que dio un cardenal entre los clérigos de París et los fraires menores.

Otro día fablava el conde Lucanor con Patronio, su consegero, en esta guisa:

—Patronio, un mío amigo et yo querríamos fazer una cosa que es pro 
 et onra de amos; et yo podría fazer aquella cosa et non me atrevo a la 
 fazer fasta que él llegue. Et por el buen entendimiento que Dios vos 
 dio, ruégovos que me consejedes en esto.

—Señor conde —dixo Patronio—, para que fagades lo que me paresçe 
 más a vuestra pro, plazerme la que sopiésedes lo que contesçió a los de 
 la eglesia catedral et a los fraires menores en París.

El conde le preguntó cómo fuera aquello.

—Señor conde —dixo Patronio—, los de la eglesia dizían que pues 
 ellos eran cabeça de la eglesia, que ellos devían tañer primero a las 
 oras. Los fraires dizían que ellos avían de estudiar et de levantarse a 
 matines et a las horas en guisa que non perdiessen su estudio, et demás 
 que eran exentos et que non avían por qué esperar a ninguno.

Et sobresto fue muy grande la contienda, et costó muy grand aver a los avogados en el pleito a entramas las partes.

A cabo de muy grand tiempo, un Papa que vino acomendó este fecho a 
 un cardenal et mandól’ que lo librasse de una guisa o de otra.

El cardenal fizo traer ante sí el proçesso, et era tan grande que 
 todo omne se espantaría solamente de la vista. Et desque el cardenal 
 tovo todos los scriptos ante sí, púsoles plazo para que viniesen otro 
 día a oír sentençia.

Et cuando fueron ante’l fizo quemar todos los proçesos et díxoles assí:

—Amigos, este pleito ha mucho durado, et avedes todos tomado grand 
 costa et grand daño, et yo non vos quiero traer en pleito, mas dóvos por
 sentençia que el que ante despertare, ante tanga.

Et vós, señor conde, si el pleito es provechoso para vos amos et 
 vós lo podedes fazer, conséjovos yo que lo fagades et non le dedes 
 vagar; ca muchas vezes se pierden las cosas que se podrían acabar por 
 les dar vagar et después, cuando omne querría, o se pueden fazer o non.

El conde se tovo desto por bien aconsejado et fízolo assí, et fallóse en ello muy bien.

Et entendiendo don Johan que este enxienplo era bueno, fízolo escrivir en este libro et fizo estos viessos que dizen assí:

Si muy grand tu pro pudieres fazer, nol’ des vagar que se pueda perder.

Et la istoria deste enxienplo es ésta que se sigue:

Exemplo XXXIIº

De lo que contesció a un rey con los burladores que fizieron el paño.

Fablava otra vez el conde Lucanor con Patronio, su consejero, et dizíale:

—Patronio, un omne vino a mí et díxome muy grand fecho et dame a 
 entender que sería muy grand mi pro; pero dízeme que lo non sepa omne 
 del mundo por mucho que yo en él fíe; et tanto me encaresçe que guarde 
 esta poridat, fasta que díze que sí a omne del mundo lo digo, que toda 
 mi fazienda et aun la mi vida es en grand periglo. Et porque yo sé que 
 omne non vos podría dezir cosa que vós non entendades si se dize por 
 vien o por algún engaño, ruégovos que me digades lo que vos paresçe en 
 esto.

—Señor conde Lucanor —dixo Patronio—, para que vós entendades, al 
 mio cuidar, lo que vos más cumple de fazer en esto, plazerme la que 
 sopiésedes lo que contesció a un rey con tres omnes burladores que 
 vinieron a él.

El conde le preguntó cómo fuera aquello.

—Señor conde —dixo Patronio—, tres omnes burladores vinieron a un 
 rey et dixiéronle que eran muy buenos maestros de fazer paños, et 
 señaladamente que fazían un paño que todo omne que fuesse fijo daquel 
 padre que todos dizían, que vería el paño; mas el que non fuesse fijo 
 daquel padre que él tenía et que las gentes dizían, que non podría ver 
 el paño.

Al rey plogo desto mucho, teniendo que por aquel paño podría saber 
 cuáles omnes de su regno eran fijos de aquellos que devían seer sus 
 padres o cuáles non, et que por esta manera podría acresçentar mucho lo 
 suyo; ca los moros non heredan cosa de su padre si non son 
 verdaderamente sus fijos. Et para esto mandóles dar un palaçio en que 
 fiziessen aquel paño.

Et ellos dixiéronle que porque viesse que non le querían engañar, 
 que les mandasse çerrar en aquel palaçio fasta que el paño fuesse fecho.
 Desto plogo mucho al rey. Et desque ovieron tomado para fazer el paño 
 mucho oro et plata et seda et muy grand aver, para que lo fiziessen, 
 entraron en aquel palaçio, et çerráronlos ý.

Et ellos pusieron sus telares et davan a entender que todo el día 
 texían en el paño. Et a cabo de algunos días, fue el uno dellos dezir al
 rey que el paño era començado et que era la más fermosa cosa del mundo;
 et díxol’a qué figuras et a qué labores lo començaban de fazer et que 
 si fuesse la su merçet, que lo fuesse ver et que non entrasse con él 
 omne del mundo. Desto plogo al rey mucho.

Et el rey queriendo provar aquello ante en otro, envió un su camarero que lo viesse, pero non le aperçibió quel’ desengañasse.

Et desque el camarero vio los maestros et lo que dizían, non se 
 atrevió a dezir que non lo viera. Cuando tornó al rey, dixo que viera el
 paño. Et después envió otro, et díxol’ esso mismo. Et desque todos los 
 que el rey envió le dixieron que vieran el paño, fue el rey a lo veer.

Et cuando entró en el palaçio et vio los maestros que estavan 
 texiendo et dizían: «Esto es tal labor, et esto es tal istoria, et esto 
 es tal figura, et esto es tal color», et conçertavan todos en una cosa, 
 et ellos non texían ninguna cosa, cuando el rey vio que ellos non texían
 et dizían de qué manera era el paño, et él, que non lo veía et que lo 
 avían visto los otros, tóvose por muerto; ca tovo que porque non era 
 fijo del rey que él tenía por su padre, que por esso non podía ver el 
 paño, et reçeló que si dixiesse que lo non veía, que perdería el regno. 
 Et por ende començó a loar mucho el paño et aprendió muy bien la manera 
 como dizían aquellos maestros que el paño era fecho.

Et desque fue en su casa con las gentes, començó a dezir maravillas
 de cuánto bueno et cuánto maravilloso era aquel paño, et dizía las 
 figuras et las cosas que avía en el paño, pero que él estava con muy 
 mala sospecha. A cabo de dos o de tres días, mandó a su alguazil que 
 fuesse veer aquel paño. Et el rey contól’ las maravillas et estrañezas 
 que viera en aquel paño. El alguazil fue allá.

Et desque entró et vio los maestros que texían et dizían las 
 figuras et las cosas que avía en el paño et oyó al rey cómo lo avía 
 visto, et que él non lo veía, tovo que porque non era fijo daquel padre 
 que él cuidava, que por eso non lo veía, et tovo que si gelo sopiessen, 
 que perdería toda su onra. Et por ende començó a loar el paño tanto como
 el rey o más.

Et desque tornó al rey et le dixo que viera el paño et que era la 
 más noble et la más apuesta cosa del mundo, tóvose el rey aún más por 
 mal andante, pensando que, pues el alguazil viera el paño et él non lo 
 viera, que ya non avía dubda que él non era fijo del rey que él cuidava.
 Et por ende començó más de loar et de firmar más la vondad et la 
 nobleza del paño et de los maestros que tal cosa sabían fazer.

Et otro día, envió el rey otro su privado et conteçiól’ como al rey
 et a los otros. ¿Qué vos diré más? Desta guisa, et por este reçelo, 
 fueron engañados el rey et cuantos fueron en su tierra; ca ninguno non 
 osava dezir que non veié el paño.

Et assí passó este pleito, fasta que vino una grand fiesta. Et 
 dixieron todos al rey que vistiesse aquellos paños para la fiesta.

Et los maestros traxiéronlos enbueltos en muy buenas sávanas, et 
 dieron a entender que desbolvían el paño et preguntaron al rey qué 
 quería que tajassen de aquel paño. Et el rey dixo cuáles vestiduras 
 quería. Et ellos davan a entender que tajavan et que medían el talle que
 avían de aver las vestiduras et después que las coserían.

Cuando vino el día de la fiesta, vinieron los maestros al rey, con 
 sus paños tajados et cosidos, et fiziéronle entender quel’ vistían et 
 quel’ allanavan los paños. Et assí lo fizieron fasta que el rey tovo que
 era vestido, ca él non se atrevía a dezir que él non veía el paño.

Et desque fue vestido tan bien como avedes oído, cavalgó para andar por la villa; mas de tanto le avino bien, que era verano.

Et desque las gentes lo vieron assí venir et sabían que el que non 
 veía aquel paño que non era fijo daquel padre que cuidava, cuidava cada 
 uno que los otros lo veían et que pues él non lo veía, que si lo 
 dixiesse, que sería perdido et desonrado. Et por esto fincó aquella 
 poridat guardada, que non se atrevié ninguno a lo descubrir, fasta que 
 un negro que guardava el cavallo del rey, et que non avía que pudiesse 
 perder, llegó al rey et díxol’:

—Señor, a mí non me enpeçe que me tengades por fijo de aquel padre 
 que yo digo, nin de otro, et por ende, dígovos que yo só çiego, o vós 
 desnuyo ides.

El rey le començó a maltraer diziendo que porque non era fijo daquel padre que él cuidava, que por esso non veía los sus paños.

Desque el negro esto dixo, otro que lo oyó dixo esso mismo, et assí
 lo fueron diziendo fasta que el rey et todos los otros perdieron el 
 reçelo de conosçer la verdat et entendieron el engaño que los burladores
 avían fecho. Et cuando los fueron buscar, non los fallaron, ca se 
 fueran con lo que avían levado del rey por el engaño que avedes oído.

Et vós, señor conde Lucanor, pues aquel omne vos dize que non sepa 
 ninguno de los en que vos fiades nada de lo que él vos dize, çierto seed
 que vos cuida engañar, ca bien devedes entender que non ha él razón de 
 querer más vuestra pro, que non ha convusco tanto debdo como todos los 
 que conbusco biven, que an muchos debdos et bien fechos de vos, porque 
 de-ven querer vuestra pro et vuestro serviçio.

El conde tovo éste por buen consejo et fízolo assí et fallóse ende bien.

Et veyendo don Johan que éste era buen exiemplo, fízolo escrivir en este libro, et fezo estos viessos que dizen assí:

Quien te conseja encobrir de tus amigos, sabe que más te quiere engañar que dos figos.

Et la istoria deste exiemplo es ésta que se sigue:

Exemplo XXXIIIº

De lo que contesçió a un falcón sacre del infante don Manuel con una águila et con una garça.

Fablava otra vez el conde Lucanor con Patronio, su consegero, en esta manera:

—Patronio, a mí contesçió de aver muchas vezes contienda con muchos
 omnes; et después que la contienda es passada, algunos conséjanme que 
 tome otra contienda con otros; et algunos conséjanme que fuelgue et esté
 en paz, et algunos conséjanme que comiençe guerra et contienda con los 
 moros. Et porque yo sé que ninguno otro non me podría consejar mejor que
 vós, por ende vos ruego que me consejedes lo que faga en estas cosas.

—Señor conde Lucanor —dixo Patronio—, para que vós en esto 
 acertedes en lo mejor, sería bien que sopiéssedes lo que contesçió a los
 muy buenos falcones garçeros et señaladamente lo que contesçió a un 
 falcón sacre que era del infante don Manuel.

El conde le preguntó cómo fuera aquello.

—Señor conde —dixo Patronio—, el infante don Manuel andava un día a
 caça cerca de Escalona, et lançó un falcón sacre a una garça, et 
 montando el falçón con la garça, vino al falcón una águila. El falcón, 
 con miedo del águila, dexó la garça et començó a foír; et el águila 
 desque vio que non podía tomar el falcón, fuesse. Et desque el falcón 
 vio ida el águila, tornó a la garça et començó a andar muy bien con ella
 por la matar.

Et andando el falcón con la garça tornó otra vez el águila al 
 falcón, et el falcón començó a foír como el otra vez; et el águila 
 fuesse, et tornó el falcón a la garça. Et esto fue assí bien tres o 
 cuatro vezes: que cada que el águila se iva, luego el falcón tornava a 
 la garça; et cada que el falcón tornaba a la garça, luego vinía el 
 águila por le matar.

Desque el falcón vio que el águila non le quería dexar matar la 
 garça, dexóla, et montó sobre el águila, et vino a ella tantas vezes, 
 feriéndola, fasta que la fizo desterrar daquella tierra. Et desque la 
 ovo desterrado, tornó a la garça, et andando con ella muy alto, vino el 
 águila otra vez por lo matar. Desque el falcón vio que non le valía cosa
 que feziesse, subió otra vez sobre el águila et dexóse venir a ella et 
 diol’ tan grant colpe, quel’ quebrantó el ala. Et desque ella vino caer,
 el ala quebrantada, tornó el falcón a la garça et matóla. Et esto fizo 
 porque tenía que la su caça non la devía dexar, luego que fuesse 
 desenbargado de aquella águila que gela enbargaba.

Et vós, señor conde Lucanor, pues sabedes que la vuestra caça et la
 vuestra onra et todo vuestro bien paral cuerpo et paral alma es que 
 fagades serviçio a Dios, et sabedes que en cosa del mundo, segund el 
 vuestro estado que vós tenedes, non le podedes tanto servir como en aver
 guerra con los moros por ençalçar la sancta et verdadera fe católica, 
 conséjovos yo que luego que podades seer seguro de las otras partes, que
 ayades guerra con los moros. Et en esto faredes muchos bienes: lo 
 primero, faredes servicio de Dios; lo ál, faredes vuestra onra et 
 obraredes en vuestro ofiçio et vuestro meester et non estaredes comiendo
 el pan de balde, que es una cosa que non paresçe bien a ningund grand 
 señor: ca los señores, cuando estades sin ningund mester, non preciades 
 las gentes tanto como devedes, nin fazedes por ellos todo lo que 
 devíades fazer, et echádesvos a otras cosas que serían a las vezes muy 
 bien de las escusar. Et pues a los señores vos es bueno et aprovechoso 
 aver algund mester, çierto es que de los mesteres non podedes aver 
 ninguno tan bueno et tan onrado et tan a pro del alma et del cuerpo, et 
 tan sin daño, como la guerra de los moros. Et si quier, parat mientes al
 enxiemplo terçero que vos dixe en este libro, del salto que fizo el rey
 Richalte de Inglaterra, et cuánto ganó por él; et pensat en vuestro 
 coraçón que avedes a morir et que avedes fecho en vuestra vida muchos 
 pesares a Dios, et que Dios es derechurero et de tan grand justiçia que 
 non podedes salir sin pena de los males que avedes fecho; pero veed si 
 sodes de buena ventura en fallar carrera para que en un punto podades 
 aver perdón de todos vuestros pecados, ca si en la guerra de los moros 
 morides, estando en verdadera penitençia, sodes mártir et muy 
 bienaventurado; et aunque por armas non murades, las buenas obras et la 
 buena entençión vos salvará.

El conde tovo éste por buen enxiemplo et puso en su coraçón de lo 
 fazer, et rogó a Dios que gelo guise como Él sabe que lo él desea.

Et entendiendo don Johan que este enxiemplo era muy bueno, fízolo escrivir en este libro, et fizo estos viessos que dizen assí:

Si Dios te guisare de aver sigurança, puña de ganar la complida bien andança.

Et la istoria deste enxiemplo es ésta que se sigue:

Exemplo XXXIVº

De lo que contesçió a un ciego que adestrava a otro.

Otra vez fablava el conde Lucanor con Patronio, su consegero, en esta guisa:

—Patronio, un mío pariente et amigo, de qui yo fío mucho et só 
 çierto que me ama verdaderamente, me conseja que vaya a un logar de que 
 me reçelo yo mucho. Et él dize que me non aya recelo, que ante tomaría 
 él muerte que yo tome ningund daño. Et agora ruégovos que me consejedes 
 en esto:

—Señor conde Lucanor —dixo Patronio—, para este consejo mucho querría que sopiésedes lo que contesçió a un çiego con otro.

El conde le preguntó cómo fuera aquello.

—Señor conde —dixo Patronio—, un omne morava en una villa, et 
 perdió la vista de los ojos et fue çiego. Et estando así çiego et pobre,
 vino a él otro çiego que morava en aquella villa, et díxole que fuessen
 amos a otra villa çerca daquella et que pidrían por Dios et que avrían 
 de qué se mantener et governar.

Et aquel çiego le dixo que él sabía aquel camino de aquella villa, 
 que avía ý pozos et varrancos et muy fuertes passadas; et que se 
 reçelava mucho daquella ida.

Et el otro çiego le dixo que non oviesse reçelo, ca él se iría con 
 él et lo pornía en salvo. Et tanto le asseguró et tantas proes le mostró
 en la ida, que el çiego creyó al otro çiego; et fuéronse.

Et desque llegaron a los lugares fuertes et peligrosos, cayó el 
 çiego que guiava al otro, et non dexó por esso de caer el çiego que 
 reçelava el camino.

Et vós, señor conde, si reçelo avedes con razón et el fecho es 
 peligroso, non vos metades en peligro por lo que vuestro pariente et 
 amigo vos dize que ante morrá que vós tomedes daño; ca muy poco vos 
 aprovecharía a vos que él muriesse et vós tomássedes daño et 
 muriéssedes.

El conde tovo éste por buen consejo et fízolo assí et fallóse ende muy bien.

Et entendiendo don Johan que este enxiemplo era bueno, fízolo escrivir en este libro, et fizo estos viessos que dizen assí:

Nunca te metas ó puedas aver mal andança, aunque tu amigo te faga segurança.

Et la istoria deste exiemplo es ésta que se sigue:

Exemplo XXXVº

De lo que contesçió a un mançebo que casó con una muger muy fuerte et muy brava.

Otra vez fablava el conde Lucanor con Patronio, et díxole:

—Patronio, un mío criado me dixo quel’ traían cassamiento con una 
 muger muy rica et aun, que es más onrada que él, et que es el casamiento
 muy bueno para él, sinon por un enbargo que ý ha, et el enbargo es 
 éste: díxome quel’ dixeran que aquella muger que era la más fuerte et 
 más brava cosa del mundo. Et agora ruégovos que me consejedes si le 
 mandaré que case con aquella muger, pues sabe de cuál manera es, o sil’ 
 mandaré que lo non faga.

—Señor conde —dixo Patronio—, si él fuer tal como fue un fijo de un
 omne bueno que era moro, consejalde que case con ella, mas si non fuere
 tal, non gelo consejedes.

El conde le rogó quel’ dixiesse cómo fuera aquello.

Patronio le dixo que en una villa avía un omne bueno que avía un 
 fijo, el mejor mançebo que podía ser, mas non era tan rico que pudiesse 
 complir tantos fechos et tan grandes como el su coraçón le dava a 
 entender que devía complir. Et por esto era él en grand cuidado, ca avía
 la buena voluntat et non avía el poder.

En aquella villa misma, avía otro omne muy más onrado et más rico 
 que su padre, et avía una fija non más, et era muy contraria de aquel 
 mançebo; ca cuanto aquel mançebo avía de buenas maneras, tanto las avía 
 aquella fija del omne bueno malas et revesadas; et por ende omne del 
 mundo non quería casar con aquel diablo.

Aquel tan buen mançebo vino un día a su padre et díxole que bien 
 sabía que él non era tan rico que pudiesse darle con que él pudiesse 
 bevir a su onra, et que pues le convinía a fazer vida menguada et 
 lazdrada o irse daquella tierra, que si él por bien tobiesse, quel’ 
 paresçía mejor seso de catar algún casamiento con que pudiesse aver 
 alguna passada. Et el padre le dixo quel’ plazría ende mucho si pudiesse
 fallar para él casamiento quel’ cumpliesse.

Entonce le dixo el fijo que si él quisiesse, que podría guisar que 
 aquel omne bueno que avía aquella fija que gela diesse para él. Cuando 
 el padre esto oyó, fue muy maravillado, et díxol’ que cómo cuidava en 
 tal cosa: que non avía omne que la conosçiesse que, por pobre que fuese,
 quisiese casar con ella. El fijo le dixo quel’ pidía por merçed quel’ 
 guisasse aquel casamiento. Et tanto lo afincó que como quier que el 
 padre lo tovo por estraño, que gelo otorgó.

Et él fuesse luego para aquel omne bueno, et amos eran mucho 
 amigos, et díxol’ todo lo que passara con su fijo et rogól’ que pues su 
 fijo se atrevía a casar con su fija, quel’ ploguiesse et que gela diesse
 para él. Cuando el omne bueno esto oyó aquel su amigo, díxole:

—Par Dios, amigo, si yo tal cosa fiziesse, seervos la muy falso 
 amigo, ca vós avedes muy buen fijo, et ternía que fazía muy grand maldat
 si yo consintiesse su mal nin su muerte; et só çierto que si con mi 
 fija casase, que o sería muerto o le valdría más la muerte que la vida. 
 Et non entendades que vos digo esto por non complir vuestro talante, ca 
 si la quisierdes, a mí mucho me plaze de la dar a vuestro fijo, o a 
 quienquier que me la saque de casa.

El su amigo le dixo quel’ gradesçía mucho cuanto le dizía, et que 
 pues su fijo quería aquel casamiento, quel’ rogava quel’ ploguiesse.

El casamiento se fizo, et levaron la novia a casa de su marido. Et 
 los moros an por costumbre que adovan de çena a los novios et pónenles 
 la mesa et déxanlos en su casa fasta otro día. Et fiziéronlo aquellos 
 assí; pero estavan los padres et las madres et parientes del novio et de
 la novia con grand reçelo, cuidando que otro día fallarían el novio 
 muerto o muy maltrecho.

Luego que ellos fincaron solos en casa, assentáronse a la mesa, et 
 ante que ella ubiasse a dezir cosa cató el novio en derredor de la mesa,
 et vio un perro et díxol’ ya cuanto bravamente:

—¡Perro, danos agua a las manos!

El perro non lo fizo. Et él encomençósse a ensañar et díxol’ más 
 bravamente que les diesse agua a las manos. Et el perro non lo fizo. Et 
 desque vio que lo non fazía, levantóse muy sañudo de la mesa et metíó 
 mano a la espada et endereçó al perro. Cuando el perro lo vio venir 
 contra sí, començó a foír, et él en pos él, saltando amos por la ropa et
 por la mesa et por el fuego, et tanto andido en pos de’l fasta que lo 
 alcançó, et cortól’ la cabeça et las piernas et los braços, et fízolo 
 todo pedaços et ensangrentó toda la casa et toda la mesa et la ropa.

Et assí, muy sañudo et todo ensangrentado, tornóse a sentar a la 
 mesa et cató en derredor, et vio un gato et díxol’ quel’ diesse agua a 
 manos; et porque non lo fizo, díxole:

—¡Cómo, don falso traidor!, ¿et non vistes lo que fiz al perro 
 porque non quiso fazer lo quel’ mandé yo? Prometo a Dios que si un punto
 nin más conmigo porfías, que esso mismo faré a ti que al perro.

El gato non lo fizo, ca tampoco es su costumbre de dar agua a 
 manos, como del perro. Et porque non lo fizo, levantóse et tomól’ por 
 las piernas et dio con él a la pared et fizo de’l más de çient pedaços, 
 et mostrándol’ muy mayor saña que contra el perro.

Et assí, bravo et sañudo et faziendo muy malos contenentes, tornóse
 a la mesa et cató a todas partes. La muger, quel’ vio esto fazer, tovo 
 que estava loco o fuera de seso, et non dizía nada.

Et desque ovo catado a cada parte, et vio un su cavallo que estava 
 en casa, et él non avía más de aquél, et díxol’ muy bravamente que les 
 diesse agua a las manos; el cavallo non lo fizo. Desque vio que lo non 
 fizo, díxol’:

—¡Cómo, don cavallo!, ¿cuidades que porque non he otro cavallo, que
 por esso vos dexaré si non fizierdes lo que yo vos mandare? Dessa vos 
 guardat, que si por vuestra mala ventura non faierdes lo que yo vos 
 mandare, yo juro a Dios que tan mala muerte vos dé como a los otros; et 
 non ha cosa viva en el mundo que non faga lo que yo mandare, que esso 
 mismo non le faga.

El cavallo estudo quedo. Et desque vio que non fazía su mandado, 
 fue a él et cortól’ la cabeça con la mayor saña que podía mostrar, et 
 despedaçólo todo.

Cuando la muger vio que matava el cavallo non aviendo otro et que 
 dizía que esto faría a quiquier que su mandado non cumpliesse, tovo que 
 esto ya non se fazía por juego, et ovo tan grand miedo, que non sabía si
 era muerta o biva.

Et él assí, vravo et sañudo et ensangrentado, tornóse a la mesa, 
 jurando que si mil cavallos et omnes et mugeres oviesse en casa quel’ 
 saliessen de mandado, que todos serían muertos. Et assentósse et cató a 
 cada parte, teniendo la espada sangrienta en el regaço; et desque cató a
 una parte et a otra et non vio cosa viva, bolvió los ojos contra su 
 muger muy bravamente et díxol’ con grand saña, teniendo la espada en la 
 mano:

—Levantadvos et datme agua a las manos.

La muger, que non esperava otra cosa sinon que la despedaçaría 
 toda, levantóse muy apriessa et diol’ agua a las manos. Et díxole él:

—¡A!, ¡cómo gradesco a Dios porque fiziestes lo que vos mandé, ca 
 de otra guisa, por el pesar que estos locos me fizieron, esso oviera 
 fecho a vos que a ellos!

Después mandól’ quel’ diesse de comer; et ella fízolo. Et cada 
 quel’ dizía alguna cosa, tan bravamente gelo dizía et en tal son, que 
 ella ya cuidava que la cabeça era ida del polvo.

Assí passó el fecho entrellos aquella noche, que nunca ella fabló, 
 mas fazía lo quel’ mandavan. Desque ovieron dormido una pieça, díxol’ 
 él:

—Con esta saña que ove esta noche, non pude bien dormir. Catad que 
 non me despierte cras ninguno, et tenedme bien adobado de comer.

Cuando fue grand mañana, los padres et las madres et parientes 
 llegaron a la puerta et porque non fablava ninguno, cuidaron que el 
 novio estava muerto o ferido. Et desque vieron por entre las puertas a 
 la novia et non al novio, cuidáronlo más.

Cuando ella los vio a la puerta llegó muy passo et con grand miedo, et començóles a dezir:

—¡Locos, traidores!, ¿qué fazedes? ¿Cómo osades llegar a la puerta 
 nin fablar? ¡Callad, sinon todos, también vós como yo, todos somos 
 muertos!

Cuando todos esto oyeron, fueron marabillados; et desque sopieron 
 cómo pasaron en uno, presçiaron mucho el mançebo porque assí sopiera 
 fazer lo quel’ cumplía et castigar tan bien su casa.

Et daquel día adelante, fue aquella su muger muy bien mandada et ovieron muy buena bida.

Et dende a pocos días, su suegro quiso fazer assí como fiziera su 
 yerno, et por aquella manera mató un gallo, et díxole su muger:

—A la fe, don fulán, tarde vos acordastes, ca ya non vos valdría 
 nada si matássedes çient cavallos: que ante lo oviérades a començar, ca 
 ya bien nos conosçemos.

Et vós, señor conde, si aquel vuestro criado quiere casar con tal 
 muger, si fuere él tal como aquel mançebo, consejalde que case 
 seguramente, ca él sabrá cómo passa en su casa; mas si non fuere tal que
 entienda lo que deve fazer et lo quel’ cumple, dexadle passe su 
 ventura. Et aun consejo a vós que con todos los omnes que ovierdes a 
 fazer, que siempre les dedes a entender en cuál manera an de pasar 
 conbusco.

El conde obo éste por buen consejo, et fízolo assí et fallóse dello vien.

Et porque don Johan lo tovo por buen enxiemplo, fízolo escrivir en este libro, et fizo estos viessos que dizen assí:

Si al comienço non muestras qui eres, nunca podrás después cuando quisieres.

Et la istoria deste enxiemplo es ésta que se sigue:

Exemplo XXXVIº

De lo que contesçió a un mercadero cuando falló su muger et su fijo durmiendo en uno.

Un día fablava el conde Lucanor con Patronio, estando muy sañudo 
 por una cosa quel’ dixieron, que tenía él que era muy grand su desonra, 
 et díxole que quería fazer sobrello tan grand cosa et tan grand 
 movimiento, que para siempre fincasse por fazaña.

Et cuando Patronio lo vio assí sañudo tan arrebatadamente, díxole:

—Señor conde, mucho querría que sopiéssedes lo que contesçió a un mercadero que fue un día conprar sesos.

El conde le preguntó cómo fuera aquello.

—Señor conde —dixo Patronio—, en una villa morava un grand maestro 
 que non avía otro ofiçio nin otro mester sinon vender sesos. Et aquel 
 mercadero de que ya vos fablé por esto que oyó, un día fue veer aquel 
 maestro que vendía sesos et díxol’ quel’ vendiesse uno daquellos sesos. 
 Et el maestro díxol’ que de cuál presçio lo quería, ca segund quisiesse 
 el seso, que assí avía de dar el presçio por él. Et díxole el mercadero 
 que quería seso de un maravedí. Et el maestro tomó el maravedí, et 
 díxol’:

—Amigo, cuando alguno vos convidare, si non sopiéredes los manjares
 que oviéredes a comer, fartadvos bien del primero que vos traxieren.

El mercadero le dixo que non le avía dicho muy grand seso. Et el 
 maestro le dixo que él non le diera presçio que deviesse dar grand seso.
 El mercadero le dixo quel’ diesse seso que valiesse una dobla, et 
 diógela.

El maestro le dixo que, cuando fuesse muy sañudo et quisiese fazer 
 alguna cosa arrebatadamente, que se non quexasse nin se arrebatasse 
 fasta que sopiesse toda la verdat.

El mercadero tovo que aprendiendo tales fabliellas podría perder 
 cuantas doblas traía, et non quiso comprar más sesos, pero tovo este 
 seso en el coraçón.

Et acaesçió que el mercadero que fue sobre mar a una tierra muy 
 lueñe, et cuando se fue, dexó a su muger en çinta. El mercadero moró 
 andando en su mercaduría tanto tiempo, fasta que el fijo que nasçiera de
 que fincara su muger en çinta avía más de veinte años. Et la madre, 
 porque non avía otro fijo et tenía que su marido non era vivo, 
 conortávase con aquel fijo et amávalo como a fijo, et por el grand amor 
 que avía a su padre, llamávalo marido. Et comía sienpre con ella et 
 durmía con ella como cuando avía un año o dos, et assí passaba su vida 
 como muy buena mujer, et con muy grand cuita porque non sabía nuebas de 
 su marido.

Et acaesçió que el mercadero libró toda su mercaduría et tornó muy 
 bien andante. Et el día que llegó al puerto de aquella villa do morava, 
 non dixo nada a ninguno, fuesse desconoçidamente para su casa et 
 escondióse en un lugar encubierto por veer lo que se fazía en su casa.

Cuando fue contra la tarde, llegó el fijo de la buena muger, et la madre preguntól’:

—Di, marido, ¿ónde vienes?

El mercadero, que oyó a su mujer llamar marido a aquel mançebo, 
 pesól’ mucho, ca bien tenía que era omne con quien fazía mal, o a lo 
 mejor que era casada con él; et tovo más: que fazía maldat que non que 
 fuese casada, et porque el omne era tan moro. Quisiéralos matar luego, 
 pero acordándose del seso que costara una dobla, non se arrebató.

Et desque llegó la tarde assentáronse a comer. De que el mercadero 
 los vio assí estar, fue aun más movido por los matar, pero por el seso 
 que conprara non se arrebató.

Mas cuando vino la noche et los vio echar en la cama, fízosele muy 
 grave de sofrir et endereçó a ellos por los matar. Et yendo assí muy 
 sañudo, acordándose del seso que conprara, estido quedo.

Et ante que matassen la candela, començó la madre a dezir al fijo, llorando muy fuerte:

—¡Ay, marido et fijo! Señor, dixiéronme que agora llegara una nabe 
 al puerto et dizían que vinía daquella tierra do fue vuestro padre. Por 
 amor de Dios, id allá cras de grand mañana, et por ventura querrá Dios 
 que sabredes algunas buenas nuebas de’l.

Cuando el mercadero aquello oyó, et se acordó como dexara en çinta a su muger, entendió que aquél era su fijo.

Et si ovo grand plazer, non vos marabilledes. Et otrosí, gradesçió 
 mucho a Dios porque quiso guardar que los non mató como lo quisiera 
 fazer, donde fincara muy malandante por tal ocasión, et tovo por bien 
 enpleada la dobla que dio por aquel seso, de que se guardó et que se non
 arrebató por saña.

Et vós, señor conde, como quier que cuidades que vos es mengua de 
 sofrir esto que dezides, esto sería verdat de que fuéssedes çierto de la
 cosa; mas fasta que ende seades çierto, conséjovos yo que por saña nin 
 por rebato, que vos non rebatedes a fazer ninguna cosa (ca pues esto non
 es cosa que se pierda por tiempo en vos sofrir), fasta que sepades toda
 la verdat, et non perdedes nada, et del rebatamiento podervos íades muy
 aína repentir.

El conde tovo este por buen consejo et fízolo assí, et fallóse ende bien.

Et teniéndolo don Johan por buen enxiemplo, fízol’ escrivir en este libro et fizo estos viessos que dizen assí:

Si con rebato grant cosa fazierdes, ten que es derecho si te arrepentieres.

Et la istoria deste enxiemplo es ésta que se sigue:

Exemplo XXXVIIº

De la repuesta que dio el conde Ferrant Gonsáles a sus gentes depués que ovo vençido la batalla de Façinas.

Una vegada vinía el conde de una hueste muy cansado et muy lazdrado
 et pobre, et ante que huviasse folgar nin descansar, llegól’ mandado 
 muy apressurado de otro fecho que se movía de nuebo; et los más de su 
 gente consejárenle que folgasse algún tiempo et después que faría lo que
 se le guisase. Et el conde preguntó a Patronio lo que faría en aquel 
 fecho. Et Patronio díxole:

—Señor, para que vós escojades en esto lo mejor, mucho querría que 
 sopiéssedes la repuesta que dio una vez el conde Ferrant Gonsáles a sus 
 vassallos.

El conde preguntó a Patronio cómo fuera aquello.

—Señor conde —dixo Patronio—, cuando el conde Ferrant Gonsáles 
 vençió al Rey Almozerre en Façinas, murieron ý muchos de los suyos; et 
 él et todos los más que fincaron vivos fueron muy mal feridos; et ante 
 que uviassen guaresçer, sopo quel’ entrava el rey de Navarra por la 
 tierra, et mandó a los suyos que endereçassen a lidiar con los navarros.
 Et todos los suyos dixiéronle que tenían muy cansados los cavallos, et 
 aun los cuerpos; et aunque por esto non lo dexasse, que lo devía dexar 
 porque él et todos los suyos estavan muy mal feridos, et que esperasse 
 fasta que fuessen guaridos él et ellos.

Cuando el conde vio que todos querían partir de aquel camino, sintiéndose más de la onra que del cuerpo, díxoles:

—Amigos, por las feridas non lo dexemos, ca estas feridas nuebas 
 que agora nos darán, nos farán que olvidemos las que nos dieron en la 
 otra vatalla.

Desque los suyos vieron que se non dolía del cuerpo por defender su
 tierra et su onra, fueron con él. Et vençió la lid et fue muy bien 
 andante.

Et vós, señor conde Lucanor, si queredes fazer lo que devierdes, 
 cuando viéredes que cumple para defendimiento de lo vuestro et de los 
 vuestros, et de vuestra onra, nunca vos sintades por lazeria, nin por 
 travajo, nin por peligro; et fazet en guisa que el peligro et la lazeria
 nueba vos faga olvidar lo passado.

El conde tovo este por buen conseio, et fízolo assí et fallósse dello muy bien.

Et entendiendo don Johan que éste era muy buen enxienplo, fízolo poner en este libro et fizo estos viessos que dizen assí:

Aquesto tenet çierto, que es verdat provada: que onra et grand vicio non an una morada.

Et la istoria deste enxiemplo es ésta que se sigue:

Exemplo XXXVIIIº

De lo que contesçió a un omne que iva cargado de piedras preçiosas et se afogó en el río.

Un día dixo el conde a Patronio que avía muy grand voluntad de 
 estar en una tierra porquel’ avían de dar ý una partida de dineros, et 
 cuidava fazer ý mucho de su pro, pero que avía muy grand reçelo que si 
 allí se detoviesse quel’ podría venir muy grand periglo del cuerpo, et 
 quel’ rogava quel’ consejasse qué faría en ello.

—Señor conde —dixo Patronio—, para que vós fagades en esto, al mio 
 cuidar, lo que vos más cumple, sería muy bien que sopiéssedes lo que 
 contesçió a un omne que llevava una cosa muy presçiada en el cuello et 
 passava un río.

El conde le preguntó cómo fuera aquello.

—Señor conde —dixo Patronio—, un omne levava muy grand pieça de 
 piedras preçiosas a cuestas, et tantas eran que se le fazían muy pesadas
 de levar; et acaesçió que ovo de passar un grand río; et como él levava
 grand carga, ç’afondava más que si aquella carga non levasse; et cuando
 fue en medio del río, començó a çafondar mucho.

Et un omne que estava a la oriella del río començól’ a dar vozes et
 dezir que si non echasse carga, que sería muerto. Et el mesquino loco 
 non entendió que si muriesse en el río, que perdería el cuerpo et la 
 carga que levava; et si la echasse que, aunque perdiesse la carga, que 
 non perdería el cuerpo. Et por la grant cobdiçia de lo que valían las 
 piedras preçiosas que levava, non las quiso echar et murió en el río, et
 perdió el cuerpo et perdió la carga que levava.

Et vos, señor conde Lucanor, comoquier que los dineros et lo ál que
 podríades fazer de vuestra pro sería bien que lo fiziésedes, conséjovos
 yo que si peligro de buestro cuerpo fallades en la fincada, que non 
 finquedes ý por cobdiçia de dineros nin de su semejante. Et aún vos 
 consejo que nunca aventuredes el vuestro cuerpo si non fuere por cosa 
 que sea vuestra onra o vos sería mengua si lo non fiziésedes: ca el que 
 poco se presçia et por cobdiçia o por devaneo aventura su cuerpo, bien 
 creed que non tiene mientes de fazer mucho con el su cuerpo; ca el que 
 mucho presçia el su cuerpo, a menester que faga en guisa porque lo 
 preçien mucho las gentes; et non es el omne preçiado por preciarse él 
 mucho, mas es muy preçiado porque faga tales obras quel’ preçien mucho 
 las gentes. Et si él tal fuere, çierto seed que preciará mucho el su 
 cuerpo et non lo aventurará por cobdiçia nin por cosa en que non aya 
 grand onra; mas en lo que se deverié aventurar, seguro sed que non ha 
 omne en el mundo que tan aína nin tan de buenamente aventure el cuerpo 
 como el que vale mucho et se preçia mucho.

El conde tovo éste por buen enxienplo, et fízolo assí et fallóse dello muy bien.

Et porque don Johan entendió que éste era muy buen enxiemplo, 
 fízolo escrivir en este libro et fizo estos viessos que dizen assí:

Quien por grand cobdiçia de aver se aventura, será maravilla que el bien muchol’ dura.

Et la istoria deste enxiemplo es ésta que se sigue:

Exemplo XXXIXº

De lo que contesçió a un omne con la golondrina et con el pardal.

Otra vez fablava el conde Lucanor con Patronio, su consegero, en esta guisa:

—Patronio, yo non puedo escusar en ninguna guisa de aver contienda 
 con uno de dos vezinos que yo he, et contesce assí: que el más mío 
 vezino non es tan poderoso, et el que es más poderoso, non es tanto mío 
 vezino. Et agora ruégovos que me consejedes lo que faga en esto.

—Señor conde —dixo Patronio—, para que sepades para esto lo que vos
 más cumple, sería bien que sopiésedes lo que contesçió a un omne con un
 pardal et con una golondrina.

El conde le preguntó que cómo fuera aquello.

—Señor conde —dixo Patronio— un omne era flaco et tomava grand 
 enojo con el roído de las vozes de las aves et rogó a un su amigo quel’ 
 diesse algún consejo; que non podía dormir por el roído quel’ fazían los
 pardales et las golondrinas.

Et aquel su amigo le dixo que de todos non le podía desenbargar, 
 más que él sabía un escanto con que lo desenbargaría del uno dellos: o 
 del pardal o de la golondrina.

Et aquel que estava flaco respondiól’ que comoquier que la 
 golondrina da mayores vozes, pero porque la golondrina va et viene et el
 pardal mora sienpre en casa, que antes se querría parar al roído de la 
 golondrina, maguer que es mayor porque va et viene, que al del pardal, 
 porque está sienpre en casa.

Et vós señor conde, comoquier que aquel que mora más lexos es más 
 poderoso conséjovos yo que ayades ante contienda con él, que non con el 
 que vos está más cerca, aunque non sea tan poderoso.

El conde tovo esto por buen consejo, et fízolo assí et fallóse ende bien.

Et porque don Johan se pagó deste enxiemplo, fízolo poner en este libro, et fizo estos viessos que dizen assí:

Si en toda guisa, contienda ovieres de aver, toma la de más lexos, aunque aya más poder.

Et la istoria deste exienplo es ésta que se sigue:

Exemplo XLº

De las razones porque perdió el alma un siniscal de Carcassona.

Fablava otra ves el conde Lucanor con Patronio, et díxole:

—Patronio, porque yo sé que la muerte non se puede escusar, querría
 fazer en guisa que depués de mi muerte, que dexasse alguna cosa 
 señalada que fincasse por mi alma et que fincasse para siempre, porque 
 todos sopiessen que yo feziera aquella obra. Et ruégovos que me 
 consejedes en qué manera lo podría fazer mejor.

—Señor conde —dixo Patronio—, comoquier que el vien fazer en 
 cualquier guisa o por cualquier entención que se faga sienpre el bien 
 fazer es bien, pero para que vós sopiésedes cómo se deve fazer lo que 
 omne faze por su alma et a cuál entención, plazerme la mucho que 
 sopiéssedes lo que contesçió a un senescal de Carcaxona.

El conde le preguntó cómo fuera aquello.

—Señor conde —dixo Patronio—, un senescal de Carcassona adolesçió. 
 Et desque entendió que non podía escapar, envió por el prior de los 
 fraires predicadores et por el guardián de los fraires menores, et 
 ordenó con ellos fazienda de su alma. Et mandó que luego que él fuese 
 muerto, que ellos cumpliesen todo aquello que él mandava.

Et ellos fiziéronlo assí. Et él avía mandado mucho por su alma. Et 
 porque fue tan bien complido et tan aína, estavan los fraires muy 
 pagados et en muy buena entención et buena esperança de la su salvación.

Acaesçió que dende a pocos días, que fue una muger demoniada en la 
 villa, et dizía muchas cosas marabillosas, porque el diablo, que fablava
 en ella, sabía todas las cosas fechas et aun las dichas.

Cuando los fraires en que dexara el senescal fecho de su alma 
 sopieron las cosas que aquella muger dizía, tovieron que era bien de 
 irla ver, por preguntarle si sabía alguna cosa del alma del senescal; et
 fiziéronlo. Et luego que entraron por la casa do estava la muger 
 demoniada, ante que ellos le preguntassen ninguna cosa, díxoles ella que
 bien sabía por qué vinían, et que sopiessen que aquella alma porque 
 ellos querían preguntar, que muy poco avía que se partiera della et la 
 dexara en el Infierno.

Cuando los fraires esto oyeron, dixiéronle que mintía; ca çierto 
 era que él fuera muy bien confessado et reçibiera los sacramentos de 
 Sancta Eglesia, et pues la fe de los christianos era verdadera, que non 
 podía seer que fuesse verdat lo que ella dizía.

Et ella díxoles que sin dubda la fe et la ley de los christianos 
 toda era verdadera, et si él muriera et fiziera lo que deve fazer el que
 es verdadero christiano, que salva fuera la su alma; mas él non fizo 
 como verdadero nin buen christiano, ca como quier que mucho mandó fazer 
 por su alma, non lo fizo como devía nin ovo buena entençión, ca él mandó
 complir aquello después que fuesse muerto, et su entención era que si 
 muriesse, que lo cumpliessen; mas si visquiesse, que non fiziessen nada 
 dello; et mandólo complir después que muriesse, cuando non lo podía 
 tener nin levar consigo; et otrosí, dexávalo porque fincasse de’l fama 
 para sienpre de lo que fiziera, porque oviesse fama de las gentes et del
 mundo. Et por ende, como quier que él fizo buena obra, non la fizo 
 bien, ca Dios non galardona solamente las buenas obras, mas galardona 
 las que se fazen bien. Et este bien fazer es en la entençión, et porque 
 la entención del senescal non fue buena, ca fue cuando non devía seer 
 fecha, por ende non ovo della buen galardón.

Et vós, señor conde, pues me pedides consejo, dígovos que al mio 
 grado, que el bien que quisiéredes fazer, que lo fagades en vuestra 
 vida. Et para que ayades dello buen galardón, conviene que, lo primero, 
 que desfagades los tuertos que avedes fecho: ca poco valdría robar el 
 carnero et dar los pies por amor de Dios. Et a vos poco vos valdría 
 tener mucho robado et furtado a tuerto, et fazer limosnas de lo ageno. 
 Et más, para que la limosna sea buena, conviene que aya en ella estas 
 çinco cosas: la una, que se faga de lo que omne oviere de buena parte; 
 la otra, que la faga estando en verdadera penitençia; la otra, que sea 
 tanta, que sienta omne alguna mengua por lo que da, et que sea cosa de 
 que se duela omne; la otra, que la faga en su vida; la otra, que la faga
 omne simplemente por Dios et non por vana gloria nin por ufana del 
 mundo. Et, señor, faziéndose estas çinco cosas, serían todas las buenas 
 obras et limosnas bien complidas, et avría omne de todas muy grand 
 galardón; pero vós nin otro ninguno que tan complidamente non las 
 pudiesse fazer, non deve por esso dexar de fazer buenas obras, teniendo 
 que pues non las faze en las çinco maneras que son dichas, que non le 
 tiene pro de las fazer; ca ésta sería muy mala razón et sería como 
 desesperamiento; ca çierto es que en cualquier manera que omne faga 
 bien, que sienpre es bien; ca las buenas obras prestan al omne a salir 
 de pecado et venir a penitençia et a la salut del cuerpo, et a que sea 
 rico et onrado, et que aya buena fama de las gentes, et para todos los 
 vienes temporales. Et assí, todo bien que omne faga a cualquier 
 entención sienpre es bueno, mas sería muy mejor para salvamiento et 
 aprovechamiento del alma guardando las cinco cosas dichas.

El conde tovo que era verdat lo que Patronio le dizía et puso en su
 coraçón de lo fazer assí, et rogó a Dios quel’ guisse que lo pueda 
 fazer en la manera que Patronio le dizía.

Et entendiendo don Johan que este enxiemplo era muy bueno, fízolo escrivir en este libro et fizo estos viessos que dizen assí:

Faz bien et a buena entençión en tu vida, si quieres acabar la gloria conplida.

Et la istoria deste enxiemplo es ésta que se sigue:

Exemplo XLIº

De lo que contesçió a un rey de Córdova quel’dizían Alhaquem.

Un día fablava el conde Lucanor con Patronio, su consegero, en esta guisa:

—Patronio, vós sabedes que yo só muy grand caçador et he fecho 
 muchas caças nuevas que nunca fizo otro omne. Et aun he fecho et eñadido
 en las piuelas et en los capiellos algunas cosas muy aprovechosas que 
 nunca fueron fechas. Et agora, los que quieren dezir mal de mí fablan en
 manera de escarnio, et cuando loan al Cid Roy Díaz o al conde Ferrant 
 Gonzáles de cuantas lides vençieron o al sancto et bien aventurado rey 
 don Ferrando de cuantas buenas conquistas fizo, loan a mí diziendo que 
 fiz muy buen fecho porque añadí aquello en los capiellos et en las 
 pihuelas. Et porque yo entiendo que este alabamiento más se me toma en 
 denuesto que en alavamiento, ruégovos que me consejedes en qué manera 
 faré porque non me escarnezcan por la buena obra que fiz.

—Señor conde Lucanor —dixo Patronio—, para que vós sepades lo que 
 vos más cumpliría de fazer en esto, plazerme la que sopiéssedes lo que 
 contesçió a un moro que fue rey de Córdova.

Et el conde le preguntó cómo fuera aquello.

—Señor conde —dixo Patronio—, en Córdova ovo un rey que avía nombre
 Alhaquim. Como quier que mantenía assaz bien su regno, non se travajava
 de fazer otra cosa onrada nin de grand fama de las que suelen et deven 
 fazer los buenos reys; ca non tan solamente son los reys tenidos de 
 guardar sus regnos, mas los que buenos quieren seer, conviene que tales 
 obras fagan porque con derecho acresçienten su regno et fagan en guisa 
 que en su vida sean muy loados de las gentes, et después de su muerte 
 finquen buenas fazañas de las buenas obras que ellos ovieren fechas. Et 
 este rey non se trabajava desto, sinon de comer et folgar et estar en su
 casa viçioso.

Et acaesçió que estando un día folgando, que tañían ante’l un 
 estrumento de que se pagaran mucho los moros, que a nombre albogón. Et 
 el rey paró mientes et entendió que non fazía tan buen son como era 
 menester, et tomó el albogón et añadió en él un forado en la parte de 
 yuso en derecho de los otros forados, et dende adelante faze el albogón 
 muy mejor son que fasta entonçe fazía.

Et como quier que aquello era buen fecho para en aquella cosa, 
 porque non era tan grand fecho como convinía de fazer a rey, las gentes,
 en manera de escarnio, començaron aquel fecho a loar et dizían cuando 
 loavan a alguno:

«V.a. he de ziat Alhaquim», que quiere dezir: «Éste es el añadimiento delrey Alhaquem».

Et esta palabra fue sonada tanto por la tierra fasta que la ovo de 
 oír el rey, et preguntó por qué dezían las gentes esta palabra. Et como 
 quier que gelo quisieran encobrir, tanto los afincó, que gelo ovieron a 
 dezir.

Et desque él esto oyó, tomó ende grand pesar, pero como era muy 
 buen rey, non quiso fazer mal en los que dizían esta palabra, mas puso 
 en su coraçón de fazer otro añadimiento de que por fuerça oviessen las 
 gentes a loar el su fecho.

Entonçe, porque la mezquita de Córdoba non era acabada, añadió en ella aquel rey toda la labor que ý menguava et acabóla.

Ésta es la mayor et más complida et más noble mezquita que los 
 moros avían en España, et loado a Dios, es agora eglesia et llámanla 
 Sancta María de Córdova, et ofreçióla el sancto rey don Ferrando a 
 Sancta María cuando ganó a Córdova de los moros.

Et desque aquel rey ovo acabada la mezquita et fecho aquel tan buen
 añadimiento, dixo que pues fasta entonçe lo loavan escarniçiéndolo del 
 añadimiento que fiziera en el albogón, que tenía que de allí adellante 
 lo avían a loar con razón del añadimiento que fiziera en la mezquita de 
 Córdova.

Et fue depués muy loado. Et el loamiento que fasta estonçe le 
 fazían escarniçiéndolo, fincó depués por loor; et oy en día dizen los 
 moros cuando quieren loar algún buen fecho: «Éste es el añadimiento de 
 Alhaquem».

Et vós, señor conde, si tomades pesar o cuidades que vos loan por 
 vos escarnecer del añadimiento que fiziestes en los capiellos et en las 
 pihuelas et en las otras cosas de caça que vos fiziestes, guisad de 
 fazer algunos fechos grandes et buenos et nobles, cuales pertenesçen de 
 fazer a los grandes omnes. Et por fuerça las gentes avrán de loar los 
 vuestros buenos fechos, assí como loan agora por escarnio el añadimiento
 que fiziestes en las cosas de la caça.

El conde tovo éste por buen consejo, et fízolo assí, et fallóse ende muy bien.

Et porque don Johan entendió que éste era buen enxiemplo, fízolo escrivir en este libro et fizo estos viessos que dizen assí:

Si algún bien fizieres que muy grande non fuere, faz grandes si pudieres, que el bien nunca muere.

Et la istoria deste enxiemplo es ésta que se sigue:

Exemplo XLIIº

De lo que contesçió a una falsa veguina.

Otra vez fablava el conde Lucanor con Patronio, su consegero, en esta guisa:

—Patronio, yo et otras muchas gentes estávamos fablando et 
 preguntávamosnos que cuál era la manera que un omne malo podría aver 
 para fazer a todas las otras gentes cosa porque más mal les veniesse. Et
 los unos dizían que por ser omne reboltoso, et los otros dizían que por
 seer omne muy peleador, et los otros dizían que por seer muy mal fechor
 en la tierra, et los otros dizían que la cosa porque el omne malo 
 podría fazer más mal a todas las otras gentes que era por seer de mala 
 lengua et assacador. Et por el buen entendimiento que vós avedes, 
 ruégovos que me digades de cuál mal destos podría venir más mal a todas 
 las gentes.

—Señor conde Lucanor —dixo Patronio—, para que vós sepades esto, 
 mucho querría que sopiésedes lo que contesçió al diablo con una muger 
 destas que se fazen beguinas.

El conde le preguntó cómo fuera aquello.

—Señor conde Lucanor —dixo Patronio—, en una villa avía un muy buen
 mancebo et era casado con una muger et fazían buena vida en uno, assí 
 que nunca entre ellos avía desabenençia.

Et porque el diablo se despaga sienpre de las buenas cosas, ovo 
 desto muy grand pesar, et pero que andido muy grand tiempo por meter mal
 entre ellos, nunca lo pudo guisar.

Et un día, viniendo el diablo de aquel logar do fazían vida aquel 
 omne et aquella muger, muy triste porque non podía poner ý ningún mal, 
 topó con una veguina. Et desque se conoscieron, preguntól’ que por qué 
 vinía triste. Et él díxole que vinía de aquella villa do fazían vida 
 aquel omne et aquella muger et que avía muy grand tiempo que andava por 
 poner mal entrellos et nunca pudiera; et desque lo sopiera aquel su 
 mayoral, quel’ dixiera que pues tan grand tiempo avía que andava en 
 aquello et pues non lo fazía, que sopiesse que era perdido con él; et 
 que por esta razón vinía triste.

Et ella díxol’ que se marabillava, pues tanto sabía, cómo non lo 
 podía fazer, mas que si fiziesse lo que ella querié, que ella le pornía 
 recabdo en esto.

Et el diablo le dixo que faría lo que ella quisiesse en tal que guisasse cómo pusiesse mal entre aquel omne et aquella muger.

Et de que el diablo et aquella beguina fueron a esto avenidos, 
 fuesse la beguina para aquel logar do vivían aquel omne et aquella 
 muger, et tanto fizo de día en día, fasta que se fizo conosçer con 
 aquella muger de aquel mançebo et fízol’ entender que era criada de su 
 madre, et por este debdo que avía con ella, que era muy tenuda de la 
 servir et que la serviría cuanto pudiesse.

Et la buena muger, fiando en esto, tóvola en su casa et fiava della toda su fazienda, et esso mismo fazía su marido.

Et desque ella ovo morado muy grand tiempo en su casa et era 
 privada de entramos, vino un día muy triste et dixo a la muger, que 
 fiava en ella:

—Fija, mucho me pesa desto que agora oí: que vuestro marido que se 
 paga más de otra muger que non de vos, et ruégovos quel’ fagades mucha 
 onra et mucho plazer porque él non se pague más de otra muger que de 
 vos, ca de-sto vos podría venir más mal que de otra cosa ninguna.

Cuando la buena muger esto oyó, comoquier que non lo creía, tovo 
 desto muy grand pesar et entristeçió muy fieramente. Et desque la mala 
 beguina la vio estar triste, fuesse para en el logar pora do su marido 
 avía de venir. Et de que se encontró con él, díxol’ quel’ pesava mucho 
 de lo que fazié en tener tan buena muger como tenié et amar más a otra 
 que non a ella, et que esto, que ella lo sabía ya, et que tomara grand 
 pesar et quel’ dixiera que, pues él esto fazié, fiziéndol’ ella tanto 
 serviçio, que cataría otro que la amasse a ella tanto como él o más, que
 por Dios, que guardasse que esto non lo sopiesse su muger, sinon que 
 sería muerta.

Cuando el marido esto oyó, comoquier que lo non creyó, tomó ende grand pesar et fincó muy triste.

Et desque la falsa beguina le dexó assí, fuesse adelante a su muger et díxol’, amostrándol’ muy grand pesar:

—Fija, non sé qué desaventura es ésta, que vuestro marido es muy 
 despagado de vos; et porque lo entendades que es verdat, esto que yo vos
 digo, agora veredes como viene muy triste et muy sañudo, lo que él non 
 solía fazer.

Et desque la dexó con este cuidado, fuesse para su marido et díxol’
 esso mismo. Et desque el marido llegó a su casa et falló a su muger 
 triste, et de los plazeres que solían en uno aver que non avían ninguno,
 estavan cada uno con muy grand cuidado.

Et de que el marido fue a otra parte, dixo la mala beguina a la 
 buena muger que si ella quisiesse, que buscaría algún omne muy sabidor 
 quel’ fiziesse alguna cosa con que su marido perdiesse aquel mal talante
 que avía contra ella.

Et la muger, queriendo aver muy buena vida con su marido, díxol’ quel’ plazía et que gelo gradescería mucho.

Et a cabo de algunos días, tornó a ella et díxol’ que avía fallado 
 un omne muy sabidor et quel’ dixiera que si oviesse unos pocos de 
 cabellos de la varba de su marido de los que están en la garganta, que 
 faría con ellos una maestría que perdiesse el marido toda la saña que 
 avía della, et que vivrían en buena vida como solían o por aventura 
 mejor, et que a la ora que viniesse, que guisasse que se echasse a 
 dormir en su regaço. Et diol’ una nabaja con que cortasse los cabellos.

Et la buena muger, por el grand amor que avía a su marido, 
 pesándol’ mucho de la estrañeza que entrellos avía caído et cudiçiando 
 más que cosa del mundo tornar a la buena vida que en uno solían aver 
 díxol’ quel’ plazía et que lo faría assí. Et tomó la navaja que la mala 
 beguina traxo para lo fazer.

Et la beguina falsa tornó al marido, et díxol’ que avía muy grand 
 duelo de la su muerte, et por ende que gelo non podía encobrir: que 
 sopiesse que su muger le quería matar et irse con su amigo; et porque 
 entendiesse quel’ dizía verdat, que su muger et aquel su amigo avían 
 acordado que lo matassen en esta manera: que luego que viniesse, que 
 guisaría que el que se adormiesse en su regaço della, et desque fuesse 
 adormido, quel’ degollasse con una navaja que tenía paral’ degollar.

Et cuando el marido esto oyó, fue mucho espantado, et como quier 
 que ante estava con mal cuidado por las falsas palabras que la mala 
 beguina le avía dicho, por esto que agora dixo fue muy cuitado et puso 
 en su coraçón de se guardar et de lo provar; et fuesse para su casa.

Et luego que su muger lo vio, reçibiólo mejor que los otros días de
 ante, et díxol’ que sienpre andava travajando et que non quería folgar 
 nin descansar, mas que se echasse allí cerca della et que pusiesse la 
 cabeça en su regaço, et ella quel’ espulgaría.

Cuando el marido esto oyó, tovo por çierto lo quel’ dixiera la 
 falsa beguina, et por provar lo que su muger faría, echósse a dormir en 
 su regaço et començó de dar a entender que durmía. Et de que su muger 
 tovo que era adormido bien, sacó la navaja para le cortar los cabellos, 
 segund la falsa beguina le avía dicho. Cuando el marido le vio la navaja
 en la mano cerca de la su garganta, teniendo que era verdat lo que la 
 falsa beguina le dixiera, sacól’ la navaja de las manos et degollóla con
 ella.

Et al roído que se fizo cuando la degollava, recudieron el padre et
 los hermanos de la muger. Et cuando vieron que la muger era degollada 
 et que nunca fasta aquel día oyeron al su marido nin a otro omne ninguna
 cosa mala en ella, por el grand pesar que ovieron, endereçaron todos al
 marido et matáronlo.

Et a este roído recudieron los parientes del marido et mataron a 
 aquellos que mataron a su pariente. Et en tal guisa se revolvió el 
 pleito, que se mataron aquel día la mayor parte de cuantos eran en 
 aquella villa.

Et todo esto vino por las falsas palabras que sopo dezir aquella 
 falsa beguina. Pero porque Dios nunca quiere que el que mal fecho faze 
 que finque sin pena, nin aún, que el mal fecho sea encubierto, guisó que
 fuesse sabido que todo aquel mal viniera por aquella falsa beguina, et 
 fizieron della muchas malas justicias, et diéronle muy mala muerte et 
 muy cruel.

Et vós, señor conde Lucanor, si queredes saber cuál es el pior omne
 del mundo et de que más mal puede venir a las gentes, sabet que es el 
 que se muestra por buen christiano et por omne bueno et leal, et la su 
 entençión es falsa, et anda asacando falsedades et mentiras por meter 
 mal entre llas gentes. Et conséjovos yo que siempre vos guardedes de los
 que vierdes que se fazen gatos religiosos, que los más dellos sienpre 
 andan con mal et con engaño, et para que los podades conosçer, tomad el 
 consejo del Evangelio que dize: «A fructibus eorum coñosçetis eos» que 
 quiere dezir «que por las sus obras los cognosçeredes». Ca çierto sed 
 que non a omne en el mundo que muy luengamente pueda encubrir las obras 
 que tiene en la voluntad, ca bien las puede encobrir algún tiempo, mas 
 non luengamente.

Et el conde tovo que era verdad esto que Patronio le dixo et puso 
 en su coraçón de lo fazer assí. Rogó a Dios quel’ guardasse a él et a 
 todos sus amigos de tal omne.

Et entendiendo don Johan que este enxiemplo era muy bueno, fízolo escrivir en este libro et fizo estos viessos que dizen assí:

Para mientes a las obras et non a la semejança,
si cobdiçiares ser guardado de aver mala andança.

Et la istoria deste enxiemplo es ésta que se sigue:

Exemplo XLIIIº

De lo que contesçió al Bien et al Mal, et al cuerdo con el loco.

El conde Lucanor fablava con Patronio, su consegero, en esta manera:

—Patronio, a mí contesçe que he dos vezinos: el uno es omne a qui 
 yo amo mucho, et ha muchos buenos deubdos entre mí et él porquel’ devo 
 amar; et non sé qué pecado o qué ocasión es que muchas vezes me faze 
 algunos yerros et algunas escatimas de que tomo muy grand enojo; et el 
 otro non es omne con quien aya grandes debdos, nin grand amor, nin ay 
 entre nos grand razón porquel’ deva mucho amar; et éste, otrossí, a las 
 vezes, fázeme algunas cosas de que yo non me pago. Et por el buen 
 entendimiento que vos avedes, ruégovos que me consejedes en qué manera 
 passe con aquellos dos omnes.

—Señor conde Lucanor —dixo Patronio—, esto que vós dezides non es 
 una cosa, ante son dos, et muy revessadas la una de la otra. Et para que
 vós podades en esto obrar como vos cumple, plazerme la que sopiéssedes 
 dos cosas que acaesçieron; la una, lo que contesçió al Bien et al Mal; 
 et la otra, lo que contesçió a un omne bueno con un loco.

El conde le preguntó cómo fuera aquello:

—Señor conde —dixo Patronio—, porque éstas son dos cosas et non vos
 las podría dezir en uno, decirvos he primero de lo que contesçió al 
 Bien et al Mal, et dezirvos he después lo que contesçió al omne bueno 
 con el loco.

Señor conde, el Bien et el Mal acordaron de fazer su compañía en 
 uno. Et el Mal, que es más acuçioso et sienpre anda con rebuelta e non 
 puede folgar, sinon revolver algún engaño et algún mal, dixo al Bien que
 sería buen recabdo que oviessen algún ganado con que se pudiessen 
 mantener. Al Bien plogo desto; et acordaron de aver ovejas.

Et luego que las ovejas fueron paridas, dixo el Mal al Bien que escogiesse en el esquimo daquellas ovejas.

El Bien, como es bueno et mesurado, non quiso escoger, et el Bien 
 dixo al Mal que escogiesse él. Et el Mal, porque es malo et derranchado 
 plógol’ ende, et dixo que tomasse el Bien los corderuelos assí como 
 nasçían, et él, que tomaría la leche et la lana de las ovejas. Et el 
 Bien dio a entender que se pagava desta partiçión.

Et el Mal dixo que era bien que oviessen puercos; et al Bien plogo 
 desto. Et desque parieron, dixo el Mal que pues el Bien tomara los fijos
 de las ovejas et él la leche et la lana, que tomasse agora la leche et 
 la lana de las puercas, et que tomaría él los fijos. Et el Bien tomó 
 aquella parte.

Después dixo el Mal que pusiessen alguna ortaliza; et pusieron 
 nabos. Et desque nasçieron, dixo el Mal al Bien que non sabía qué cosa 
 era lo que non veía, mas, porque el Bien viesse lo que tomava, que 
 tomasse las fojas de los nabos que paresçían et estaban sobre tierra, et
 que tomaría él lo que estava so tierra; et el Bien tomó aquella parte.

Después pusieron colles; et desque nasçieron, dixo el Mal que pues 
 el Bien tomara la otra vez de los nabos lo que estava sobre tierra, que 
 tomasse agora de las colles lo que estava so tierra; et el Bien tomó 
 aquella parte.

Después dixo el Mal al Bien que sería buen recabdo que oviessen una
 muger que los serviesse. Et al Bien plogo desto. Et desque la ovieron, 
 dixo el Mal que tomasse el Bien de la çinta contra la cabeça, et que él 
 que tomaría de la çinta contra los pies; et el Bien tomó aquella parte. 
 Et fue assí: que la parte del Bien fazía lo que cumplía en casa, et la 
 parte del Mal era casada con él et avía de dormir con su marido.

La muger fue en çinta et encaesçió de un fijo. Et desque nasçió, 
 quiso la madre dar al fijo de mamar; et cuando el Bien esto vio, dixo 
 que non lo fiziesse, ca la leche de la su parte era, et que non lo 
 consintría en ninguna manera. Cuando el Mal vino alegre por veer el su 
 fijo quel’ nasçiera, falló que estava llorando, et preguntó a su madre 
 que por qué llorava. La madre le dixo que porque non mamava. Et díxol’ 
 el Mal quel’ diesse a mamar. Et la muger le dixo que el Bien gelo 
 defendiera diziendo que la leche era de su parte.

Cuando el Mal esto oyó, fue al Bien et díxol’, riendo et burlando, 
 que fiziesse dar la leche a su fijo. Et el Bien dixo que la leche era de
 su parte et que non lo faría. Et cuando el Mal esto oyó, començól’ de 
 afincar ende. Et desque el Bien vio la priessa en que estava el Mal 
 díxol’:

—Amigo, non cuides que yo tampoco sabía que non entendía cuáles 
 partes escogiestes vós sienpre et cuáles diestes a mí; pero nunca vos 
 demandé ya nada de las vuestras partes, et passé muy lazdradamiente con 
 las partes que me vós dávades, et vós nunca vos doliestes nin oviestes 
 mensura contra mí, pues si agora Dios vos traxo a lugar que avedes 
 mester algo de lo mío, non vos marabilledes si vos lo non quiero dar, et
 acordatvos de lo que me feziestes, et sofrid esto por lo ál.

Cuando el Mal entendió que el Bien dizía verdat et que su fijo 
 sería muerto por esta manera, fue muy mal cuitado et començó a rogar et 
 pedir merçet al Bien que, por amor de Dios, oviesse piedat daquella 
 criatura, et que non parasse mientes a las sus maldades, et que dallí 
 adelante sienpre faría cuanto mandasse.

Desque el Bien esto vio, tovo quel’ fiziera Dios mucho bien en 
 traerlo a lugar que viesse el Mal que non podía guaresçer sinon por la 
 vondat del Bien, et tovo que esto le era muy grand emienda, et dixo al 
 Mal que si quería que consintiesse que diesse la muger leche a su fijo, 
 que tomasse el moço a cuestas et que andudiesse por la villa pregonando 
 en guisa que lo oyessen todos, et que dixiesse: «Amigos, sabet que con 
 bien vençe el Vien al Mal»; et faziendo esto, que consintría quel’ 
 diesse la leche. Desto plogo mucho al Mal, et tovo que avía de muy buen 
 mercado la vida de su fijo, et el Vien tovo que avía muy buena emienda. 
 Et fízose assí, et sopieron todos que sienpre el Bien vençe con bien.

Mas al omne bueno contesçió de otra guisa con el loco, et fue assí:

Un omne vono avía un baño et el loco vinía al vaño cuando las 
 gentes se vañavan et dávales tantos colpes con los cubos et con piedras 
 et con palos et con cuanto fallava, que ya omne del mundo non osava ir 
 al vaño de aquel omne bueno. Et perdió su renta.

Cuando el omne bueno vio que aquel loco le fazía perder la renta 
 del vaño, madrugó un día et metiósse en el vaño ante que el loco 
 viniesse. Et desnuyóse et tomó un cubo de agua bien caliente et una 
 grand maça de madero. Et cuando el loco que solía venir al vaño para 
 ferir los que se vañassen llegó, endereçó al vaño como solía. Et cuando 
 el omne bueno que estava atendiendo desnuyo le vio entrar, dexóse ir a 
 él muy bravo et muy sañudo, et diol’ con el cubo del agua caliente por 
 çima de la cabeça, et metió mano a la maça et diol’ tantos et tales 
 colpes con ella por la cabeça et por el cuerpo, que el loco cuidó ser 
 muerto, et cuidó que aquel omne bueno que era loco. Et salió dando muy 
 grandes vozes, et topó con un omne et preguntól’ cómo vinía assí dando 
 vozes, quexándose tanto; et el loco le dixo:

—Amigo, guardatvos, que sabet que otro loco a en el vaño.

Et vós, señor conde Lucanor, con estos vuestros vezinos passat 
 assí: con el que avedes tales debdos que en toda guisa quered que 
 sienpre seades amigos, et fazedle sienpre buenas obras, et aunque vos 
 faga algunos enojos, datles passada et acorredle sienpre al su mester, 
 pero siempre lo fazed dándol’ a entender que lo fazedes por los debdos 
 et por el amor quel’ avedes, mas non por vençimiento; mas al otro, con 
 quien non avedes tales debdos, en ninguna guisa non le sufrades cosa del
 mundo, mas datle bien a entender que por quequier que vos faga todo se 
 aventurará sobrello. Ca bien cred que los malos amigos que más guardan 
 el amor por varata et por reçelo, que por otra buena voluntad.

El conde tovo éste por muy buen consejo et fízolo assí, et fallóse ende muy bien.

Et porque don Johan tovo éstos por buenos enxiemplos, fízolos escrivir en este libro et fizo estos viessos que dizen assí:

Sienpre el Bien vençe con bien al Mal; sofrir al omne malo poco val.

Et la istoria deste enxiemplo es ésta que se sigue:

Exemplo XLIVº

De lo que contesçió a don Pero Núñez el Leal et a 
 don Roy Gonzáles de Cavallos et a don Gutier Roíz de Blaguiello con el 
 conde don Rodrigo el Franco.

Otra vez fablava el conde Lucanor con Patronio, su consegero, et díxole:

—Patronio, a mí acaesçió de aver muy grandes guerras, en tal guisa 
 que estava la mi fazienda en muy grand peligro. Et cuando yo estava en 
 mayor mester, algunos de aquellos que yo crié et a quien fiziera mucho 
 bien, dexáronme, et aun señaláronse mucho a me fazer mucho desserviçio. 
 Et tales cosas fizieron ante mi aquéllos, que bien vos digo que me 
 fizieron aver muy peor esperança de las gentes de cuanto avía ante que 
 aquellos que assí errassen contra mí. Et por el buen seso que Dios vos 
 dio, ruégovos que me consejedes lo que vos paresçe que devo fazer en 
 esto.

—Señor conde —dixo Patronio—, si los que assí erraron contra vós 
 fueran tales como fueron don Pero Núñez de Fuente Almexir et don Roy 
 Gonzáles de Çavallos et don Gutier Roíz de Blaguiello et sopieran lo que
 les contesçió, non fizieran lo que ficieron.

El conde le preguntó cómo fuera aquello.

—Señor conde —dixo Patronio—, el conde don Rodrigo el Franco fue 
 casado con una dueña fija de don Gil García de Çagra, et fue muy buena 
 dueña et el conde, su marido, asacól’ falso testimonio. Et ella, 
 quexándose desto, fizo su oraçión a Dios que si ella era culpada, que 
 Dios mostrasse su miraglo en ella; et si el marido le assacara falso 
 testimonio, que lo mostrasse en él.

Luego que la oración fue acabada, por el miraglo de Dios, engafezió
 el conde, su marido, et ella partiósse de’l. Et luego que fueron 
 partidos, envió el rey de Navarra sus mandaderos a la dueña et casó con 
 ella, et fue reina de Navarra.

El conde, seyendo gafo, et veyendo que non podía guaresçer, fuesse 
 para la Tierra Sancta en romería para morir allá. Et como quier que él 
 era muy onrado et avía muchos buenos vasallos, non fueron con él sinon 
 estos tres cavalleros dichos, et moraron allá tanto tiempo que les non 
 cumplió lo que levaron de su tierra et ovieron de venir a tan grand 
 pobreza, que non avían cosa que dar al conde, su señor, para comer; et 
 por la grand mengua, alquilávanse cada día los dos en la plaça et el uno
 fincava con el conde, et de lo que ganavan de su alquilé governavan su 
 señor et a sí mismos. Et cada noche vañavan al conde et alinpiávanle las
 llagas de aquella gafedat.

Et acaesçió que en lavándole una noche los pies et las piernas, 
 que, por aventura, ovieron mester de escopir, et escupieron. Cuando el 
 conde vio que todos escupieron, cuidando que todos lo fazían por asco 
 que de’l toma-van, començó a llorar et a quexarse del grand pesar et 
 quebranto que daquello oviera.

Et porque el conde entendiesse que non avían asco de la su 
 dolençia, tomaron con las manos daquella agua que estava llena de podre 
 et de aquellas pustuellas que salían de las llagas de la gafedat que el 
 conde avía, et bevieron della muy grand pieça. Et passando con el conde 
 su señor tal vida, fincaron con él fasta que el conde murió.

Et porque ellos tovieron que les sería mengua de tornar a Castiella
 sin su señor, vivo o muerto, non quisieron venir sin él. Et como quier 
 que les dizían quel’ fiziessen cozer et que levassen los sus huesos, 
 dixieron ellos que tampoco consintrían que ninguno pusiesse la mano en 
 su señor seyendo muerto como si fuesse vivo. Et non consintieron quel’ 
 coxiessen, mas enterráronle et esperaron tanto tiempo fasta que fue toda
 la carne desfecha. Et metieron los huesos en una arqueta, et traíenlo a
 veces a cuestas. Et assí vinían pidiendo las raçiones, trayendo a su 
 señor a cuestas, pero traían testimonio de todo esto que les avía 
 contesçido. Et viniendo ellos tan pobres, pero tan bien andantes, 
 llegaron a tierra de Tolosa, et entrando por una villa, toparon con muy 
 grand gente que levavan a quemar una dueña muy onrada porque la acusava 
 un hermano de su marido. Et dizía que si algún cavallero non la 
 salvasse, que cumpliessen en ella aquella justiçia, et non fallavan 
 cavallero que la salvasse.

Cuando don Pero Núñez, el leal et de buena ventura, entendió que, 
 por mengua de cavallero, fazían aquella justiçia de aquella dueña, dixo a
 sus compañeros que si él sopiesse que la dueña era sin culpa, que él la
 salvaría.

Et fuesse luego para la dueña et preguntól’ la verdat de aquel 
 fecho. Et ella díxol’ que ciertamente ella nunca fiziera aquel yerro de 
 que la acusavan, mas que fuera su talante de lo fazer.

Et como quier que don Pero Núñez entendió que pues ella de su 
 talante quisiera fazer lo que non devía, que non podía seer que algún 
 mal non le contesçiesse a él, que la quería salvar, pero pues lo avía 
 començado et sabía que non fiziera todo el yerro de que la acusavan, 
 dixo que él la salvaría.

Et como quier que los acusadores lo cuidaron desechar diziendo que 
 non era cavallero, desque mostró el testimonio que traía, non lo 
 podieron desechar. Et los parientes de la dueña diéronle cavallo et 
 armas, et ante que entrasse en el campo, dixo a sus parientes que, con 
 la merced de Dios, que él fincaría con onra et salvaría la dueña, mas 
 que non podía seer que a él non le viniesse alguna ocasión por lo que la
 dueña quisiera fazer.

Desque entraron en el campo, ayudó Dios a don Pero Núñez, et venció
 la lid et salvó la dueña, pero perdió ý don Pero Núñez el ojo, et assí 
 se cumplió todo lo que don Pero Núñez dixiera ante que entrasse en el 
 campo.

La dueña et los parientes dieron tanto aver a don Pero Núñez con 
 que pudieron traer los huesos del conde su señor ya cuanto más sin 
 lazeria que ante.

Cuando las nuebas llegaron al rey de Castiella de cómo aquellos 
 vien andantes cavalleros vinían et traían los huesos del conde, su 
 señor, et cómo vinían tan vien andantes, plógole mucho ende et gradesçió
 mucho a Dios porque eran del su regno omnes que tal cosa fizieran. Et 
 envióles mandar que viniessen de pie, assí mal vestidos como vinían. Et 
 el día que ovieron de entrar en el regno de Castilla, saliólos a reçebir
 el rey de pie bien çinco leguas ante que llegassen al su regno, et 
 fízoles tanto bien que oy en día son heredados los que vienen de los sus
 linages de lo que el rey les dio.

Et el rey, et todos cuantos eran con el, por fazer onra al conde, 
 et señaladamente por lo fazer a los cavalleros, fueron con los huesos 
 del conde fasta Osma, do lo enterraron. Et desque fue enterrado, 
 fuéronse los cavalleros para sus casas.

Et el día que don Roy Gonzáles llegó a su casa, cuando se assentó a
 la mesa con su muger, desque la buena dueña vio la vianda ante sí, alçó
 las manos contra Dios, et dixo:

—¡Señor!, ¡vendito seas tú que me dexaste veer este día, ca tú 
 sabes que depués que don Roy Gonzáles se partió desta tierra, que ésta 
 es la primera carne que yo comí, et el primero vino que yo beví!

A don Roy Gonzáles pesó por esto, et preguntól’ por qué lo fiziera.
 Et ella díxol’ que bien sabía él que cuando se fuera con el conde, 
 quel’ dixiera que él nunca tornaría sin el conde et ella que visquiesse 
 como buena dueña, que nunca le menguaría pan et agua en su casa; et pues
 él esto le dixiera, que non era razón quel’ saliese ella de mandado, et
 por esto nunca comiera nin biviera sinon pan et agua.

Otrosí, desque don Pero Núñez llegó a su casa, desque fincaron él 
 et su muger et sus parientes sin otra conpaña, la buena dueña et sus 
 parientes ovieron con él tan grand plazer, que allí començaron a reír. 
 Et cuidando don Pero Núñez que fazían escarnio de’l porque perdiera el 
 ojo, cubrió el manto por la cabeça et echóse muy triste en la cama. Et 
 cuando la buena dueña lo vio assí ser triste, ovo ende muy grand pesar, 
 et tanto le afincó fasta quel’ ovo a dezir que se sintía mucho porquel’ 
 fazían escarnio por el ojo que perdiera.

Cuando la buena dueña esto oyó, diose con una aguja en el su ojo, 
 et quebrólo, et dixo a don Pero Núñez que aquello fiziera ella porque si
 alguna vez riesse, que nunca él cuidasse que reía por le fazer 
 escarnio.

Et assí fizo Dios vien en todo aquellos buenos cavalleros por el bien que fizieron.

Et tengo que si los que tan bien non lo acertaron en vuestro 
 serviçio fueran tales como éstos, et sopieran cuánto bien les vino por 
 esto que fizieron, que non lo erraran como erraron; pero vós, señor 
 conde, por vos fazer algún yerro algunos que lo non devían fazer, nunca 
 vós por esso dexedes de fazer bien, ca los que vos yerran, más yerran a 
 sí mismos que a vos. Et parad mientes que si algunos vos erraron, que 
 muchos otros vos servieron; et más vos cumplió el serviçio que aquéllos 
 vos fizieron, que vos enpeçió nin vos tovo mengua los que vos erraron. 
 Et non creades que de todos los que vós fazedes bien, que de todos 
 tomaredes serviçio, mas un tal acaesçimiento vos podrá acaesçer: que uno
 vos fará tal serviçio, que ternedes por bien enpleado cuanto bien 
 fazedes a los otros.

El conde tovo éste por buen consejo et por verdadero.

Et entendiendo don Johan que este enxiemplo era muy bueno, fízolo escrivir en este libro, et fizo estos viessos que dizen assí:

Maguer que algunos te ayan errado, nunca dexes de fazer aguisado.

Et la istoria deste enxiemplo es ésta que se sigue:

Exemplo XLVº

De lo que contesçió a un omne que se fizo amigo et vasallo del Diablo.

Fablava una vez el conde Lucanor con Patronio, su consejero, en esta guisa:

—Patronio, un omne me dize: que sabe muchas maneras, tanbién de 
 agüeros como de otras cosas, en cómo podré saber las cosas que son por 
 venir et cómo podré fazer muchas arterías con que podré aprovechar mucho
 mi fazienda; pero en aquellas cosas tengo que non se puede escusar de 
 aver ý pecado. Et por la fiança que de vos he, ruégovos que me 
 consejedes lo que faga en esto.

—Séñor conde —dixo Patronio—, para que vós fagades en esto lo que 
 vos más cumple, plazerme la que sepades lo que contesçió a un omne con 
 el Diablo.

El conde le preguntó cómo fuera aquello.

—Señor conde —dixo Patronio—, un omne fuera muy rico et llegó a tan
 grand pobreza, que non avía cosa de que se mantener. Et porque non a en
 el mundo tan grand desventura como seer muy mal andante el que suele 
 seer bien andante, por ende, aquel omne que fuera muy bien andante era 
 llegado a tan grand mengua, que se sintía dello mucho. Et un día, iva en
 su cabo solo por un monte, muy triste et cuidando muy fieramente et 
 yendo assí tan coitado encontrósse con el Diablo.

Et como el Diablo sabe todas las cosas passadas et sabía el coidado
 en que vinía aquel omne, et preguntól’ por qué vinía tan triste. Et el 
 omne díxole que para que gelo diría, ca él non le podría dar consejo en 
 la tristeza que él avía.

Et el Diablo díxole que si él quisiesse fazer lo que él le diría, 
 que él le daría cobro para’l cuidado que avía; et porque entendiesse que
 lo podía fazer, quel’ diría en lo que vinía cuidando et la razón porque
 estava tan triste. Estonçe le contó toda su fazienda et la razón de su 
 tristeza, como aquel que la sabía muy bien. Et díxol’ que si quisiesse 
 fazer lo que él le diría, que él le sacaría de toda lazeria et lo faría 
 más rico que nunca fuera él nin omne de su linage; ca él era el Diablo, 
 et avía poder de lo fazer.

Cuando el omne oyó dezir que era el Diablo, tomó ende muy grand 
 reçelo, pero por la grand cuita et grand mengua en que estava, dixo al 
 Diablo que si él le diesse manera como pudiesse ser rico, que faría 
 cuanto él quisiesse.

Et bien cred que el Diablo sienpre cata tiempo para engañar a los 
 omnes; cuando vee que están en alguna quexa, o de mengua, o de miedo, o 
 de querer complir su talante, estonçe libra él con ellos todo lo que 
 quiere; et assí cató manera para engañar a aquel omne en el tiempo que 
 estava en aquella coita.

Estonçe fizieron sus posturas en uno et el omne fue su vasallo. Et 
 desque las avenençias fueron fechas, dixo el Diablo al omne que, dallí 
 adellante, que fuesse a furtar, ca nunca fallaría puerta nin casa, por 
 bien çerrada que fuesse, que él non gela abriesse luego, et si por 
 aventura en alguna priesa se viesse o fuesse preso, que luego que lo 
 llamasse et le dixiesse: «Acorredme, don Martín», que luego fuesse con 
 él et lo libraría de aquel periglo en que estudiesse.

Las posturas fechas entre ellos, partiéronse.

Et el omne endereçó a casa de un mercadero, de noche oscura: ca los
 que mal quieren fazer siempre aborrecen la lumbre. Et luego que legó a 
 la puerta, el diablo avriógela, et esso mismo fizo a las arcas, en guisa
 que luego ovo ende muy grant aver.

Otro día fizo otro furto muy grande, et después otro, fasta que fue
 tan rico que se non acordava de la pobreza que avía passado. Et el mal 
 andante, non se teniendo por pagado de cómo era fuera de lazeria, 
 començó a furtar aun más; et tanto lo usó, fasta que fue preso.

Et luego que lo prendieron llamó a don Martín que lo acorriesse; et
 don Martín llegó muy apriessa et librólo de la prisión. Et desque el 
 omne vio que don Martín le fuera tan verdadero, començó a furtar como de
 cabo, et fizo muchos furtos, en guisa que fue más rico et fuera de 
 lazeria.

Et usando a furtar, fue otra vez preso, et llamó a don Martín, mas 
 don Martín non vino tan aína como él quisiera, et los alcaldes del lugar
 do fuera el furto començaron a fazer pesquisa sobre aquel furto. Et 
 estando assí el pleito, llegó don Martín; et el omne díxol’:

—¡A, don Martín! ¡Qué grand miedo me pusiestes! ¿Por qué tanto 
 tardávades? Et don Martín le dixo que estava en otras grandes priessas 
 et que por esso tardara; et sacólo luego de la prisión.

El omne se tornó a furtar, et sobre muchos furtos fue preso, et 
 fecha la pesquisa dieron sentençia contra él. Et la sentençia dada, 
 llegó don Martín et sacólo.

Et él tornó a furtar porque veía que siempre le acorría don Martín.
 Et otra vez fue preso, et llamó a don Martín, et non vino, et tardó 
 tanto fasta que fue jubgado a muerte, et seyendo jubgado, llegó don 
 Martín et tomó alçada para casa del rey et librólo de la prisión, et fue
 quito.

Después tornó a furtar et fue preso, et llamó a don Martín, et non 
 vino fasta que jubgaron quel’ enforcassen. Et seyendo al pie de la 
 forca, llegó don Martín; et el omne le dixo:

—¡A, don Martín, sabet que esto non era juego, que vien vos digo que grand miedo he passado!

Et don Martín le dixo que él le traía quinientos maravedís en una 
 limosnera et que los diesse al alcalde et que luego sería libre. El 
 alcalde avía mandado ya que lo enforcassen, et non fallaban soga para lo
 enforcar. Et en cuanto buscavan la soga, llamó el omne al alcalde et 
 diole la limosnera con los dineros. Cuando el alcalde cuidó quel’ dava 
 los quinientos maravedís, dixo a las gentes que ý estavan:

—Amigos, ¡quién vio nunca que menguasse soga para enforcar omne! 
 Ciertamente este omne non es culpado, et Dios non quiere que muera et 
 por esso nos mengua la soga; mas tengámoslo fasta cras, et veremos más 
 en este fecho; ca si culpado es, ý se finca para complir cras la 
 justiçia.

Et esto fazía el alcalde por lo librar por los quinientos maravedís
 que cuidava que le avía dado. Et oviendo esto assí acordado, apartósse 
 el alcalde et avrió la limosnera, et cuidando fallar los quinientos 
 maravedís, non falló los dineros, mas falló una soga en la limosnera. Et
 luego que esto vio, mandól’ enforcar.

Et puniéndolo en la forca, vino don Martín et el omne le dixo quel’
 acorriesse. Et don Martín le dixo que siempre él acorría a todos sus 
 amigos fasta que los llegava a tal lugar.

Et assí perdió aquel omne el cuerpo et el alma, creyendo al Diablo 
 et fiando de’l. Et çierto sed que nunca omne de’l creyó nin fió que non 
 llegasse a aver mala postremería; sinon, parad mientes a todos los 
 agoreros o sorteros o adevinos, o que fazen cercos o encantamientos et 
 destas cosas cualesquier, et veredes que siempre ovieron malos 
 acabamientos. Et si non me credes, acordat vos de Alvar Núñez et de 
 Garcilasso, que fueron los omnes del mundo que mas fiaron en agüeros et 
 en estas tales cosas, et veredes cuál acabamiento ovieron.

Et vós, señor conde Lucanor, si bien queredes fazer vuestra 
 fazienda paral cuerpo et para’l alma, fiat derechamente en Dios et ponet
 en Él toda vuestra esperança et vós ayudatvos cuanto pudierdes, et Dios
 ayudarvos ha. Et non creades nin fiedes en agüeros, nin en otro 
 devaneo, ca çierto sed que de los pecados del mundo, el que a Dios más 
 pesa et en que omne mayor tuerto et mayor desconosçimiento faze a Dios, 
 es en catar agüero et estas tales cosas.

El conde tovo éste por buen consejo, et fízolo assí et fallósse muy bien dello.

Et porque don Johan tovo este por buen exiemplo, fízolo escrivir en este libro, et fizo estos viessos que dizen assí:

El que en Dios non pone su esperança, morrá mala muerte, abrá mala andança.

Et la estoria deste exiemplo es ésta que se sigue:

Exemplo XLVIº

De lo que contesçió a un filósofo que por ocasión entró en una calle do moravan malas mugeres.

Otra vez fablava el conde Lucanor con Patronio, su consegero, en esta manera:

—Patronio, vós sabedes que una de las cosas del mundo por que omne 
 más deve trabajar es por aver buena fama et por se guardar que ninguno 
 non le pueda travar en ella. Et porque yo sé que en esto, nin en ál, 
 ninguno non me podría mejor consejar que vos, ruégovos que me consejedes
 en cuál manera podré mejor encresçentar et levar adelante et guardar la
 mi fama.

—Señor conde Lucanor —dixo Patronio—, mucho me plaze desto que 
 dezides, et para que vós mejor lo podades fazer, plazerme la que 
 sopiésedes lo que contesçió a un muy grand filósofo et mucho ançiano.

El conde le preguntó cómo fuera aquello.

—Señor conde —dixo Patronio—, un muy grand filósofo morava en una 
 villa del reino de Marruecos; et aquel filósofo avía una enfermedat: que
 cuandol’ era mester de se desenbargar de las cosas sobejanas que 
 fincavan de la vianda que avía reçebido, non lo podía fazer sinon con 
 muy grant dolor et con muy grand pena, et tardava muy grand tiempo ante 
 que pudiesse seer desenbargado.

Et por esta enfermedat que avía, mandávanle los físicos que cada 
 quel’ tomasse talante de se desenbargar de aquellas cosas sobejanas, que
 lo provasse luego, et non lo tardasse; porque cuanto aquella manera más
 se quemasse, más se desecarié et más endurescrié en guisa quel’ serié 
 grand pena et grand daño para la salud del cuerpo. Et porque esto le 
 mandaron los físicos, fazielo et fallávasse ende bien.

Et acaesçió que un día, yendo por una calle de aquella villa do 
 morava et do tenié muchos discípulos que aprendían del quel’ tomó 
 talante de se desenbargar como es dicho. Et por fazer lo que los físicos
 le consejavan, et era su pro, entró en una calleja para fazer aquello 
 que non pudié escusar.

Et atal fue su ventura, que en aquella calleja do él entró, que 
 moravan ý las mugeres que públicamente biven en las villas fiziendo daño
 de sus almas et desonra de sus cuerpos. Et desto non sabía nada el 
 filósofo que tales mugeres moravan en aquel lugar. Et por la manera de 
 la enfermedat que él avía, et por el grant tiempo que se detovo en aquel
 lugar et por las semejanças que en él paresçieron cuando salió de aquel
 lugar do aquellas mugeres moravan, comoquier que él non sabía que tal 
 compaña allí morava, con todo esso, cuando ende salió, todas las gentes 
 cuidaron que entrara en aquel logar por otro fecho que era muy 
 desbariado de la vida que él solía et devía fazer. Et porque paresçe muy
 peor et fablan muy más et muy peor las ge ntes dello cuando algún omne 
 de grand guisa faze alguna cosa quel’ non pertenesçe et le está peor, 
 por pequeña que sea, que a otro que saben las gentes que es acostumbrado
 de non se guardar de fazer muchas cosas peores, por ende, fue muy 
 fablado et muy tenido a mal, porque aquel filósofo tan onrado et tan 
 ançiano entrava en aquel lugar quel’ era tan dañoso paral alma et para’l
 cuerpo et para la fama.

Et cuando fue en su casa, vinieron a él sus discípulos et, con muy 
 grand dolor de sus coraçones et con grand pesar, començaron a dezir qué 
 desaventura o qué pecado fuera aquél porque en tal manera confondiera a 
 sí mismo et a ellos, et perdiera toda su fama que fata entonçe guardara 
 mejor que omne del mundo.

Cuando el filósofo esto oyó, fue tanto espantado et preguntóles que
 por qué dizían esto o qué mal era éste que él fiziera o cuándo o en qué
 lugar. Ellos le dixieron que por qué fablava assí en ello, que ya por 
 su desabentura de’l et dellos, que non avía omne en la villa que non 
 fablasse de lo que él fiziera cuando entrara en aquel lugar do aquellas 
 talles mugeres moravan.

Cuando el filósofo esto oyó, ovo muy grand pesar, pero díxoles que 
 les rogava que se non quexassen mucho desto, et que dende a ocho días 
 les daría ende repuesta.

Et metiósse luego en su estudio, et conpuso un librete pequeño et 
 muy bueno et muy aprovechoso. Et entre muchas cosas buenas que en él se 
 contienen, fabla ý de la buena bentura et de la desabentura, et como en 
 manera de departimiento que departe con sus discípulos, dize assí:

—Fijos, en la buena ventura et en la desaventura contesçe assí: a 
 las vegadas es fallada et buscada, et algunas vegadas es fallada et non 
 buscada. La fallada et buscada es cuando algund omne faze bien, et por 
 aquel buen fecho que faze, le biene alguna buena ventura; et esso mismo 
 cuando por algún fecho malo que faze, le viene alguna mala ventura; esto
 tal es ventura, buena o mala, fallada et buscada, que él busca et faz 
 porquel’ venga aquel bien o aquel mal.

Otrosí, la fallada et non buscada es cuando un omne, non faziendo 
 nada por ello, le viene alguna pro o algún bien: así como si omne fuesse
 por algún lugar et fallasse muy grand aver o otra cosa muy aprovechosa 
 por que él non oviesse nada fecho; et esso mismo, cuando un omne, non 
 faziendo nada por ello, le viene algún mal o algún daño, assí como si 
 omne fuesse por una calle et lançasse otro una piedra a un páxaro et 
 descalabrasse a él en la cabeça: ésta es desabentura fallada et non 
 buscada, ca él nunca fizo nin buscó cosa porquel’ deviesse venir aquella
 desaventura. Et, fijos, de-vedes saber que en la buena ventura o 
 desabentura fallada et buscada ay meester dos cosas: la una, que se 
 ayude el omne faziendo bien para aver bien o faziendo mal para aver mal;
 et la otra, que le galardone Dios segund las obras buenas et malas que 
 el omne oviere fecho. Otrosí, en la ventura buena o mala, fallada et non
 buscada, ay meester otras dos cosas: la una, que se guarde omne cuanto 
 pudiere de non fazer nin meterse en sospecha nin en semejança porquel’ 
 deva venir alguna desaventura o mala fama; la otra, es pedir merçed et 
 rogar a Dios que, pues él se guarda cuanto puede porquel’ nol’ venga 
 desaventura nin mala fama, quel’ guarde Dios que non le venga ninguna 
 desaventura como vino a mí el otro día que entré en una calleja por 
 fazer lo que non podía escusar para la salud del mi cuerpo et que era 
 sin pecado et sin ninguna mala fama, et por mi desaventura moravan ý 
 tales compañas, porque maguer yo era sin culpa, finqué mal enfamado.

Et vós, señor conde Lucanor, si queredes acrescentar et levar 
 adelante vuestra buena fama, conviene que fagades tres cosas: la 
 primera, que fagades muy buenas obras a plazer de Dios, et esto 
 guardado, después, en lo que pudierdes, a plazer de las gentes, et 
 guardando vuestra onra et vuestro estado, et que non cuidedes que por 
 buena fama que ayades, que la non perderedes si dexasedes de fazer 
 buenas obras et fiziéredes las contrarias; ca muchos omnes fizieron bien
 un tiempo et porque depués non lo levaron adelante, perdieron el bien 
 que avían fecho et fincaron con la mala fama postrimera. La otra es que 
 roguedes a Dios que vos endereçe que fagades tales cosas porque la 
 vuestra buena fama se acresçiente et vaya sienpre adelante et que vos 
 guarde de fazer nin de dezir cosa porque la perdades. La terçera cosa es
 que por fecho, nin por dicho, nin por semejança, nunca fagades cosa 
 porque las gentes puedan tomar sospecha, porque la vuestra fama vos sea 
 guardada como deve. Ca muchas vezes faze omne buenas obras et por 
 algunas malas semejanças que faze, las gentes toman tal sospecha, que 
 enpeeçe poco menos para’l mundo et para’l dicho de las gentes como si 
 fiziesse la mala obra. Et devedes saber que en las cosas que tañen a la 
 fama, que tanto aprovecha o enpeçe lo que las gentes tienen et dizen 
 como lo que es verdat en sí; mas cuanto para Dios et para’l alma non 
 aprovecha nin enpeçe sinon las obras que el omne faze et a cuál 
 entención son fechas.

Et el conde tovo éste por buen exiemplo et rogó a Dios quel’ 
 dexasse fazer tales obras cuales entendía que cumplen para salvamiento 
 de su alma et para guarda de su fama et de su onra et de su estado.

Et porque don Johan tovo éste por muy buen enxiemplo, fízolo escrivir en este libro, et fizo estos viessos que dizen assí:

Faz sienpre bien et guárdate de sospecha, et siempre será la tu fama derecha.

Et la estoria deste exiemplo es ésta que se sigue:

Exemplo XLVIIº

De lo que contesçió a un moro con una su hermana que dava a entender que era muy medrosa.

Un día fablava el conde Lucanor con Patronio en esta guisa:

—Patronio, sabet que yo he un hermano que es mayor que yo, et somos
 fijos de un padre et de una madre et porque es mayor que yo, tengo que 
 lo he de tener en logar de padre et seerle a mandado. Et él ha fama que 
 es muy buen christiano et muy cuerdo, pero guisólo Dios assí: que só yo 
 más rico et más poderoso que él; et como quier que él non lo da a 
 entender, só çierto que a ende envidia, et cada que yo he mester su 
 ayuda et que faga por mí alguna cosa, dame a entender que lo dexa de 
 fazer porque sería pecado, et estráñamelo tanto fasta que lo parte por 
 esta manera. Et algunas vezes que ha mester mi ayuda, dame a entender 
 que aunque todo el mundo se perdiesse, que non devo dexar de aventurar 
 el cuerpo et cuanto he porque se faga lo que a él cumple. Et porque yo 
 passo con él en esta guisa, ruégovos que me consegedes lo que viéredes 
 que devo en esto fazer et lo que me más cumple.

—Señor conde —dixo Patronio—, a mí paresçe que la manera que este 
 vuestro hermano trae conbusco semeja mucho a lo que dixo un moro a una 
 su hermana.

El conde le preguntó cómo fuera aquello.

—Señor conde —dixo Patronio—, un moro avía una hermana que era tan 
 regalada, que de quequier que veié o la fazién, que de todo dava a 
 entender que tomava reçelo et se espantava. Et tanto avía esta manera, 
 que cuando bevía del agua en unas tarrazuelas que la suelen bever los 
 moros, que suena el agua cuando beven, cuando aquella mora oía aquel 
 sueno que fazía el agua en aquella tarraçuella, dava a entender que tan 
 grant miedo avía daquel sueno que se quería amorteçer.

Et aquel su hermano era muy buen mançebo, mas era muy pobre, et 
 porque la grant pobreza faz a omne fazer lo que non querría, non podía 
 escusar aquel mançebo de buscar la vida muy vergonçosamente. Et fazíalo 
 assí: que cada que moría algún omne, iva de noche et tomávale la mortaja
 et lo que enterravan con él; et desto mantenía a sí et a su hermana et a
 su compaña. Et su hermana sabía esto.

Et acaesçió que murió un omne muy rico, et enterraron con él muy 
 ricos paños et otras cosas que valían mucho. Cuando la hermana esto 
 sopo, dixo a su hermano que ella quería ir con él aquella noche para 
 traer aquello con que aquel omne avían enterrado.

Desque la noche vino, fueron el mançebo et su hermana a la fuessa 
 del muerto, et avriéronla, et cuando le cuidaron tirar aquellos paños 
 muy preçiados que tenía vestidos, non pudieron sinon rompiendo los paños
 o crebando las cervizes del muerto.

Cuando la hermana vio que si non quebrantassen el pescueço del 
 muerto, que avrían de ronper los paños et que perderían mucho de lo que 
 valían, fue tomar con las manos, muy sin duelo et sin piedat, de la 
 cabeça del muerto et descojuntólo todo, et sacó los paños que tenía 
 vestidos, et tomaron cuanto estava, et fuéronse con ello.

Et luego, otro día, cuando se asentaron a comer, desque començaron a
 bever, cuando la tarrazuela començó a sonar, dio a entender que se 
 quería amorteçer de miedo de aquel sueno que fazía la tarrazuela. Cuando
 el hermano aquello vio, et se acordó cuánto sin miedo et sin duelo 
 desconjuntara la cabeça del muerto, díxol’ en algaravía:

—Aha ya ohti, tafza min bocu, bocu, va liz tafza min fotuh encu.

Et esto quiere decir: «Ahá, hermana, despantádesvos del sueno de la
 tarrazuela que faze boc, boc, et non vos espantávades del 
 desconjuntamiento del pescueço».

Et este proberbio es agora muy retraído entre los moros.

Et vós, señor conde Lucanor, si aquel vuestro hermano mayor veedes 
 que en lo que a vos cumple se escusa por la manera que avedes dicha, 
 dando a entender que tiene por grand pecado lo que vós querríades que 
 fiziesse por vos, non seyendo tanto como él dize, et tiene que es 
 guisado, et dize que fagades vós lo que a él cumple, aunque sea mayor 
 pecado et muy grand vuestro daño, entendet que es de la manera de la 
 mora que se espantava del sueno de la tarrazuela et non se espantava de 
 desconjuntar la cabeça del muerto. Et pues él quiere que fagades vós por
 él lo que sería vuestro daño si lo fiziésedes, fazet vós a él lo que él
 faze a vos: dezilde buenas palabras et mostradle muy buen talante; et 
 en lo que vos non enpeesçiere, facet por él todo lo que cumpliere, mas 
 en lo que fuer vuestro daño, partitlo siempre con la más apuesta manera 
 que pudiéredes, et en cabo, por una guisa o por otra, guardatvos de 
 fazer vuestro daño.

El conde tovo éste por buen consejo et fízolo así et fallósse ende muy bien.

Et teniendo don Johan este enxiemplo por bueno, fízolo escrivir en este libro, et fizo estos viessos que dizen assí:

Por qui non quiere lo que te cumple fazer, tú non quieras lo tuyo por él perder.

Et la estoria deste enxiemplo es ésta que se sigue:

Exemplo XLVIIIº

De lo que contesçió a uno que provava sus amigos.

Otra vez fablava el conde Lucanor con Patronio, su consejero, en esta manera:

—Patronio, segunt el mío cuidar, yo he muchos amigos que me dan a 
 entender que por miedo de perder los cuerpos nin lo que an, que non 
 dexarían de fazer lo que me cumpliesse; que por cosa del mundo que 
 pudiesse acaesçer non se parterían de mí. Et por el buen entendimiento 
 que vós avedes, ruégovos que me digades en qué manera podré saber si 
 estos mis amigos farían por mí tanto como dizen.

—Señor conde Lucanor —dixo Patronio—, los buenos amigos son la 
 mejor cosa del mundo, et bien cred que cuando biene grand mester et la 
 grand quexa, que falla omne muy menos de cuantos cuida; et otrosí, 
 cuando el mester non es grande, es grave de provar cuál sería amigo 
 verdadero cuando la priessa veniesse; pero para que vós podades saber 
 cuál es el amigo verdadero, plazerme la que sopiéssedes lo que contesció
 a un omne bueno con un su fijo que dizía que avía muchos amigos.

El conde le preguntó cómo fuera aquello.

—Señor conde Lucanor —dixo Patronio—, un omne bueno avía un fijo, 
 et entre las otras cosas quel’ mandava et le consejava, dizíal’ sienpre 
 que puñasse en aver muchos amigos et buenos. El fijo fízolo assí, et 
 començó a acompañarse et a partir de lo que avía con muchos omnes por 
 tal de los aver por amigos. Et todos aquellos dizían que eran sus amigos
 et que farían por él todo cuantol’ cumpliesse, et que aventurarían por 
 él los cuerpos et cuanto en el mundo oviessen cuandol’ fuesse mester.

Un día, estando aquel mançebo con su padre, preguntól’ si avía 
 fecho lo quel’ mandara, et si avía ganado muchos amigos. Et el fijo 
 díxole que sí, que avía muchos, mas que señaladamente entre todos los 
 otros avía fasta diez de que era çierto que por miedo de muerte, nin de 
 ningún reçelo, que nunca le errarién por quexa, nin por mengua, nin por 
 ocasión quel’ acaesçiesse.

Cuando el padre esto oyó, díxol’ que se marabillava ende mucho 
 porque en tan poco tiempo pudiera aver tantos amigos et tales, ca él, 
 que era mucho ançiano, nunca en toda su vida pudiera aver más de un 
 amigo et medio.

El fijo començó a porfiar diziendo que era verdat lo que él dizía 
 de sus amigos. Desque el padre vio que tanto porfiava el fijo, dixo que 
 los provasse en esta guisa: que matasse un puerco et que lo metiesse en 
 un saco, et que se fuesse a casa de cada uno daquellos sus amigos, et 
 que les dixiesse que aquél era un omne que él avía muerto, et que era 
 çierto; et si aquello fuesse sabido, que non avía en el mundo cosa quel’
 pudiesse escapar de la muerte a él et a cuantos sopiessen que sabían 
 daquel fecho; et que les rogasse, que pues sus amigos eran, quel’ 
 encubriessen aquel omne et, si mester le fuesse, que se parassen con él a
 lo defender.

El mançebo fízolo et fue provar sus amigos segund su padre le 
 mandara. Et desque llegó a casa de sus amigos et les dixo aquel fecho 
 perigloso quel’ acaesçiera, todos le dixieron que en otras cosas le 
 ayudarién; mas que en esto, porque podrían perder los cuerpos et lo que 
 avían, que non se atreverían a le ayudar et que, por amor de Dios, que 
 guardasse que non sopiessen ningunos que avía ido a sus casas. Pero 
 destos amigos, algunos le dixieron que non se atreverían a fazerle otra 
 ayuda, mas que irían rogar por él; et otros le dixieron que cuando le 
 levassen a la muerte, que non lo desanpararían fasta que oviessen 
 conplido en él la justicia, et quel’ farían onra al su enterramiento.

Desque el mançebo ovo provado assí todos sus amigos et non falló 
 cobro en ninguno, tornóse para su padre et díxol’ todo lo quel’ 
 acaesçiera. Cuando el padre así lo vio venir, díxol’ que bien podía ver 
 ya que más saben los que mucho an visto et provado, que los que nunca 
 passaron por las cosas. Estonçe le dixo que él non avía más de un amigo 
 et medio, et que los fuesse provar.

El mancebo fue provar al que su padre tenía por medio amigo; et 
 llegó a su casa de noche et levava el puerco muerto a cuestas, et llamó a
 la puerta daquel medio amigo de su padre et contól’ aquella desaventura
 quel’ avía contesçido et lo que fallara en todos sus amigos, et rogól 
 que por el amor que avía con su padre quel’ acorriese en aquella cuita.

Cuando el medio amigo de su padre aquello vio díxol’ que con él non
 avía amor nin afazimiento porque se deviesse tanto aventurar, mas que 
 por el amor que avía con su padre, que gelo encubriría.

Entonçe tomó el saco con el puerco a cuestas, cuidando que era 
 omne, et levólo a una su huerta et enterrólo en un sulco de coles; et 
 puso las coles en el surco assí como ante estavan et envió el mançebo a 
 buena bentura.

Et desque fue con su padre, contól’ todo lo quel’ contesçiera con 
 aquel su medio amigo. El padre le mandó que otro día, cuando estudiessen
 en conçejo, que sobre cualquier razón que despartiessen, que començasse
 a porfiar con aquel su medio amigo, et, sobre la porfía, quel’ diesse 
 una puñada en el rostro, la mayor que pudiesse.

El mançebo fizo lo quel’ mandó su padre et cuando gela dio, catól’ el omne bueno et díxol’:

—A buena fe, fijo, mal feziste; mas dígote que por éste nin por otro mayor tuerto non descubriré las coles del huerto.

Et desque el mançebo esto contó a su padre, mandól’ que fuesse provar aquel que era su amigo complido. Et el fijo fízolo.

Et desque llegó a casa del amigo de su padre et le contó todo lo 
 que li avía conteçido, dixo el omne bueno, amigo de su padre, que él le 
 guardaría de muerte et de daño.

Acaesçió, por aventura, que en aquel tiempo avían muerto un omne en
 aquella villa, et non podían saber quién lo matara. Et porque algunos 
 vieron que aquel mançebo avía ido con aquel saco a cuestas muchas vezes 
 de noche, tovieron que él lo avía muerto.

¿Qué vos iré alongando? El mançebo fue jubgado que lo matassen. Et 
 el amigo de su padre avía fecho cuanto pudiera por lo escapar. Desque 
 vio que en ninguna manera non lo pudiera librar de muerte, dixo a los 
 alcaldes que non quería levar pecado de aquel mançebo, que sopiessen que
 aquel mançebo non matara el omne, mas que lo matara un su fijo solo que
 él avía. Et fizo al fijo que lo cognosçiesse; et el fijo otorgólo; et 
 matáronlo. Et escapó de la muerte el fijo del omne bueno que era amigo 
 de su padre.

Agora, señor conde Lucanor, vos he contado cómo se pruevan los 
 amigos, et tengo que este enxiemplo es bueno para saber en este mundo 
 cuáles son los amigos, et que los deve provar ante que se meta en grant 
 periglo por su fuza, et que sepa a cuánto se pararan por él sil’ fuere 
 mester. Ca çierto seet que algunos son buenos amigos, mas muchos, et por
 aventura los más, son amigos de la ventura, que, assí como la ventura 
 corre, assí son ellos amigos.

Otrosí, este enxiemplo se puede entender spiritualmente en esta 
 manera: todos los omnes en este mundo tienen que an amigos, et cuando 
 viene la muerte, anlos de provar en aquella quexa, et van a los 
 seglares, et dízenlos que assaz an que fazer en sí; van a los religiosos
 et dízenles que rogarán a Dios por ellos; van a la muger et a los fijos
 et dízenles que irán con ellos fasta la fuessa et que lis farán onra a 
 su enterramiento; et assí pruevan a todos aquellos que ellos cuidavan 
 que eran sus amigos. Et desque non fallan en ellos ningún cobro para 
 escapar de la muerte, assí como tornó el fijo, depués que non falló 
 cobro en ninguno daquellos que cuidava que eran sus amigos, tórnanse a 
 Dios, que es su padre, et Dios dízeles que prueven a los sanctos que son
 medios amigos. Et ellos fázenlo. Et tan grand es la vondat de los 
 sanctos et sobre todos de sancta María, que non dexan de rogar a Dios 
 por los pecadores; et sancta María muéstrale cómo fue su madre et cuánto
 trabajo tomó en lo tener et en lo criar, et los sanctos muéstranle las 
 lazerias et las penas et los tormentos et las passiones que reçebieron 
 por él; et todo esto fazen por encobrir los yerros de los pecadores. Et 
 aunque ayan reçebido muchos enojos dellos, non le descubren, assí como 
 non descubrió el medio amigo la puñada quel’ dio el fijo del su amigo. 
 Et desque el pecador vee spiritualmente que por todas estas cosas non 
 puede escapar de la muerte del alma, tornasse a Dios, assí como tornó el
 fijo al padre después que non falló quien lo pudiesse escapar de la 
 muerte. Et nuestro señor Dios, assí como padre et amigo verdadero, 
 acordándose del amor que ha al omne, que es su criatura, fizo como el 
 buen amigo, ca envió al su fijo Jhesu Christo que moriesse, non oviendo 
 ninguna culpa et seyendo sin pecado, por desfazer las culpas et los 
 pecados que los omnes meresçían. Et Jhesu Christo, como buen fijo, fue 
 obediente a su padre et seyendo verdadero Dios et verdadero omne quiso 
 reçebir, et reçebió, muerte, et redimió a los pecadores por la su 
 sangre.

Et agora, señor conde, parat mientes cuáles destos amigos son 
 mejores et más verdaderos, o por cuáles devía omne fazer más por los 
 ganar por amigos.

Al conde plogo mucho con todas estas razones, et tovo que eran muy buenas.

Et entendiendo don Johan que este enxiemplo era muy bueno, fízolo escrivir en este libro, et fizo estos viessos que dizen assí:

Nunca omne podría tan buen amigo fallar como Dios, que lo quiso por su sangre comprar.

Et la estoria deste enxiemplo es ésta que se sigue:

Exemplo XLIXº

De lo que contesçió al que echaron en la isla desnuyo cuandol’ tomaron el señorío que tenié.

Otra vez fablava el conde Lucanor con Patronio, et díxole:

—Patronio, muchos me dizen que, pues yo só tan onrado et tan 
 poderoso, que faga cuanto pudiere por aver grand riqueza et grand poder 
 et grand onra, ca esto es lo que me más cumple et más me pertenesçe. Et 
 porque yo sé que siempre me consejades lo mejor et que lo faredes assí 
 daquí adelante, ruégovos que me consejedes lo que vierdes que me más 
 cumple en esto.

—Señor conde —dixo Patronio—, este consejo que me vós demandades es
 grave de dar por dos razones: lo primero, que en este consejo que me 
 vós demandades, avré a dezir contra vuestro talante; et lo otro, porque 
 es muy grave de dezir contra el consejo que es dado a pro del señor. Et 
 porque en este consejo ha estas dos cosas, esme muy grave de dezir 
 contra él, pero, porque todo consejero, si leal es, non deve catar sinon
 por dar el mejor consejo et non catar su pro, nin su daño, nin si le 
 plaze al señor, nin si le pesa, sinon dezirle lo mejor que omne viere, 
 por ende, yo non dexaré de vos dezir en este consejo lo que entiendo que
 es más vuestra pro et vos cumple más. Et por ende, vos digo que los que
 esto vos dizen que, en parte, vos consejan bien, pero non es el consejo
 complido nin bueno para vos; mas para seer del todo complido et bueno, 
 serié muy bien et plazerme la mucho que sopiésedes lo que acaesçió a un 
 omne quel’ fizieron señor de una grand tierra.

El conde le preguntó cómo fuera aquello.

—Señor conde Lucanor —dixo Patronio—, en una tierra avían por 
 costumbre que cada año fazían un señor. Et en cuanto durava aquel año, 
 fazían todas las cosas que él mandava; et luego que el año era acabado, 
 tomávanle cuanto avía et desnuyávanle et echávanle en una isla solo, que
 non fincava con él omne del mundo.

Et acaesçió que ovo una vez aquel señorío un omne que fue de mejor 
 entendimiento et más aperçebido que los que lo fueron ante. Et porque 
 sabía que desque el año passase, quel’ avían de fazer lo que a los 
 otros, ante que se acabasse el año del su señorío, mandó, en grand 
 poridat, fazer en aquella isla, do sabía que lo avían de echar, una 
 morada muy buena et muy conplida en que puso todas las cosas que eran 
 mester para toda su vida. Et fizo la morada en lugar tan encubierto, que
 nunca gelo pudieron entender los de aquella tierra quel’ dieron aquel 
 señorío.

Et dexó algunos amigos en aquella tierra assí adebdados et 
 castigados que si, por aventura, alguna cosa oviesse mester de las que 
 él non se acordara de enviar adelante, que gelas enviassen ellos en 
 guisa quel’ non menguasse ninguna cosa.

Cuando el año fue complido et los de la tierra le tomaron el 
 señorío et le echaron desnuyo en la isla, assí como a los otros fizieron
 que fueron ante que él, porque él fuera apercebido et abía fecho tal 
 morada en que podía vevir muy biçioso et muy a plazer de sí, fuesse para
 ella, et visco en ella muy bien andante.

Et vós, señor conde Lucanor, si queredes seer vien consejado, parad
 mientes que este tiempo que avedes de bevir en este mundo, pues sodes 
 çierto quel’ avedes a dexar et que vos avedes a parar desnuyo de’l et 
 non avedes a levar del mundo sinon las obras que fizierdes, guisat que 
 las fagades tales, porque cuando deste mundo salierdes, que tengades 
 fecha tal morada en el otro, porque cuando vos echaren deste mundo 
 desnuyo, que falledes buena morada para toda vuestra vida. Et sabet que 
 la vida del alma non se cuenta por años, mas dura para siempre sin fin; 
 ca el alma es cosa spiritual et non se puede corromper, ante dura et 
 finca para siempre. Et sabet que las obras buenas o malas que el omne en
 este mundo faze, todas las tiene Dios guardadas para dar dellas 
 galardón en el otro mundo, segund sus mereçimientos. Et por todas estas 
 razones, conséjovos yo que fagades tales obras en este mundo porque 
 cuando de’l ovierdes de salir, falledes buena posada en aquél do avedes a
 durar para sienpre, et que por los estados et honras deste mundo, que 
 son vanas et falleçederas, que non querades perder aquello que es çierto
 que a de durar para siempre sin fin. Et estas buenas obras fazetlas sin
 ufana et sin vana gloria, que aunque las vuestras buenas obras sean 
 sabidas, sienpre serían encubiertas, pues non las fazedes por ufana, nin
 por vana gloria. Otrosí, dexat acá tales amigos que lo que vós non 
 pudierdes complir en vuestra vida, que lo cumplan ellos a pro de la 
 vuestra alma. Pero seyendo estas cosas guardadas, todo lo que pudierdes 
 fazer por levar vuestra onra et vuestro estado adelante, tengo que lo 
 devedes fazer et es bien que lo fagades.

El conde tovo este por buen enxiemplo et por buen consejo et rogó a
 Dios quel’ guisase que lo pudiesse assí fazer como Patronio dizía.

Et entendiendo don Johan que este enxiemplo era bueno, fízolo escrivir en este libro, et fizo estos viessos que dizen assí:

Por este mundo falleçedero, non pierdas el que es duradero.

Et la estoria deste enxiemplo es ésta que se sigue:

Exemplo Lº

De lo que contesçió a Saladín con una dueña, muger de un su vasallo.

Fablava el conde Lucanor un día con Patronio, su consegero, en esta guisa:

—Patronio, bien sé yo çiertamente que vós avedes tal entendimiento 
 que omne de los que son agora en esta tierra non podría dar tan buen 
 recabdo a ninguna cosa quel’ preguntassen como vós; et por ende vos 
 ruego que me digades cuál es la mejor cosa que omne puede aver en sí. Et
 esto vos pregunto porque bien entiendo que muchas cosas a mester el 
 omne para saber acertar en lo mejor et fazerlo, ca por entender omne la 
 cosa et non obrar della bien, non tengo que mejora muncho en su 
 facienda. Et porque las cosas son tantas, querría saber a lo menos una, 
 porque siempre me acordasse della para la guardar.

—Señor conde Lucanor —dixo Patronio—, vós, por vuestra merçed, me 
 loades mucho señaladamente et dizides que yo he muy grant entendimiento.
 Et, señor conde, yo reçelo que vos engañades en esto. Et bien cred que 
 non a cosa en el mundo en que omne tanto nin tan de ligero se engañe 
 como en cognoscer los omnes cuáles son en sí et cuál entendimiento an. 
 Et estas son dos cosas: la una, cuál es el omne en sí; la otra, qué 
 entendimiento ha. Et para saber cuál es en sí, asse de mostrar en las 
 obras que faze a Dios et al mundo; ca muchos parescen que fazen buenas 
 obras, et non son buenas: que todo el su bien es para este mundo. Et 
 creet que esta vondat quel’ costará muy cara, ca por este vien que dura 
 un día, sufrirá mucho mal sin fin. Et otros fazen buenas obras para 
 serviçio de Dios et non cuidan en lo del mundo; et como quier que éstos 
 escogen la mejor parte et la que nunca les será tirada nin la perderán; 
 pero los unos nin los otros non guardan entreamas las carreras, que son 
 lo de Dios et del mundo.

Et para las guardar amas, ha mester muy buenas obras et muy grant 
 entendimiento, que tan grand cosa es de fazer esto como meter la mano en
 el fuego et non sentir la su calentura; pero, ayudándole Dios, et 
 ayudándosse el omne, todo se puede fazer; ca ya fueron muchos buenos 
 reys et otros homnes sanctos; pues éstos, buenos fueron a Dios et al 
 mundo. Otrosí, para saber cuál ha buen entendimiento, ha mester muchas 
 cosas; ca muchos dizen muy buenas palabras et grandes sesos et non fazen
 sus faziendas tan bien como les complía; mas otros traen muy bien sus 
 faziendas et non saben o non quieren o non pueden dezir tres palabras a 
 derechas. Otros fablan muy bien et fazen muy bien sus faziendas, mas son
 de malas entençiones, et como quier que obran bien para sí, obran malas
 obras para las gentes. Et destos tales dize la Scriptura que son tales 
 como el loco que tiene la espada en la mano, o como el mal príncipe que 
 ha grant poder.

Mas para que vós et todos los omnes podades cognosçer cuál es bueno
 a Dios et al mundo, et cuál es de buen entendimiento et cuál es de 
 buena palabra et cuál es de buena entençión, para lo escoger 
 verdaderamente, conviene que non judguedes a ninguno sinon por las obras
 que fiziere luengamente et non poco tiempo, et por como viéredes que 
 mejora o que peora su fazienda; ca en estas dos cosas se paresçe todo lo
 que desuso es dicho.

Et todas estas razones vos dixe agora porque vós loades mucho a mí 
 et al mío entendimiento, et só çierto que desque a todas estas cosas 
 catáredes, que me non loaredes tanto. Et a lo que me preguntastes que 
 vos dixiesse cuál era la mejor cosa que omne podía aver en sí, para 
 saber desto la verdat, querría mucho que sopiésedes lo que contesçió a 
 Saladín con una muy buena dueña, muger de un cavallero, su vasallo.

Et el conde le preguntó cómo fuera aquello.

—Señor conde Lucanor —dixo Patronio—, Saladín era soldán de 
 Babilonia et traía consigo sienpre muy grand gente; et un día, porque 
 todos non podían posar con él, fue posar a casa de un cavallero.

Et cuando el cavallero vio a su señor, que era tan onrado, en su 
 casa, fízole cuanto serviçio et cuanto plazer pudo, et él et su muger et
 sus fijos et sus fijas servíanle cuanto podían. Et el Diablo, que 
 sienpre se trabaja en que faga el omne lo más desaguisado, puso en el 
 talante de Saladín que olbidasse todo lo que devía guardar et que amasse
 aquella dueña non como devía.

Et el amor fue tan grande, quel’ ovo de traer a consejarse con un 
 su mal consejero en qué manera podría complir lo que él quería. Et 
 devedes saber que todos devían rogar a Dios que guardasse a su señor de 
 querer fazer mal fecho, ca si el señor lo quiere, çierto seed que nunca 
 menguará quien gelo conseje et quien lo ayude a lo complir.

Et assí contesçió a Saladín, que luego falló quien lo consejó cómo 
 pudiesse complir aquello que quería. Et aquel mal consejero consejól’ 
 que enviasse por su marido et quel’ fiziesse mucho vien et quel’ diesse 
 muy grant gente de que fuesse mayoral; et a cabo de algunos días, quel’ 
 enviasse a alguna tierra lueñe en su serviçio, et en cuanto el cavallero
 estudiesse allá, que podría él complir toda su voluntad.

Esto plogo a Saladín, et fízolo assí. Et desque el cavallero fue 
 ido en su serviçio, cuidando que iba muy bien andante et muy amigo de su
 señor, fuesse Saladín para su casa. Desque la buena dueña sopo que 
 Saladín vinía, porque tanta merçed avía fecho a su marido, reçibiólo muy
 bien et fízole mucho serviçio et cuanto plazer pudo ella et toda su 
 compana. Desque la mesa fue alçada et Saladín entró en su cámara, envió 
 por la dueña. Et ella, teniendo que enviaba por ál, fue a él. Et Saladín
 le dixo que la amava mucho. Et luego que ella esto oyó, entendiólo muy 
 bien, pero dio a entender que non entendía aquella razón et díxol’ quel’
 diesse Dios buena vida et que gelo gradesçié, ca bien sabié Dios que 
 ella mucho deseava la su vida, et que siempre rogaría a Dios por él, 
 como lo devía fazer, porque era su señor et, señaladamente, por cuanta 
 merçed fazía a su marido et a ella.

Saladín le dixo que, sin todas aquellas razones, la amava más que a
 muger del mundo. Et ella teníagelo en merçed, non dando a entender que 
 entendía otra razón. ¿Qué vos iré más alongando? Saladín le ovo a dezir 
 cómo la amava. Cuando la buena dueña aquello oyó, como era muy buena et 
 de muy buen entendimiento, respondió assí a Saladín:

—Señor, como quier que yo só assaz muger de pequeña guisa, pero 
 vien sé que el amor non es en poder del omne, ante es el omne en poder 
 del amor. Et bien sé yo que si vós tan grand amor me avedes como 
 dezides, que podría ser verdat esto que me vós dezides, pero assí como 
 esto sé bien, assí sé otra cosa: que cuando los omnes, et señaladamente 
 los señores, vos pagades de alguna muger, dades a entender que faredes 
 cuanto ella quisiere, et desque ella finca mal andante et escarnida, 
 preçiádesla poco et, como es derecho, finca del todo mal. Et yo, señor, 
 reçelo que conteçerá assí a mí.

Saladín gelo començó a desfazer prometiéndole quel’ faría cuanto 
 ella quisiesse porque fincasse muy bien andante. Desque Saladín esto le 
 dixo, repondiól’ la buena dueña que si él le prometiesse de conplir lo 
 que ella le pidría, ante quel’ fiziesse fuerça nin escarnio, que ella le
 prometía que, luego que gelo oviesse complido, faría ella todo lo que 
 él mandasse.

Saladín le dixo que reçelava quel’ pidría que non le fablasse más 
 en aquel fecho. Et ella díxol’ que non le demandaría esso nin cosa que 
 él muy bien non pudiesse fazer. Saladín gelo prometió. La buena dueña le
 vesó la mano et el pie et díxole que lo que de’l quería era quel’ 
 dixiesse cuál era la mejor cosa que omne podía aver en sí, et que era 
 madre et cabeça de todas las vondades.

Cuando Saladín esto oyó, començó muy fieramente a cuidar, et non 
 pudo fallar qué respondiesse a la buena dueña. Et porquel’ avía 
 prometido que non le faría fuerça nin escarnio fasta quel’ cumpliesse lo
 quel’ avía prometido, díxole que quería acordar sobresto. Et ella 
 díxole que prometía que en cualquier tiempo que desto le diesse recado, 
 que ella compliría todo lo que él mandasse.

Assí fincó pleito puesto entrellos. Et Saladín fuesse para sus 
 gentes; et, como por otra razón, preguntó a todos sus sabios por esto. 
 Et unos dizían que la mejor cosa que omne podía aver era ser omne de 
 buena alma. Et otros dizían que era verdat para el otro mundo, mas que 
 por seer solamente de buena alma, que non sería muy bueno para este 
 mundo. Otros dizían que lo mejor era seer omne muy leal. Otros dizían 
 que, como quier que seer leal es muy buena cosa, que podría seer leal et
 seer muy cobarde, o muy escasso, o muy torpe, o mal acostumbrado, et 
 assí que ál avía mester, aunque fuesse muy leal. Et desta guisa fablavan
 en todas las cosas, et non podían acertar en lo que Saladín preguntava.

Desque Saladín non falló qui le dixiesse et diesse recabdo a su 
 pregunta en toda su tierra, traxo consigo dos jubglares, et esto fizo 
 porque mejor pudiesse con éstos andar por el mundo. Et desconoçidamente 
 passó la mar, et fue a la corte del Papa, do se ayuntan todos los 
 christianos. Et preguntando por aquella razón, nunca falló quien le 
 diesse recabdo. Dende, fue a casa del rey de Françia et a todos los 
 reyes et nunca falló recabdo. Et en esto moró tanto tiempo que era ya 
 repentido de lo que avía començado.

Et ya por la dueña non fiziera tanto; mas, porque él era tan buen 
 omne, tenía quel’ era mengua si dexasse de saber aquello que avía 
 començado; ca, sin dubda, el grant omne grant mengua faze si dexa lo que
 una vez comiença, solamente que el fecho non sea malo o pecado; mas, si
 por miedo o trabajo lo dexa, non se podría de mengua escusar. Et por 
 ende, Saladín non quería dexar de saber aquello porque saliera de su 
 tierra.

Et acaesçió que un día, andando por su camino con sus jubglares, 
 que toparon con un escudero que vinía de correr monte et avía muerto un 
 ciervo. Et el escudero casara poco tiempo avía, et abía un padre muy 
 viejo que fuera el mejor cavallero que oviera en toda aquella tierra. Et
 por la grant vejez, non veía et non podía salir de su casa, pero avía 
 el entendimiento tan bueno et tan complido, que non le menguava ninguna 
 cosa por la vejez. El escudero, que venía de su caça muy alegre, 
 preguntó aquellos omnes que dónde vinían et qué omnes eran. Ellos le 
 dixieron que eran joglares.

Cuando él esto oyó, plógol’ ende mucho, et díxoles quel vinía muy 
 alegre de su caça et para complir el alegría, que pues eran ellos muy 
 buenos joglares, que fuessen con él essa noche. Et ellos le dixieron que
 ivan a muy grant priessa, que muy grant tiempo avía que se partieran de
 su tierra por saber una cosa et que non pudieron fallar della recabdo 
 et que se querían tornar, et que por esso non podían ir con él essa 
 noche.

El escudero les preguntó tanto, fasta quel’ ovieron a dezir qué 
 cosa era aquello que querían saber. Cuando el escudero esto oyó, díxoles
 que si su padre non les diesse consejo a esto, que non gelo daría omne 
 del mundo, et contóles qué omne era su padre.

Cuando Saladín, a qui el escudero tenía por joglar, oyó esto, plógol’ ende muncho. Et fuéronse con él.

Et desque llegaron a casa de su padre, et el escudero le contó cómo
 vinía mucho alegre porque caçara muy bien et aún, que avía mayor 
 alegría porque traía consigo aquellos juglares; et dixo a su padre lo 
 que andavan preguntando, et pidiól’ por merçed que les dixiesse lo que 
 desto entendía él, ca él les avía dicho que pues non fallavan quien les 
 diesse desto recabdo, que si su padre non gelo diesse, que non fallarían
 omne que les diesse recabdo.

Cuando el cavallero ançiano esto oyó, entendió que aquél que esta 
 pregunta fazía que non era juglar; et dixo a su fijo que depués que 
 oviessen comido, que él les daría recabdo a esto que preguntavan.

Et el escudero dixo esto a Saladín, que él tenía por joglar, de que
 fue Saladín mucho alegre, et alongávasele ya mucho porque avía de 
 atender fasta que oviesse comido.

Desque los manteles fueron levantados et los juglares ovieron fecho
 su mester, díxoles el cavallero ançiano quel’ dixiera su fijo que ellos
 andavan faziendo una pregunta et que non fallavan omne que les diesse 
 recabdo, et quel’ dixiessen qué pregunta era aquélla, et él que les 
 diría lo que entendía.

Entonçe, Saladín, que andava por juglar, díxol’ que la pregunta era
 ésta: que cuál era la mejor cosa que omne podía aver en sí, et que era 
 madre et cabeça de todas las vondades.

Cuando el cavallero ançiano oyó esta razón, entendióla muy bien; et
 otrosí, conosçió en la palabra que aquél era Saladín; ca él visquiera 
 muy grand tiempo con él en su casa et reçibiera de’l mucho vien et mucha
 merçed, et díxole:

—Amigo, la primera cosa que vos respondo, dígovos que çierto só que
 fasta el día de oy que nunca tales juglares entraron en mi casa. Et 
 sabet que si yo derecho fiziere, que vos debo cognosçer cuánto bien de 
 vos tomé, pero desto non vos diré agora nada, fasta que fable conbusco 
 en poridat, porque non sepa ninguno nada de vuestra fazienda. Pero, 
 cuanto a la pregunta que fazedes, vos digo que la mejor cosa que omne 
 puede aver en sí, et que es madre et cabeça de todas las vondades, 
 dígovos que ésta es la vergüença; et por vergüença sufre omne la muerte,
 que es la más grave cosa que puede seer; ca por vergüença dexa de fazer
 omne todas las cosas que non le paresçen bien, por grand voluntat que 
 aya de las fazer. Et assí, en la vergüença an comienço et cabo todas las
 vondades, et la vergüença es partimiento de todos los malos fechos.

Cuando Saladín esta razón oyó, entendió verdaderamente que era assí
 como el cavallero le dizía. Et pues entendió que avía fallado recabdo 
 de la pregunta que fazía, ovo ende muy grant plazer et espidióse del 
 cavallero et del escudero cuyos huéspedes avían seído. Mas ante que se 
 partiessen de su casa, fabló con el cavallero ançiano, et le dixo cómo 
 lo conosçía que era Saladín, et contól’ cuánto bien de’l avía reçebido. 
 Et él et su fijo fiziéronle cuanto serviçio pudieron, pero en guisa que 
 non fuesse descubierto.

Et desque estas cosas fueron passadas, endereçó Saladín para irse 
 para su tierra cuanto más aína pudo. Et desque llegó a su tierra, 
 ovieron las gentes con muy grand plazer et fizieron muy grant alegría 
 por la su venida.

Et después que aquellas alegrías fueron passadas, fuesse Saladín 
 para casa de aquella buena dueña quel’ fiziera aquella pregunta. Et 
 desque ella sopo que Saladín vinía a su casa, reçibiól’ muy bien et 
 fízol’ cuanto serviçió pudo.

Et depués que Saladín ovo comido et entró en su cámara, envió por 
 la buena dueña; et ella vino a él. Et Saladín le dixo cuánto avía 
 trabajado por fallar repuesta çierta de la pregunta quel’ fiziera et que
 la avía fallado, et pues le podía dar repuesta complida, assí comol’ 
 avía prometido, que ella otrosí cumpliesse lo quel’ prometiera. Et ella 
 le dixo quel’ pidía por merçed quel’ guardasse lo quel’ avía prometido 
 et quel’ dixiesse la repuesta a la pregunta quel’ avía fecho, et que si 
 fuesse tal que él mismo entendiesse que la repuesta era complida, que 
 ella muy de grado compliría todo lo quel’ avía prometido.

Estonçes le dixo Saladín quel’ plazía desto que ella le dizía, et 
 díxol’ que la repuesta de la pregunta que ella fiziera que era ésta: que
 ella le preguntara cuál era la mejor cosa que omne podía aver en sí et 
 que era madre et cabeça de todas las vondades, quel’ respondía que la 
 mejor cosa que omne podía aver en sí et que es madre et cabeça de todas 
 las vondades, que ésta es la vergüença.

Cuando la buena dueña esta repuesta oyó, fue muy alegre, et díxol’:

—Señor, agora conosco que dezides verdat, et que me avedes complido
 cuanto me prometiestes. Et pídovos por merçed que me digades, assí como
 rey deve dezir verdat, si cuidades que ha en el mundo mejor omne que 
 vós.

Et Saladín le dixo que, como quier que se le fazía vergüença de 
 dezir, pero pues la avía a dezir verdat como rey, quel’ dizía que más 
 cuidava que era él mejor que los otros, que non que avía otro mejor que 
 él.

Cuando la buena dueña esto oyó, dexósse caer en tierra ante los sus pies, et díxol’ assí, llorando muy fieramente:

—Señor, vós avedes aquí dicho muy grandes dos verdades: la una, que
 sodes vós el mejor omne del mundo; la otra, que la vergüença es la 
 mejor cosa que el omne puede aver en sí. Et señor, pues vós esto 
 conosçedes, et sodes el mejor omne del mundo, pídovos por merçed que 
 querades en vos la mejor cosa del mundo, que es la vergüença, et que 
 ayades vergüença de lo que me dezides.

Cuando Saladín todas estas buenas razones oyó et entendió cómo 
 aquella buena dueña, con la su vondat et con el su buen entendimiento, 
 sopiera aguisar que fuesse él guardado de tan grand yerro, gradesçiólo 
 mucho a Dios. Et comoquier que la él amava ante de otro amor, amóla muy 
 más dallí adelante de amor leal et verdadero, cual deve aver el buen 
 señor et leal a todas sus gentes. Et señaladamente por la su vondat 
 della, envió por su marido et fízoles tanta onra et tanta merçet porque 
 ellos, et todos los ‘que dellos vinieron, fueron muy bien andantes entre
 todos sus vezinos.

Et todo este bien acaesçió por la vondat daquella buena dueña, et 
 porque ella guisó que fuesse sabido que la vergüença es la mejor cosa 
 que omne puede aver en sí, et que es madre et cabeça de todas las 
 vondades.

Et pues vós, señor conde Lucanor, me preguntades cuál es la mejor 
 cosa que omne puede aver en sí, dígovos que es la vergüença. Ca la 
 vergüença faze a omne ser esforçado et franco et leal et de buenas 
 costumbres et de buenas maneras, et fazer todos los vienes que faze. Ca 
 bien cred que todas estas cosas faze omne más con vergüença que con 
 talante que aya de lo fazer. Et otrosí, por vergüença dexa omne de fazer
 todas las cosas desaguisadas que da la voluntad al omne de fazer. Et 
 por ende, cuán buena cosa es aver el omne vergüença de fazer lo que non 
 deve et dexar de fazer lo que deve, tan mala et tan dañosa et tan fea 
 cosa es el que pierde la vergüença. Et devedes saber que yerra muy 
 fieramente el que faze algún fecho vergonçoso et cuida que, pues que lo 
 faze encubiertamente, que non deve aver ende vergüença. Et cierto sed 
 que non ha cosa, por encubierta que sea, que tarde o aína non sea 
 sabida. Et aunque luego que la cosa vergonçosa se faga, non aya ende 
 vergüença, devrié omne cuidar qué vergüença sería cuando fuere sabido. 
 Et aunque desto non tomasse vergüença, dévela tomar de sí mismo, que 
 entiende el pleito vergonçoso que faze. Et cuando en todo esto non 
 cuidasse, deve entender cuánto sin ventura es (pues sabe que si un moço 
 viesse lo que él faze, que lo dexaría por su vergüença) en non lo dexar 
 nin aver vergüença nin miedo de Dios, que lo vee et lo sabe todo, et es 
 çierto quel’ dará por ello la pena que meresciere.

Agora, señor conde Lucanor, vos he respondido a esta pregunta que 
 me feziestes et con esta repuesta vos he respondido a çincuenta 
 preguntas que me avedes fecho. Et avedes estado en ello tanto tiempo, 
 que só çierto que son ende enojados muchos de vuestras compañas, et 
 señaladamente se enojan ende los que non an muy grand talante de oír nin
 de aprender las cosas de que se pueden mucho aprovechar. Et contésceles
 como a las vestias que van cargadas de oro, que sienten el peso que 
 lievan a cuestas et non se aprovechan de la pro que ha en ello. Et ellos
 sienten el enojo de lo que oyen et non se aprovechan de las cosas 
 buenas et aprovechosas que oyen. Et por ende, vos digo que lo uno por 
 esto, et lo ál por el trabajo que he tomado en las otras respuestas que 
 vos di, que vos non quiero más responder a otras preguntas que vós 
 fagades, que en este enxiemplo et en otro que se sigue adelante deste 
 vos quiero fazer fin a este libro.

El conde tovo éste por muy buen enxiemplo. Et cuanto de lo que 
 Patronio dixo que non quería quel’ feziessen más preguntas, dixo que 
 esto fincasse en cómo se pudiesse fazer.

Et porque don Johan tovo este enxiemplo por muy bueno, fízolo escrivir en este libro et fizo estos viessos que dizen assí:

La vergüença todos los males parte; por vergüença faze omne bien sin arte.

Et la estoria deste enxiemplo es ésta que se sigue:

Exemplo LIº

Lo que contesçió a un rey christiano que era muy poderoso et muy soberbioso.

Otra vez fablava el conde Lucanor con Patronio, su consegero, et díxole assí:

—Patronio, muchos omnes me dizen que una de las cosas porque el 
 omne se puede ganar con Dios es por seer omildoso; otros me dizen que 
 los omildosos son menospreçiados de las otras gentes et que son tenidos 
 por omnes de poco esfuerço et de pequeño coraçón, et que el grand señor,
 quel’ cumple et le aprovecha ser sobervio. Et porque yo sé que ningún 
 omne non entiende mejor que vós lo que deve fazer el grand señor, 
 ruégovos que me consejedes cuál destas dos cosas me es mejor, o que yo 
 devo más fazer.

—Señor conde Lucanor —dixo Patronio—, para que vós entendades qué 
 es en esto lo mejor et vos más cumple de fazer, mucho me plazería que 
 sopiéssedes lo que conteçió a un rey christiano que era muy poderoso et 
 muy sobervioso.

El conde le rogó quel’ dixiesse cómo fuera aquello.

—Señor conde —dixo Patronio—, en una tierra de que me non acuerdo 
 el nombre, avía un rey muy mançebo et muy rico et muy poderoso, et era 
 muy soberbio a grand maravilla; et a tanto llegó la su sobervia, que una
 vez, oyendo aquel cántico de sancta María que dize: «Magnificat anima 
 mea dominum», oyó en él un viesso que dize: «Deposuit potentes de sede 
 et exaltavit humiles»; que quier decir: «Nuestro señor Dios tiró et 
 abaxó los poderosos sobervios del su poderío et ensalçó los omildosos». 
 Cuando esto oyó, pesól’ mucho et mandó por todo su regno que rayessen 
 este viesso de los libros, et que pusiessen en aquel lugar: «Et 
 exaltavit potentes in sede et humiles posuit in natus»; que quiere 
 dezir: «Dios ensalçó las siellas de los sobervios poderosos et derribó 
 los omildosos».

Esto pesó mucho a Dios, et fue muy contrario de lo que dixo sancta 
 María en este cántico mismo; ca desque vio que era madre del fijo de 
 Dios que ella conçibió et parió, seyendo et fincando siempre virgen et 
 sin ningún corrompimiento, et veyendo que era señora de los çielos et de
 la tierra, dixo de sí misma, alabando la humildat sobre todas las 
 virtudes: «Quia respexit humilitatem ancille sue ecce enim ex hoc 
 benedictam me dicent omnes generationes»; que quiere dezir: «Porque cató
 el mi señor Dios la omildat de mí, que só su sierva, por esta razón me 
 llamarán todas las gentes bien aventurada». Et assí fue, que nunca ante 
 nin después, pudo seer ninguna muger bien aventurada; ca por las 
 vondades, et señaladamente por la su grand omildat, meresçió seer madre 
 de Dios et reina de los çielos et de la tierra et seer Señora puesta 
 sobre todos los choros de los ángeles.

Mas al rey sobervioso conteçió muy contrario desto: ca un día ovo 
 talante de ir al vaño et fue allá muy argullosamente con su compaña. Et 
 porque entró en el vaño, óvose a desnuyar et dexó todos sus paños fuera 
 del vaño. Et estando él vañándose, envió nuestro señor Dios un ángel al 
 vaño, el cual, por la virtud et por la voluntad de Dios, tomó la 
 semejança del rey et salió del vaño et vistióse los paños del rey et 
 fuéronse todos con él para’l alcáçar. Et dexó a la puerta del vaño unos 
 pañizuelos muy biles et muy rotos, como destos pobrezuelos que piden a 
 las puertas.

El rey, que fincava en el vaño non sabiendo desto ninguna cosa, 
 cuando entendió que era tiempo para salir del vaño, llamó a aquellos 
 camareros et aquellos que estavan con él. Et por mucho que llos llamó, 
 non respondió ninguno dellos, que eran idos todos, cuidando que ivan con
 el rey. Desque vio que non le respondió ninguno, tomól’ tan grand saña,
 que fue muy grand marabilla, et començó a jurar que los faría matar a 
 todos de muy crueles muertes.

Et teniéndose por muy escarnido, salió del vaño desnuyo, cuidando 
 que fallaría algunos de sus omnes quel’ diessen de vestir. Et desque 
 llegó do él cuidó fallar algunos de los suyos, et non falló ninguno, 
 començó a catar del un cabo et del otro del vaño, et non falló a omne 
 del mundo a qui dezir una palabra.

Et andando assí muy coitado, et non sabiendo qué se fazer, vio 
 aquellos pañiziellos viles et rotos que estavan a un rancón et pensó de 
 los vestir et que iría encubiertamente a su casa et que se vengaría muy 
 cruelmente de todos los que tan grand escarnio le avían fecho. Et 
 vistiósse los paños et fuesse muy encubiertamente al alcáçar, et cuando ý
 llegó, vio estar a la puerta uno de los sus porteros que conosçía muy 
 bien que era su portero, et uno de los que fueran con él al vaño, et 
 llamól’ muy passo et díxol’ quel’ avriesse la puerta et le metiesse en 
 su casa muy encubiertamente, porque non entendiesse ninguno que tan 
 envergonçadamente vinía.

El portero tenía muy buena espada al cuello et muy buena maça en la
 mano et preguntól’ qué omne era que tales palabras dizía. Et el rey le 
 dixo:

—¡A, traidor! ¿Non te cumple el escarnio que me feziste tú et los 
 otros en me dexar solo en el vaño et venir tan envergonçado como vengo? 
 ¿Non eres tú fulano, et non me conosçes cómo só yo el rey, vuestro 
 señor, que dexastes en el vaño? Ábreme la puerta, ante que venga alguno 
 que me pueda conoscer, et sinon seguro sey que yo te faré morir mala 
 muerte et muy cruel.

Et el portero le dixo:

—¡Omne loco, mesquino!, ¿qué estás diziendo? Ve a buena ventura et 
 non digas más estas locuras, sinon yo te castigaré bien como a loco, ca 
 el rey pieça ha que vino del vaño, et viniemos todos con él, et ha 
 comido et es echado a dormir, et guárdate que non fagas aquí roído por 
 quel’ despiertes.

Cuando el rey esto oyó, cuidando que gelo dizía faziendo escarnio, 
 començó a rabiar de saña et de malenconía, et arremetiósse a él, 
 cuidándol’ tomar por los cabellos. Et de que el portero esto vio, non le
 quiso ferir con la maça, mas diol’ muy grand colpe con el mango, en 
 guisa quel’ fizo salir sangre por muchos lugares. De que el rey se 
 sintió ferido et vio que el portero tenié buena espada et buena maça et 
 que él non tenié ninguna cosa con quel’ pudiesse fazer mal, nin aun para
 se defender, cuidando que el portero era enloqueçido, et que si más le 
 dixiesse quel’ mataría por aventura, pensó de ir a casa del su mayordomo
 et de encobrirse ý fasta que fuesse guarido, et después que tomaría 
 vengança de todos aquellos traidores que tan grant escarnio le avían 
 traído.

Et desque llegó a casa de su mayordomo, si mal le contesçiera en su
 casa con el portero, muy peor le acaesçió en casa de su mayordomo.

Et dende, fuesse lo más encubiertamente que pudo para casa de la 
 reina, su muger, teniendo çiertamente que todo este mal quel’ vinía 
 porque aquellas gentes non le conoscían; et tenié sin duda que cuando 
 todo el mundo le desconosçiese, que non lo desconosçería la reina, su 
 muger. Et desque llegó ante ella et le dixo cuánto mal le avían fecho et
 cómo él era el rey, la reina, reçellando que si el rey, que ella 
 cuidava que estava en casa, sopiesse que ella oyé tal cosa, quel’ 
 pesaría ende, mandól’ dar muchas palancadas, diziéndol’ quel’ echassen 
 de casa aquel loco quel’ dizía aquellas locuras.

El rey, desaventurado, de que se vio tan mal andante, non sopo qué 
 fazer et fuesse echar en un ospital muy mal ferido et muy quebrantado, 
 et estudo allí muchos días. Et cuando le aquexaba la fanbre, iba 
 demandando por las puertas, et diziéndol’ las gentes, et fiziéndol’ 
 escarnio, que cómo andava tan lazdrado seyendo rey de aquella tierra. Et
 tantos omnes le dixieron esto et tantas vezes et en tantos logares, que
 ya él mismo cuidava que era loco et que con locura pensava que era rey 
 de aquella tierra. Et desta guisa andudo muy grant tiempo, teniendo 
 todos los quel’ conosçían que era loco de una locura que contesçió a 
 muchos, que cuidan por sí mismo que son otra cosa o que son en otro 
 estado.

Et estando aquel rey en tan grand mal estado, la vondat et la 
 piadat de Dios —que siempre quiere [la] pro de los pecadores et los 
 acarrea a la manera como se pueden salvar, si por grand su culpa non 
 fuere—, obraron en tal guisa, que el cativo del rey, que por su sobervia
 era caído en tan grant perdimiento et a tan grand abaxamiento, començó a
 cuidar que este mal quel’ viniera, que fuera por su pecado et por la 
 grant sobervia que en él avía, et, señaladamente, todo que era por el 
 viesso que mandara raer del cántico de sancta María que desuso es dicho,
 que mudara con grant sobervia et por tan grant locura. Et desque esto 
 fue entendiendo, començó a aver atan grant dolor et tan grant 
 repentimiento en su coraçón, que omne del mundo non lo podría dezir por 
 la voca; et era en tal guisa, que mayor dolor et mayor pesar avía de los
 yerros que fiziera contra nuestro Señor, que del regno que avía 
 perdido, et vio cuanto mal andante el su cuerpo estaba, et por ende, 
 nunca al fazía sinon llorar et matarse et pedir merçed a nuestro señor 
 Dios quel’ perdonasse sus pecados et quel’ oviesse merçed al alma. Et 
 tan grant dolor avía de sus pecados, que solamente nunca se acordó nin 
 puso en su talante de pedir merçed a nuestro señor Dios quel’ tornasse 
 en su regno nin en su onra; ca todo esto preçiava él nada, et non 
 cobdiciava otra cosa sinon aver perdón de sus pecados et poder salvar el
 alma.

Et bien cred, señor conde, que cuantos fazen romerías et ayunos et 
 limosnas et oraciones o otros bienes cualesquier porque Dios les dé o 
 los guarde o los acresçiente en la salud de los cuerpos o en la onra o 
 en los vienes temporales, yo non digo que fazen mal, mas digo que si 
 todas estas cosas fiziessen por aver perdón de todos sus pecados o por 
 aver la gracia de Dios, la cual se gana por buenas obras et buenas 
 entençiones sin ipocrisía et sin infinta que serié muy mejor, et sin 
 dubda avrién perdón de sus pecados et abrían la gracia de Dios: ca la 
 cosa que Dios más quiere del pecador es el coraçón quebrantando et 
 omillado et la entençión buena et derecha.

Et por ende, luego que por la merçed de Dios el rey se arrepentió 
 de su pecado et Dios vio el su gran repentimiento et la su buena 
 entención, perdonól’ luego. Et porque la voluntad de Dios es tamaña que 
 non se puede medir, non tan solamente perdonó todos sus pecados al rey 
 tan pecador, mas ante le tornó su regno et su onra más complidamente que
 nunca la oviera, et fízolo por esta manera:

El ángel que estava en logar de aquel rey et tenié la su figura llamó un su portero et díxol’:

—Dízenme que anda aquí un omne loco que dize que fue rey de aquesta
 tierra, et dize otras muchas buenas locuras; que te vala Dios, ¿qué 
 omne es o qué cosas dize?

Et acaesçió assí por aventura, que el portero era aquél que firiera
 al rey el día que se demudó cuando salió del vaño. Et pues el ángel, 
 quel cuidava ser el rey, gelo preguntava, contól’ todo lo quel’ 
 contesçiera con aquel loco, et contól’ cómo andavan las gentes riendo et
 trebejando con él, oyendo las locuras que dizié. Et desque esto dixo el
 portero al rey, mandól’ quel’ fuesse llamar et gelo troxiesse. Et 
 desque el rey que andava por loco vino ante el ángel que estava en lugar
 de rey, apartósse con él et díxol’:

—Amigo, a mí dizen que vós que dezides que sodes rey desta tierra, 
 et que lo perdiestes non sé por cuál mala ventura et por qué ocasión. 
 Ruégovos, por la fe que devedes a Dios, que me digades todo como 
 cuidades que es, et que non me encubrades ninguna cosa, et yo vos 
 prometo a buena fe que nunca desto vos venga daño.

Cuando el cuitado del rey que andava por loco et tan mal andante 
 oyó dezir aquellas cosas aquél que él cuidava que era rey, non sopo qué 
 responder; ca de una parte ovo miedo que gelo preguntava por lo sosacar,
 et si dixiesse que era rey quel’ mataría et le faría más mal andante 
 que cuanto era, et por ende començó a llorar muy fieramente et díxole, 
 como omne que estava muy coitado:

—Señor, yo non sé lo que vos responder a esto que me dezides, pero 
 porque entiendo que me sería ya tan buena la muerte como la vida (et 
 sabe Dios que non tengo mientes por cosa de bien nin de onra en este 
 mundo), non vos quiero encobrir ninguna cosa de como lo cuido en mi 
 coraçón. Dígovos, señor, que yo veo que só loco, et todas las gentes me 
 tienen por tal et tales obras me fazen que yo por tal manera ando grand 
 tiempo a en esta tierra. Et como quier que alguno errasse, non podría 
 seer, si yo loco non fuesse, que todas las gentes, buenos et malos, et 
 grandes et pequeños, et de grand entendimiento et de pequeño, todos me 
 toviessen por loco; pero, como quier que yo esto veo et entiendo que es 
 assí, çiertamente la mi entençión et la mi crençia es que yo fuy rey 
 desta tierra et que perdí el regno et la gracia de Dios con grand 
 derecho por mios pecados, et, señalada-mente, por la grand sobervia et 
 grand orgullo que en mí avía.

Et entonce contó, con muy grand cuita et con muchas lágrimas, todo 
 lo quel’ contesçiera, tanbién del viesso que fiziera mudar, como los 
 otros pecados. Et pues el ángel que Dios enviara tomar la su figura et 
 estava por rey entendió que se dolía más de los yerros en que cayera que
 del regno et de la onra que avía perdido, díxol’ por mandado de Dios:

—Amigo, dígovos que dezides en todo muy grand verdat, que vós 
 fuestes rey desta tierra, et nuestro señor Dios tiróvoslo por estas 
 razones mismas que vós dezides, et envió a mí, que só su ángel, que 
 tomasse vuestra figura et estudiesse en vuestro lugar. Et porque la 
 piadat de Dios es tan complida, et non quiere del pecador sinon que se 
 arrepienta verdaderamente, este prodigio verdaderamente amostró dos 
 cosas para seer el repentimiento verdadero: la una es que se arrepienta 
 para nunca tornar aquel pecado; et la otra, que sea el repentimiento sin
 infinta. Et porque el nuestro señor Dios entendió que el vuestro 
 repentimiento es tal, avos perdonado, et mandó a mí que vos tornasse en 
 vuestra figura et vos dexasse vuestro regno. Et ruégovos et conséjovos 
 yo que entre todos los pecados vos guardedes del pecado de la sobervia; 
 ca sabet que de los pecados en que, segund natura, los omnes caen, que 
 es el que Dios más aborreçe, ca es verdaderamente contra Dios et contra 
 el su poder, et siempre que es muy aparejado para fazer perder el alma. 
 Seed çierto que nunca fue tierra, nin linage, nin estado, nin persona en
 que este pecado regnasse, que non fuesse desfecho o muy mal derribado.

Cuando el rey que andava por loco oyó dezir estas palabras del 
 ángel, dexósse caer ante él llorando muy fieramente, et creyó todo lo 
 quel’ dizía et adoról’ por reverençia de Dios, cuyo ángel mensagero era,
 et pidiól’ merçed que se non partiesse ende fasta que todas las gentes 
 se ayuntassen porque publicasse este tan grand miraglo que nuestro señor
 Dios fiziera. Et el ángel fízolo assí. Et desque todos fueron 
 ayuntados, el rey predicó et contó todo el pleito como passara. Et el 
 ángel, por voluntat de Dios, paresçió a todos manifiestamente et 
 contóles esso mismo.

Entonçe el rey fizo cuantas emiendas pudo a nuestro señor Dios; et 
 entre las otras cosas, mandó que, por remembrança desto, que en todo su 
 regno para siempre fuesse escripto aquel viesso que él revesara con 
 letras de oro. Et oí dezir que oy en día assí se guarda en aquel regno. 
 Et esto acabado, fuesse el ángel para nuestro señor Dios quel’ enviara, 
 et fincó el rey con sus gentes muy alegres et muy bien andantes. Et 
 dallí adelante fue el rey muy bueno para serviçio de Dios et pro del 
 pueblo et fizo muchos buenos fechos porque ovo buena fama en este mundo 
 et meresçió aver la gloria del Paraíso, la cual Él nos quiera dar por la
 su merçed.

Et vós, señor conde Lucanor, si queredes aver la gracia de Dios et 
 buena fama del mundo, fazet buenas obras, et sean bien fechas, sin 
 infinta et sin ipocrisía, et entre todas las cosas del mundo vos guardat
 de sobervia et set omildoso sin beguenería et sin ipocrisía; pero la 
 humildat, sea siempre guardando vuestro estado en guisa que seades 
 omildoso, mas non omillado. Et los poderosos sobervios nunca fallen en 
 vos humildat con mengua, nin con vençimiento, mas todos los que se vos 
 omillaren fallen en vos siempre omildat de vida et de buenas obras 
 complida.

Al conde plogo mucho con este consejo, et rogó a Dios quel’ endereçasse por quel’ pudiesse todo esto complir et guardar.

Et porque don Johan se pagó mucho además deste enxiemplo, fízolo poner en este libro, et fizo estos viessos que dizen assí:

Los derechos omildosos Díos mucho los ensalça, a los que son sobervios fiérelos peor que maça.

Et la estoria deste enxiemplo es ésta que se sigue:

Segunda parte del Libro del Conde Lucanor et de Patronio

Razonamiento que face don Juan por amor de don Jaime, señor de Xérica

Después que yo, don Johan, fijo del muy noble infante don Manuel, 
 adelantado mayor de la frontera et del regno de Murcia, ove acabado este
 libro del conde Lucanor et de Patronio que fabla de enxiemplos, et de 
 la manera que avedes oído, segund paresce por el libro et por el 
 prólogo, fizlo en la manera que entendí que sería más ligero de 
 entender. Et esto fiz porque yo non so muy letrado et queriendo que non 
 dexassen de se aprovechar de’l los que non fuessen muy letrados, assí 
 como yo, por mengua de lo seer, fiz la razones et enxiemplos que en el 
 libro se contienen assaz llanas et declaradas.

Et porque don Jaime, señor de Xérica, que es uno de los omnes del 
 mundo que yo más amo et por ventura non amo a otro tanto como a él, me 
 dixo que querría que los mis libros fablassen más oscuro, et me rogó que
 si algund libro feziesse, que non fuesse tan declarado. Et so çierto 
 que esto me dixo porque él es tan sotil et tan de buen entendimiento, 
 que tiene por mengua de sabiduría fablar en las cosas muy llana et 
 declaradamente.

Et lo que yo fiz fasta agora, fizlo por las razones que desuso he 
 dicho, et agora que yo só tenudo de complir en esto et en ál cuanto yo 
 pudiesse su voluntad, fablaré en este libro en las cosas que yo entiendo
 que los omnes se pueden aprovechar para salvamiento de las almas et 
 aprovechamiento de sus cuerpos et mantenimiento de sus onras et de sus 
 estados. Et como quier que estas cosas non son muy sotiles en sí, assí 
 como si yo fablasse de la sciençia de theología, o metafísica, o 
 filosofía natural, o aun moral, o otras sçiençias muy sotiles, tengo que
 me cae más, et es más aprovechoso segund el mío estado, fablar desta 
 materia que de otra arte o sciençia. Et porque estas cosas de que yo 
 cuido fablar non son en sí muy sotiles, diré yo, con la merçed de Dios, 
 lo que dixiere por palabras que los que fueran de tan buen entendimiento
 como don Jaime, que las entiendan muy bien, et los que non las 
 entendieren non pongan la culpa a mí, ca yo non lo quería fazer sinon 
 como fiz los otros libros, mas pónganla a don Jaime, que me lo fizo assí
 fazer, et a ellos, porque lo non pueden o non quieren entender.

Et pues el prólogo es acabado en que se entiende la razón porque 
 este libro cuido componer en esta guisa, daquí adelante començaré la 
 manera del libro; et Dios por la su merçed et piadat quiera que sea a su
 serviçio et a pro de los que lo leyeren et lo oyeren, et guarde a mí de
 dezir cosa de que sea reprehendido. Et bien cuido que el que leyere 
 este libro et los otros que yo fiz, que pocas cosas puedan acaesçer para
 las vidas et las faziendas de los omnes, que non fallen algo en ellos, 
 ca yo non quis’ poner en este libro nada de lo que es puesto en los 
 otros, mas qui de todos fiziere un libro, fallarlo ha ý más complido.

Et la manera del libro es que Patronio fabla con el Conde Lucanor segund adelante veredes.

—Señor conde Lucanor —dixo Patronio—, yo vos fablé fasta agora lo 
 más declaradamente que yo pude, et porque sé que lo queredes, fablarvos 
 he daquí adelante essa misma manera, mas non por essa manera que en el 
 otro libro ante déste.

Et pues el otro es acabado, este libro comiença assí:

—En las cosas que ha muchas sentençias, non se puede dar regla general.

—El más complido de los omnes es el que cognosce la verdat et la guarda.

—De mal seso es el que dexa et pierde lo que dura et non ha preçio, por lo que non puede aver término a la su poca durada.

—Non es de buen seso el que cuida entender por su entendimiento lo que es sobre todo entendimiento.

—De mal seso es el que cuida que contesçerá a él lo que non 
 contesçió a otri; de peor seso es si esto cuida porque non se guarda.

—¡O Dios, señor criador et complido! Cómo me marabillo porque 
 pusiestes vuestra semejança en omne nesçio, ca cuando fabla, yerra, 
 cuando calla, muestra su mengua; cuando es rico, es orgulloso, cuando 
 pobre, non lo preçia nada; si obra, non fará obra de recabdo; si está de
 vagar, pierde lo que ha; es sobervio sobre el que ha poder, et vénçesse
 por el que más puede; es ligero de forçar et malo de rogar; conbídase 
 de grado, conbida mal et tarde; demanda quequier et con porfía; da tarde
 et amidos et con façerio; non se vergüença por sus yerros, et aborreçe 
 quil’ castiga; el su falago es enojoso; la su saña, con denuesto; es 
 sospechoso et de mala poridat; espántasse sin razón; toma esfuerço ó non
 deve; do cuida fazer plazer, faze pesar; es flaco en los vienes et 
 reçio en los males: non se castiga por cosa quel’ digan contra su 
 voluntad; en grave día nasçió quien oyó el su castigo; si lo aconpañan 
 non lo gradesçe et fázelos lazdrar; nunca conçierta en dicho nin en 
 fecho, nin yerra en lo quel’ non cumple; lo quel dize non se entiende, 
 nin entiende lo quel’ dizen; siempre anda desabenido de su compaña; non 
 se mesura en sus plazeres, nin cata su mantenençia; non quiere perdonar 
 et quiere quel’ perdonen; es escarnidor, et él es el escarnido; querría 
 engañar si lo sopiesse fazer; de todo lo que se pagaría tiene que es lo 
 mejor, aunque lo non sea; querría folgar et que lazdrassen los otros. 
 ¿Qué diré más? En los fechos et en los dichos, en todo yerra; et lo 
 demás, en su vista paresçe que es nesçio, et muchos son nescios que non 
 lo parescen, mas el que lo paresçe nunca yerra de lo seer.

—Todas las cosas an fin et duran poco et se mantienen con grand 
 trabajo et se dexan con grand dolor et non finca otra cosa para sienpre 
 sinon lo que se faze solamente por amor de Dios.

—Non es cuerdo el que solamente sabe ganar el aver, mas eslo el que se sabe servir et onrar él del como deve.

—Non es de buen seso el que se tiene por pagado de dar o dezir buenos sesos, mas eslo el que los dize et los faze.

—En las cosas de poca fuerça, cumplen las apuestas palabras; en las
 cosas de grand fuerça, cumplen los apuestos et provechosos fechos.

—Más val al omne andar desnuyo que cubierto de malas obras.

—Quien ha fijo de malas maneras et desvergonçado et non reçebidor de buen castigo, mucho le sería mejor nunca aver fijo.

—Mejor sería andar solo que mal acompañado.

—Más valdría seer omne soltero, que casar con mujer porfiosa.

—Non se ayunta el aver de tortiçería et si se ayunta, non dura.

—Non es de crer en fazienda agena el que en la suya pone mal recabdo.

—Unas cosas pueden seer acerca et otras alueñe pues dévese omne atener a lo çierto.

—Por rebato et por pereza yerra omne muchas cosas; pues de grand seso es el que se sabe guardar de amas.

—Sabio es el que sabe sofrir et guardar su estado en el tiempo que es turbio.

—En grant cuita et periglo bive qui reçela que sus consejeros querrían más su pro que la suya.

—Quien sembra sin tiempo non se marabille de non seer buena la cogida.

—Todas las cosas paresçen bien et son buenas, et paresçen mal et 
 son malas, et paresçen bien et son malas, et paresçen mal et son buenas.

—En mejor esperança está el que va por la carrera derecha et non 
 falla lo que demanda, que el que va por la tuerta et se le faze lo que 
 quiere.

—Más val alongarse omne del señor tortiçiero que seer mucho su privado.

—Quien desengaña con verdadero amor, ama; quien lesonia, aborreçe.

—El que más sigue la voluntat que la razón, trae el alma et el cuerpo en grand periglo.

—Usar más de razón el deleite de la carne, mata el alma et destruye
 la fama et enflaqueçe el cuerpo et mengua el seso et las buenas 
 maneras.

—Todas las cosas yazen so la mesura; et la manera es el peso.

—Quien non ha amigos sinon por lo que les da, poco le durarán.

—Aborreçida cosa es qui quiere estar solo, et más quien quiere estar con malas compañas.

—El que quiere señorear los suyos por premia et non por buenas obras, los coraçones de los suyos demandan quien los señoree.

—Como quier que contesçe, grave cosa es seer dessemejante a su linage.

—Cual omne es, con tales se aconpaña.

—Más vale seso que ventura, que riqueza, nin linage.

—Cuidan que el seso et el esfuerço que son dessemejantes, et ellos son una cosa.

—Mejor es perder faziendo derecho, que ganar por fazer tuerto: ca el derecho ayuda al derecho.

—Non deve omne fiar en la ventura, ca múdanse los tiempos et contiénense las venturas.

—Por riqueza, nin pobreza, nin buena andança, nin contraria, non deve omne pararse del amor de Dios.

—Más daño recibe omne del estorvador que provecho del quel’ ayuda.

—Non es sabio quien se puede esenbargar de su enemigo et lo aluenga.

—Qui a sí mismo non endereça, non podría endereçar a otri.

—El señor muy falaguero es despreciado; el bravo, aborrecido; el cuerdo, guárdalo con la regla.

—Quien por poco aprovechamiento aventura grand cosa non es de muy buen seso.

—¡Cómo es aventurado qui sabe sofrir los espantos et non se quexa para fazer su daño!

—Si puede omne dezir o fazer su pro, fágalo, et sinon, guárdese de dezir o fazer su daño.

—Omildat con razón es alabada.

—Cuanto es mayor el subimiento, tanto es peor la caída.

—Paresçe la vondat del señor en cuáles obras faze et cuáles leyes pone.

—Por dexar el señor al pueblo lo que deve aver dellos, les tomará lo que non deve.

—Qui non faz buenas obras a los que las an mester, non le ayudarán cuando los ovier mester.

—Más val sofrir fanbre que tragar bocado dañoso.

—De los viles se sirve omne por premia; de los buenos et onrados, con amor et buenas obras.

—Ay verdat buena, et ay verdat mala.

—Tanto enpeeçe a vegadas la mala palabra como la mala obra.

—Non se escusa de ser menguado qui por otri faze su mengua.

—Qui ama más de cuanto deve, por amor será desamado.

—La mayor desconosçençia es quien non conosçe a sí; pues ¿cómo conozcrá a otri?

—El que es sabio sabe ganar perdiendo, et sabe perder ganando.

—El que sabe sabe que non sabe; el que non sabe cuida que sabe.

—La escalera del galardón es el pensamiento, et los escalones son las obras.

—Quien non cata las fines fará los comienços errados.

—Qui quiere acabar lo que desea, desee lo que puede acabar.

—Cuando se non puede fazer lo que omne quiere, quiera lo que se pueda fazer.

—El cuerdo sufre al loco, et non sufre el loco al cuerdo, ante le faz premia.

—El rey rey reina; el rey non rey non reina, mas es reinado.

—Muchos nombran a Dios et fablan en Él, et pocos andan por las sus carreras.

—Espantosa cosa es enseñar el mudo, guiar el çiego, saltar el contrecho; más lo es dezir buenas palabras et fazer malas obras.

—El que usa parar lazos en que cayan los omnes, páralos a otri et él caerá en ellos.

—Despreçiado deve seer el castigamiento del que non bive vida alabada.

—¡Cuántos nombran la verdat et non andan por sus carreras!

—Venturado et de buen seso es el que fizo caer a su contrario en el foyo que fiziera para en que él cayesse.

—Quien quiere que su casa esté firme, guarde los çimientos, los pilares et el techo.

—Usar la verdat, seer fiel, et non fablar en lo que non aprovecha, faz llegar a omne a grand estado.

—El mejor pedaço que ha en el omne es el coraçón; esse mismo es el peor.

—Qui non esseña et castiga sus fijos ante del tiempo de la desobediençia, para siempre ha dellos pecado.

—La mejor cosa que omne puede escoger para este mundo es la paz sin mengua et sin vergüença.

—Del fablar biene mucho bien; del fablar biene mucho mal.

—Del callar biene mucho bien; del callar biene mucho mal.

—El seso et la mesura et la razón departen et judgan las cosas.

—¡Cómo sería cuerdo qui sabe que ha de andar grand camino et passar
 fuerte puerto si aliviasse la carga et amuchiguasse la vianda!

—Cuando el rey es de buen seso et de buen consejo et sabio [et] sin maliçia, es bien del pueblo; et el contrario.

—Qui por cobdiçia de aver dexa los non fieles en desobediençia de Dios, non es tuerto de seer su despagado.

—Al que Dios da vençimiento de su enemigo guárdesse de lo porque fue vençido.

—Si el fecho faz grand fecho et buen fecho et bien fecho, non es 
 grand fecho. El fecho es fecho cuando el fecho faze el fecho; es grand 
 fecho et bien fecho si el non fecho faz grand fecho et bien fecho.

—Por naturales et vatalla campal se destruyen et se conquieren los grandes regnos.

—Guiamiento de la nave, vençimiento de lid, melezinamiento de 
 enfermo, senbramiento de cualquier semiente, ayuntamiento de novios, non
 se pueden fazer sin seso de omne et voluntat et gracia speçial de Dios.

—Non será omne alabado de complida fialdat fata que todos sus 
 enemigos fíen del sus cuerpos et sus fechos. Pues cate omne por cuál es 
 tenido si sus amigos non osan fiar de’l.

—Qui escoge morada en tierra do non es el señor derechudero et fiel
 et apremiador et físico sabidor et complimiento de agua, mete a sí et a
 su compaña en grant aventura.

—Todo omne es bueno, mas non para todas las cosas.

—Dios guarde a omne de fazer fecho malo, ca por lo encobrir abrá de fazer otro o muchos malos fechos.

—Qui faze jurar al que bee que quiere mentir, ha parte en el pecado.

—El que faze buenas obras a los buenos et a los malos, recibe bien de los buenos et es guardado de los malos.

—Por omillarse al rey et obedeçer a los príncipes, et honrar a los 
 mayores et fazer bien a los menores, et consejarse con los sus leales, 
 será omne seguro et non se arrepintrá.

—Qui escarnece de la lisión o mal que biene por obra de Dios, non es seguro de non acaesçer a él.

—Non deve omne alongar el bien, pues lo piensa, porque non le estorve la voluntat.

—Feo es ayunar con la voca sola et pecar con todo el cuerpo.

—Ante se deven escoger los amigos que omne mucho fíe nin se aventure por ellos.

—Del que te alaba más de cuanto es verdat, non te assegures de te denostar más de cuanto es verdat.

Tercera parte del Libro del Conde Lucanor et de Patronio

Escusación de Patronio al Conde Lucanor

—Señor conde Lucanor —dixo Patronio—, después que el otro libro fue
 acabado, porque entendí que lo queríades vós, començé a fablar en este 
 libro más avreviado et más oscuro que en el otro. Et como quier que en 
 esto que vos he dicho en este libro ay menos palabras que en el otro, 
 sabet que non es menos el aprovechamiento et el entendimiento deste que 
 del otro, ante es muy mayor para quien lo estudiare et lo entendiere; ca
 en el otro ay cincuenta enxiemplos et en éste ay ciento. Et pues en el 
 uno et en el otro ay tantos enxiemplos, que tengo que devedes tener por 
 assaz, paresce que faríedes mesura si me dexásedes folgar daquí 
 adelante.

—Patronio —dixo el conde Lucanor—, vós sabedes que naturalmente de 
 tres cosas nunca los omnes se pueden tener por pagados et siempre 
 querrían más dellas: la una es saber, la otra es onra et preçiamiento, 
 la otra es abastamiento para en su vida. Et porque el saber es tan buena
 cosa, tengo que non me devedes culpar por querer ende aver yo la mayor 
 parte que pudiere, et porque sé que de ninguno non lo puedo mejor saber 
 que de vos, creed que, en cuanto viva, nunca dexaré de vos afincar que 
 me amostredes lo más que yo pudiere aprender de lo que vós sabedes.

—Señor conde Lucanor —dixo Patronio—, pues veo que tan buena razón 
 et tan buena entençión vos muebe a esto, dígovos que tengo por razón de 
 trabajar aún más, et dezirvos he lo que entendiere de lo que aún fata 
 aquí non vos dixe nada. Ca dezir una razón muchas vegadas, si non es por
 algún provecho señalado, o paresçe que cuida el que lo dize que aquel 
 que lo ha de oír es tan boto que lo non puede entender sin lo oír muchas
 vezes, o paresçe que ha sabor de fenchir el libro non sabiendo qué 
 poner en él. Et lo que daquí adelante vos he a dezir comiença assí:

—Lo caro es caro, cuesta caro, guárdasse caro, acábalo caro; lo 
 rehez es re-hez, cuesta rehez, guardase rehez, acábalo rehez; lo caro es
 rehez, lo rehez es caro.

—Grant marabilla será, si bien se falla, el que fía su fecho et 
 faze mucho bien al que erró et se partió sin grand razón del con qui 
 avía mayor debdo.

—Non deve omne crer que non se atreverá a él por esfuerço de otri el que se atreve a otri por esfuerço de’l.

—El que quiere enpeeçer a otri non deve cuidar que el otro non enpeçerá a él.

—Por seso se mantiene el seso. El seso da seso al que non ha seso. Sin seso no se guarda el seso.

—Tal es Dios et los sus fechos que señal es que poco lo conoscerán los que mucho fablan en Él.

—De buen seso es el que non puede fazer al otro su amigo de non lo fazer su enemigo.

—Qui cuida aprender de los omnes todo lo que saben, yerra; qui aprende lo aprovechoso, açierta.

—El consejo, si es grand consejo, es buen consejo; faz buen 
 consejo, da buen consejo; párasse al consejo qui de mal consejo faz buen
 consejo; el mal consejo de buen consejo faz mal consejo. A gran consejo
 a mester grand consejo. Grand bien es del que ha et quiere et cree buen
 consejo.

—El mayor dolor faz olvidar al que non es tan grande.

—Qui ha de fablar de muchas cosas ayuntadas es como el que desbuelve grand oviello que ha muchos cabos.

—Todas las cosas naçen pequeñas et creçen; el pesar nasçe grande et cada día mengua.

—Por onra rejibe onra qui faz onra. La onra dévese fazer onra, 
 guardándola. —El cuerdo de la bívora faz triaca; et el de mal seso de 
 gallinas faz vegambre.

—Qui se desapodera non es seguro de tornar a su poder cuando quisiere.

—Non es de buen seso qui mengua su onra por cresçer la agena.

—Qui faz bien por reçebir bien non faz bien, porque el bien es carrera del complido bien, se deve fazer el bien.

—Aquello es bien que se faz bien.

—Por fazer bien se ha el complido bien.

—Usar malas viandas et malas maneras es carrera de traer el cuerpo et la fazienda et la fama en peligro.

—Qui se duele mucho de la cosa perdida que se non puede cobrar, et 
 desmaya por la ocasión de que non puede foír, non faze buen seso.

—Muy caro cuesta reçebir don del escasso; cuanto más pedir al avariento.

—La razón es razón de razón. Por razón es el omne cosa de razón. La
 razón da razón. La razón faz al omne seer omne; assí por razón es el 
 omne: cuanto el omne a más de razón, es más omne; cuanto menos, menos. 
 Pues el omne sin razón non es omne, mas es de las cosas en que non ha 
 razón.

—El sofrido sufre cuanto deve et después cóbrasse con bien et con plazer.

—Razón es de bevir mal a los que son dobles de coraçón et sueltos para complir los desaguisados deseos.

—Los que non creen verdaderamente en Dios, razón es que non sean por él defendidos.

—Si el omne es omne, cuanto es más omne es mejor omne. Si el grand 
 omne es bien omne, es buen omne et grand omne; cuanto el grand omne es 
 menos omne, es peor omne; non es grand omne sinon el buen omne; si el 
 grand omne non es buen omne, nin es grand omne nin buen omne; mejor le 
 sería nunca seer omne.

—Largueza en mengua, astinençia en abondamiento, castidat en 
 mançebía, omildat en grand onra fazen al omne mártir sin escarnimiento 
 de sangre.

—Qui demanda las cosas más altas que sí, et escodriña las más fuertes, non faze buen recabdo.

—Razón es que reciba omne de sus fijos lo que su padre reçibió de’l.

—Lo mucho espara mucho; mucho sabe qui en lo mucho faz mucho por lo
 mucho, lo poco dexa por lo mucho; por mengua non pierde lo poco; 
 endereça lo mucho. Siempre ten el coraçón en lo mucho.

—Cuanto es el omne mayor, si es verdadero omildoso, tanto fallará más gracias ante Dios.

—Lo que Dios quiso asconder non es aprovechoso de lo veer omne con sus ojos.

—Por la bendiçión del padre se mantienen las casas de los fijos; por la maldiçión de la madre se derriban los cimientos de raíz.

—Si el poder es grand poder, el grand poder ha grand saber. Con 
 grand saber es grand querer; teniendo que de Dios es todo el poder, et 
 de su gracia aver poder, deve creçer su grand poder.

—Qui quiere onrar a sí et a su estado, guise que sean seguros del los buenos et que se recelen del los malos.

—La dubda et la pregunta fazen llegar al omne a la verdat.

—Non deve omne aborreçer todos los omnes por alguna tacha, ca non puede seer ninguno guardado de todas las tachas.

—El yerro es yerro; del yerro nasçe yerro; del pequeño yerro nasçe 
 grand yerro; por un yerro viene otro yerro; si bien biene del yerro, 
 siempre torna en yerro; nunca del yerro puede venir non yerro.

—Qui contiende con el que se paga del derecho et de la verdat, et lo usa, non es de buen seso.

—Los cavalleros et el aver son ligeros de nombrar et de perder, et graves de ayuntar et más de mantener.

—El cuerdo tiene los contrarios et el su poder por más de cuanto es, et los ayudadores et el su poder por menos de cuanto es.

—Fuerça non fuerça a fuerça; fuerça desfaz con fuerça, a vezes 
 mejor sin fuerça. Non se dize bien «Fuerça a vezes presta la fuerça». Do
 se puede escusar, non es de provar fuerça.

—Cuerdo es quien se guía por lo que contesçió a los que passaron.

—Como cresçe el estado, assí cresçe el pensamiento; si mengua el estado, cresçe el cuidado.

—Con dolor non guaresçe la gran dolençia mas con melezina sabrosa.

—Amor creçe amor; si amor es buen amor, es amor; amor, más de amor non es amor; amor de grand amor faz desamor.

—A cuidados que ensanchan et cuidados que encogen.

—Mientre se puede fazer, mejor es manera que la fuerça.

—Los leales dizen lo que es: los arteros lo que quieren.

—Vida buena vida es; vida buena vida da.

—Qui non a vida non da vida; qui es vida da vida. Non es vida la 
 mala vida. Vida sin vida, non es vida. Qui non puede aver vida, cate que
 aya complida vida.

Cuarta parte del Libro del Conde Lucanor et de Patronio

Razonamiento de Patronio al Conde Lucanor

—Señor conde Lucanor —dixo Patronio—, porque entendí que era 
 vuestra voluntat, et por el afincamiento que me fiziestes, porque 
 entendí que vos movíades por buena entençión, trabajé de vos dezir 
 algunas cosas más de las que vos avía dicho en los enxiemplos que vos 
 dixe en la primera parte deste libro en que ha çincuenta enxiemplos que 
 son muy llanos et muy declarados; et pues en la segunda parte ha çient 
 proverbios et algunos fueron ya cuanto oscuros et los más, assaz 
 declarados; et en esta tercera parte puse çincuenta proverbios, et son 
 más oscuros que los primeros çincuenta enxiemplos, nin los çient 
 proverbios. Et assí, con enxiemplos et con los proverbios, hevos puesto 
 en este libro dozientos entre proverbios et enxiemplos, et más: ca en 
 los çincuenta enxiemplos primeros, en contando el enxiemplo, fallaredes 
 en muchos lugares algunos proverbios tan buenos et tan provechosos como 
 en las otras partes deste libro en que son todos proverbios. Et bien vos
 digo que cualquier omne que todos estos proverbios et enxiemplos 
 sopiesse, et los guardasse et se aprovechasse dellos, quel’ cumplían 
 assaz para salvar el alma et guardar su fazienda et su fama et su onra 
 et su estado. Et pues tengo que en lo que vos he puesto en este libro ha
 tanto que cumple para estas cosas, tengo que si aguisado quisiéredes 
 catar, que me devíedes ya dexar folgar.

—Patronio —dixo el conde—, ya vos he dicho que por tan buena cosa 
 tengo el saber, et tanto querría de’l aver lo más que pudiesse, que por 
 ninguna guisa nunca he de partir manera de fazer todo mio poder por 
 saber ende lo más que yo pudiere. Et porque sé que non podría fallar 
 otro de quien más pueda saber que de vos, dígovos que en toda la mi vida
 nunca dexaré de vos preguntar et afincar por saber de vos lo más que yo
 pudiere.

—Señor conde Lucanor —dixo Patronio—, pues assí es, et assí lo 
 queredes, yo dezirvos he algo segund lo entendiere de lo que fasta aquí 
 non vos dixe, mas pues veo que lo que vos he dicho se vos faze muy 
 ligero de entender, daquí adelante dezirvos he algunas cosas más oscuras
 que fasta aquí et algunas assaz llanas. Et si más me afincáredes, 
 avervos he a fablar en tal manera que vos converná de aguzar el 
 entendimiento para las entender.

—Patronio —dixo el conde—, bien entiendo que esto me dezides con 
 saña et con enojo por el afincamiento que vos fago; pero como quier que 
 segund el mío flaco saber querría más que me fablássedes claro que 
 oscuro, pero tanto tengo que me cumple lo que vós dezides, que querría 
 ante que me fablássedes cuanto oscuro vós quisierdes, que non dexar de 
 me mostrar algo de cuanto vós sabedes.

—Señor conde Lucanor —dixo Patronio—, pues assí lo queredes, daquí adellante parad bien mientes a lo que vos diré.

—En el presente muchas cosas grandes son un tiempo grandes et non parescen, et omne nada en el passado las tiene.

—Todos los omnes se engañan en sus fijos et en su apostura et en sus vondades et en su canto.

—De mengua seso es muy grande por los agenos grandes tener los yerros pequeños por los suyos.

—Del grand afazimiento nasçe menospreçio.

—En el medrosas deve señor idas primero et las apressuradas ser sin el que saliere lugar, enpero fata grand periglo que sea.

—Non deve omne fablar ante otro muy sueltamente fasta que entienda qué conparación ha entre el su saber et el del otro.

—El mal porque toviere lo otro en que vee guardar en el que se non deve querer caya.

—Non se deve omne tener por sabio nin encobrir su saber más de razón.

—Non la salut siente nin el bien, el siente se contrario.

—Non faze buen seso el señor que se quiere servir o se paga del omne que es maliçioso, nin mintroso.

—Con más mansedumbre sabios sobervia, con que cosas fallago con braveza los acaban.

—De buen seso es qui se guarda de se desavenir con aquél sobre que ha poder, cuanto más con el que lo ha mayor que él.

—Aponen que todo omne deve alongar de sí el sabio, ca los faze con él mal los malos omnes.

—Qui toma contienda con el que más puede, métese en grand periglo; 
 qui la toma con su egual, métese en aventura; qui la toma con el que 
 menos puede, métese en menospreçio; pues lo mejor es qui puede aver paz a
 su pro et su onra.

—El seso por que guía, non es su alabado et el que non fía mucho de su seso descubre poridat al de qui es flaco.

—Más aprovechoso es a muchos omnes aver algún reçelo que muy grand paz sin ninguna contienda.

—Grand bien es al señor que non aya el coraçón esforçado et si 
 oviere de seer de todo coraçón fuerte, cúmplel’ cuerpo assaz lo 
 esforçado.

—El más complido et alabado para consegero es el que guarda bien la poridat et es de muertas cobdiçias et de bivo entendimiento.

—Más tiempos aprovecha para’l continuado deleite, que a la fazienda pensamiento et alegría.

—Por fuertes ánimos, por mengua de aver, por usar mucho mugeres, et
 bino et malos plazeres, por ser tortiçero et cruel, por aver muchos 
 contrarios et pocos amigos se pierden los señoríos o la vida.

—Errar para perdonar a de ligero da atrevimiento los omnes.

—El plazer faze sin sabor las viandas que lo non son, el pesar faze sabrosas las viandas.

—Grand vengança para menester luengo tiempo encobrir la madureza seso es.

—Assí es locura si el de muy grand seso se quier mostrar por non lo
 seer, como es poco seso si el cuerdo se muestra cuerdo algunas vezes.

—Por fuerte voluntat que sea contender con su enemigo luengo tiempo más fuerte cosa es con su omne.

—Dizen por mal uso complir mester por su talante verdat de cuanto menos por fablar lo de los omnes es o por más saber.

—De buen seso es qui non quiere fazer para gran obra lo que la ha non teniendo acabar mester aparejado.

—Más fechos deve omne acomendar a un omne de a cuantos non puede poner recabdo.

—Luengos tiempos ha omne obrado dallí adelante que creer en cuál manera obrar deven assí.

Quinta parte del Libro del Conde Lucanor et de Patronio

—Señor conde Lucanor —dixo Patronio—, ya desuso vos dixe muchas 
 vezes que tantos enxiemplos et proverbios, dellos muy declarados et 
 dellos ya cuanto más oscuros, vos avía puesto en este libro, que tenía 
 que vos cumplía assaz, et por afincamiento que me feziestes ove de poner
 en estos postremeros treinta proverbios algunos tan oscuramente que 
 será marabilla si bien los pudierdes entender, si yo o alguno de 
 aquellos a qui los yo mostré non vos los declarare; pero seet bien 
 çierto que aquellos que parescen más oscuros o más sin razón que, desque
 los entendiéredes, que fallaredes que non son menos aprovechosos que 
 cualesquier de los otros que son ligeros de entender. Et pues tantas 
 cosas son escriptas en este libro sotiles et oscuras et abreviadas, por 
 talante que don Johan ovo de complir talante de don Jaime, dígovos que 
 non quiero fablar ya en este libro de enxiemplos, nin de proverbios, mas
 fablar he un poco en otra cosa que es muy más aprovechosa.

Vós, conde señor, sabedes que cuanto las cosas spirituales son 
 mejores et más nobles que las corporales, señaladamente porque las 
 spirituales son duraderas et las corporales se an de corromper, tanto es
 mejor cosa et más noble el alma que el cuerpo, ca el cuerpo es cosa 
 corrutible et el alma cosa duradera; pues si el alma es más noble et 
 mejor cosa que el cuerpo, et la cosa mejor deve seer más preçiada et más
 guardada, por esta manera non puede ninguno negar que el alma non deve 
 seer más preçiada et más guardada que el cuerpo.

Et para seer las almas guardadas ha mester muchas cosas, et 
 entendet que en dezir guardar las almas, non quiere ál dezir sinon fazer
 tales obras porque se salven las almas; ca por dezir guardar las almas,
 non se entiende que las metan en un castillo, nin en un arca en que 
 estén guardadas, mas quiere dezir que por fazer omne malas obras van las
 almas al Infierno. Pues para las guardar que non vayan al Infierno, 
 conviene que se guarde de las malas obras que son carrera para ir al 
 Infierno, et guardándose destas malas obras se guarde del Infierno.

Pero devedes saber que para ganar la gloria del Paraíso, que ha 
 guardarse omne de malas obras, que mester es de fazer buenas obras, et 
 estas buenas obras para guardar las almas et guisar que vayan a Paraíso 
 ha mester ý estas cuatro cosas: la primera, que aya omne et biva en ley 
 de salvaçión; la segunda, que desque es en tiempo para lo entender, que 
 crea toda su ley et todos sus artículos et que non dubde en ninguna cosa
 dello; la terçera, que faga buenas obras et a buena entençión porque 
 gane el Paraíso; la cuarta, que se guarde de fazer malas obras porque 
 sea guardada la su alma de ir al Infierno.

A la primera, que aya omne et biva en ley de salvaçión, a ésta vos 
 digo que, segund verdad, la ley de salvaçión es la sancta fe cathólica 
 segund la tiene et la cree la sancta madre Ecclesia de Roma. Et bien 
 creed que en aquella manera que lo tiene la begizuela que esta filando a
 su puerta al sol, que assí es verdaderamente; ca ella cree que Dios es 
 Padre et Fijo et Espíritu Sancto, que son tres personas et un Dios; et 
 cree que Jhesu-Christo es verdadero Dios et verdadero omne; et que fue 
 fijo de Dios et que fue enge ndrado por el Spíritu Sancto en el vientre 
 de la bien aventurada Virgo Sancta María; et que nasçió della Dios et 
 omne verdadero, et que fincó ella virgen cuando conçibió, et virgen 
 seyendo preñada, et virgen después que parió; et que Jhesu-Christo se 
 crió et cresçió como otro moço; et después, que predicó, et que fue 
 preso, et tormentado, et después puesto en la cruz, et que tomó ý muerte
 por redemir los pecadores, et que descendió a los infiernos, et que 
 sacó ende los Padres que sabían que avía de venir et esperavan la su 
 venida, et que resusçitó al terçer día, et aparesçió a muchos, et que 
 subió a los çielos en cuerpo et en alma, et que envió a los apóstoles el
 Spíritu Sancto que los confirmó et los fizo saber las Scripturas et los
 lenguages, et los envió por el mundo a predigar el su Sancto Evangelio.
 Et cree que Él ordenó los sacramentos de Sancta Eglesia, et que los son
 verdaderamente assí como Él ordenó, et que ha de venir a nos judgar, et
 nos dará lo que cada uno meresçió, et que resusçitaremos, et que en 
 cuerpo et en alma av-remos después gloria o pena segund nuestros 
 meresçimientos. Et ciertamente cualquier vegizuela cree esto, et esso 
 mismo cree cualquier christiano.

Et, señor conde Lucanor, bien cred por cierto que todas estas 
 cosas, bien assí como los christianos las creen, que bien assí son, mas 
 los christianos que non son muy sabios, nin muy letrados, créenlas 
 simplemente como las cree la Sancta Madre Eglesia et en esta fe et en 
 esta creençia se salvan; mas, si lo quisierdes saver cómo es et cómo 
 puede seer et cómo devía seer, fallarlo hedes más declarado que por 
 dicho et por seso de omne se puede dezir et entender en el libro que don
 Johan fizo a que llaman De los Estados, et tracta de cómo se prueva por
 razón que ninguno, christiano, nin pagano, nin ereje, nin judío, nin 
 moro, nin omne del mundo, non pueda dezir con razón que el mundo non sea
 criatura de Dios, et que, de neçessidat, conviene que sea Dios fazedor 
 et criador et obrador de todos, et en todas las cosas; et que ninguna 
 non obra en Él. Et otrosí, tracta cómo pudo ser et cómo et por cuáles 
 razones pudo ser et deve seer que Jhesu Christo fuesse verdadero Dios et
 verdadero omne; et cómo puede seer que los sacramentos de Sancta 
 Ecclesia ayan aquella virtud que Sancta Eglesia dize et cree. Otrosí, 
 tracta de cómo se prueva por razón que el omne es compuesto de alma et 
 de cuerpo, et que las almas ante de la resurrectión avrán gloria o pena 
 por las obras buenas o malas que ovieron fechas seyendo ayuntadas con 
 los cuerpos, segund sus meresçimientos, et después de la resurrectión 
 que la avrán ayuntadamente el alma et el cuerpo; et que assí como 
 ayuntadamente fizieron el bien o el mal, que assí ayuntadamente ayan el 
 galardón o la pena.

Et, señor conde Lucanor, en esto que vos he dicho que fallaredes en
 aquel libro, vos digo assaz de las dos cosas primeras que convienen 
 para salva-miento de las almas, que son: la primera, que aya omne et 
 viva en ley de salvaçión; et la segunda, que crea toda su ley et todos 
 sus artículos et que non dubde en ninguno dellos. Et porque las otras 
 dos, que son: cómo puede omne et deve fazer buenas obras para salvar el 
 alma et guardarse de fazer las malas por escusar las penas del Infierno,
 como quier que en aquel mismo libro tracta desto assaz conplidamente, 
 pero, porque esto es tan mester de saber et cumple tanto, et porque por 
 aventura algunos leerán este libro et non leerán el otro, quiero yo aquí
 fablar desto; pero sé çierto que non podría dezir complidamente todo lo
 que para esto sería mester. Diré ende, segund el mío poco saber, lo que
 Dios me endereçe a dezir, et quiera Él, por la su piadat, que diga lo 
 que fuere su serviçio et provechamiento de los que lo leyeren et lo 
 oyeren.

Pero ante que fable en estas dos maneras —cómo se puede et deve 
 omne guardar de fazer malas obras para escusar las penas del Infierno, 
 et fazer las buenas para ganar la gloria del Paraíso— diré un poco cómo 
 es et cómo puede seer que los Sacramentos sean verdaderamente assí como 
 lo tiene la Sancta Eglesia de Roma. Et esto diré aquí, porque non fabla 
 en ello tan declaradamente en el dicho libro que don Johan fizo.

Et fablaré primero en el sacramento del cuerpo de Dios, que es el 
 sacramento de la hostia, que se consagra en el altar. Et comienço en 
 éste porque es el más grave de creer que todos los sacramentos; et 
 probándose esto por buena et por derecha razón, todos los otros se 
 pruevan. Et con la merçed de Dios, desque éste oviere provado, yo 
 provaré tanto de los otros con buena razón, que todo omne, aunque non 
 sea christiano, et aya en sí razón et buen entendimiento, entendrá que 
 se prueva con razón; que para los christianos non cumple de catar razón,
 ca tenudos son de lo creer, pues es verdat, et lo cree Sancta Eglesia, 
 et como quier que esto les cumplía assaz, pero non les enpesçe saber 
 estas razones, que ya desuso en aquel libro se prueva por razón que 
 forçadamente avemos a saber et creer que Dios es criador et fazedor de 
 todas las cosas et que obra en todas las cosas et ninguna non obra en 
 Él.

Otrosí, es provado que Dios crió el omne et que non fue criado 
 solamente por su naturaleza, mas que lo crió Dios de su propria 
 voluntat. Otrosí, que lo crió compuesto de alma et de cuerpo, que es 
 cosa corporal et cosa spiritual, et que es compuesto de cosa duradera et
 cosa que se ha de corromper; et éstas son el alma et el cuerpo, et que 
 para éstas aver amas gloria o pena, convinía que Dios fuesse Dios et 
 omne; et todo esto se muestra muy complidamente en aquel libro que dicho
 es.

Et pues es provado que Jhesu Christo fue et es verdaderamente Dios,
 et Dios es todo poder complido, non puede ninguno negar que el 
 sacramento que Él ordenó que lo non sea et que non aya aquella virtud 
 que Él en el sacramento puso; pero que si alguno dixiere que esto tañe 
 en fe et que él non quiere aver fe sinon en cuanto se mostrare por 
 razón, digo yo que demás de muchas razones que los sanctos et los 
 doctores de sancta Eglesia ponen, que digo yo esta razón.

Cierto es que nuestro señor Jhesu Christo, verdadero Dios et 
 verdadero omne, seyendo el jueves de la çena a la mesa con sus 
 apóstoles, sabiendo que otro día devía seer fecho sacrifiçio del su 
 cuerpo, et sabiendo que los omnes non podían seer salvos del poder del 
 Diablo —en cuyo poder eran caídos por el pecado del primer omne— nin 
 podían seer redemidos sinon por el sacrifiçio que de’l se avía de fazer,
 quiso, por la su grand bondat, sofrir tan grand pena como sufrió en la 
 su passión, et por aquel sacrifiçio que fue fecho del su cuerpo, fueron 
 redemidos todos los sanctos que eran en el Limbo, ca nunca ellos 
 pudieran ir al Paraíso sinon por el sacrificio que se fizo del cuerpo de
 Jhesu Christo; et aun tienen los sanctos et los doctores de sancta 
 Eglesia, et es verdat, que tan grande es el bien et la gloria del 
 Paraíso, que nunca lo podría omne aver, nin alcançar, sinon por la 
 passión de Jhesu Christo, por los meresçimientos de sancta María et de 
 los otros sanctos. Et por aquella sancta et aprovechosa passión fueron 
 salvos et redemidos todos los que fasta entonçe eran en el Limbo et 
 serán redemidos todos los que murieren et acabaren derechamente en la 
 sancta fe cathólica. Et porque Jhesu Christo, segund omne, avía de morir
 et non podía fincar en el Mundo et Él era el verdadero cuerpo porque 
 los omnes avían a seer salvos, quísonos dexar el su cuerpo verdadero 
 assí complido como lo Él era, en que se salvassen todos los derechos et 
 verdaderos christianos; et por esta razón, tomó el pan et bendíxolo et 
 partiólo et diolo a sus disçiplos et dixo: «Tornat et comet, ca éste es 
 el mío cuerpo»; et después tomó el cálix, dio gracias a Dios, et dixo: 
 «Bevet todos éste, ca ésta es la mi sangre»; et allí ordenó el 
 sacramento del su cuerpo. Et devedes saber que la razón porque dizen que
 tomó el pan et bendíxolo et partiólo es ésta: cada que Jhesu Christo 
 bendizía el pan, luego él era partido tan egual como si lo partiesse con
 el más agudo cochiello que pudiesse seer. Et por esto dize en el 
 Evangelio quel’ conosçieron los apóstoles después que resusçitó en el 
 partir del pan; ca por partir el pan en otra manera como todos lo 
 parten, non avía la Sancta Escriptura por qué fazer mençión del partir 
 del pan, mas fázelo porque Jhesu Christo partía sienpre el pan, 
 mostrando cómo lo podía fazer tan marabillosamente.

Et otrosí, dexó este sancto sacramento porque fincasse en su 
 remembrança. Et assí, pues se prueva que Jhesu Christo es verdadero Dios
 et assí como Dios pudo fazer todas las cosas, et es çierto que fizo et 
 ordenó este sacramento, non puede dezir ninguno con razón que non lo 
 devía ordenar assí como lo fizo; et que non ha complidamente aquella 
 virtud que Jhesu Christo, verdadero Dios, en él puso.

Et el baptismo, otrossí, todo omne que buen entendimiento aya, por 
 razón deve entender que este sacramento se devió fazer et era muy grand 
 mester; ca bien entendedes vós que como quier que el casamiento sea 
 fecho por mandado de Dios et sea uno, de los sacramentos, pero porque en
 la manera de la engendraçión non se puede escusar algún deleite, por 
 ventura non tan ordenado como serié mester, por ende todos los que 
 nasçieron et nasçerán por engendramiento de omne et de muger nunca fue 
 nin será ninguno escusado de nasçer en el pecado deste deleite. Et a 
 este pecado llamó la Scriptura «pecado original», que quiere dezir, 
 segund nuestro lenguaje, «pecado del nasçimiento»; et por que ningund 
 omne que esté en pecado non puede ir a Paraíso, por ende, fue la merçed 
 de Dios de dar manera cómo se alimpiasse este pecado; et para lo 
 alimpiar, ordenó nuestro señor Dios, en la primera ley, la circunçisión;
 et como quier que en cuanto duró aquella ley cumplían aquel sacramento,
 porque entendades que todo lo que en aquella ley fue ordenado, que todo
 fue por figura desta sancta ley que agora abemos, devédeslo entender 
 señaladamente en este sacramento del baptismo, ca entonçe circunçidavan 
 los omnes, et ya en ésta paresçe que era figura que de otra guisa avía 
 de seer; ca vós entendedes que el sacramento complido egualmente se deve
 fazer, pues el circunçidar non se puede fazer sinon a los varones; pues
 si non se puede ninguno salvar del pecado original sinon por la 
 çircunçisión, çierto es que las mugeres que non pueden este sacramento 
 aver, non pueden seer alimpiadas del pecado original. Et assí, entendet 
 que la çircunçisión que fue figura del alimpiamiento que se avía de 
 ordenar en la sancta fe cathólica que nuestro señor Jhesu Christo ordenó
 assí como Dios. Et cuando Él ordenó este sancto sacramento, quísolo 
 ordenar aviendo reçebido en sí el sacramento de la çircunçisión, et dixo
 que non viniera Él por menguar nin por desfazer la ley, si-non por la 
 complir, et cumplió la primera ley en la çircunçisión, et la segunda, 
 que Él ordenó, reçibiendo baptismo de otro, como lo reçebió de sant 
 Johan Baptista.

Et porque entendades que el sacramento que Él ordenó del baptismo 
 es derechamente ordenado para alimpiar el pecado original, parad en ello
 vien mientes et entendredes cuánto con razón es ordenado.

Ya desuso es dicho que en la manera del engendramiento non se puede
 escusar algún deleite; contra este deleite, do conviene de aver alguna 
 cosa non muy limpia, es puesto uno de los elementos que es el más 
 limpio, et señaladamente para alimpiar, ca las más de las cosas non 
 limpias, todas se alimpian con el agua. Otrosí, en bapteando la criatura
 dizen: «Yo te bateo en el nombre del Padre et del Fijo et del Spíritu 
 Sancto»; et métenlo en el agua. Pues veet si este sancto sacramento es 
 fecho con razón, ca en diciendo: «Yo te bateo en el nombre del Padre et 
 del Fijo et del Spíritu Sancto» ý mismo dize et nombra toda la Trinidat 
 et muestra el poder del Padre et el saber del Fijo et la bondat del 
 Spíritu Sancto; et dize que por estas tres cosas, que son Dios et en 
 Dios, sea alimpiada aquella criatura de aquel pecado original en que 
 nasçió; et la palabra llega al agua, que es elemento, et fázese 
 sacramento. Et este ordenamiento deste sancto sacramento que Jhesu 
 Christo ordenó es egual et complido, ca tan bien lo pueden reçebir, et 
 lo reçiben, las mugeres como los omnes. Et assí, pues este sancto 
 sacramento es tan mester, et fue ordenado tan con razón, et lo ordenó 
 Jhesu Christo, que lo podía ordenar assí como verdadero Dios, non puede 
 con razón dezir omne del mundo que este sancto sacramento non sea tal et
 tan complido como lo tiene la madre sancta Eglesia de Roma.

Et cuanto de los otros cinco sacramentos que son: penitençia, 
 confirmación, casamiento, orden, postrimera unçión, bien vos diría 
 tantas et tan buenas razones en cada uno dellos, que vós entendíades que
 eran assaz; mas déxolo por dos cosas; la una, por non alongar mucho el 
 libro; et lo ál, porque sé que vós et quien quier que esto oya entendrá 
 que tan con razón se prueva lo ál como esto.

Et pues esta razón es acabada assí como la yo pude acabar, tornaré a
 fablar de las dos maneras en cómo se puede omne, et deve, guardar de 
 fazer malas obras para se guardar de ir a las penas del Infierno, et 
 podrá fazer et fará buenas obras para ganar la gloria del Paraíso.

Señor conde Lucanor, segund desuso es dicho, sería muy grave cosa 
 de se poner por escripto todas las cosas que omne devía fazer para se 
 guardar de ir a las penas del Infierno et para ganar la gloria del 
 Paraíso; pero quien lo quisiesse dezir abreviadamente podría dezir que 
 para esto non ha mester ál sinon fazer bien et non fazer mal. Et esto 
 sería verdat, mas porque esto sería, como algunos dizen, grand verdat et
 poco seso, por ende, conviene que, pues me atreví a tan grand 
 atrevimiento de fablar en fechos que cuido que me non pertenesçía segund
 la mengua del mío saber que declare más cómo se pueden fazer estas dos 
 cosas. Por ende, digo assí: que las obras que omne ha de fazer para que 
 aya por ellas la gloria del Paraíso, lo primero, conviene que las faga 
 estando en estado de salvación. Et devedes saber que el estado de 
 salvaçión es cuando el omne está en verdadera penitencia, ca todos los 
 vienes que omne faze non estando en verdadera penitencia, non gana omne 
 por ellos la gloria del Paraíso; et razón et derecho es, ca el Paraíso, 
 que es veer a Dios et es la mayor gloria que seer puede, non es razón 
 nin derecho que la gane omne estando en pecado mortal, mas lo que omne 
 gana por ellas es que aquellas buenas obras lo traen mas aína a 
 verdadera penitencia, et esto es muy grand bien. Otrosí, le ayudan a los
 bienes deste mundo para aver salud et onra et riqueza et las otras 
 bienandanças del mundo. Et estando en este bienaventurado estado, las 
 obras que omne ha de fazer para aver la gloria de Paraíso son assí como 
 limosna et ayuno et oraçión et romería et todas obras de misericordia; 
 pero todas estas buenas obras, para que omne por ellas aya la gloria de 
 Paraíso, ha mester que se fagan en tres maneras: lo primero, que faga 
 omne buena obra; lo segundo, que la faga bien; lo terçero, que la faga 
 por escogimiento. Et, señor conde, como quier que esto se puede assaz 
 bien entender, pero porque sea más ligero aún, dezirvos lo he más 
 declarado.

Fazer omne buena obra es toda cosa que omne faze por Dios, mas es 
 mester que se faga bien, et esto es que se faga a buena entençión, non 
 por vana gloria, nin por ipocrisía, nin por otra entençión, sinon 
 solamente por serviçio de Dios; otrosí, que lo faga por escogimiento; 
 esto es, que cuando oviere de fazer alguna obra, que escoja en su 
 talante si es aquélla buena obra o non, et desque viere que es buena 
 obra, que escoja aquélla porque es buena et dexe la otra que él entiende
 et escoje que es mala. Et faziendo omne estas buenas obras, et en esta 
 manera, fará las obras que omne deve fazer para aver la gloria de 
 Paraíso; mas por fazer omne buena obra si la faz por vana gloria o por 
 ipocrisía o por aver la fama del mundo, maguer que faz buena obra, non 
 la faz bien nin la faz por escogimiento, ca el su entendimiento bien 
 escoge que non es aquello lo mejor nin la derecha et verdadera 
 entençión. Et a este tal contezerá lo que contezçió al senescal de 
 Carcassona, que maguer a su muerte fizo muchas buenas obras, porque non 
 las fizo a buena nin a derecha entençión, non le prestaron para ir a 
 Paraíso et fuesse para el Infierno. Et si quisiéredes saber cómo fue 
 esto deste senescal, fallarlo hedes en este libro en el capítulo XLº.

Otrosí, para se guardar omne de las obras que omne puede fazer para
 ir al Infierno, ha mester de se guardar ý [de] tres cosas: lo primero, 
 que non faga omne mala obra; lo segundo, que la non faga mal; lo 
 terçero, que la non faga por escogimiento; ca non puede omne fazer cosa 
 que de todo en todo sea mal sinon faziéndose assí: que sea mala obra, et
 que se faga mal, et que se faga escogiendo en su entendimiento omne que
 es mala, et entendiendo que es tal, fazerla a sabiendas; ca non seyendo
 ý estas tres cosas, non sería la obra del todo mala; ca puesto que la 
 obra fuesse en sí mala, si non fuesse mal fecha, nin faziéndola 
 escogiendo que era mala, non seríe del todo mala; ca bien assí como non 
 sería la obra buena por seer buena en sí, si non fuesse bien fecha et 
 por escogimiento, bien assí, aunque la obra fuesse en sí mala, non lo 
 sería del todo si non fuesse mal fecha et por escogimiento. Et assí como
 vos di por enxiemplo del senescal de Carcaxona que fizo buena obra, 
 pero porque la non fizo bien, non meresçió aver nin ovo por ello 
 galardón, assí vos daré otro enxienplo de un cavallero que fue 
 ocasionado et mató a su señor et a su padre; como quier que fizo mala 
 obra, porque la non fizo mal nin por escogimiento, non fizo mal nin 
 meresçió aver por ello pena, nin la ovo. Et porque en este libro non 
 está escripto este enxiemplo, contarvos lo he aquí; et non escrivo aquí 
 el enxiemplo del senescal porque está escripto, como desuso es dicho.

—Assí acaesçió que un cavallero avía un fijo que era assaz buen 
 escudero. Et porque aquel señor con quien su padre bivía non se guisó de
 fazer contra el escudero en guisa porque pudiesse fincar con él, ovo el
 escudero, entre tanto, de catar otro señor con quien visquiesse. Et por
 las vondades que en el escudero avía et por cuanto bien le servió, ante
 de poco tiempo fízol’ cavallero. Et llegó a muy buen estado. Et porque 
 las maneras et los fechos del mundo duran poco en un estado, acaesçió 
 assí: que ovo desabenençia entre aquellos dos señores con quien bivían 
 el padre et el fijo, et fue en guisa que obieron de lidiar en uno.

Et el padre et el fijo, cada uno dellos estava con su señor; et 
 como las aventuras acaesçen en las fides, acaesçió assí: que el 
 cavallero, padre del otro, topó en la lit con aquel señor con quien el 
 su señor lidiava, con quien bivía su fijo, et por servir a su señor, 
 entendió que si aquel fuesse muerto o preso, que su señor sería muy bien
 andante et mucho onrado, fue travar de’l tan rezio, que cayeron 
 entramos en tierra. Et estando sobre él por prenderle o por matarle, su 
 fijo, que andava aguardando a su señor et serviéndol’ cuanto podía, et 
 desque vio a su señor en tierra, conosçió que aquel quel’ tenía era su 
 padre.

Si ovo ende grand pesar, non lo devedes poner en dubda, pero 
 doliéndose del mal de su señor, començó a dar muy grandes vozes a su 
 padre et a dezirle, llamándol’ por su nonbre, que dexasse a su señor, 
 ca, como quier que él era su fijo, que era vasallo de aquel señor que él
 tenía de aquella guisa; que si non le dexasse, que fuesse çierto quel’ 
 mataría.

Et el padre, porque non lo oyó, o non lo quiso fazer, non lo dexó. 
 Et desque el fijo vio a su señor en tal periglo et que su padre non lo 
 quería dexar, menbrándose de la lea[l]tad que avía de fazer, olbidó et 
 echó tras las cuestas el debdo et la naturaleza de su padre, et entendió
 que si descendiesse del cavallo, que con la priessa de llos cavallos 
 que estavan, que por aventura ante que él pudiesse acorrer, que su señor
 que sería muerto: llegó assí de cavallo como estava, todavía dando 
 vozes a su padre que dexasse a su señor, et nombrando a su padre et a sí
 mismo. Et desque vio que en ninguna guisa non le quería dexar, tan 
 grand fue la cuita, et el pesar et la saña que ovo por como vio que 
 estava su señor, que dio tan grand ferida a su padre por las espaldas, 
 que passó todas las armaduras et todo el cuerpo. Et aun tan grand fue 
 aquel desaventurado colpe, que passó a su señor el cuerpo et las armas 
 assí como a su padre, et murieron entramos de aquel colpe.

Otrosí, otro cavallero de parte de aquel señor que era muerto, ante
 que sopiesse de la muerte de su señor, avía muerto el señor de la otra 
 parte. Et assí fue aquella lit de todas partes mala et ocasionada.

Et desque la lit fue passada et el cavallero sopo la desaventura 
 quel’ acaesçiera en matar por aquella ocasión a su señor et a su padre, 
 endereçó a casa de todos los reyes et grandes señores que avía en 
 aquellas comarcas et, trayendo las manos atadas et una soga a la 
 garganta, dizía a los reys et señores a que iva: que si ningún omne 
 meresçía muerte de traidor por matar su señor et su padre, que la 
 meresçía él; et que les pidía él por merçed que cumpliessen en él lo que
 fallassen que’l mereçía, pero si alguno dixiesse que lo matara por 
 talante de fazer traición, que él se salvaría ende como ellos fallassen 
 que lo devía fazer.

Et desque los reyes et los otros señores sopieron cómo acaesçiera 
 el fecho, todos tovieron que comoquier que él fuera muy mal ocasionado, 
 que non fiziera cosa porque meresçiesse aver ninguna pena, ante lo 
 preçiaron mucho et le fezieron mucho bien por la grand lea[l]tad que 
 fiziera en ferir a su padre por escapar a su señor. Et todo esto fue 
 porque, como quier que él fizo mala obra, non la fizo mal, nin por 
 escogimiento de fazer mal.

Et assí, señor conde Lucanor, devedes entender por estos enxiemplos
 la razón porque las obras para que el omne vaya a Paraíso es mester que
 sean buenas, et bien fechas, et por escogimiento. Et las por que’l omne
 ha de ir al Infierno conviene que sean malas, et mal fechas, et por 
 escogimiento; et esto que dize que sean bien fechas, o mal, et por 
 escogimiento es en la entençión; ca si quier dixo el poeta: «Quicquid 
 agant homines intençio judicat omnes», que quiere dezir: «Quequier que 
 los omnes fagan todas serán judgadas por la entençión a que lo 
 fizieren».

Agora, señor conde Lucanor, vos he dicho las maneras porque yo 
 entiendo que el omne puede guisar que vaya a la gloria del Paraíso et 
 sea guardado de ir a las penas del Infierno. Et aún porque entendades 
 cuanto engañado es el omne en fiar del mundo, nin tomar loçanía, nin 
 sobervia, nin poner grand esperança en su onra, nin en su linage, nin en
 su riqueza, nin en su mançebía, nin en ninguna buena andança que en el 
 mundo pueda aver, fablarvos he un poco en dos cosas porque entendades 
 que todo omne que buen entendimiento oviesse devía fazer esto que yo 
 digo.

La primera, qué cosa es el omne en sí; et quien en esto cuidare 
 entendrá que non se deve el omne mucho presciar; la otra, qué cosa es 
 mundo et cómo passan los omnes en él, et qué galardón les da de lo que 
 por él fazen.

Quien esto cuidare, si de buen entendimiento fuere, entendrá que 
 non debría fazer por él cosa porque perdiesse el otro, que dura sin fin.

La primera, qué cosa es el omne en sí. Ciertamente esto tengo que 
 sería muy grave de dezir todo, pero, con la merçed de Dios, dezirvos he 
 yo tanto que cumpla assaz para que entendades lo que yo vos quiero dar a
 entender.

Bien creed, señor conde, que entre todas las animalias que Dios 
 crió en el mundo, nin aun de las cosas corporales, non crió ninguna tan 
 complida, nin tan menguada como el omne. Et el complimiento que Dios en 
 él puso non es por ál sinon porquel’ dio entendimiento et razón et libre
 albedrío, [et] porque quiso que fuesse compuesto de alma et de cuerpo; 
 mas, desta razón non vos fablaré más, que es ya puesto en otros logares 
 assaz complidamente en otros libros que don Johan fizo; mas fablarvos he
 en las menguas et bilezas que el omne ha en sí, en cosas, tanto como en
 otras animalias; et en cosas, más que en otra animalia ninguna.

Sin dubda, la primera bileza que el omne ha en sí, es la manera de 
 que se engendra, tan bien de parte del padre como de parte de la madre, 
 et otrosí la manera cómo se engendra. Et porque este libro es fecho en 
 romançe (que lo podrían leer muchas personas también omnes como mugeres 
 que tomarían vergüença en leerlo, et aun non ternían por muy guardado de
 torpedat al que lo mandó escrivir), por ende non fablaré en ello tan 
 declaradamente como podría, pero el que lo leyere, si muy menguado non 
 fuere de entendimiento, assaz entendrá lo que a esto cumple.

Otrosí, después que es engendrado en el vientre de su madre, non es
 el su govierno sinon de cosas tan sobejanas que naturalmente non pueden
 fincar en el cuerpo de la muger sinon en cuanto está preñada. Et [por] 
 esto quiso Dios que naturalmente oviessen las mugeres aquellos humores 
 sobejanos en los cuerpos de que se governassen las criaturas. Otrosí, el
 logar en que están es tan cercado de malas humidades et corrompidas, 
 que sinon por una telliella muy delgada que crió Dios, que está entre el
 cuerpo de la criatura et aquellas humidades, que non podría bevir en 
 ninguna manera.

Otrosí, conviene que sufra muchos trabajos et muchas cuitas en 
 cuanto está en el vientre de su madre. Otrosí, porque a cabo de los 
 siete meses es todo el omne complido et non le cumple el govierno de 
 aquellos humores sobejanos de que se governava en cuanto non avía mester
 tanto de’l, por la mengua que siente del govierno, quéxasse; et si es 
 tan rezio que pueda quebrantar aquellas telas de que está cercado, non 
 finca más en el vientre de su madre. Et estos tales son los que nasçen a
 siete meses et pueden tan bien bevir como si nasciessen a nuebe meses; 
 pero si entonçe non puede quebrantar aquellas telas de que está cercado,
 finca cansado et como doliente del grant trabajo que levó, et finca 
 todo el ochavo mes flaco et menguado de govierno. Et si en aquel ochavo 
 mes nasçe, en ninguna guisa non puede bevir. Mas de que entra en el 
 noveno mes, porque ha estado un mes complido, es ya descansado et 
 cobrado en su fuerça, en cualquier tiempo que nasca en el noveno mes, 
 cuanto por las razones dichas, non deve morir; pero cuanto más tomare 
 del noveno mes, tanto es más sano et más seguro de su vida; et aun dizen
 que puede tomar del dezeno mes fasta diez días, et los que a este 
 tiempo llegan son muy más rezios et más sanos, como quier que sean más 
 periglosos para sus madres. Et assí bien podedes entender que, por 
 cualquier destas maneras, por fuerça ha de sofrir muchas lazerias et 
 muchos enojos et muchos periglos.

Otrosí, el periglo et la cuita que passa en su nasçimiento, en esto
 non he por qué fablar, ca non ha omne que non sepa que es muy grande a 
 marabilla. Otrosí, como quier que cuando la criatura nasçe non ha 
 entendimiento porque lo sepa esse fazer por sí mismo, pero nuestro señor
 Dios quiso que naturalmente todas las criaturas fagan tres cosas: la 
 una es que lloran; la otra es que tremen; la otra es que tienen las 
 manos çerradas. Por el llorar se entiende que viene a morada en que ha 
 de bevir sienpre con pesar et con dolor, et que lo ha de dexar aún con 
 mayor pesar et con mayor dolor. Por el tremer se entiende que biene a 
 morada muy espantosa, en que sienpre ha de bivir con grandes espantos et
 con grandes reçelos, de que es çierto que ha de salir aún con mayor 
 espanto. Por el cerrar de las manos se entiende que biene a morada en 
 que ha de bivir siempre cobdiçiando más de lo que puede aver, et que 
 nunca puede en ella aver ningún complimiento acabado.

Otrosí, luego que el omne es nasçido, ha por fuerça de sofrir 
 muchos enojos et mucha lazeria, ca aquellos paños con que los han de 
 cobrir por los guardar del frío et de la calentura et del aire, a 
 comparaçión del cuero del su cuerpo, non ha paño, nin cosa que a él 
 legue, por blando que sea, que non le paresca tan áspero como si fuesse 
 todo de spinas. Otrosí, porque ellos non han entendimiento, nin los sus 
 miembros non son en estado, nin han complisión porque puedan fazer sus 
 obras como deven, non pueden dezir nin aun dar a entender lo que 
 sienten. Et los que los guardan et los crían cuidan que lloran por una 
 cosa, et por aventura ellos lloran por otra; et todo esto les es muy 
 grand enojo et grand quexa. Otrosí, de que comiençan a querer fablar, 
 passan muy fuerte vida, ca non pueden dezir nada de cuanto quieren nin 
 les dexan complir ninguna cosa de su voluntad; assí que en todas las 
 cosas an a passar a fuerça de sí et contra su talante.

Otrosí, de que van entendiendo, porque el su entendimiento non es 
 aún complido, cobdician et quieren sienpre lo que les non aprovecha, o 
 por aventura que les es dañoso. Et los que los tienen en poder non gelo 
 consienten, et fázenles fazer lo contrario de lo que ellos querrían. 
 [Et] porque de llos enojos non ay ninguno mayor que el de la voluntad, 
 por ende passan ellos muy grand enojo et grant pesar.

Otrosí, de que son omnes, et en su entendimiento complido, lo uno 
 por las enfermedades, lo ál por ocasiones et por pesares et por daños 
 que les vienen, passan siempre grandes reçelos et grandes enojos. Et 
 ponga cada uno la mano en su coraçón, si verdat quisiere dezir, bien 
 fallará que nunca passo día que non oviesse más enojos et pesares que 
 plazeres.

Otrosí, desque va entrando en la vegedat, ya esto non es de dezir, 
 ca también del su cuerpo mismo como de todas las cosas que vee, de todas
 toma enojo, et por aventura todos los quel’ veen toman enojo de’l. Et 
 cuanto más dura la vegez, tanto más dura et cresçe esto, et en cabo de 
 todo viene a la muerte, que se non puede escusar, et ella lo faze partir
 de sí mismo et de todas las cosas que vien quiere, con grand pesar et 
 con grand quebranto. Et desto non se puede ninguno escusar et nunca se 
 puede fallar buen tiempo para la muerte; ca si muere el omne moço, o 
 mançebo, o viejo, en cualquier tiempo le es la muerte muy cruel et muy 
 fuerte para sí mismo et para los quel’ quieren bien. Et si muere pobre o
 lazrado, de amigos et de contrarios es despreçiado; et si muere rico et
 onrado, toman sus amigos grand quebranto, et sus contrarios grand 
 plazer, que es tan mal como el quebranto de sus amigos. Et demás, al 
 rico contesçe como dixo el poeta: «Dives diviçias», etc., que quiere 
 dezir: «Que el rico ayunta las riquezas con grand trabajo, et posséelas 
 con grand temor [et] déxalas con grand dolor».

Et assí podedes entender que, por todas estas razones, todo omne de
 buen entendimiento que bien parasse mientes en todas sus condiçiones, 
 devía entender que non son tales de que se diviesse mucho presçiar.

Demás desto, segund es dicho desuso, el omne es más menguado que 
 ninguna otra animalia; ca el omne no ha ninguna cosa de suyo con que 
 pueda bevir, et las animalias todas son vestidas, o de cueros o de 
 cabellos o de conchas o de péñolas, con que se pueden defender del frío 
 et de la calentura et de los contrarios; mas el omne desto non ha 
 ninguna cosa, nin podría bevir si de cosas agenas non fuesse cubierto et
 vestido.

Otrosí, todas las animalias ellas se goviernan, que non an mester 
 que ninguno gelo apareçe, mas los omnes non se pueden governar sin ayuda
 d’otri nin pueden saber cómo pueden bevir si otri non gelo muestra. Et 
 aun en la vida que fazen, non saben en ella guardar tan complidamente 
 como las animalias lo que les cumple para pro et para salut de sus 
 cuerpos.

Et assí, señor conde Lucanor, pues veedes manifiestamente que el 
 omne ha en sí todas estas menguas, parad mientes si faze muy desaguisado
 en tomar en sí sobervia, nin loçanía desaguisada.

La otra, que fabla del mundo, se parte en tres partes: la primera, 
 qué cosa es el mundo; la segunda, cómo passan los omnes en él; la 
 terçera, qué galardón les da de llo que por él fazen.

—Çiertamente, señor conde, quien quisiesse fablar en estas tres 
 maneras complidamente, avía manera assaz para fazer un libro; mas, 
 porque he tanto fablado, tomo reçelo que vós et los que este libro 
 leyeren me ternedes por muy fablador o tomaredes dello enojo, por ende 
 non vos fablaré sinon lo menos que yo pudiere en esto, et fazervos he 
 fin a este libro, et ruégovos que non me afinquedes más, ca en ninguna 
 manera non vos respondría más a ello, nin vos diría otra razón más de 
 las que vos he dicho. Et lo que agora vos quiero dezir es esto: que la 
 primera de las tres cosas, qué cosa es el mundo, çiertamente esto serié 
 grand cosa de dezir, mas yo dezirvos he lo que entiendo lo más 
 brevemente que pudiere.

Este nombre del «mundo» tómasse de «movimiento» et de «mudamiento»,
 porque el mundo sienpre se muebe et siempre se muda, et nunca está en 
 un estado, nin él, nin las cosas que están en él son [quedas], et por 
 esto ha este nombre. Et todas las cosas que son criadas son mundo, mas 
 él es criatura de Dios et Él lo crió cuando Él tovo por bien et cual 
 tovo por bien, et durará cuanto Él tobiere por bien. Et Dios solo es el 
 que sabe cuándo se ha de acabar et qué será después que se acabare.

La segunda, cómo passan en él los omnes; otrosí, sin dubda, sería 
 muy grave de se dezir complidamente. Et los omnes todos passan en el 
 mundo en tres maneras: la una es que algunos ponen todo su talante et su
 entendimiento en las cosas del mundo, como en riquezas et en onras et 
 en deleites et en complir sus voluntades en cualquier manera que pueden,
 non catando a ál si [non] a esto; assí que dizen que en este mundo 
 passassen ellos bien, ca del otro nunca bieron ninguno que les dixiesse 
 cómo passavan los que allá eran. La otra manera es que otros passan en 
 el mundo cobdiçiando fazer tales obras porque oviessen la gloria del 
 Paraíso, pero non pueden partirse del todo de fazer lo que les cumple 
 para guardar sus faziendas et sus estados, et fazen por ello cuanto 
 pueden, et, otrosí, guardan sus almas cuanto pueden. La terçera manera 
 es que otros passan en este mundo teniéndose en él por estraños, et 
 entendiendo que la principal razón para que el omne fue criado es para 
 salvar el alma, et pues nascen en el mundo para esto, que non deven 
 fazer ál, sinon aquellas cosas porque mejor et más seguramente pueden 
 salvar las almas.

La primera manera, de los que ponen todo su talante et su 
 entendimiento en las cosas del mundo, ciertamente éstos son tan 
 engañados et fazen en ello tan sin razón et tan grand su daño et tan 
 grand poco seso, que non ha omne en el mundo que complidamente lo 
 pudiesse dezir; ca vós sabedes que non ha omne del mundo que diese por 
 una cosa que valiesse diez marcos ciento, que todos non toviessen que 
 era assaz de mal recabdo; pues el que da el alma, que es tan noble 
 criatura de Dios, al Diablo que es enemigo de Dios, et dal’ el alma por 
 un plazer o por una onra que por aventura non le durará dos días —et por
 mucho quel’ dure a comparación de la pena del Infierno en que siempre 
 ha de durar non es tanto como un día— demás, que aun en este mundo aquel
 plazer o aquella onra o aquel deleite porque todo esto quiere perder, 
 es çierto quel’ durará muy poco; ca non ha deleite por grande que sea, 
 que de que es passado, que non tome enojo dél; nin ha plazer, por grande
 que sea, que mucho pueda durar et que se non aya a partir tardi o aína 
 con grand pesar; nin onra, por grande que sea, que non cueste muy cara 
 si omne quisiere parar mientes a los cuidados et trabajos et enojos que 
 omne ha de soffir por la acresçentar e por la mantener. Et cate cada uno
 et acuérdesse lo quel’ contesçió en cada una destas cosas; si quisiere 
 dezir verdat, fallará que todo es assí como yo digo.

Otrosí, los que passan en el mundo cobdiçiando fazer porque salven 
 las almas, pero non se pueden partir de guardar sus onras et sus 
 estados, estos tales pueden errar et pueden açertar en lo mejor; ca si 
 guardaren todas estas cosas que ellos quieren guardar, guardando todo lo
 que cumple para salva-miento de las almas, açiertan en lo mejor et 
 puédenlo muy bien fazer; ca çierto es que muchos reys et grandes omnes 
 et otros de muchos estados guardaron sus onras et mantenieron sus 
 estados, et, faziéndolo todo, sopieron obrar en guisa que salvaron las 
 almas et aun fueron sanctos; et tales como éstos non pudo engañar el 
 mundo, nin les ovo a dar el galardón que el mundo suele dar a los que 
 non ponen su esperança en ál sinon en él; et éstos guardan las dos vidas
 que dizen activa et contemplativa.

Otrosí, los que passan en este mundo teniéndose en él por estraños 
 et non ponen su talante en ál sinon en las cosas porque mejor puedan 
 salvar las almas, sin dubda éstos escogen la mejor carrera; et digo, et 
 atrévome a dezir que, çierto, éstos escogen la mejor carrera, porque 
 desta vida se dize en el Evangelio que María escogió la mejor parte la 
 cual nuncal’ sería tirada. Et si todas las gentes pudiessen mantener 
 esta carrera, sin dubda ésta sería la más segura et la más aprovechosa 
 para aquellos que lo guardassen; mas, porque si todos lo fiziessen sería
 desfazimiento del mundo, et Nuestro Señor non quiere del todo que el 
 mundo sea de los omnes desanparado, por ende non [se] puede escusar que 
 muchos omnes non passan en el mundo por estas tres maneras dichas.

Mas Dios, por la su merçed, quiera que passemos nós por la segunda o
 por la terçera destas tres maneras, et que vos guarde de passar por la 
 primera; ca çierto es que nunca omne por ella quiso passar que non 
 oviesse mal acabamiento. Et dígovos que desde los reys fasta los omnes 
 de menores estados, que nunca vi omne que por esta manera quisiesse 
 passar que non oviesse mal acabamiento para’l su cuerpo et que non 
 fuesse en sospecha de ir la su alma a mal logar. Et siempre el Diablo, 
 que travaja cuanto puede en guisar que los omnes dexen la carrera de 
 Dios por las cosas del mundo, guisa de les dar tal galardón —como [se] 
 cuenta en este libro en el capítulo tal— que dio el Diablo a don Martín,
 que era mucho su amigo.

Agora, señor conde Lucanor, demás de los enxiemplos et proverbios 
 que son en este libro, vos he dicho assaz a mi cuidar para poder guardar
 el alma et aun el cuerpo et la onra et la fazienda et el estado, et, 
 loado a Dios, segund el mio flaco entendimiento, tengo que vos he 
 complido et acabado todo lo que vos dixe.

Et pues assí es, en esto fago fin a este libro.

Et acabólo don Johan en Salmerón, lunes, XII días de junio, era de mil et CCC et LXX et tres años.

Otros textos de Infante Don Juan Manuel

El Deán de Santiago y el Gran Maestre de Toledo — Cuento